ಬೆಂಕಿ ಸರಿಹೊತ್ತಿನ ತಂಕ ಉರಿದು ತಣ್ಣಗಾತು. ಸುಟ್ಟ ರಾಶಿಯ ತೆನೆಗಳಿಂದ ಕಮಟು ವಾಸನೆ ಚಳಿಗಾಳಿಯೊಂದಿಗೆ ಮೇಲೇಳುತಿತ್ತು. ಗೌರಕ್ಕ ಎದೆ ಎದೆ ಬಡ್ಕೊಂಡು ಸುಸ್ತಾಗಿ ಕುಂತಳು. ಮಗಳ ಮದ್ವಿ ಇಚಾರ ರಾಶಿಯೊಂದಿಗೆ ಸುಟ್ಟು ಕರುಕಲಾಯಿತು. ಊರು ಜನರ ಓಡಾಟ ಕಂಡು ಬೆಳಗಿನ ಕೋಳಿಗಳು ಬೆರಗಾಗಿದ್ದವು.

ಸುದ್ದಿ ತಿಳಿದ ಸುರುಗಿಹಳ್ಳಿ ಬೀಗರು ಬಂದರು. ಗೌರಕ್ಕ ಸೋತು ಬಾಗಿಲಿಗೊರಗಿ ಕುಂತಿದ್ದಳು. ಮಾದೇವ ಮಂಕಾಗಿ ನಿಂತಿದ್ದ. ಮಗಳು ಕೋಣೆಯಲ್ಲಿ ಮುಸು ಮುಸು ಸೊರಗುಟ್ಟುತ್ತತ್ತು. ಇಡಿ ಕುಟುಂಬವೆ ಕೂಳು ನೀರು ಮುಟ್ಟದೆ ಸೋತು ಕುಳಿತಿತ್ತು. ನೆಂಟಬೀಗ ಸೊಮ್ಮಣ್ಣ ಮತ್ತು ಅಳಿಯನಾಗುವ ಗುರುಬಸವನನ್ನು ನೋಡಿದ್ದೆ ತಡ ಗೌರಕ್ಕನಿಗೆ ದುಚ ಉಮ್ಮಳಿಸಿ ಬಂತು 'ಅಯ್ಯೋ ಅಳಿದೇವು... ಉಣ್ಣೋ ಮುತ್ತಿನರಾಶಿಗೆ ಕೊಳ್ಳಿಯಿಟ್ರಲ್ಲೋ ಲಗ್ನ ಹಮ್ಮಿಕೆಂದಿದ್ವಿ, ಜೋಳ ಕೊಟ್ಟು ಮದುವಿ ಮಾಡೋಣ ಅಂತಿದ್ದಿ. ಎಲ್ಲಾ ಸುಟ್ಟು ಬೂದಿಯಾತೋ...' ಎಂದು ತೆಲೆ ಚಚ್ಚಿಕೊಳ್ಳತೊಡಗಿದಳು. 'ಇದು ಯಾವ್ದೋ ಮನಿ ಮುರ್ಕರ ಕೈವಾಡೈತಿ' ಎಂದು ಮಾದೇವ ಕಿಡಿ ಕಿಡಿಯಾದನು. 'ಇದು ಯಾಂವ ಮಾಡ್ಯಾನ ಅನ್ನೋದು ನಂಗೆ ಗೊತ್ತಿಲ್ಲೇನು? ಮುತ್ತಿನ ರಾಶಿಗೆ ಕೊಳ್ಳಿಯಿಟ್ಟವ್ದ ಕೈ ಸೇದಿಹೋಗಾ ಉಣ್ಣೋ ಅಂಬಲಿ ಹಾರೋಡದವ್ನ ತಟ್ಯಾಗ ಮಣ್ಣು ಬಿಳಾ ಮನೆಬಿದ್ದು ಹೋಗಾ ಹೆಣ್ಣು ದಿಕ್ಕಿಲ್ಲದಾಗಾ ಗೌರಕ್ಕ ಬೈಗುಳ ಸುರಿಸತೊಡಗಿದಳು.

ಆಗಿದ್ದೆಲ್ಲಾ ಆಗಿಹೋತು ಅತ್ತೆವ್ವ ಸಮಾಧಾನ ಮಾಡ್ಕೋ ಕೇಡ್ಸೋನು ಇದ್ರೆ ಕಾಯೋನು ಇರ್ತಾನೆ. ಆ ದ್ಯಾವ್ರು ಕೈ ಬಿಡಾಕಿಲ್ಲ. ಮಗಳು ಮದ್ವಿ ಮುರಿದು ಬಿತ್ತು ಅಂತ ಯಾಕ ಆಡ್ಕೊತೀಯಾ. ಏನು ಇದ್ರು ಇಲ್ದಿದ್ರೂ ನಾ ಇಮ್ಸಿನಾ ಕಟ್ಕೋತೀನಿ. ನಿನ್ನ ಮಗ್ಳು ಕಳ್ಳಿಕೊಡು ಸಾಕು ನಾನೆ ಖರ್ಚಾಕಿ ಮದ್ವಿ ಮಾಡ್ಕೋತೀನಿ ಎಂದು ಮಾತುಕೊಟ್ಟನು. ನೆಂಟಬೀಗ ಸೊಮ್ಮಣ್ಣ ನಮ್ಗೆ ನಿಮ್ಮ ಕಷ್ಟ ಅರ್ಥ ಆಕ್ಕೇತಿ, ಇಂತೆದೈಲ್ಲಾ ಸಂಬಂಧ ಮುರ್ಕೊಳ್ಳಕ್ಕಕಾಗತ ನೀನೇ ಹೇಳು ಗೌರಕ್ಕ ಎಂದು ಸಮಾಧಾನ ಮಾಡಿದ. ಗೌರಕ್ಕ ಮಾದೇವನ ಕರಿಬಡಿದ ಮುಖದಲ್ಲಿ ಸಣ್ಣ ನಗುವೊಂದು ಮಿಂಚಿತು.

ಸುರುಗಿಹಳ್ಳಿ ಗುರುಬಸ್ಯಾ ಇಮ್ಗಿನಾ ಅದುಹ್ಯಾಂಗ ಮದುವಿಯಾಗ್ತಾನ ನಾನು ನೋಡ್ತೀನಿ ಅಂತ ಗಾಜಿಗೌಡ ಗೂಳಿಯಂತೆ ಗುಟುರು ಹಾಕಿದ. ಗಾಜಿಗೌಡ ಗುರುಬಸವನ ಮೇಲೆ ಹಲ್ಲು ಕಡಿಯಲು ಇನ್ನೊಂದು ಬಲವಾದ ಕಾರಣವಿತ್ತು. ಅದೆಂದರೆ ವರ್ಷದ ಹಿಂದೆ ಗಾಜಿಗೌಡ ಮಲ್ಲೂರು ದೊಡ್ಡಕೆರೆಯನ್ನು ಹೂಳೇತ್ತಿದ್ದು. ಉದ್ಯೋಗ ಖಾತ್ರಿ ಯೋಜನೆಯಡಿಯಲ್ಲಿ ಜಾಬ್‌ ಕಾರ್ಡ್‌ ಹೊಂದಿದ್ದ ಎರಡು ಊರಿನ ಜನಗಳನ್ನು ಬಿಟ್ಟು ಜೆಸಿಬಿ ಹಚ್ಚಿ ರಾತ್ರೋ ರಾತ್ರಿ ಹೂಳು ತೆಗೆದಿದ್ದ ಅಷ್ಟೇ ಅಲ್ಲ ಪಿಡಿಓ ಒಳಗಾಕಿಕೊಂಡು ಮುಗಿಯದ ಕಾಮಗಾರಿಗೆ ಬಿಲ್‌ ಪಾಸ್‌ ಮಾಡಿಸಿಕೊಂಡಿದ್ದ. ಇದರಿಂದ ಕೆಲಸಕ್ಕೆ ಅರ್ಜಿ ಹಾಕಿದ ಹಲವರಿಗೆ ಕೆಲಸವಿಲ್ಲದಂತಾಗಿತ್ತು. ಗುರುಬಸವ ಅವರನ್ನೆಲ್ಲಾ ಎತ್ತಿಕಟ್ಟಿ ಪಂಚಾಯಿತಿ ಮುಂದೆ ಪ್ರತಿಭಟನೆ ಮಾಡಿದ. ತಾಲೂಕು ಪಂಚಾಯಿತಿ ಅಧಿಕಾರಿಗೆ ಪೋನಾಯಿಸಿ ತಕ್ಷಣವೇ ಬರದಿದ್ದರೆ ಪಂಚಾಯಿತಿಗೆ ಬೀಗ ಜಡಿಯುವುದಾಗಿ ಎಚ್ಚರಿಸಿದ್ದ. ಇದನ್ನೆಲ್ಲಾ ಮಾಹಿತಿ ಹಕ್ಕಿನಲ್ಲಿ ಕೇಳುವುದಾಗಿ ಪಿಡಿಓಗೆ ಧಮಕಿ ಹಾಕಿದ್ದ. ಇದರಿಂದ ಪಿಡಿಓ ಬಿಸಿ ನೀರು ತಂದ್ರಲ್ಲಪ್ಪ ಅಂತ ಪತರಗುಟ್ಟಿಕೊಂಡು ಗಾಜಿಗೌಡನ ಬಳಿ ಸಹಾಯಕ್ಕೆ ಓಡೋಡಿ ಬಂದಿದ್ದ. ಏನು ಆಗಲ್ಲ ನಾನೆಲ್ಲಾ ನೋಡ್ಕೊಳ್ಳತೀನಿ ಹ್ಯಾಂಗಾರ ಮಾಡಿ ಮುಚ್ಚಿ ಹಾಕೋಣ ಎಂದಿದ್ದ. ಅಷ್ಟೋತ್ತಿಗೆ ಜೋರಾಗಿ ಬಾರಿಸಿದ ಮುಂಗಾರು ಮಳೆಗೆ ಕೆರೆ ತುಂಬಿ ಕೋಡಿ ಬಿದ್ದಿದ್ದರಿಂದ ಹಗರಣವೆಲ್ಲಾ ಮುಚ್ಚಿಹೋಗಿ ಪಿಡಿಓ ಮತ್ತು ಗಾಜಿಗೌಡ ಇಬ್ಬರೂ ಬಚಾವಾಗಿದ್ದರು. ಅಂದಿನಿಂದ ಇಬ್ಬರಲ್ಲೂ ವೈರತ್ವ ಬುಸುಗುಡುತ್ತಿತ್ತು.