ಗೌರಕ್ಕೆನ ಮಗ ಸಿದ್ದಬಸವನೂ ಮತ್ತು ಗುರುಬಸವನು ಗೆಳೆಯರಾಗಿದ್ದರು. ಗುರುಬಸವ ಪಂಚಾಯಿತಿ ಮೆಂಬರ್‌ ಆದಮೇಲೆ ಗೌರಕ್ಕ ನಮ್ಮ ದನಗಳು ಬಿಸಿಲು ಮಳಿಗೆ. ವಾರೆಜಪ್ಪರದಲ್ಲಿ ನಿಲ್ಲಬೇಕು ಅದ್ಕೆ ಪಂಚ್ಯಾತಿಯಿಂದ ದನದ ಕೊಟ್ಟಿಗೆ ಹಾಕ್ಸಿಕೊಡು ಅವುಕ್ಕೂ ಒಂದು ಸೂರು ಆಕ್ಕೇತಿ ಎಂದು ಕೇಳಿದ್ದಳು. ಪಿಡಿಓಗೆ ಹೇಳಿ ಹಾಕಿಸಿಕೊಟ್ಟಿದ್ದ. ಗೌರಕ್ಕ ಗುರುಬಸವನ ಗುಣ ನಡೆತೆ ಮಾತುಕತೆ ಹತ್ತಿರದಿಂದ ನೋಡಿ ದ್ಯಾವ್ರಂತ ಮನಷ್ಯ ಕಷ್ಟಕ್ಕೆ ಕರಗ್ತಾನೆ ಓದಿಕೆಂದು ನಾಕು ಮಂದಿಗೆ ಬುದ್ದಿಗ್ಯಾನ ಹೇಳ್ತಾನೆ. ಅಪ್ಪ ಅವ್ವನ್ನ ಜೊತೆಗಿಟ್ಟುಕೊಂಡು ಸಾಕ್ತಾನೆ, ಪಟ್ಟುದಾಗ ವಕೀಲಕಿ ಬೇರೆ ಮಾಡ್ತಾನೆ ಇಂಥ ಪುಣ್ಯಾತ್ಮಗ ಹೆಣ್ಣು ಕೊಡ್ಬೇಕು ನೋಡು ಎಂದು ಗಂಡನಿಗೆ ಹೇಳಿದ್ದಳು. ಒಂದು ಸಾರಿ ಮೂರನೇ ಬಿಲ್ಲು ಪಾಸಾಗಿಲ್ಲ ಅಂತೇಳಿ ದನದ ಕೊಟ್ಟಿಗೆ ಜಿಪಿಎಸ್‌ ಮಾಡಲು ಬಿಲ್‌ ಕಲೆಕ್ಟರ್‌ ಜೊತೆ ಬಂದಾಗ ಗೌರಕ್ಕ ಒಂದು ಲೋಟ ಮಣಜ್ಜಿಗಿ ಕೊಟ್ಟು ಕೇಳೆ ಬಿಟ್ಟಿದ್ದಳು ತಮ್ಮ ಗುರುಬಸವ ಮದುವೆಗಿದೀವಿ ಆಗ್ತಿಯೋ ಇಲ್ವೋ... ವ್ಯಾಳೆಕ್ಕೆ ಸರಿಯಾಗಿ ಆಗಿಬಿಡ್ಬೇಕು ಅಂದಿದ್ದಕ್ಕೆ "ಮನೇಲಿ ಅಪ್ಪ, ಅವ್ವ ಹುಡುಗಿ ಹುಡುಕುತ್ತಿದ್ದಾರೆ ಅವ್ರು ಒಪ್ಪಿದ್ರೆ ಆತು ಎಂದಿದ್ದ. ಆ ಮಾತೊಂದು ಕಿವಿಗೆ ಬೀಳುತ್ತಲೇ ಗೌರಕ್ಕ ಯಾರಕಡೆಯಿಂದ ಕೇಳಿಸಬೇಕೆಂದು ಲೆಕ್ಕೆ ಹಾಕಿದ್ದಳು. ಬಸವಣ್ಣೆಪ್ಪನಿಗೆ ತಿಳಿಸೋಣವೆನಿಸಿತು ಆದರೆ ಹಗ್ಗಕೊಟ್ಟು ಕೈ ಕಟ್ಟಿಸಿಕೊಂಡಗಾಗುತ್ತೆ ಅನ್ನಿಸಿ ಸುಮ್ಮನಾದಳು. ಅದಕ್ಕೆ ಕಾರಣ ನಾಕು ತಿಂಗಳ ಹಿಂದೆ ಬಸವಣ್ಣೆಪ್ಪ ತನ್ನ ಮಗನಿಗೆ ಇಮ್ಗಿಯನ್ನು ಕೇಳಿದ್ದನು. ಮುಲಾಜಿಗೆ ಬೀಳದ ಗೌರಕ್ಕೆ ತ್ಯಗಿ ಅಣ್ಣಯ್ಯ ನಾವು ಇನ್ನೂ ಎಲ್ನು ವರ್ಷ ಮಗಳ ಮದುವಿ ಮಾಡಲ್ಲ. ಲಗ್ಡ ಮಾಡೋಕೆ ನಮ್ಮತ್ತ ದುಡ್ಡು ಎಲ್ಲೇತಿ ಎಂದಿದ್ದಳು. ನೀನೇನು ಕೊಡ್ಬೇಡ ಗೌರಕ್ಕ ನಾವೆ ಖರ್ಚಾಕಿ ಲಗ್ಡ ಮಾಡ್ಕೋತೀವಿ ಅಂದಿದ್ದಕ್ಕೆ ನೀನೇನೋ ಹೇಳ್ತಿ ಅಣ್ಣಯ್ಯ ಬರಿ ಕೊಳ್ಳಲ್ಲಿ ಮನಿಮಗಳ ಕಳಿಸೋಕ್ಕಾಗುತ್ತಾ ನಾಕು ತೊಲಿ ಬಂಗಾರನಾದ್ರು ಮೈ ಮೇಲೆ ಹಾಕೋದು ಬೇಡ್ವಾ. ಇನ್ನು ಸಿದ್ದಬಸವನ ಮದುವಿ ಸಾಲನೇ ತೀರಿಲ್ಲ ಅಂತದ್ರೋಳಗೆ ಇವಳ ಲಗ್ಡ ಹ್ಯಾಂಗ ಮಾಡ್ಲಿ ಎಂದು ಸಾಗು ಹಾಕಿದ್ದಳು. ಆದ್ದರಿಂದ ಬಸವಣ್ಣೆಪ್ಪನ ಬದಲು ಈ ಕಾರ್ಯ ಸಾಧನೆಗೆ ಸರ್ವಕ್ಕನೆ ಸೂಕ್ತ ಅಂತ ತೀರ್ಮಾನಿಸಿ ಅವಳ ಮುಖಾಂತರ ಸುರುಗಿಹಳ್ಳಿ.

ಸೋಮಣ್ಣನಿಗೆ ಗಂಡು ಗೊತ್ತು ಮಾಡಲು ತಿಳಿಸಿದ್ದಳು. ಒಂದು ಸೋಮವಾರ ಸರ್ವಕ್ಕನೆ ಮುಖತ ಸುರುಗಿಹಳ್ಳಿಗೆ ಹೋಗಿ ಸೋಮಣ್ಣನನ್ನು ಕಂಡು ವಿಷಯ ಪ್ರಸ್ತಾಪಿಸಿದ್ದಳು. “ಗೌರಕ್ಕನ ಬಗ್ಗೆ ಕೇಳಿದ್ದೇನೆ ಯಾರು ತಂಟೆಗೂ ಹೋಗದೆ ತಾವಾತು ತಮ್ಮ ಬದುಕಾತು ಅಂತೇಳಿ ದುಡಿಮೆ ಮಾಡ್ಕೆಂದು ಹೋಗ್ತಾರ ಅಂತೋರು ಮನೆಯಿಂದ ಹೆಣ್ಣು ತರೋದು ನಮ್ಮ ಭಾಗ್ಯನೇ ಸರಿಬಿಡು ಸರ್ವಕ್ಕ. ಸೋಮಾರ ಗುರುಬಸವನ್ನ ಕಳಿಸುತ್ತೇನೆ ಹೆಣ್ಣು ತೋರಿಸಲು ಹೇಳು ಅಂತ ಒಪ್ಪಿ ಹೇಳಿಕಳಿಸಿದ್ದ. ಅದರಂತೆ ಗುರುಬಸವನು ಶಾಸ್ತ್ರವೆಂಬತೆ ನೋಡಿ ಬಂದನು. ಅಂದು ಗೌರಕ್ಕೆ ಮದುವೆ ವಿಚಾರಿಸದಾಗಲೇ ಇಮ್ದಿನ್ನೊಮ್ಮೆ ನೋಡಿದ್ದ. ಪ್ರೀತಿ ಕಣ್ಣು ಎಳೆತನದಲ್ಲಿದ್ದರಿಂದ ಮನಸು ಸಮ್ಮತಿಸಿರಲಿಲ್ಲ. ಈಗ ಎಲ್ಲವೂ ಪಕ್ಚವಾಗಿತ್ತು. ಅದರಂತೆ ಎರಡು ಕಡೆಯವರು ಮಾತಿಗೆ ಕುಂತು ಮಾತುಕತೆಯಾಡಿದರು. ಹೆಣ್ಣಿನ ಕಡೆಯವರು ನಾಕು ತೊಲ. ಬಂಗಾರ ಹಾಕಿ ಲಗ್ಡ ಮಾಡಿಕೊಡುವುದು ಗಂಡಿನವರು ವಧುವಿಗೆ ನೀಡಬಹುದಾದ ಕಾಲ್ಗೆಜ್ಜೆ, ಸುತ್ತುಗಾಲುಂಗುರ ಧಾರೆ ಸೀರೆ ನೀಡುವುದು ಅಂತ ಮಾತಾಗಿ ಶಿವರಾತ್ರಿ. ಅಮಾವಾಸ್ಯ ಮುಗಿದು ಮುಂದಿನ ಅಮಾವಾಸ್ಯಯೊಳಗೆ ಲಗ್ನ ಮುಗಿಸಲು ಒಪ್ಪಿ ಹಾಲುಬಾನ ಉಂಡು ಹೋಗಿದ್ದರು.