**ಟ್ಯಾಕ್ಸ್‌ ಕಾಲದ ಕಷ್ಟ- ಸುಖ**

ಜಿಎಸ್‌ಟಿ ಅಂದ್ರೆ ಇಷ್ಟು - ರಾತ್ರಿ ಮನೆಗೆ ಬಂದಿದ್ದು ಲೇಟಾದ್ರೆ, ಬೆಳಗ್ಗೆ ಕಾರಣವನ್ನು ಅಪ್ಪ, ಅಮ್ಮ, ಹೆಂಡತಿ, ತಂಗಿ, ತಮ್ಮ ಎಲ್ಲರಿಗೂ ಹೇಳಬೇಕಿತ್ತು. ಈಗ ಪತ್ನಿಗೆ ಹೇಳಿದರೆ ಸಾಕು

ಜೂನ್‌ನಲ್ಲಿ ಜಾಸ್ತಿ ಮಳೆ ಯಾಕೆ ಬಂತು ಗೊತ್ತಾ? ಜು.1ರಿಂದ ಜಿಎಸ್ಟಿ ಜಾರಿಯಾಗುತ್ತೆ ಅನ್ನೋದು ಗೊತ್ತಿದ್ದ ವರುಣನೂ ಸ್ಟಾಕ್‌ ಕ್ಲಿಯರ್‌ ಮಾಡ್ತಾ ಅಷ್ಟೆ

ದೇಶದಲ್ಲಿ ಜಿಎಸ್‌ಟಿ ಜಾರಿಗೆ ಬಂದಿದ್ದು, ಹೊಸ ತಲೆನೋವುಗಳು ಏನೇನೂ ಶುರುವಾಗುತ್ತೋ ಎಂದು ಕೆಲವರು ಕಳವಳಗೊಂಡಿದ್ದಾರೆ. ಆದರೆ, ತಲೆಬಿಸಿ ಕಡಿಮೆ ಮಾಡುವಂತೆ ಸೋಷಿಯಲ್‌ ಮೀಡಿಯಾದಲ್ಲಿ ಜೋಕ್‌ ಜಲಪಾತವೇ ಸೃಷ್ಟಿಯಾಗಿದೆ. ಯಾವುದಾದರೂ ಅಷ್ಟೆ. ಎಷ್ಟೇ ಗಂಭೀರವಾದ ಸಂಗತಿಯಾದರೂ ಆ ಬಿಗುವನ್ನು ಲಘುವಾಗಿಸುವ ಪ್ರಯತ್ನವನ್ನು ಮನುಷ್ಯ ಮಾಡುತ್ತಲೇ ಹೋಗುತ್ತಾನೆ. ಇಷ್ಟಕ್ಕೂ ಸುಂಕದವರ ಮುಂದೆ ಕಷ್ಟ ಸುಖ ಹೇಳಿಕೊಂಡರೆ ಏನು ಪ್ರಯೋಜನ?

ಅಂದಹಾಗೆ, ಈ ಜಗತ್ತಿನಲ್ಲಿ ಮನುಷ್ಯನಿಗೆ ಸರಿಯಾಗಿ ಅರ್ಥವಾಗದ ಎರಡು ಸಂಗತಿಗಳಿವೆ. ಮೊದಲನೆಯದು ಎದುರಿನ ವ್ಯಕ್ತಿಯ ಮನಸ್ಸು, ಎರಡನೇಯದು ಈ ತೆರಿಗೆ ಎರಡೂ ಸಂಕೀರ್ಣ ಸಂಗತಿಗಳೇ ಆಗಿವೆ. ಅರ್ಥವಾಗದೇ ಹೋದರೆ ತೊಂದರೆಗಳು ಒನ್‌ ಪ್ಲಸ್‌ ಒನ್‌ ಆಫರ್‌ ಥರಾ ಮನೆಗೆ ಎಂಟ್ರಿಯಾಗುತ್ತವೆ.

ಯಾವುದೇ ಬಜೆಟ್‌ ಬರಲಿ, ಹೊಸ ತೆರಿಗೆಗಳು ಬರಲಿ ಪುರುಷರಿಗಿಂತಲೂ ಮಹಿಳೆಯರಿಗೆ ಹೆಚ್ಚಿನ ಆಸಕ್ತಿ. ಚಿನ್ನ ದುಬಾರಿಯಾಗುತ್ತಾ, ಲಿಪ್‌ಸ್ಟಿಕ್‌ ಬೆಲೆ ಜಾಸ್ತಿಯಾಗುತ್ತಾ ಅನ್ನುವಂಥ ಕಳವಳ. ಜಿಎಸ್‌ಟಿಯಲ್ಲಿ ಸೌಂದರ್ಯವರ್ಧಕಗಳಿಗೆ ಹೆಚ್ಚಿನ ದರ ವಿಧಿಧಿಸಿದ್ದು ಮಹಿಳೆಯರಿಗಿಂತಲೂ ಪುರುಷರಿಗೆ ಹೆಚ್ಚಿನ ಬೇಸರ ತಂದಿದೆ ಮಿತಿಮೀರಿದ ಟ್ಯಾಕ್ಸ್‌ಗಳಿಂದ ಜನ ಕಂಗೆಟ್ಟಿದ್ದಾರೆ. ವಾಟ್ಸಪ್‌ ಮತ್ತು ಫೇಸ್‌ಬುಕ್‌ ಟ್ವಿಟರ್‌ಗಳಲ್ಲಿ ದಿನಕ್ಕೆ 10-12 ಗಂಟೆ ದುಡಿಯುತ್ತಿರುವ ಜನರಿಗೆ, ತಮ್ಮ ಈ ಕಾಸಿಲ್ಲದ ಕಾಯಕಕ್ಕೆ ಎಲ್ಲಿ ಟ್ಯಾಕ್ಸ್‌ ಬೀಳುತ್ತೋ ಎನ್ನುವ ದಿಗಿಲು ಒಂದು ಲೈಕ್‌ಗೆ 100 ರೂಪಾಯಿ, ಒಂದು ಷೇರ್‌ ಅಥವಾ ಕಮೆಂಟ್‌ಗೆ 500 ರೂಪಾಯಿ ಟ್ಯಾಕ್ಸ್‌ ಹಾಕಿದರೆ ಗತಿಯೇನು?

ತೆರಿಗೆ ಅನ್ನೋದು ಇವತ್ತಿನ ಮಂಡೆಬಿಸಿಯಲ್ಲ. ಇತಿಹಾಸದ ಪುಟಗಳನ್ನು ತೆರೆದರೆ ಈ ಜಗತ್ತಿನಲ್ಲಿ ಸಾವಿರಾರು ಚಿತ್ರವಿಚಿತ್ರ, ಹಾಸ್ಯಾಸ್ಪದ ಮತ್ತು ಭಯಾನಕ ತೆರಿಗೆಗಳು ಎದುರಾಗುತ್ತವೆ. ಇಂಗ್ಲೆಂಡ್‌ನಲ್ಲಿ ಕಿಟಕಿ ತೆರಿಗೆ ಇತ್ತು. ಮನೆ ಕಿಟಕಿಗೆ ತಲಾ ಇಷ್ಟು ಎಂಬಂತೆ ಜನರು ತೆರಿಗೆ ಪಾವತಿಸಬೇಕಿತ್ತು. ಕೆಲವರು ತೆರಿಗೆಗೆ ಹೆದರಿ, ಮನೆಗೆ ಕಿಟಕಿಯನ್ನೇ ಇಡುತ್ತಿರಲಿಲ್ಲ. 1851ರ ಹೊತ್ತಿಗೆ ಕಿಟಕಿ ತೆರಿಗೆಯನ್ನು ವಾಪಸ್‌ ಪಡೆಯಲಾಯಿತು. ಐರ್ಲೆಂಡ್‌ ಮತ್ತು ಡೆನ್ಮಾರ್ಕ್‌ನಲ್ಲಿ ದನಗಳು ಹೂಸು ಬಿಡುತ್ತವೆ ಎಂಬ ಕಾರಣಕ್ಕಾಗಿ ತೆರಿಗೆ ಹಾಕ್ತಾ ಇದ್ದರು. ಪ್ರತಿ ದನಕ್ಕೆ 110 ಡಾಲರ್‌ ತೆರಿಗೆ ನಿಗದಿಯಾಗಿತ್ತು ಎನ್ನಲಾಗಿದೆ. ಇತ್ತ ರೋಮ್‌ಗೆ ಬಂದರೆ ಅಲ್ಲಿ ಮಾನವ ಮೂತ್ರಕ್ಕೆ ತೆರಿಗೆ ನಿಗದಿಯಾಗಿದ್ದ ಸಂಗತಿಯನ್ನು ಗಮನಿಸಬಹುದು. ಮೂತ್ರವನ್ನು ರಾಸಾಯನಿಕ ಕ್ರಿಯೆ ಮತ್ತು ಇತರೆ ಉದ್ದೇಶಕ್ಕೆ ಬಳಸಲಾಗುತ್ತಿತ್ತು. ಹೀಗಾಗಿ ಮಾನವ ಮೂತ್ರಕ್ಕೆ ಒಳ್ಳೆ ಬೆಲೆಯೇ ಇತ್ತು. ಮಾರಾಟ ಮಾಡಿದವರು ತೆರಿಗೆ ಕಟ್ಟಬೇಕಿತ್ತು

ತೆರಿಗೆ ತಲೆನೋವು ಅನ್ನೋರು ಜರ್ಮನಿಗೆ ಹೋಗಿ ನೋಡಬೇಕು. ಅಲ್ಲಿನ ತೆರಿಗೆ ಪದ್ಧತಿಯಲ್ಲಿ ನೂರಾರು ಕಾನೂನು, ಸುಮಾರು ಲಕ್ಷ ದಷ್ಟು ನಿಯಮಗಳಿವೆ. ಈಗ ಎಫ್‌ಎಂ ರೇಡಿಯೊವನ್ನು ಕಿವಿಗೆ ಅಂಟಿಸಿಕೊಂಡು ಸುತ್ತಾಡುವ ಜಮಾನ. ಆದರೆ, ಮೊದಲು ಭಾರತದಲ್ಲಿ ರೇಡಿಯೊಗೆ ವಾರ್ಷಿಕ ತೆರಿಗೆ ಇತ್ತು. ಅಂಚೆ ಕಚೇರಿಯಲ್ಲಿ ತೆರಿಗೆ ಕಟ್ಟಿ ರೇಡಿಯೊ ಕೇಳಬೇಕಿತ್ತು. ಹೀಗಾಗಿ ಕದ್ದುಮುಚ್ಚಿ ಕೆಲವರು ರೇಡಿಯೊ ಕೇಳುತ್ತಿದ್ದರು. ಮೋಟಾರ್‌ ಸೈಕಲ್‌ ಬರೋ ತನಕ ಸೈಕಲ್‌ಗಳಿಗೂ ತೆರಿಗೆ ಕಟ್ಟುವ ವ್ಯವಸ್ಥೆ ನಮ್ಮಲ್ಲಿತ್ತು.

**'ತೆರಿಗೆ'ದೇವರಾಯ**

ವಿಜಯ ನಗರ ವೈಭವವನ್ನು ಹಾಡಿಹೊಗಳಲಾಗುತ್ತದೆ. ಆದರೆ, ಅಲ್ಲಿದ್ದ ತೆರಿಗೆಗಳನ್ನು ನೋಡಿದರೆ ವಿಚಿತ್ರವೆನ್ನಿಸುತ್ತದೆ. ಸೂಳೆಗಾರಿಕೆ ತೆರಿಗೆ, ಮದುವೆ ಚಪ್ಪರದ ತೆರಿಗೆ, ತಾಂಬೂಲ ತೆರಿಗೆ ಹೀಗೆ ನೂರೊಂದು ತೆರಿಗೆಗಳು ಆಗ ಇದ್ದವು. ತಿಪ್ಪೆಗೂ ತೆರಿಗೆ ವಿಧಿಸಲಾಗುತ್ತಿತ್ತು ನಾವೆಲ್ಲರೂ ಜನಾನುರಾಗಿ ಎಂದು ನಂಬಿರುವ ವಿಜಯನಗರ ಸಾಮ್ರಾಜ್ಯದ ಕೃಷ್ಣ ದೇವರಾಯ ಮತ್ತು ಆತನ ಮಿತಿಮೀರಿದ ತೆರಿಗೆಗಳ ಬಗ್ಗೆ ಟಿ.ವಿ.ಮಹಾಲಿಂಗಂ ಅವರ ಪುಸ್ತಕವೊಂದು ಬೆಚ್ಚಿಬೀಳಿಸುವ ಸಂಗತಿಗಳನ್ನು ವಿವರಿಸುತ್ತದೆ. 'ವಿಜಯನಗರ ಕಾಲದಲ್ಲಿ 300ಕ್ಕೂ ಅಧಿಕ ತೆರಿಗೆಗಳಿದ್ದವು. ಹುಲ್ಲುಗಾವಲುಗಳಲ್ಲಿ ಹುಲ್ಲು ಮೇಯಿಸಲು ದನಗಳನ್ನು ಹೊಡೆದುಕೊಂಡು ಹೋದರೆ, ಹುಲ್ಲಿನ ತೆರಿಗೆಯನ್ನು ತೆರಬೇಕಾಗಿತ್ತು. ಒಟ್ಟಿನಲ್ಲಿ ಕುಂತರೊಂದು, ನಿಂತರೊಂದು ತೆರಿಗೆಗಳಿದ್ದವು. ಇದೆಲ್ಲವನ್ನೂ ನೋಡಿದರೆ ವಿಜಯನಗರ ಕಾಲದ ವೈಭೋಗದ ಬಗ್ಗೆ ಅನುಮಾನ ಮೂಡುತ್ತದೆ. 'ರಾಬರ್ಸ್‌ ಸ್ಟೇಟ್‌ ಎಂದೇ ವಿದೇಶಿ ಪ್ರವಾಸಿಗನೊಬ್ಬ ವಿಜಯನಗರವನ್ನು ಕರೆದಿದ್ದಾನೆ,' ಎನ್ನುತ್ತಾರೆ ಇತಿಹಾಸ ಉಪನ್ಯಾಸಕ ಡಾ. ಪುಟ್ಟರಾಜು.

ತೆರಿಗೆ ರಾಜರ ಬಗ್ಗೆ ಇನ್ನಷ್ಟು ವಿವರಿಸುವ 'ಇತಿಹಾಸ ದರ್ಪಣ' ಪತ್ರಿಕೆಯ ಸಂಪಾದಕ ಮತ್ತು ಸಂಶೋಧಕ ಹಂಗು ರಾಜೇಶ್‌ ಅವರು, 'ಚಿಕ್ಕದೇವರಾಜ ಒಡೆಯರ್‌ ಅವರು ತೆರಿಗೆ ಸಂಗ್ರಹದಲ್ಲಿ ಎತ್ತಿದ ಕೈ. ಇದರಿಂದಾಗಿ ನವಕೋಟಿ ನಾರಾಯಣ ಎಂದೇ ಅವರು ಕರೆಸಿಕೊಂಡಿದ್ದರು. ತೆರಿಗೆ ಹೇರಿಕೆಯಿಂದ ಜನ ದಂಗೆ ಎದ್ದಿದ್ದರು,' ಎನ್ನುತ್ತಾರೆ. ರಾಜ್ಯ ವಿಸ್ತರಣೆಗೆ ಸಾಕಷ್ಟು ಯುದ್ಧ ಮಾಡುತ್ತಿದ್ದ ರಾಜರುಗಳು ಸೈನ್ಯ ನಿರ್ವಹಣೆಗೆ ಜನರನ್ನೇ ತೆರಿಗೆ ಮೂಲಕ ದೋಚುತ್ತಿದ್ದರು.

**ಬಲಿಯಿಂದ ಜಿಎಸ್‌ಟಿ ತನಕ**

ಮನುಷ್ಯ ಕಾಡಿನಲ್ಲಿ ವಾಸ ಮಾಡುತ್ತಿದ್ದ ಕಾಲದಲ್ಲೇ ತೆರಿಗೆ ಅನ್ನೋದು 'ಬಲಿ' ಹೆಸರಲ್ಲಿ ಜಾರಿಯಲ್ಲಿತ್ತು. ರಾಜತ್ವ ಇಲ್ಲದ ಆ ಕಾಲದಲ್ಲಿ ತಮ್ಮೊಳಗಿನ ಬಲಿಷ್ಟ ನಾಯಕನಿಗೆ ತಮ್ಮ ಬೇಟೆಯ ಅಗ್ರ ಪಾಲನ್ನು ಜನರು ಕೊಡುತ್ತಿದ್ದರು. ವೇದಗಳ ಕಾಲದಲ್ಲೇ ರಾಜನಿಗೆ ತೆರಿಗೆ ಕೊಡುವ ಪರಿಕಲ್ಪನೆ ಜಾರಿಯಲ್ಲಿತ್ತು. ಸೈನ್ಯ ನಿಭಾಯಿಸಲು, ರಾಜ್ಯದ ನಿರ್ವಹಣೆಗೆ ಹೆಚ್ಚಿನ ಭೂಕಂದಾಯವನ್ನು ರಾಜರು ವಸೂಲಿ ಮಾಡುತ್ತಿದ್ದರು. 4ನೇ ಶತಮಾನದಲ್ಲಿ ಉತ್ತರ ಭಾರತದಲ್ಲಿ ಗುಪ್ತರ ಕಾಲದಲ್ಲಿ, ದಕ್ಷಿಣ ಭಾರತದಲ್ಲಿ ಬಾದಾಮಿ ಚಾಲುಕ್ಯರ ಕಾಲದಲ್ಲಿ ತೆರಿಗೆ ಅನ್ನೋದು ಪ್ರಮುಖ ಪಾತ್ರವಹಿಸಿತ್ತು. ಬ್ರಿಟಿಷರ ಕಾಲದಲ್ಲಿ ತೆರಿಗೆಗಳು ಆಧುನೀಕರಣಗೊಂಡವು.

ತೆರಿಗೆ ಅನ್ನೋದು ಯಾವತ್ತಿಗೂ ಜನರಿಗೆ ಕಷ್ಟವಾಗುವಂತೆ ಇರಬಾರದು. ತೆರಿಗೆ ಹೇಗಿರಬೇಕು ಅಂದರೆ, ಮಂಜು ಕರಗುವುದು ಹೇಗೆ ಅರಿವಿಗೆ ಬರುವುದಿಲ್ಲವೋ ಅದೇ ರೀತಿ ಜನರಿಗೆ ತೊಂದರೆಯಾಗದಂತೆ ತೆರಿಗೆ ಸಂಗ್ರಹಿಸಬೇಕು ಎಂದು 'ಶಿವತತ್ವ ರತ್ನಾಕರ' ಕೃತಿಯಲ್ಲಿ ಹೇಳಲಾಗಿದೆ. ಅರ್ಥಶಾಸ್ತ್ರದಲ್ಲಿಯೂ ಕೌಟಿಲ್ಯ ಇದನ್ನೇ ಹೇಳುತ್ತಾನೆ. 'ಗೋವಿನಿಂದ ಹಾಲನ್ನು ಹೀರಬೇಕೇ ಹೊರತು ರಕ್ತವನ್ನಲ್ಲ. ಹಾಲನ್ನು ಕರೆದರೆ ಹಸುವಿಗೆ ಹೇಗೆ ತೊಂದರೆಯಾಗುವುದಿಲ್ಲವೋ, ಆ ರೀತಿಯಲ್ಲಿಯೇ ತೆರಿಗೆಯು ಜನರಿಗೆ ಹೊರೆ ಅನ್ನಿಸಬಾರದು. ದುಂಬಿಯು ಹೂವಿನಿಂದ ಮಕರಂದ ಹೀರಿದಂತೆ ತೆರಿಗೆ ವ್ಯವಸ್ಥೆ ಇರಬೇಕು' ಎಂದು ತೆರಿಗೆ ಮಾದರಿಯನ್ನು ನೀಡಿದ್ದಾನೆ. ಆಡಳಿತ ನಿರ್ವಹಣೆಯಲ್ಲಿ ಆದಾಯ ಸಂಗ್ರಹಕ್ಕೆ ತೆರಿಗೆ ಅನ್ನುವುದು ಒಂದು ಅಂಗ. ಆದರೆ, ನಮ್ಮನ್ನಳುವ ಸರಕಾರಗಳಿಗೆ ತೆರಿಗೆ ಸಂಗ್ರಹವೇ ದೊಡ್ಡ ಕೆಲಸವಾಗಿ ಬಿಟ್ಟಿದೆ. ತೆರಿಗೆ ಅನ್ನುವುದು ಸ್ವಾಭಿಮಾನದ ಪ್ರಶ್ನೆಯೂ ಹೌದು. ಸ್ವಾತಂತ್ರ್ಯ ಸಂಗ್ರಾಮದ ಹೊತ್ತಿನಲ್ಲಿ ಗಾಂಧಿ ನಡೆಸಿದ ಉಪ್ಪಿನ ಸತ್ಯಾಗ್ರಹಕ್ಕೆ ಹೆಚ್ಚಿನ ಪ್ರಾಮುಖ್ಯವಿದೆ. ದೈನಂದಿನ ಅಗತ್ಯವಾದ ಉಪ್ಪಿನ ಮೇಲೆ ತೆರಿಗೆ ಏರಿದ ಬ್ರಿಟಿಷರ ವಿರುದ್ಧ ಗಾಂಧಿಧಿ ನೇತೃತ್ವದಲ್ಲಿ ನಡೆದ ಹೋರಾಟದ ಫಲಿತವಾಗಿ ಆ ತೆರಿಗೆ ರದ್ದಾಗುತ್ತದೆ.

ತೆರಿಗೆ ವ್ಯವಸ್ಥೆಯ ಬಗ್ಗೆ ನೋಡುವುದಾದರೆ, ಕೇರಳದಲ್ಲಿ ದೊಡ್ಡ ಕ್ರಾಂತಿಯೇ ನಡೆದು ಹೋಗಿದೆ. 19ನೇ ಶತಮಾನದಲ್ಲಿ ಕೆಳವರ್ಗದ ಸ್ತ್ರೀಯರು ರವಿಕೆಯನ್ನು ಧರಿಸುವಂತಿರಲಿಲ್ಲ. ನಿಯಮ ಮುರಿದರೆ 'ಮುಲಕ್ಕರಂ' ಹೆಸರಿನ ದೊಡ್ಡ ತೆರಿಗೆಯನ್ನೇ ತೆರಬೇಕಾಗಿತ್ತು. ನಂಗೇಲಿ ಎನ್ನುವ ಈಳವ ಮಹಿಳೆ ನಿಯಮವನ್ನು ಮುರಿಯುವ ಮೂಲಕ ಆಡಳಿತ ವ್ಯವಸ್ಥೆಯನ್ನು ಪ್ರಶ್ನಿಸಿದಾಗ, ತೆರಿಗೆ ಅಧಿಧಿಕಾರಿ ಆಕೆಯ ಮನೆಗೆ ಕರ ವಸೂಲಿಗೆ ಹೋಗುತ್ತಾನೆ. ತೆರಿಗೆ ತರುತ್ತೇನೆ ಎಂದು ಮನೆಯ ಒಳಹೋದ ಆಕೆ, ತನ್ನ ಸ್ತನಗಳನ್ನು ಕುಯ್ದು ಬಾಳೆಎಲೆಯನ್ನು ತಂದು ಅಧಿಧಿಕಾರಿಗೆ ಕೊಡುತ್ತಾಳೆ. ಆಕೆ ಸಾವನ್ನಪ್ಪಿದ ನಂತರ ಜನ ವಿರೋಧಕ್ಕೆ ಮಣಿದ ಸರಕಾರ ಆ ತೆರಿಗೆಯನ್ನು ವಾಪಸ್‌ ಪಡೆಯುತ್ತದೆ.

ತೆರಿಗೆ ಅನ್ನೋದು ಹೊರೆಯೆಂದು ಬಹುತೇಕರು ಭಾವಿಸಿದರೆ, ತೆರಿಗೆಯೇ ದೇಶದ ಜೀವಾಳ ಎನ್ನುತ್ತದೆ ಸರಕಾರ. 'ಹಾಳುಮೂಳು ಟ್ಯಾಕ್ಸ್‌ ಹಾಕಿ ಜನರನ್ನು ಸರಕಾರ ಲೂಟಿ ಮಾಡುತ್ತೆ... ತೆರಿಗೆ ಹಣ ಅಧಿಧಿಕಾರಸ್ಥರ ಶೋಕಿ ಮತ್ತು ಸ್ವಾರ್ಥಕ್ಕೆ ಪೋಲಾಗುತ್ತಿದೆ' ಅನ್ನೋದು ಕಾಮನ್‌ ದೂರು. ಅಭಿವೃದ್ಧಿ, ಆಡಳಿತ ನಿರ್ವಹಣೆ, ಜನರ ರಕ್ಷ ಣೆಗೆ ತೆರಿಗೆ ಬೇಕೇಬೇಕು ಎಂಬುದು ಸರಕಾರದ ವಾದ. ಅದೆಲ್ಲ ಒಂದು ಕಡೆ ಇರಲಿ, ಜು.31 ಆದಾಯ ತೆರಿಗೆ ರಿಟರ್ನ್ಸ್‌ ಸಲ್ಲಿಕೆಗೆ ಕಡೆಯ ದಿನ ಮರೀಬೇಡಿ ನಾವು ನೀವೂ ಮರೆತರೂ ಐಟಿ ಡಿಪಾರ್ಟ್‌ಮೆಂಟ್‌ ಮರೆಯಲ್ಲ ಬಿಡಿ