**Selfie with ಈರುಳ್ಳಿ**

## ಈರುಳ್ಳಿ ಇಲ್ಲದ ಅಡುಗೆ ಮನೆಯಿಲ್ಲ. ಆದರೆ ಈಗೀಗ ಇದಕ್ಕೂ ಸಂಚಕಾರ. ಈರುಳ್ಳಿಯ ಬೆಲೆ ಗಗನದೆತ್ತರಕ್ಕೇರಿದೆ. ಜನಸಾಮಾನ್ಯನಿಗೆ ಅದರ ಬಿಸಿ ಮುಟ್ಟಿದೆ. ಈರುಳ್ಳಿ ಇಲ್ಲದೆ ರುಚಿಯಿಲ್ಲ ಎನ್ನುವವರಿಗೆಲ್ಲ ಇದು ದುಃಖಕಾಲ. ನಮ್ಮ ಬದುಕನ್ನು ಈರುಳ್ಳಿ ಆವರಿಸಿಕೊಂಡಿರುವ ಬಗೆಯತ್ತ ಒಂದು ನೋಟ ಇಲ್ಲಿದೆ.

ಬ್ರೇಕಿಂಗ್ ನ್ಯೂಸ್.. ಬ್ರೇಕಿಂಗ್ ನ್ಯೂಸ್.. ಬ್ರೇಕಿಂಗ್ ನ್ಯೂಸ್.... ‘ಆರ್‌ಟಿ ನಗರದ ಆಟೊ ಚಾಲಕನೊಬ್ಬ ಈರುಳ್ಳಿಯನ್ನು ಅದರ ಮಾಲೀಕನಿಗೆ ಒಪ್ಪಿಸಿ ಪ್ರಾಮಾಣಿಕತೆ ಮೆರೆದಿದ್ದಾನೆ. ಮೂರನೇ ಕ್ರಾಸ್‌ನ ಸುಬ್ಬರಾವ್ ಎನ್ನುವವರು 150 ಗ್ರಾಂ ಈರುಳ್ಳಿ ಜತೆ ಮಾರ್ಕೆಟ್‌ನಲ್ಲಿ ಆಟೊ ಹತ್ತಿದ್ದರು. ತಮ್ಮ ಜಾಗ ಬಂದ ತಕ್ಷಣ, ಈರುಳ್ಳಿ ಮರೆತು ಆಟೊ ಇಳಿದಿದ್ದರು. ಒಂದಷ್ಟು ದೂರ ಹೋದ ನಂತರ, ಏತಕ್ಕೋ ಹಿಂದೆ ತಿರುಗಿದ ಆಟೊ ಚಾಲಕನಿಗೆ ಸೀಟು ಮೇಲಿದ್ದ ಈರುಳ್ಳಿ ಪ್ಯಾಕೆಟ್ ಕಂಡಿದೆ. ಈರುಳ್ಳಿಗೆ ಮಾರುಕಟ್ಟೆಯಲ್ಲಿ ಚಿನ್ನದ ದರವಿದ್ದರೂ, ‘ಕಂಡವರ ಒಡವೆ ನಮಗ್ಯಾಕೆ?’ ಎಂದು ಭಾವಿಸಿದ ಆತ, ಅದನ್ನು ಮರಳಿಸಿದ್ದಾನೆ. ಚಾಲಕನ ಪ್ರಾಮಾಣಿಕತೆಯನ್ನು ಹಲವು ಸಂಘ ಸಂಸ್ಥೆಗಳು ಶ್ಲಾಘಿಸಿದ್ದು, ಬಹುಮಾನ ನೀಡಿ ಗೌರವಿಸಿವೆ’’.

ಮಹಿಳೆ: ಏನಪ್ಪಾ, ಒಂದೆರಡು ಕೆ.ಜಿ ಈರುಳ್ಳಿ ಕೊಡು...  
  
ಅಂಗಡಿಯಾತ: ಏನು.. ಎರಡು ಕೆ.ಜಿನಾ... ನಿಮ್ಮ ಪಾನ್ ನಂಬರ್, ವೋಟರ್ ಐಡಿ, ಆಧಾರ್ ನಂಬರ್ ಕೊಡಿ ಪ್ಲೀಸ್  
  
- ಈರುಳ್ಳಿ ಕುರಿತಾದ ಇಂಥ ವಿಡಂಬನೆಗಳು, ಜೋಕ್ ಮತ್ತು ಕಾರ್ಟೂನ್‌ಗಳು ಎಲ್ಲೆಡೆ ಹರಿದಾಡುತ್ತಿವೆ. ದರ ಹೀಗೆಯೇ ಹೆಚ್ಚುತ್ತಾ ಹೋದರೆ, ‘ಸೆಲ್ಫಿ ವಿತ್ ಆನಿಯನ್’ ಎನ್ನುವ ಕಾಲವೂ ಬರಬಹುದು! ಇಂಥ ಸೆಲ್ಫಿಗಳನ್ನು ಫೇಸ್‌ಬುಕ್, ಟ್ವಿಟರ್‌ನಲ್ಲೂ ನೋಡಬೇಕಾಗಬಹುದು. ಸೇಬಿನ ಬೆಲೆ 70-80 ರೂಪಾಯಿ ಎಂದೆಲ್ಲ ಕೇಳಿರುತ್ತೇವೆ. ರೇಟ್ ಕೇಳಿಯೇ ದೂರ ಉಳಿದುಬಿಡುತ್ತೇವೆ. ಈಗ ಅಂಥದ್ದೇ ಸ್ಥಿತಿ ಈರುಳ್ಳಿಯದು. ತಾನು ಸೇಬಿಗಿಂತ ಕಡಿಮೆಯಿಲ್ಲ ಎಂಬಂತೆ ಬಿಂಕ ಮಾಡುತ್ತಿದೆ. ‘ಈರುಳ್ಳಿಯಿದ್ದಾಗ ಹಾಲೋಗರುಂಡಂತೆ/ ದುಡ್ಡನು ಕೊಡುವಾಗ ಕಿಬ್ಬದಿಯ ಕೀಲು ಮುರಿದಂತೆ ಸರ್ವಜ್ಞ’ ಎನ್ನುವ ತ್ರಿಪದಿಯನ್ನು ಈಗ ಸರ್ವಜ್ಞ ಬರೆಯುತ್ತಿದ್ದನೇನೊ?  
  
ಮಳೆ ಕೊರತೆಯಿಂದಾಗಿ ಈರುಳ್ಳಿ ಬೆಳೆ ಈ ಸಲ ನಿರೀಕ್ಷೆಯಷ್ಟು ಬಂದಿಲ್ಲ. ಸಾಮಾನ್ಯವಾಗಿ ಆಗಸ್ಟ್-ಸೆಪ್ಟೆಂಬರ್‌ನಲ್ಲಿ ಇಂಥ ಪರಿಸ್ಥಿತಿ ದೇಶದಲ್ಲಿ ಮಾಮೂಲು. ಮುಂಬಯಿನಲ್ಲಿ 700 ಕಿ.ಲೋ, ನಾಸಿಕ್‌ನಲ್ಲಿ 2000 ಕಿ.ಲೋ ಈರುಳ್ಳಿ ಕಳ್ಳತನದ ಪ್ರಕರಣಗಳು ದೇಶದಲ್ಲಿನ ಈರುಳ್ಳಿ ಕಾವನ್ನು ಅರ್ಥ ಮಾಡಿಸುತ್ತವೆ. ಇನ್ನು ನೀವು ಹೈದರಾಬಾದ್‌ಗೆ ಹೋದರೆ, ಅಲ್ಲೊಂದು ವಿಸ್ಮಯ. ಅಲ್ಲಿ ಸರಕಾರ ಜನರ ನೆರವಿಗೆ ಧಾವಿಸಿ, ಕೆಲವು ಮಳಿಗೆಗಳಲ್ಲಿ 20 ರೂಪಾಯಿಗೆ ಕೆ.ಜಿಯಂತೆ ಮಾರಾಟ ಮಾಡುತ್ತಿದೆ. ಯಾರಾದರೂ ಗೋಲ್‌ಮಾಲ್ ಮಾಡಬಹುದೆಂದು ಕೈ ಬೆರಳಿಗೆ ವೋಟ್ ಮಾಡಿದಾಗ ಹಾಕುವಂಥ ಇಂಕನ್ನೂ ಹಾಕಲಾಗುತ್ತಿದೆಯಂತೆ!

ಕಬ್ಬು ಬೆಳೆವ ರೈತರು ನೇಣಿನ ಹಗ್ಗಕ್ಕೆ ಕುತ್ತಿಗೆ ನೀಡುತ್ತಿರುವ ಹೊತ್ತಿನಲ್ಲಿ ಈರುಳ್ಳಿ ರೈತರಾದರೂ ಖುಷಿಯಲ್ಲಿದ್ದಾರೆ. ಹೋಗ್ಲಿ ಬಿಡಿ.... ಈರುಳ್ಳಿ ದರ ಎಷ್ಟು ಬೇಕಾದರೂ ಜಾಸ್ತಿಯಾಗಲಿ, ಕನಿಷ್ಠ ಈ ರೈತರ ಹೊಟ್ಟೆಯಾದರೂ ತಣ್ಣಗಿರಲಿ ಅನಿಸುತ್ತದೆ. ರೇಟ್ ಬಿಡಿ, ಅದು ಏರುತ್ತದೆ ಇಳಿಯುತ್ತದೆ. ಮೇಲೆ ಹೋಗಿದ್ದು ಕೆಳಗೆ ಬರಲೇ ಬೇಕು ಎನ್ನುವ ನಿಯಮ ಈರುಳ್ಳಿಗೂ ಗೊತ್ತು, ಅವರಪ್ಪನಿಗೂ ಗೊತ್ತು. ಗೊತ್ತಿಲ್ಲದಿದ್ದರೆ ಗೂಗಲ್ ಮಾಡಿ ತಿಳಿದುಕೊಳ್ಳಲಿ.  
  
ನನಗಂತೂ ಈರುಳ್ಳಿ ಎಂದಾಕ್ಷಣ, ಕಾಲ ಹಿಂದಕ್ಕೆ ಓಡುತ್ತದೆ. ಕೇವಲ ಹತ್ತು ರೂಪಾಯಿ ತಗೊಂಡು ಹೋಗಿ ವೈರ್‌ಬ್ಯಾಗ್ ತುಂಬಾ ತರಕಾರಿ ತರ್ತಾಯಿದ್ದ ಕಾಲವದು. ಇದೆಲ್ಲ ಸುಮಾರು 25 ವರ್ಷದ ಹಿಂದಿನ ಮಾತು. ಆಗ ಅಪ್ಪ ಅಥವಾ ಅಣ್ಣನ ಜತೆ ಸಂತೆಗೆ ಹೋಗೊಂದೊಂದು ಸಂಭ್ರಮ. ಆ ಹತ್ತು ರೂಪಾಯಲ್ಲಿ ಕ್ಯಾರೆಟ್ಟು, ಹುರುಳಿಕಾಯಿ, ಮೆಣಸಿನಕಾಯಿ ಸೇರಿದಂತೆ ನಾನಾ ತರಕಾರಿಗಳೂ, ಸೊಪ್ಪು, ಅಷ್ಟು ಮಾತ್ರವಲ್ಲ ಈರುಳ್ಳಿಯನ್ನೂ ತರ್ತಾಯಿದ್ವಿ. ಅದರಲ್ಲೇ ಉಳಿದ(ಉಳಿಸಿದ) ಒಂದೆರಡು ರೂಪಾಯಿಗೆ ಬಿಸಿಬಿಸಿ ಪಕೋಡವನ್ನೂ ತಂದು ತಿನ್ತಾಯಿದ್ವಿ. ಆದರೆ, ಹತ್ತು ರೂಪಾಯಿಗೆ ಈಗ ಕೊತ್ತಂಬರಿ ಸೊಪ್ಪು ತರಬಹುದು ಅಷ್ಟೆ

ಸಾಮಾನ್ಯವಾಗಿ ಹಾರರ್ ಮೂವಿ ನೋಡುವಾಗ ಆಗಾಗ ಬೆಚ್ಚಿಬೀಳುತ್ತೇವೆ. ಇಂಥದ್ದೇ ಅನುಭವವನ್ನು ಇನ್ನೂ ಪರಿಣಾಮಕಾರಿಯಾಗಿ ನೀಡುತ್ತಿದೆ ಈರುಳ್ಳಿ. ಅದಕ್ಕೆ ಈಗ ಮತ್ತೆ ರಾಜದರ್ಪ, ಗರ್ವ ಎಲ್ಲವೂ ಬಂದಿದೆ. ಇದರ ಬೆಲೆ 40 ಆಯಿತು, 50 ಆಯಿತು, 70 ಆಯಿತು..ಓಹೋ 75 ರುಪಾಯಿ - ಹೀಗೆ ಜನ ತೀವ್ರ ಕಳವಳದಿಂದ ಮಾತಾಡುತ್ತಾರೆ. ಅದರಲ್ಲೂ ಹೆಂಗಸರಂತೂ, ಬಲಗೈ ಮುರಿದಂತೆ ಒದ್ದಾಡುತ್ತಿದ್ದಾರೆ. ‘ತಿಂಡಿ ಚೆನ್ನಾಗಿಲ್ಲ ’ ಎಂದು ಮನೆಯಲ್ಲಿ ಯಾರಾದರೂ ಧ್ವನಿ ಎತ್ತಿದರೆ, ‘ಈರುಳ್ಳಿ ರೇಟ್ ಎಷ್ಟು ಗೊತ್ತಾ?’ ಎಂದು ಜನರಲ್ ನಾಲೆಜ್ ಪ್ರಶ್ನೆ ಕೇಳಿ ಕಕ್ಕಾಬಿಕ್ಕಿ ಮಾಡುತ್ತಿದ್ದಾರೆ. ‘ನಿಮಗೆ ಕಷ್ಟ-ಸುಖ ಅನ್ನೋದೇ ಗೊತ್ತಿಲ್ಲ ’ ಎಂದೂ ಷರಾ ಬರೆಯುತ್ತಿದ್ದಾರೆ.  
  
ಈರುಳ್ಳಿ ಎಷ್ಟೇ ಕಣ್ಣೀರು ತರಿಸಿದರೂ, ಹೆಚ್ಚುಹೆಚ್ಚು ಹೆಚ್ಚೋದನ್ನು, ತಿನ್ನೋದನ್ನೂ ನಾವು ಬಿಡುವುದಿಲ್ಲ. ಇನ್ನು ಅಡುಗೆ ಮನೆಯ ಎಬಿಸಿಡಿ, ಒನ್‌ಟೂಟ್ರೀಗಳ ಕಲಿಕೆಯು ಈರುಳ್ಳಿ ಹೆಚ್ಚುವ ಮೂಲಕವೇ ಶುರು. ನೀವೆಷ್ಟು ಗುಗ್ಗು ಅನ್ನೋದನ್ನು ನೀವು ತರಕಾರಿ ತರೋ ಸ್ಟೈಲಲ್ಲೇ ಜನ ಅಳೆದುಬಿಡುತ್ತಾರೆ. ಎಸೆಸ್ಸೆಲ್ಸಿ, ಪಿಯೂಸಿ, ಡಿಗ್ರಿಯಲ್ಲಿ ರ‌್ಯಾಂಕ್ ಗಿಟ್ಟಿಸಿದ್ದ ನಮ್ಮೂರಿನ ಒಬ್ಬ ಅಕ್ಕಯ್ಯ, ಮಾರ್ಕೆಟ್‌ನಲ್ಲಿ ತರಕಾರಿ ಖರೀದಿಸಿ ಎಲ್ಲವನ್ನೂ ಬ್ಯಾಗ್‌ಗೆ ತುಂಬಿಕೊಳ್ಳತೊಡಗಿದಳು.... ಅದನ್ನು ನೋಡ್ತಾಯಿದ್ದ ತರಕಾರಿ ಅಂಗಡಿಯ ಸೋಮವ್ವ, ‘‘ಅಕ್ಕಾವ್ರೆ.. ಪಟ್ಟಣದವ್ರೂ ಅಂತಾ ಅನಿಸುತ್ತೆ. ಕೆಳಗೆ ಟೊಮೆಟೊ ಹಾಕಿದ್ರೆ ಅಜ್ಜಿಬಜ್ಜಿ ಆಗುತ್ತೆ. ಮೊದಲು ಈರುಳ್ಳಿ ಹಾಕಿ, ಅದರ ಮೇಲೆ ಉಳಿದ ತರಕಾರಿ ತುಂಬಿಸಿ.. ಮೇಲೆ ಟೊಮೆಟೊ ಇರಲಿ’ ಎಂದು ಸಾಮಾನ್ಯ ಜ್ಞಾನದ ಪಾಠವನ್ನು ಮಾರ್ಕೆಟ್ ಮಧ್ಯೆಯೇ ಹೇಳಿಕೊಟ್ಟಿದ್ದಳು. ಇದೆಲ್ಲ ಸಿಲಬಸ್‌ನಲ್ಲಿ ಇಲ್ವಲ್ಲ, ಗೂಗಲ್ ದೇವರು ಸಹ ಈ ಬಗ್ಗೆ ಹೇಳಲೇ ಇಲ್ವಲ್ಲ ಎಂದು ಅಕ್ಕಯ್ಯ ಕೈಕೈ ಹಿಸುಕಿಕೊಂಡಿದ್ದಳು.

ಅಕ್ಕಯ್ಯನ ವಿಷ್ಯಾ ಬಿಡಿ. ಇಷ್ಟಕ್ಕೂ ನಮಗೆ ಯಾಕಿಂಥ ಈರುಳ್ಳಿ ಮೋಹ? ಏನಿದು ಈರುಳ್ಳಿ ಲವ್ವ-ಡವ್ವ ಎಂದು ಹುಡುಕಲು ಅಲ್ಲೇನೂ ಇಲ್ಲ. ಈರುಳ್ಳಿ ಮಾತ್ರವಲ್ಲ, ತಿನ್ನೋ ಯಾವ ಪದಾರ್ಥ ನಮಗೆ ಅಪ್ರಿಯವಾಗಿದೆ ಹೇಳಿ? ‘‘ನಮ್ಮವರು ತಿನ್ನುವ, ಕುಡಿವ ವಿಷಯಕ್ಕೆ ಕೊಟ್ಟಿರುವ ಮಹತ್ವ ನೋಡಿದರೆ ಅವರ ಜಿಹ್ವಾರಸಿಕತೆಯ ಬಗ್ಗೆ ಮೆಚ್ಚುಗೆಯಾಗುತ್ತದೆ. ಬಾಯನ್ನು ಒಂದು ಸಣ್ಣ ಅರೆಯುವ ಯಂತ್ರ ಎನ್ನಬಹುದು. ದಿನದ ಇಪ್ಪತ್ತನಾಲ್ಕು ಗಂಟೆಗಳಲ್ಲಿ ಅನಿವಾರ್ಯವಾದ ನಿದ್ರೆ, ಮುಖಮಾರ್ಜನಾದಿಗಳನ್ನು ಬಿಟ್ಟರೆ ಉಳಿದ ವೇಳೆಯೆಲ್ಲ ನಾಲಗೆಗೆ ಮೀಸಲು. ಏನಾದರೂ ಕುರುಕುತ್ತಿರಬೇಕು. ತಿಂಡಿ ಆಯಿತು-ಊಟ ಆಯಿತು. ಊಟವಾದ ಮೇಲಾದರೂ ಬಾಯಿಗೆ ರಜ ಬೇಡವೆ? ಉಹ್ಞು, ಉಂಡಬಾಯಿಗೆ ಒಗ್ಗರಣೆ...’’ -ಹೀಗೆ ನಮ್ಮ ಬಾಯಿ ಚಪಲ ಬೆಳೆಯುತ್ತಾ ಹೋಗುತ್ತದೆ ಎಂದು ಅ.ರಾ.ಮಿತ್ರ ಅವರು ಥಿಯರಿ ಮಂಡಿಸುತ್ತಾರೆ. ಇದಕ್ಕೆ ಎಲ್ಲರೂ ‘ಲೈಕ್’ ಒತ್ತುತ್ತಾರೆ ಎಂದು ನಾನಾದರೂ ಭಾವಿಸುತ್ತೇನೆ.  
  
ಈರುಳ್ಳಿ ಇಲ್ಲದ ಉಪ್ಪಿಟ್ಟು, ಚಿತ್ರಾನ್ನ, ಬೋಂಡಾ, ಫಲ್ಯಗಳನ್ನು ನೆನಪಿಸಿಕೊಳ್ಳಿ... ಈಗಂತೂ ಎಲ್ಲಕ್ಕೂ ಈರುಳ್ಳಿ ಬೇಕು. ‘ಈರುಳ್ಳಿಯನ್ನು ಚೆನ್ನಾಗಿ ಹೆಚ್ಚಿಕೊಳ್ಳಿ.. ಎಣ್ಣೆ ಹಾಕಿ, ಒಗ್ಗರಣೆ ಹಾಕಿ’ ಎಂದು ಹೇಳದ ಯಾವ ರೆಸಿಪಿಯಿದೆ? ಯಾವ ಫುಡ್ ಶೋ ಇದೆ ಜ್ಞಾಪಿಸಿಕೊಳ್ಳಿ. ‘ಇಂಗು, ತೆಂಗು ಇದ್ದರೆ ಮಂಗನೂ ಅಡುಗೆ ಮಾಡುತ್ತೆ’ ಅನ್ನುವ ಗಾದೆ ಬಹಳ ಓಲ್ಡಾಯಿತು. ಇಂಗು, ತೆಂಗಿನ ಜಾಗಕ್ಕೆ ಈರುಳ್ಳಿ, ಮೆಣಸಿನಕಾಯಿ ಅನ್ನೋದನ್ನು ಸೇರಿಸಿಕೊಳ್ಳಬೇಕು.

ಶ್ರಾವಣ ಮಾಸ ಶುರುವಾಗಿದೆ. ವರಮಹಾಲಕ್ಷ್ಮಿ ಹಬ್ಬ ಆಯಿತು. ಇನ್ನು ಸಾಲುಸಾಲು ಹಬ್ಬಗಳು, ಮದುವೆಮುಂಜಿಗಳ ಸೀಸನ್ ಬಂದಿದೆ. ಈರುಳ್ಳಿ ಮೀಸೆ ತಿರುಗಿಸೋದರಲ್ಲಿ ತಪ್ಪೇನಿಲ್ಲ ಬಿಡಿ. ಅಂದಹಾಗೇ, ನಾಲ್ಕು ಇಂಚಿನ ನಾಲಿಗೆಯನ್ನು ತೃಪ್ತಿಗೊಳಿಸಲು ನಾವು ಎಷ್ಟೆಲ್ಲ ಕಷ್ಟಪಡಬೇಕು ಎನ್ನುವುದನ್ನು ನೋಡಿದರೆ ತಮಾಷೆಯೆನ್ನಿಸುತ್ತದೆ. ಈ ನಾಲಿಗೆ ದಾಟಿ ಒಳ ಹೋದ ಮೇಲೆ ಕೇಸರಿಬಾತ್ ಆದರೂ ಒಂದೇ, ಫೀಜಾ ಆದರೂ ಒಂದೇ, ಕಕ್ಕಸ್ ಆದರೂ ಒಂದೇ.. ಎಳೆ ಮಕ್ಕಳ ವಾಂತಿಯಾದರೂ ಅಷ್ಟೆ... ನೋ ಡಿಫರೆನ್ಸ್ ಎಂದರೆ ನೀವು ಅಸಹ್ಯದಿಂದ ಮುಖತಿರುಚಬಹುದು. ಆದರೆ, ಸತ್ಯ, ಸತ್ಯಾನೇ ಅಲ್ವಾ?  
  
**ಆನಿಯನ್ ಅಂದ್ರೆ ಸುಮ್ನೇ ಅಲ್ಲ**  
ಟೊಮೆಟೊ, ಮೆಣಸಿನಕಾಯಿನಂಥ ಬಹುತೇಕ ತರಕಾರಿಗಳ ಮೂಲ ದಕ್ಷಿಣ ಅಮೆರಿಕ. ಆದರೆ ಈರುಳ್ಳಿ ಪಕ್ಕಾ ನಮ್ಮ ಏಷ್ಯಾ ಖಂಡದ್ದೇ ಕಣ್ರೀ. 5,500 ವರ್ಷಗಳ ಹಿಂದೆ ಏಷ್ಯಾದಲ್ಲಿ ಈರುಳ್ಳಿ ಬೆಳೆಯುವುದು ಶುರುವಾಯಿತು. ನಂತರ ತ್ವರಿತವಾಗಿ ವಿಶ್ವಕ್ಕೆ ವ್ಯಾಪಿಸಿತು. ರುಚಿ ಜತೆಗೆ ಇದರಲ್ಲಿನ ಔಷಧದ ಗುಣ, ಕೀಪಿಂಗ್ ಕ್ವಾಲಿಟಿಯಿಂದಾಗಿ ಡಾರ್ಲಿಂಗ್ ಆಯಿತು.  
  
ಈರುಳ್ಳಿ ಜ್ಯೂಸ್ ಅನ್ನು ಔಷಧಿಯಾಗಿ ಬಳಸಲು ಸಾವಿರಾರು ವರ್ಷಗಳಿಂದ ವೈದ್ಯರು ಹೇಳುತ್ತಲೇ ಬಂದಿದ್ದಾರೆ. ನಮ್ಮ ಮೆಟಬಾಲಿಸಮ್(ಚಯಾಪಚಯ) ಸುಸ್ಥಿತಿಯಲ್ಲಿಡಲು, ದೇಹಕ್ಕೆ ಬೇಕಾದ ವಿಟಮಿನ್ ಸಿ, ಖನಿಜಾಂಶ, ಫೈಬರ್ ಅಂಶಗಳನ್ನು ಈರುಳ್ಳಿ ಒದಗಿಸುತ್ತದೆ. ರಕ್ತದೊತ್ತಡ ನಿವಾರಣೆ ಮತ್ತು ಕೆಲವು ವಿಧದ ಕ್ಯಾನ್ಸರ್ ತಡೆಗೂ ಈರುಳ್ಳಿ ಪೂರಕ. ಈಜಿಪ್ಟ್, ಗ್ರೀಸ್ ಮತ್ತು ಭಾರತೀಯ ಪ್ರಾಚೀನ ಗ್ರಂಥಗಳು ಈರುಳ್ಳಿಯೊಳಗಿನ ಕಾಮೋತ್ತೇಜಕ ಅಂಶಗಳತ್ತ ಗಮನ ಸೆಳೆಯುತ್ತವೆ. ಕಾಮೋದ್ದೀಪಕ ಅಂಶಗಳು ಇರುವುದರಿಂದಲೇ ಈರುಳ್ಳಿ ಸೇವನೆಯನ್ನು ಈಜಿಫ್ಟ್‌ನಲ್ಲಿ ಪುರೋಹಿತರಿಗೆ ನಿಷೇಧಿಸಲಾಗಿತ್ತು. ಮಧ್ಯಯುಗದ ಯುರೋಪ್‌ನಲ್ಲಿ ಹೊಸದಾಗಿ ಮದುವೆಯಾದವರು ಈರುಳ್ಳಿ ಸೇವನೆ ಮಾಡಬೇಕೆಂಬ ಸಂಪ್ರದಾಯವನ್ನೇ ಜಾರಿಗೆ ತಂದಿದ್ದರು.

ಉತ್ತಮ ನಂಜುನಿರೋಧಕವಾಗಿರುವ ಈರುಳ್ಳಿಯನ್ನು ಯುದ್ಧಗಳಲ್ಲಿ ಯೋಧರು ತಮ್ಮ ಗಾಯಗಳನ್ನು ವಾಸಿಮಾಡಿಕೊಳ್ಳಲು ಬಳಸಿದ್ದಾರೆ. ಈರುಳ್ಳಿ ಸೇವನೆ ಅಥವಾ ಅದನ್ನು ಚರ್ಮಕ್ಕೆ ತಿಕ್ಕಿಕೊಳ್ಳುವುದರಿಂದ ಲವಲವಿಕೆ, ಹೊಸ ಚೈತನ್ಯ ಬರುತ್ತದೆ ಎಂದು ಯೋಧರು ಮತ್ತು ಕ್ರೀಡಾಪಟುಗಳು ಬಲವಾಗಿ ನಂಬಿದ್ದರು.  
  
ಉತ್ಪಾದನೆ ಆಧಾರದ ಮೇಲೆ ಹೇಳುವುದಾದರೆ, ಜಗತ್ತಿನ ಜನಪ್ರಿಯ ತರಕಾರಿ ಬೆಳೆಗಳಲ್ಲಿ ಈರುಳ್ಳಿಗೆ 6ನೇ ಸ್ಥಾನ. ವಿಶ್ವದಲ್ಲಿ ವರ್ಷಕ್ಕೆ 5 ಕೋಟಿ ಟನ್ ಈರುಳ್ಳಿ ಬೆಳೆಯಲಾಗುತ್ತದೆ. ವ್ಯಕ್ತಿಯೊಬ್ಬ ಸರಾಸರಿ 13.7 ಪೌಂಡ್(ಸುಮಾರು ಆರೂವರೆ ಕೆ.ಜಿ) ಈರುಳ್ಳಿಯನ್ನು ವರ್ಷಕ್ಕೆ ಸೇವಿಸುತ್ತಾನೆ. ಅಮೆರಿಕದಲ್ಲಿ ಸುಮಾರು ಎಂಟೂವರೆ ಕೆ.ಜಿ ಪೌಂಡ್, ಇತ್ತ ಲಿಬಿಯಾದಲ್ಲಿ ಮೂವತ್ತು ಕೆ.ಜಿ ಈರುಳ್ಳಿಯನ್ನು ಜನ ಸೇವಿಸುತ್ತಾರೆ! ಕಳೆದ 20 ವರ್ಷಗಳಲ್ಲಿ ಅಮೆರಿಕದಲ್ಲಿ ಈರುಳ್ಳಿ ಸೇವನೆ ಪ್ರಮಾಣ ಶೇ.50ರಷ್ಟು ಹೆಚ್ಚಿದೆಯಂತೆ. ಈರುಳ್ಳಿ ಬೆಳೆಯೋ ದೇಶಗಳಲ್ಲಿ ಚೀನಾ, ಭಾರತ, ಅಮೆರಿಕ, ಈಜಿಪ್ಟ್ ಮುಂಚೂಣಿಯಲ್ಲಿವೆ.  
  
**ನಮಗೆ ಬೇಡವೇ ಬೇಡ**  
ಈರುಳ್ಳಿಗೆ ಸರಕಾರಗಳನ್ನು ಕೆಡವುವ ಶಕ್ತಿಯೂ ಇದೆ. ಹೀಗಾಗಿಯೇ ಕೇಂದ್ರ ಮತ್ತು ರಾಜ್ಯ ಸರಕಾರಗಳು ಈರುಳ್ಳಿ ದರ ಇಳಿಕೆಗೆ ಏನೇನೋ ಕಸರತ್ತು ಮಾಡುತ್ತಿವೆ. ‘ಪ್ರತಿವರ್ಷ ಈರುಳ್ಳಿ ದರ ಜಾಸ್ತಿಯಾಗೋದು ಸಾಮಾನ್ಯ ಅನ್ನುವಂತಾಗುತ್ತಿದೆ. ದರ ಕಡಿಮೆಯಿದ್ದಾಗ ಈರುಳ್ಳಿ ಖರೀದಿಸಿ ಪೇಸ್ಟ್ ಮತ್ತು ಪುಡಿ ಮಾಡಿ, ಸಂಗ್ರಹ ಮಾಡಿಟ್ಟುಕೊಂಡು ಬಳಕೆ ಮಾಡಿ’ ಎನ್ನುವ ಸಲಹೆಯನ್ನು ದೊಡ್ಡ ಸಂಶೋಧನೆ ನಂತರ ಕೇಂದ್ರ ಆಹಾರ ಸಂಸ್ಕರಣೆ ಸಚಿವೆ ಹರ್ಸಿಮ್ರತ್ ಸಿಂಗ್ ನೀಡಿದ್ದಾರೆ. ದರ ಇಳಿಕೆ ಮಾಡಿ ಅಂದ್ರೆ, ಇಂಥ ಬಿಟ್ಟಿ ಸಲಹೆ ಕೊಡ್ತಾರಲ್ಲಪ್ಪೋ ಅಂಥ ಸಾಮಾಜಿಕ ಜಾಲತಾಣಗಳಲ್ಲಿ ಜನ ಸರಿಯಾಗಿಯೇ ತರಾಟೆಗೆ ತೆಗೆದುಕೊಂಡಿದ್ದಾರೆ. ಇದೇ ದಾಟಿಯಲ್ಲಿ, ‘ನಾಳೆ ಈರುಳ್ಳಿ ಬಳಕೆ ನಿಲ್ಲಿಸಿ’ ಎಂದು ಸ್ವಾಮೀಜಿ ಸ್ಟೈಲಲ್ಲಿ ಬೋಧನೆ ಆರಂಭಿಸಿದರೂ ಅಚ್ಚರಿಯೇನಿಲ್ಲ.

ಈರುಳ್ಳಿ ದರ ಹೆಚ್ಚಳದ ಬಗ್ಗೆ ತಲೆಕೆಡಿಸಿಕೊಳ್ಳೋದನ್ನು ನೋಡಿದ ಗೆಳೆಯನೊಬ್ಬ, ‘ಏಕೆ ಇಷ್ಟೊಂದು ಚಿಂತೆ? ನಾವಂತೂ ಈರುಳ್ಳಿ ಬಳಸೋದೇ ಇಲ್ಲ. ನಮಗೆ ಬೇಡವೇ ಬೇಡ’ ಎಂದ. ‘ಈರುಳ್ಳಿ ಇಲ್ಲದೇ, ನಮ್ಮಲ್ಲಿ ಅಡುಗೆಯೇ ಇಲ್ಲ’ ಎಂದರೆ ಅವನಿಗೆ ಅಚ್ಚರಿ. ‘ಏನಕ್ಕೆ ಬೇಕು ಈರುಳ್ಳಿ. ಚಿತ್ರಾನ್ನಾಗೆ ಈರುಳ್ಳಿ ಬದಲು ಕೊಬ್ಬರಿ ಹಾಕಿ, ಉಪ್ಪಿಟ್ಟಿಗೆ ಕಡ್ಲೇಬೀಜ ಹಾಕಿ, ಹೂವು ಕೋಸು ಹಾಕಿ..’ ಎಂದು ಪರ್ಯಾಯಗಳ ಪಟ್ಟಿಯನ್ನೇ ಒಪ್ಪಿಸಿದ. ಏನೇ ಹೇಳಿ, ಬಾಡೂಟದ ಜತೆಗಿನ ಈರುಳ್ಳಿಗೆ ಯಾವ ಪರ್ಯಾಯವಿದೆ?