**ಕೂತಲ್ಲಿಯೇ ಪಟಾಪಟ್ ಮುಗಿಸಿಬಿಡಿ ಇ-ವ್ಯವಹಾರ**

ನಗದು ರಹಿತ ವ್ಯವಹಾರ ಈಗಾಗಲೇ ಬಹುತೇಕ ಕ್ಷೇತ್ರಗಳಲ್ಲಿ ನಡೆಯುತ್ತಿದ್ದು, ಇ-ಕಾಮರ್ಸ್‌ನಿಂದಾಗಿ ಮುಂದಿನ ದಿನಗಳಲ್ಲಿ ನಗದು ಕಣ್ಮರೆಯಾದರೂ ಅಚ್ಚರಿ ಇಲ್ಲ. ಇ-ವ್ಯವಹಾರಗಳಿಗೆ ಡೆಬಿಟ್ ಅಥವಾ ಕ್ರೆಡಿಟ್ ಕಾರ್ಡ್‌ಗಳಿವೆ ನಿಜ, ಆದರೆ ಈ ಸಂಬಂಧಿ ವಂಚನೆಗಳು ಹೆಚ್ಚುತ್ತಿವೆ. ಇಂಥ ಹೊತ್ತಿನಲ್ಲಿ ಸುರಕ್ಷಿತ ಮತ್ತು ಸುಲಭ ಇ-ವ್ಯವಹಾರದ ಇತರೆ ಆಯ್ಕೆಗಳತ್ತ ಒಂದು ನೋಟ.

ತಿಂಗಳ ಸಂಬಳವನ್ನು ಪರ್ಸ್‌ನಲ್ಲಿ ಜೋಪಾನವಾಗಿಟ್ಟುಕೊಂಡ ಖಾಸಗಿ ಕಂಪನಿ ಉದ್ಯೋಗಿ ಮಂಜುನಾಥ್ ಮೆಜೆಸ್ಟಿಕ್ ಕಡೆ ಹೊರಟರು. ರಜೆ ದಿನವಾದ ಭಾನುವಾರ ಸಿನಿಮಾ ಜತೆ ಖುಷಿಯಾಗಿ ಶಾಪಿಂಗ್ ಮಾಡಿಕೊಂಡು ಬರುವುದು ಅವರ ಉದ್ದೇಶ. ಆದರೆ, ಕಿಸೆ ಕಳ್ಳನ ಕೈಚಳಕದಿಂದ ಪರ್ಸ್ ಮಂಗಮಾಯ. ಅವರಿಗೆ ಈ ಘಟನೆಯಿಂದ ಬಹಳ ಬೇಸರದೊಂದಿಗೆ ದುಃಖವೂ ಆಯಿತು. ತಿಂಗಳ ಸಂಬಳ ಹೀಗೆ ಕಳೆದೋಯ್ತಲ್ಲ ಎಂದು ಒದ್ದಾಡಿದರು. ಇದಾದ ನಂತರ ಹುಷಾರಾದರು. ನಗದು ಬದಲಿಗೆ ಇ-ವ್ಯವಹಾರಗಳತ್ತ ಗಮನ ಹರಿಸಿದರು. ರಿಸ್ಕ್ ಇಲ್ಲದೇ, ಅವರೀಗ ಎಲ್ಲವನ್ನೂ ನಿಭಾಯಿಸುತ್ತಿದ್ದಾರೆ.

ಹೌದು, ಇ-ಬ್ಯಾಂಕಿಂಗ್, ಇ-ಪೇಮೆಂಟ್ ಕಾರ್ಡ್‌ಗಳು, ಮೊಬೈಲ್ ಮನಿ, ಇ-ವ್ಯಾಲೆಟ್‌ಗಳು ಜನರ ಆರ್ಥಿಕ ವ್ಯವಹಾರಗಳನ್ನು ಸುಲಭವಾಗಿಸಿವೆ. ಬ್ಯಾಂಕಿಗೆ ಹೋಗಿ ಗಂಟೆಗಟ್ಟಲೇ ಕ್ಯೂನಲ್ಲಿ ನಿಂತು ಚಲನ್ ಭರ್ತಿ ಮಾಡಿ ಹಣ ಕಟ್ಟುವ ಪರಿಸ್ಥಿತಿ ಈಗಿಲ್ಲ. ಇಲ್ಲವೇ ಹಣ ಪಡೆಯಲು ಟೋಕನ್ ಹಿಡಿದುಕೊಂಡು ನಿಲ್ಲುವ ಕಾಲವೆಲ್ಲ ಹೋಯಿತು. ಅದೇ ರೀತಿ ಜೇಬಲ್ಲಿ ಹಣ ಇಟ್ಟುಕೊಂಡು ಶಾಪಿಂಗ್ ಮಾಡುವುದು, ಬಿಲ್ ಕಟ್ಟಲು ಕ್ಯೂನಲ್ಲಿ ನಿಲ್ಲುವುದೆಲ್ಲ ಓಲ್ಡ್ ಜಮಾನ. ಈಗೇನಿದ್ದರೂ ಕೂತಲ್ಲಿಯೇ ವ್ಯವಹಾರ ಮುಗಿದು ಬಿಡಬೇಕು. ಕರೆಂಟ್ ಬಿಲ್, ವಾಟರ್ ಬಿಲ್, ಶಾಪಿಂಗ್, ಪ್ರಯಾಣಕ್ಕೆ ಟಿಕೆಟ್ ಬುಕಿಂಗ್ ಎಂದೆಲ್ಲ ದಶ ದಿಕ್ಕುಗಳಿಗೆ ಓಡುವ ರಗಳೆಗೆ ಇತಿಶ್ರೀ ಹೇಳಿಬಿಡಿ. ನಿಮ್ಮ ಕೈಯಲ್ಲಿನ ಸ್ಮಾರ್ಟ್‌ಫೋನ್ ಮೂಲಕವೇ ಎಲ್ಲ ಕೆಲಸವನ್ನು ಚಿಟಿಕೆ ಹೊಡೆಯುವಷ್ಟರಲ್ಲಿ ಮಾಡಿ ಮುಗಿಸಬಹುದು.

**ಪಾಕೆಟ್ ಮನಿ ಬದಲು ಇ-ಪೇಮೆಂಟ್ ಕಾರ್ಡ್**  
  
ಮಕ್ಕಳು ದೂರದ ಊರಲ್ಲಿ ಹಾಸ್ಟೆಲ್‌ನಲ್ಲಿ ಉಳಿದು ಓದುತ್ತಿದ್ದರೆ, ಅಥವಾ ಎಲ್ಲಿಗಾದರೂ ಹೊರಗೆ ಹೋದರೆ ಪೋಷಕರು ಸಾಮಾನ್ಯವಾಗಿ ಪಾಕೆಟ್ ಮನಿ ನೀಡುತ್ತಾರೆ. ಇದರ ಬದಲು ಇ-ಪೇಮೆಂಟ್ ಕಾರ್ಡ್‌ಗಳನ್ನು ನೀಡಬಹುದು. ನಗದು ಹಣವಾದರೆ ಅದರ ಭದ್ರತೆಯೇ ದೊಡ್ಡ ತಲೆನೋವು. ಪರ್ಸ್‌ನಲ್ಲೊ ಸೂಟ್‌ಕೇಸ್‌ನಲ್ಲೊ ಬಚ್ಚಿಡುವ ಹಣ ಕಳೆದು ಹೋಗುವ, ಇಲ್ಲವೇ ಯಾರಾದರೂ ಕಸಿಯಬಹುದೆನ್ನುವ ಕಳವಳ ಇದ್ದೇ ಇರುತ್ತದೆ. ಕ್ರೆಡಿಟ್ ಕಾರ್ಡ್‌ಗಳನ್ನು ನೀಡುವುದರಿಂದ ಮಕ್ಕಳು ಯರ‌್ರಾಬಿರ‌್ರಿ ಖರ್ಚು ಮಾಡುತ್ತಾರೆನೋ ಎನ್ನುವ ಭಯವೂ ಇರುತ್ತದೆ. ಹೀಗಾಗಿ ಸೀಮಿತ ಅವಧಿಗೆ, ನಿರ್ದಿಷ್ಟ ಹಣವುಳ್ಳ ಇ-ಪೇಮೆಂಟ್ ಕಾರ್ಡ್‌ಗಳ ಬಳಕೆ ಉತ್ತಮವಾದುದು. ನಿರ್ದಿಷ್ಟ ಹಣವನ್ನು ಇ-ಪೇಮೆಂಟ್ ಕಾರ್ಡ್‌ಗಳಿಗೆ ತುಂಬಿದರೆ, ಅದರ ಮೂಲಕ ನಿರಾತಂಕವಾಗಿ ಬಿಲ್ ಪಾವತಿ ಅಥವಾ ಶಾಪಿಂಗ್ ಅನ್ನು ಮಕ್ಕಳು ಮುಗಿಸುತ್ತಾರೆ. ಇನ್ನು ತುರ್ತಾಗಿ ಮಕ್ಕಳಿಗೆ ಹಣ ಬೇಕಾಗಬಹುದು. ಆ ಸಂದರ್ಭದಲ್ಲಿ ಇ-ಪೇಮೆಂಟ್ ಕಾರ್ಡ್‌ಗೆ ಪೋಷಕರು ಹಣ ತುಂಬಿದರೆ ಆಯಿತು. ಹಣದ ಬಳಕೆಯನ್ನು ಮಕ್ಕಳು ಹೇಗೆ ಮಾಡಿದ್ದಾರೆ, ಯಾವುದಕ್ಕೆ ಎಷ್ಟು ಖರ್ಚು ಮಾಡಿದ್ದಾರೆ, ದುಂದು ವೆಚ್ಚವೇನಾದರೂ ಆಗಿದೆಯಾ ಅನ್ನುವ ವಿವರಗಳನ್ನು ಈ ವಿಧಾನದ ಮೂಲಕ ಪೋಷಕರು ತಿಳಿಯಬಹುದು, ಮಕ್ಕಳ ಖರ್ಚುಗಳ ಮೇಲೆ ಕಣ್ಣಿಡಬಹುದು.

**ಆನ್‌ಲೈನ್ ಶಾಪಿಂಗ್‌ಗೂ ಅನುಕೂಲ**  
  
ಜನರಿಗೆ ಅದರಲ್ಲೂ ಯುವ ಸಮುದಾಯಕ್ಕೆ ಆನ್‌ಲೈನ್ ಶಾಪಿಂಗ್ ಒಂದು ಆಕರ್ಷಣೆ. ಬ್ರಾಂಡ್ ಮತ್ತು ಡಿಸ್ಕೌಂಡ್‌ಗಳ ಸೆಳೆತದಿಂದ ಶಾಪಿಂಗ್ ಮಾಡುವ ಮಂದಿ ತಮ್ಮ ಕ್ರೆಡಿಟ್/ಡೆಬಿಟ್ ಕಾರ್ಡ್‌ಗಳ ವಿವರಗಳನ್ನು ಹಂಚಿಕೊಳ್ಳುತ್ತಾರೆ. ಈ ವಿಷಯದಲ್ಲಿ ಸ್ವಲ್ಪ ಯಾಮಾರಿದರೂ ಆನ್‌ಲೈನ್‌ನಲ್ಲಿನ ಖದೀಮರು ನಿಮ್ಮ ಹಣಕ್ಕೆ ಕನ್ನ ಹಾಕುತ್ತಾರೆ. ಹೀಗಾಗಿ ಶಾಪಿಂಗ್ ಮಾಡುವ ವೆಬ್‌ಸೈಟ್‌ಗಳ ವಿಶ್ವಾಸಾರ್ಹತೆಯ ಬಗ್ಗೆ ಅರಿವಿರಲಿ. ವಿಶ್ವಸನೀಯ ಇ-ಕಾಮರ್ಸ್ ತಾಣಗಳಲ್ಲೇ ವ್ಯವಹಾರ ಮುಂದುವರೆಸಿ. ಇಂಥ ಹೊತ್ತಿನಲ್ಲಿ ಸುರಕ್ಷಿತವಾದ ಇ-ಪೇಮೆಂಟ್ ಕಾರ್ಡ್‌ಗಳು ನೆರವಿಗೆ ಬರುತ್ತವೆ.  
  
**ಕ್ಯಾಶ್‌ಬ್ಯಾಕ್‌ಗೆ ‘ಇ-ವ್ಯಾಲೆಟ್’**  
  
ಪ್ರೇಪೇಡ್ ಅಕೌಂಟ್ ಆಗಿ ಕಾರ್ಯ ನಿರ್ವಹಿಸುವ ‘ಇ-ವ್ಯಾಲೆಟ್’ಗಳು ಇತ್ತೀಚಿನ ದಿನಗಳಲ್ಲಿ ಜನಪ್ರಿಯವಾಗುತ್ತಿವೆ. ಆನ್‌ಲೈನ್ ವಂಚನೆಗಳು ದಿನೇದಿನೆ ಹೆಚ್ಚುತ್ತಿದ್ದು, ಸುರಕ್ಷಿತ ವ್ಯವಹಾರಕ್ಕೆ ಇ-ವ್ಯಾಲೆಟ್‌ಗಳು ಪೂರಕವಾಗುತ್ತಿವೆ. 2015ರಲ್ಲಿ 11 ಪೇಮೆಂಟ್ ಬ್ಯಾಂಕ್‌ಗಳ ಸ್ಥಾಪನೆಗೆ ರಿಸರ್ವ್ ಬ್ಯಾಂಕ್ ಅಂಗೀಕಾರ ನೀಡಿದ್ದು, ಮುಂದಿನ ದಿನಗಳಲ್ಲಿ ಈ-ವ್ಯಾಲೆಟ್‌ಗಳ ಪಾತ್ರ ಅಧಿಕವಾಗಲಿದೆ. ಡೆಬಿಟ್ ಅಥವಾ ಕ್ರೆಡಿಟ್ ಕಾರ್ಟ್‌ನಿಂದ ಇ-ವ್ಯಾಲೆಟ್‌ಗೆ ಹಣ ವರ್ಗಾಯಿಸಿ, ಅದನ್ನು ದೈನಂದಿನ ವ್ಯವಹಾರದಲ್ಲಿ ಬಳಸಬಹುದಾಗಿದೆ.

ಉತ್ತಮ ಡಿಸ್ಕೌಂಟ್‌ಗಳು, ಕ್ಯಾಶ್‌ಬ್ಯಾಕ್ ಮತ್ತಿತರ ಆಕರ್ಷಣೆಗಳು ಇ-ವ್ಯಾಲೆಟ್ ಬಳಕೆಯನ್ನು ಹೆಚ್ಚಿಸುತ್ತಿವೆ. ಪೇಟಿಎಂ, ಪೇಯು, ಮೊಬಿವಿಕ್ ಈಗಾಗಲೇ ಇಂಥ ಸೇವೆಯಲ್ಲಿ ಮುಂಚೂಣಿಯಲ್ಲಿವೆ. ಗೂಗಲ್ ವ್ಯಾಲೆಟ್ ಬಹುತೇಕರಿಗೆ ಅಚ್ಚುಮೆಚ್ಚು. ಮನೆಗೆ ಬೇಕಾದ ಸಾಮಗ್ರಿಗಳ ಖರೀದಿಗೆ, ಡಿಟಿಎಚ್, ಇಂಟರ್‌ನೆಟ್, ಮೊಬೈಲ್ ಬಿಲ್‌ಗಳ ಪಾವತಿಗೆ ಇ-ವ್ಯಾಲೆಟ್ ಸೂಕ್ತ. ಈ ಆಯ್ಕೆಯನ್ನು ಬಳಸಿದರೆ, ಸಾಕಷ್ಟು ಕ್ಯಾಶ್‌ಬ್ಯಾಕ್ ಭಾಗ್ಯ. ಇನ್ನು ಟ್ಯಾಕ್ಸಿ ಬಾಡಿಗೆ, ಸಿನಿಮಾ ಟಿಕೆಟ್ ಖರೀದಿ, ವಿಮಾನ,ರೈಲು,ಬಸ್ ಟಿಕೆಟ್ ಬುಕಿಂಗ್, ಹೋಟೆಲ್ ಬುಕಿಂಗ್ ಸೇರಿದಂತೆ ನಾನಾ ಸೇವೆಗಳನ್ನು ಈ-ವ್ಯಾಲೆಟ್ ಮೂಲಕ ಆರಾಮವಾಗಿ ಪಡೆಯಬಹುದು.