[**ಸೆರಗಿನ ಕೆಂಡವಾಗಿರುವ ಫುಕುಶಿಮಾ ದುರಂತ**](https://vijaykarnataka43.rssing.com/chan-55889592/article4111-live.html)

ಅಭಿವೃದ್ಧಿ ಮತ್ತು ಅಪಾಯದ ಡಿಕ್ಕಿ ನಿರಂತರ ಮುಂದುವರೆದಿದೆ. ಭೂಕಂಪ ಹಾಗೂ ಸುನಾಮಿಯಿಂದ ತತ್ತರಿಸಿದ್ದ ಜಪಾನ್‌ನ ಫುಕುಶಿಮಾ ಅಣು ವಿದ್ಯುತ್‌ ಘಟಕ ಇನ್ನೂ ತಹಬದಿಗೆ ಬಂದಿಲ್ಲ. ಮತ್ತೆ ವಿಕಿರಣ ಸೋರಿಕೆಯ ವರದಿಗಳು ಬಂದಿದ್ದು, ಕಳವಳ ಮುಂದುವರೆದಿದೆ.

ಜಪಾನ್‌ನ ಫುಕುಶಿಮಾ ದುರಂತ ಸಂಭವಿಸಿ 6 ವರ್ಷಗಳಾದರೂ, ಆತಂಕ ಇನ್ನೂ ಮುಗಿದಿಲ್ಲ. ಕ್ಯಾನ್ಸರ್‌ ಹುಣ್ಣಿನಂತೆ ಅದು ಕಾಡುತ್ತಲೇ ಇದೆ. ಅಲ್ಲಿನ ಅಣು ವಿದ್ಯುತ್‌ ಸ್ಥಾವರದಿಂದ ವಿಕಿರಣಗಳ ಸೋರಿಕೆಯಾಗುತ್ತಿವೆ ಎನ್ನುವ ಇತ್ತೀಚಿನ ವರದಿಗಳು ಆತಂಕವನ್ನು ಜೀವಂತವಾಗಿಟ್ಟಿವೆ. ಈ ಹಿನ್ನೆಲೆಯಲ್ಲಿಯೇ ದಕ್ಷಿಣ ಕೊರಿಯಾದ ಜೀಜು ಏರ್‌ ವಿಮಾನಯಾನ ಸಂಸ್ಥೆಯು, ಜಪಾನ್‌ನ ಫುಕುಶಿಮಾ ವಿಮಾನ ನಿಲ್ದಾಣದಿಂದ ದಕ್ಷಿಣ ಕೊರಿಯಾಗೆ ಇದ್ದ ಎಲ್ಲ ವಿಮಾನಗಳ ಸಂಚಾರವನ್ನು ಮಾ.1ರಿಂದ ರದ್ದುಗೊಳಿಸಿದೆ ಎಂದು 'ಜಪಾನ್‌ ಟೈಮ್ಸ್‌' ವರದಿ ಮಾಡಿದೆ. ಫುಕುಶಿಮಾದಿಂದ ದಕ್ಷಿಣ ಕೊರಿಯಾಗೆ, ಮತ್ತೆ ಅಲ್ಲಿಂದ ಫುಕುಶಿಮಾಗಿದ್ದ ವಿಮಾನ ಸೇವೆಯನ್ನು ರದ್ದುಗೊಳಿಸುವಂತೆ ಸಿಬ್ಬಂದಿ ಒತ್ತಾಯಿಸಿದ್ದರು. ಫುಕುಶಿಮಾಗೆ ಹೋಗುವುದು ಮತ್ತು ಆತ್ಮಹತ್ಯೆ ಮಾಡಿಕೊಳ್ಳುವುದೂ ಎರಡೂ ಒಂದೇ ಎಂದು ಕಳವಳ ವ್ಯಕ್ತಪಡಿಸಿದ್ದರು. ಹೀಗಾಗಿ ಸೇವೆ ಸದ್ಯಕ್ಕೆ ರದ್ದಾಗಿದೆ.

ಫುಕುಶಿಮಾ ವಿಮಾನ ನಿಲ್ದಾಣವು ಅಣು ಸ್ಥಾವರದ ಸಮೀಪವಿರುವ ಟೋಕಿಯೊ ಎಲೆಕ್ಟ್ರಿಕ್‌ ಪವರ್‌ ಕಂಪನಿಯಿಂದ(ಟೆಪ್ಕೊ) 40 ಮೈಲಿ ದೂರದಲ್ಲಿದೆ. 2011ರ ಮಾರ್ಚ್‌ನಲ್ಲಿ ಭೂಕಂಪ ಮತ್ತು ಸುನಾಮಿಯಾದಾಗ, ಅಣುಸ್ಥಾವರದಿಂದ ಅಪಾಯಕಾರಿ ವಿಕಿರಣಗಳು ದೊಡ್ಡ ಪ್ರಮಾಣದಲ್ಲಿ ಹೊರಬಂದಿದ್ದವು. ಹೆಚ್ಚಿನ ಅನಾಹುತ ತಪ್ಪಿಸುವ ನಿಟ್ಟಿನಲ್ಲಿ 1.60 ಲಕ್ಷ ನಿವಾಸಿಗಳನ್ನು ಸ್ಥಳಾಂತರ ಮಾಡಲಾಗಿತ್ತು. ಈಗ ಪರಿಸ್ಥಿತಿ ಸುಧಾರಿಸಿದೆ ಎಂದು ಸರಕಾರ ಹೇಳಿದರೂ, ಪರಿಸ್ಥಿತಿ ಭಿನ್ನವಾಗಿಯೇ ಇದೆ.

ಜಪಾನ್‌ ರಾಷ್ಟ್ರೀಯ ಪ್ರವಾಸೋದ್ಯಮ ಸಂಘಟನೆ ಫೆ.20ರಂದು ಹೇಳುವ ಪ್ರಕಾರ; ಫುಕುಶಿಮಾ ಏರ್‌ಪೋರ್ಟ್‌ ಸುರಕ್ಷಿತವಾಗಿದೆ. ಆದರೆ, ಈ ವಿಮಾನ ನಿಲ್ದಾಣದ ಮೇಲೆ ಮೊದಲಿನಿಂದಲೂ ಗುಮಾನಿ ಇದ್ದೇ ಇದೆ. ದಕ್ಷಿಣ ಕೊರಿಯಾದ ಅನೇಕ ಗ್ರಾಹಕರು ಮತ್ತು ಕಾರ್ಮಿಕರು ಫುಕುಶಿಮಾ ವ್ಯಾಪ್ತಿಯ ವಸ್ತುಗಳನ್ನೇ ಬಹಿಷ್ಕರಿಸಿದ್ದಾರೆ.

ವಿಕಿರಣ ಪ್ರಭಾವವಿರುವ 310 ಚ.ಮೈಲಿ ವಲಯದಲ್ಲಿ ಸ್ವಚ್ಛತಾ ಕಾರ್ಯವನ್ನು ಆರಂಭಿಸಿದ್ದು, ಬಿಲಿಯನ್‌ ಡಾಲರ್‌ಗಟ್ಟಲೇ ಹಣವನ್ನು ವ್ಯಯಿಸಲಾಗುತ್ತಿದೆ. ಕಳೆದ ಡಿಸೆಂಬರ್‌ನಲ್ಲಿ ಸರಕಾರ ಹೇಳಿದ ಪ್ರಕಾರ; ಫುಕುಶಿಮಾ ಘಟಕವನ್ನು ಸುರಕ್ಷಿತವಾಗಿ ಮುಚ್ಚಲು ಮತ್ತು ಸುತ್ತಮುತ್ತಲಿನ ಪ್ರದೇಶದಲ್ಲಿನ ವಿಷ ವಾತಾವರಣ ತಿಳಿಗೊಳಿಸಲು, ಸಂತ್ರಸ್ತರಿಗೆ ಪರಿಹಾರ ಮತ್ತು ವಿಕಿರಣ ತ್ಯಾಜ್ಯವನ್ನು ತೊಂದರೆಯಾಗದಂತೆ ವಿಲೇವಾರಿ ಮಾಡಲು 2013ರಲ್ಲಿ ಮಾಡಿದ್ದಕ್ಕಿಂತಲೂ ದುಪ್ಪಟ್ಟು ಖರ್ಚಾಗಲಿದೆ. ಅದು 150 ಬಿಲಿಯನ್‌ ಪೌಂಡ್‌ಗಳನ್ನು ದಾಟಬಹುದು ಎನ್ನಲಾಗುತ್ತಿದೆ.

**ರೋಬಾಟ್‌ ಸತ್ತು ಹೋಯಿತು!**

ಅಣು ರಿಯಾಕ್ಟರ್‌ಗಳ ವ್ಯಾಪ್ತಿಯಲ್ಲಿ ತಣ್ಣನೆ ನೀರನ್ನು ಹರಿಸಲಾಗುತ್ತಿದೆ. ತ್ಯಾಜ್ಯ ಮತ್ತು ಅವಶೇಷಗಳ ತೆರವು ಕಾರ್ಯಾಚರಣೆ ನಡೆದಿದೆ. ಇಷ್ಟಾದರೂ ಈ ಘಟಕದಲ್ಲಿ ವಿಕಿರಣದ ಮಟ್ಟ ಹೆಚ್ಚಿನದಾಗಿದ್ದು, ರಿಮೋಟ್‌ ನಿಯಂತ್ರಣದ ರೋಬಾಟ್‌ಗಳನ್ನು ಪರಿಹಾರ ಕಾರ್ಯಾಚರಣೆಯಲ್ಲಿ ಬಳಸಿಕೊಳ್ಳಲಾಗಿದೆ. ವಿಕಿರಣಗಳ ಪ್ರಭಾವ ಹೇಗಿದೆಯೆಂದರೆ ರೋಬಾಟ್‌ಗಳೇ ಕಳೆದ ತಿಂಗಳು ಹಾಳಾಗಿವೆ. ರೋಬಾಟ್‌ ಹಾಳಾಗುತ್ತಿರುವುದು ಇದೇ ಮೊದಲೇನಲ್ಲ. ಸಮೀಕ್ಷಾ ಕಾರ್ಯ ಮುಗಿಸಿ ಹಿಂದೊಮ್ಮೆ ಹೊರಬರುವ ಅರ್ಧ ಮಾರ್ಗದಲ್ಲಿ ಎರಡು ಕ್ಯಾಮೆರಾಗಳು ಹಾಳಾಗಿದ್ದವು.

ಇತ್ತೀಚೆಗೆ ಅಣು ಸ್ಥಾವರ ಘಟಕ 2ಕ್ಕೆ ರವಾನಿಸಲಾಗಿದ್ದ ರೋಬಾಟ್‌ ಅಸಮರ್ಪಕವಾಗಿ ಕೆಲಸ ಮಾಡಿ ಎರಡೇ ಗಂಟೆಯಲ್ಲಿ ಹಾಳಾಯಿತು. ಆದಾಗ್ಯೂ, ವಿಕಿರಣವು ಸ್ಥಾವರದ ಹೊರಗೆ ಸೋರಿಕೆಯಾಗಿಲ್ಲ ಎಂದು ಹೇಳಲಾಗುತ್ತಿದೆ. ಸಮೀಕ್ಷೆ ಸಂದರ್ಭದಲ್ಲಿ ಇತ್ತೀಚೆಗೆ ಬಿಡುಗಡೆಯಾಗಿರುವ ಚಿತ್ರಗಳಲ್ಲಿ ಯುರೇನಿಯಂ ಇಂಧನದ ರಾಡ್‌ಗಳು ಕರಗಿರುವುದು ಸ್ಪಷ್ಟವಾಗಿದೆ. ಇಲ್ಲಿನ ವಿಕಿರಣಗಳ ಶಕ್ತಿ ಹೇಗಿದೆ ಎಂದರೆ ಎರಡೇ ನಿಮಿಷದಲ್ಲಿ ಒಬ್ಬ ಮನುಷ್ಯನನ್ನು ಕೊಲ್ಲ ಬಲ್ಲವು! ಸಮೀಕ್ಷೆ ಕಾರ್ಯದಲ್ಲಿ ಪಾಲ್ಗೊಂಡಿದ್ದ ರೋಬಾಟ್‌ ಸಂಗ್ರಹಿಸಿರುವ ಮಾಹಿತಿಯಿಂದ ಈ ಅಂಶ ಸ್ಪಷ್ಟವಾಗಿದೆ

**ಸೋರಿಕೆ ನಿಂತಿಲ್ಲ**

'ಫುಕುಶಿಮಾದ ಡೈಚಿ ಅಣು ಸ್ಥಾವರ ಕೇಂದ್ರದಲ್ಲಿ ಸೋರಿಕೆ ನಿಂತಿಲ್ಲ. ವಾತಾವರಣದಲ್ಲಿ ವಿಕಿರಣ ಪ್ರಮಾಣ ಹೆಚ್ಚಿನ ಪ್ರಮಾಣದಲ್ಲಿದೆ. 2012ರಲ್ಲಿ ಸೆನ್ಸರ್‌ಗಳು ಪತ್ತೆ ಹಚ್ಚಿದ್ದಕ್ಕಿಂತ ಹೆಚ್ಚಿನ ಪ್ರಮಾಣದಲ್ಲೀಗ ವಿಕಿರಣ ಇದೆ,'' ಎಂದು ತಜ್ಞರು ಅಭಿಪ್ರಾಯಪಟ್ಟಿದ್ದಾರೆ. ಎಲ್ಲವೂ ಸರಿಯಾಗಿದೆ ಎನ್ನುವ ಸರಕಾರದ ವಾದವನ್ನು ಎನ್‌ಜಿಒಗಳು ತಳ್ಳಿಹಾಕಿದ್ದು, ಅಪಾಯದ ವರದಿಗಳನ್ನು ನೀಡುತ್ತಲೇ ಬಂದಿವೆ. ಆದರೆ, ಟೆಪ್ಕೊ ನಿರಾಕರಿಸುತ್ತದೆ. ಅಣು ಘಟಕದ ಆಳಕ್ಕೆ ಕ್ಯಾಮೆರಾಗಳನ್ನು ಬಿಟ್ಟಿದ್ದು, ಪ್ರತಿಯೊಂದನ್ನೂ ಗಮನಿಸಲಾಗುತಿದೆ. ಕ್ಯಾಮೆರಾಗಳ ಅಂದಾಜಿನ ಪ್ರಕಾರ ವಿಕಿರಣದ ಮಟ್ಟ ಬಹಳ ಕಡಿಮೆ ಇದೆ. ಕ್ಯಾಮೆರಾಗಳು ಸೆರೆ ಹಿಡಿದಿಡುವ ಚಿತ್ರಗಳು ಉಪಯುಕ್ತ ಮಾಹಿತಿಯಾಗಿದ್ದರೂ, ಇನ್ನಷ್ಟು ಪರೀಕ್ಷೆ ಅಗತ್ಯವಿದೆ. ನಿಜಕ್ಕೂ ಒಳಗಿನ ಪರಿಸ್ಥಿತಿ ಹೇಗಿದೆ ಎಂದು ಊಹಿಸುವುದು ಕಷ್ಟದ ಸಂಗತಿ ಎಂದು ಟೆಪ್ಕೊ ಹೇಳಿದೆ.

**ವಾಪಸ್‌ ಬರಲು ಜನರಿಗೆ ಭಯ**  
ದುರಂತ ಸಂಭವಿಸಿ 6 ವರ್ಷಗಳ ನಂತರ ಫುಕುಶಿಮಾದ ನಾಲ್ಕು ಜಿಲ್ಲೆಗಳು ಸುರಕ್ಷಿತವಾಗಿವೆ. ಜನರು ತಮ್ಮ ನೆಲೆಗೆ ಮರಳಬಹುದು ಎಂದು ಸರಕಾರ ಹೇಳಿದೆ. ಈ ನಾಲ್ಕು ಜಿಲ್ಲೆಗಳಿಂದ ಸುಮಾರು 32 ಸಾವಿರ ನಿವಾಸಿಗಳು ಸ್ಥಳಾಂತರಗೊಂಡಿದ್ದರು. ಸರಕಾರ ಅಭಯ ನೀಡಿದ್ದರೂ ವಾಪಸ್‌ ಬಂದರೆ ಸುರಕ್ಷಿತವಾಗಿರುವ ಬಗ್ಗೆ ಅನೇಕರಿಗೆ ವಿಶ್ವಾಸವಿಲ್ಲ. ಭಯ ಯಾವ ಮಟ್ಟದಲ್ಲಿದೆ ಎಂದರೆ; ಶೇ.10 ಮಂದಿಗೂ ಮನಸ್ಸಿಲ್ಲ. ವಿಕಿರಣಗಳ ಆತಂಕ ಎಲ್ಲರನ್ನೂ ಕಾಡುತ್ತಿವೆ. ತಮ್ಮವರಿಗಾದ ಅಪಾಯಗಳು ಕಣ್ಮುಂದೆ ಕಟ್ಟಿದಂತಿವೆ.

ಕಳೆದ ವರ್ಷದ ಫೆಬ್ರವರಿಯಲ್ಲೂ ವಿಕಿರಣ ಸೋರಿಕೆ ಪತ್ತೆಯಾಗಿತ್ತು. ಅಣು ಸ್ಥಾವರದ ಜಲ ತ್ಯಾಜ್ಯ ಸೋರಿಕೆಯಾಗಿ ಪೆಸಿಫಿಕ್‌ ಸಮುದ್ರ ಸೇರುತ್ತಿತ್ತು. ಸ್ಥಾವರದಿಂದ ಮಾಮೂಲಿಗಿಂತಲೂ ಶೇ.70 ಪಟ್ಟು ಹೆಚ್ಚು ವಿಕಿರಣ ಸೋರಿಕೆಯಾಗುತ್ತಿದೆ ಎಂದು ವರದಿಯಾಗಿತ್ತು.

**ಭಾರತದಲ್ಲಿ ಅಣು ಶಕ್ತಿ**

ಫುಕುಶಿಮಾ ದುರಂತದ ತರುವಾಯ ಕೆಲವು ದೇಶಗಳು ಎಚ್ಚೆತ್ತಿವೆ. ಜರ್ಮನಿ, ಸ್ವಿಜರ್‌ಲೆಂಡ್‌, ಸ್ಪೇನ್‌, ತೈವಾನ್‌, ಬೆಲ್ಜಿಯಂ, ಮೆಕ್ಸಿಕೊ ದೇಶಗಳು ತಮ್ಮ ಅಣುಶಕ್ತಿ ಯೋಜನೆಗಳನ್ನು ಕೈಬಿಡಲು ಇಲ್ಲವೇ ಹಂತಹಂತವಾಗಿ ಕಡಿಮೆ ಮಾಡಲು ಮುಂದಾಗಿವೆ. ಆದರೆ, ಭಾರತದ್ದು ಬೇರೆಯದೇ ಕತೆ. ಹೆಚ್ಚುತ್ತಿರುವ ವಿದ್ಯುತ್‌ ಬೇಡಿಕೆ ಪೂರೈಸಲು ಅಣು ವಿದ್ಯುತ್‌ ಅನಿವಾರ್ಯ ಎಂದು ಸರಕಾರ ಹೇಳಿದರೆ, ಫುಕುಶಿಮಾದಿಂದ ಪಾಠ ಕಲಿತಿಲ್ಲವಾ ಎಂದು ಪರಿಸರವಾದಿಗಳು ಕೇಳುತ್ತಿದ್ದಾರೆ. ಅಣು ವಿದ್ಯುತ್‌ ತಯಾರಿಸಿ, ಚೆರ್ನೋಬಿಲ್‌ ದುರಂತವನ್ನೂ ಅನುಭವಿಸಿದ ರಷ್ಯಾ ಭಾರತಕ್ಕೆ ಪರಮಾಣು ತಂತ್ರಜ್ಞಾನ ನೀಡುತ್ತಿದೆ. ಅಮೆರಿಕಾದೊಂದಿಗೆ ಅಣುಬಂಧವೂ ಆಗಿದೆ. ಉತ್ತರ ಕನ್ನಡ ಜಿಲ್ಲೆಯ ಕೈಗಾ ಪರಮಾಣು ವಿದ್ಯುತ್‌ ಸ್ಥಾವರದಲ್ಲಿ ವಿಕಿರಣ ಸೋರಿಕೆಯಾದ ಬಗ್ಗೆಯೂ ಒಂದೆರಡು ವರ್ಷಗಳ ಹಿಂದೆ ವರದಿಯಾಗಿತ್ತು. ಉತ್ಪಾದನೆ ವೆಚ್ಚವನ್ನು ಪರಿಗಣಿಸುವುದಾದರೆ ಅಣು ವಿದ್ಯುತ್‌ ಯೋಜನೆಗಳು ಸೂಕ್ತ. ಆದರೆ, ಅಪಾಯ ಸೆರಗಿನ ಕೆಂಡ!

**ಅಂದು ಆಗಿದ್ದೇನು?**

1986ರ ಚೆರ್ನೋಬಿಲ್‌ ನಂತರದಲ್ಲಿ ಫುಕುಶಿಮಾ ಅಣು ಸ್ಥಾವರ ದುರಂತವು ಭೀಕರವಾದುದು. ತಾಂತ್ರಿಕವಾಗಿ ಮುಂದುವರೆದಿರುವ ಜಪಾನ್‌ಗೆ ದುರದೃಷ್ಟವಶಾತ್‌ ಭೂಕಂಪಗಳು ಹೊಡೆತ ನೀಡುತ್ತಲೇ ಬಂದಿವೆ. 2011ರ ಮಾ.11ರ ಶನಿವಾರ ಸುನಾಮಿ ಮತ್ತು ಭೂಕಂಪದಿಂದಾಗಿ ಫುಕುಶಿಮಾದ ಡೈಚಿ ಅಣು ಸ್ಥಾವರ ತತ್ತರಿಸಿತು. ಸುನಾಮಿಯ ಹೊಡೆತವು ಇಂಧನ ಸರಬರಾಜು ಮತ್ತು ಕೂಲಿಂಗ್‌ ಸಿಸ್ಟಮ್‌ಗೆ ಅಪ್ಪಳಿಸಿತು. ಹೀಗಾಗಿ ಒಂದೂವರೆ ಲಕ್ಷಕ್ಕೂ ಅಧಿಕ ಜನರನ್ನು ಸ್ಥಳಾಂತರಿಸಲಾಯಿತು. 10 ಸಾವಿರ ಟನ್‌ ವಿಷಯುಕ್ತ ನೀರನ್ನು ಸಮುದ್ರಕ್ಕೆ ಬಿಡಲಾಯಿತು. ಈ ಆರು ವರ್ಷ ಮುಗಿದರೂ,

ಅಣು ಸ್ಥಾವರದ ಮೂಲ ಸ್ಥಳದಲ್ಲಿ (ಗ್ರೌಂಡ್‌ ಜೀರೋ) ಮಾಡಬೇಕಾದ ಕೆಲಸಗಳು ಸಾಕಷ್ಟಿವೆ. ಅಣು ವಿಕಿರಣ ತೀವ್ರತೆಗೆ ಐದು ರೋಬಾಟ್‌ಗಳು ಹಾಳಾಗಿವೆ. ಮೆಟ್ರಿಕ್‌ ಟನ್‌ಗಟ್ಟಲೇ ವಿಕಿರಣಕಾರಿ ಅವಶೇಷಗಳ ರಾಶಿ. ಅದನ್ನು ಎಲ್ಲಿಗೆ ವಿಲೇವಾರಿ ಮಾಡಬೇಕು ಎನ್ನುವ ತಲೆನೋವು ಇನ್ನೂ ಮುಗಿದಿಲ್ಲ. ಇಂಧನ ರಾಡ್‌ಗಳನ್ನು ತೆಗೆಯುವ ಕೆಲಸ ಮಾಡಬೇಕಿದೆ. ಇಲ್ಲಿ ವಿಪರೀತ ಶಾಖ, ವಿಕಿರಣ ತೀವ್ರತೆ ಹೆಚ್ಚು. ಒಂದು ಅಂದಾಜಿನ ಪ್ರಕಾರ ವಿಲೇವಾರಿ ಕೆಲಸಕ್ಕೆ 30-40 ವರ್ಷಗಳೇ ಬೇಕಾಗಬಹುದು!

**ನೆಲ, ಜಲ, ಗಾಳಿ ಸಕಲವೂ ವಿಷಮಯ**

ವಿಕಿರಣಗಳು ಮನುಷ್ಯನಿಗಷ್ಟೇ ಅಲ್ಲ, ಅಲ್ಲಿನ ನೆಲ, ಜಲ, ಗಾಳಿ ಎಲ್ಲವನ್ನೂ ಹಾಳುಗೆಡುವುದ್ದವೆ. ಎಲ್ಲ ಜೀವಜಂತುಗಳಿಗೂ ಕಂಟಕ. ವಿಶ್ವ ಆರೋಗ್ಯ ಸಂಸ್ಥೆ ವರದಿ ಪ್ರಕಾರ, ಫುಕುಶಿಮಾ ಅಪಾಯಕ್ಕೆ ತುತ್ತಾದ ಪ್ರದೇಶಗಳಲ್ಲಿನ ಬಹುತೇಕ ಜನರಿಗೆ ಕ್ಯಾನ್ಸರ್‌, ಸಂತಾನಹೀನತೆಯಂಥ ಅಪಾಯವಿದೆ. ಹೆಣ್ಣು ಮಕ್ಕಳಿಗೆ ಶೇ.70ರಷ್ಟು ಥೈರಾಯ್ಡ್‌ ಕ್ಯಾನ್ಸರ್‌ ಸಾಧ್ಯತೆ ಹೆಚ್ಚು. ನವಜಾತ ಶಿಶುಗಳಿಗೇ ಕ್ಯಾನ್ಸರ್‌ ಕಾಡಬಹುದು. ಮಹಿಳೆಯರಿಗೆ ಸ್ತನ ಕ್ಯಾನ್ಸರ್‌ನ ಅಪಾಯಗಳು ಶೇ.6ರಷ್ಟು ಅಧಿಕ.

**ಚರ್ನೋಬಿಲ್‌ ಸ್ಥಾವರ ಸ್ಫೋಟ**

ಮೂರು ದಶಕಗಳ ಹಿಂದಿನ ಚೆರ್ನೋಬಿಲ್‌ ದುರಂತ ಬೆಚ್ಚಿ ಬೀಳಿಸುವಂಥದ್ದು. ಸ್ಥಾವರದ 2000 ಟನ್‌ ಭಾರದ ಕವಚವೇ ಸಿಡಿದಿತ್ತು. ಹಿರೋಶಿಮಾ ಬಾಂಬ್‌ಗಿಂತಲೂ 90 ಪಟ್ಟು ಹೆಚ್ಚಿನ ವಿಕಿರಣ ಆವರಿಸಿತ್ತು ಎನ್ನಲಾಗಿದೆ. ಸಾವಿರಾರ ಜನ ಸತ್ತರೂ, ರಷ್ಯಾ ಎಲ್ಲವನ್ನೂ ಮುಚ್ಚಿಟ್ಟಿತು. ಆದರೂ ನೋವಿನ ಧ್ವನಿಗಳನ್ನು ಮುಚ್ಚಿಡಲಾಗಲಿಲ್ಲ.