**ಮೇರಿ ಮನಸಿನ ಮಾತು**

**ಮೂರು ಹೊತ್ತೂ ಸರಿಯಾಗಿ ಉಣ್ಣಲು ಆಹಾರವಿಲ್ಲದಿದ್ದ ಕುಟುಂಬದ ಹುಡುಗಿಯಾಕೆ. ಬಳಿಕ ಈಕೆಯ ಮುಷ್ಟಿಯ ಒಂದೊಂದು ಪಂಚ್‌ ಕೂಡ ಜಗದ್ವಿಖ್ಯಾತವಾಯಿತು. ಬಾಕ್ಸಿಂಗ್‌ ಮೂಲಕ ಭಾರತಕ್ಕೆ ಕೀರ್ತಿ ತಂದ ಮೇರಿ ಕೋಂ ​ಅವರ ಬದುಕಿನ ಇದುವರೆಗಿನ ಪಯಣವನ್ನು ಸೋಮಖೇಖರ ಪಡುಕರೆ ಇಲ್ಲಿ ನಿರೂಪಿಸಿದ್ದಾರೆ.**

ಅದು ಚೆನ್ನೈನಿಂದ ಬೆಂಗಳೂರಿಗೆ ತೆರಳುವ ಟ್ರೈನ್‌. ನಾನು ಚೆನ್ನೈನಲ್ಲಿ ನಡೆದ ಮೊದಲ ರಾಷ್ಟ್ರೀಯ ಬಾಕ್ಸಿಂಗ್‌ ಚಾಂಪಿಯನ್‌ಷಿಪ್‌ನಲ್ಲಿ ಪಾಲ್ಗೊಂಡು ತರಬೇತಿಗಾಗಿ ಬೆಂಗಳೂರಿನ ಭಾರತೀಯ ಕ್ರೀಡಾ ಪ್ರಾಧಿಕಾರಕ್ಕೆ ತೆರಳಬೇಕಾಗಿತ್ತು. ಆದರೆ ನಮಗಾಗಿ ಟಿಕೆಟ್‌ ಕಾಯ್ದಿರಿಸಿರಲಿಲ್ಲ. ಆದರೆ ಪ್ರಯಾಣಿಸಲೇಬೇಕಾದ ತುರ್ತು. ಹೀಗಾಗಿ, ಟಾಯ್ಲೆಟ್‌ ಸಮೀಪವೇ ಕುಳಿತು ಬೆಂಗಳೂರಿಗೆ ಬಂದು ತಲುಪಿದೆವು. ತರಬೇತುದಾರರು ಬೆಂಗಳೂರಿನ ಅಪಾಯದ ಬಗ್ಗೆ , ಇಲ್ಲೆಲ್ಲ ಬಹಳ ಎಚ್ಚರದಿಂದಿರಬೇಕು ಎನ್ನುತ್ತಿದ್ದರು. ಆದರೆ ನನಗ್ಯಾಕೋ ನಮ್ಮೂರಿನಷ್ಟು ಅಪಾಯ ಈ ಊರಲಿಲ್ಲ ಎನಿಸಿತು. ಹಾಗೆ ಕೋಚ್‌ ಮಾತು ಕೇಳುತ್ತಿದ್ದಂತೆ ತಂದೆ ಕೊಟ್ಟ ಹಣ ಇರಿಸಿದ್ದ ಪರ್ಸು ನಾಪತ್ತೆ. ಕೂಡಲೇ ತಂದೆಯವರಿಗೆ ಪೋನಾಯಿಸಿದೆ. ತಂದೆಯವರಿಗೆ ಇಲ್ಲಿ ಮಂಗಳೂರಿನವರೊಬ್ಬರ ಪರಿಚಯವಿದ್ದಿತ್ತು. ಅಂದು ಅವರು ಯಾವುದೋ ಕೆಲಸದ ನಿಮ್ಮಿತ್ತ ಇಲ್ಲಿಂದ 40 ಕಿ.ಮೀ. ದೂರದಲ್ಲಿದ್ದರು. ಅವರು ಮೆಜೆಸ್ಟಿಕ್‌ಗೆ ಬಂದು ಹಣ ಕೊಡುವವರೆಗೂ ನಾವು ಆ ಜಾಗದಿಂದ ಕದಲಿಲ್ಲ. ಅವರು ಬಂದು ಹಣ ನೀಡಿದ ನಂತರ ಕ್ರೀಡಾ ಪ್ರಾಧಿಕಾರ ಸೇರಿಕೊಂಡೆವು.

ನಿಮ್ಮ ಬೆಂಗಳೂರಿನ ಜತೆಗೆ ನನ್ನ ನೆನಪು ಬೆಸೆದಿರುವುದು ಹೀಗೆ. ಹೀಗೆ ಹಲವು ಊರುಗಳ ಜತೆ, ದೇಶಗಳ ಜತೆ ನನ್ನ ನಂಟು ಬೆಳೆದಿದೆ. ಆದರೆ, ನನ್ನ ಬೇರು, ಬದುಕು ದಕ್ಕಿದ್ದು ಮಣಿಪುರದಲ್ಲಿ. ನಮ್ಮ ಅಜ್ಜನ ತಂದೆ ಕೃಷಿಕರು, ಸಾಕಷ್ಟು ಕೃಷಿ ಭೂಮಿಯನ್ನು ಹೊಂದಿದ್ದವರು. ಊರಿನ ಯಜಮಾನರಿಗೆ ಕೃಷಿ ಉತ್ಪನ್ನದಲ್ಲಿ ಬಂದ ಲಾಭವನ್ನು ನೀಡಿ ಬದುಕನ್ನು ನಿಭಾಯಿಸುತ್ತಿದ್ದರು. ಮಣಿಪುರದ ಇಂಫಾಲದಲ್ಲಿರುವ ಕ್ರೀಡಾಗ್ರಾಮ ಲಾಂಗೋಲ್‌ನಲ್ಲಿ ನಾವು ಈಗ ವಾಸಿಸುತ್ತಿದ್ದೇವೆ. ಇದಕ್ಕೂ ಮುನ್ನ ನಾವು ಕೊಮ್‌ ಬುಡಕಟ್ಟು ಜನಾಂಗದವರಿಂದ ಕೂಡಿದ್ದ ಕಾಂಗಥೇಮ್‌ ಗ್ರಾಮದಲ್ಲಿ ವಾಸಿಸುತ್ತಿದ್ದೆವು. ನಮ್ಮೂರಿನಲ್ಲಿ ಈಗಲೂ ಹೆಚ್ಚಿನ ಮನೆಗಳಿಗೆ ವಿದ್ಯುತ್‌ ಇಲ್ಲ. 1991ರಲ್ಲಿ ಕೋಲ್ಕತಾದಿಂದ ಹೊರಟ ಏರ್‌ಇಂಡಿಯಾ ವಿಮಾನ ದುರಂತಕ್ಕೀಡಾದಾಗಲೇ ನಮ್ಮೂರ ಹೆಸರು ಜಗತ್ತಿಗೆ ಗೊತ್ತಾದದ್ದು. ಮಾಂಗ್ಟೇ ಥೋನ್ಪಾ ಕೊಮ್‌ ನಮ್ಮ ತಂದೆ. ಅಕಾಮ್ಕೋ ಕೊಮ್‌ ತಾಯಿ, ಪ್ರೀತಿಯಿಂದ ತಂದೆಯನ್ನು ಅಪಾ ಎಂದೂ ತಾಯಿನ್ನು ಅನು ಎಂದೂ ಕರೆಯುತ್ತೇನೆ. ನನ್ನ ನಿಜವಾದ ಹೆಸರು ಚಂಗ್‌ನೈಜಾಂಗ್‌, ಕರೆಯಲು ಕಷ್ಟವಾಗಿ ಅದು ಮುಂದಿನ ದಿನಗಳಲ್ಲಿ ಮೇರಿ ಕೊಮ್‌ ಆಯಿತು.

**ಗಂಡುಬೀರಿ ಹುಡುಗಿ!**

ನಮ್ಮ ತಂದೆ ತಾಯಿ ಅನಕ್ಷರಸ್ಥರು. ಆದರೆ ಹೊಲವೇ ಅವರ ಪಾಠ ಶಾಲೆ. ತಂಗಿ ಸಿಂಗಲೆನೆ ಹಾಗೂ ತಮ್ಮ ಕುಪ್ರೆಂಗ್‌ ಅವರನ್ನು ನೋಡುವ ಜವಾಬ್ದಾರಿ ಚಿಕ್ಕಂದಿನಲ್ಲೇ ನನ್ನ ಮೇಲೆ ಬಿತ್ತು. ಏಕೆಂದರೆ ದಿನದ ತುತ್ತಿಗಾಗಿ ಅಪ್ಪ ಅಮ್ಮ ಹೊರಗೆ ಹೋದರೆ ಬರುವುದು ಸಂಜೆ. ಬಿದಿರಿನಿಂದ ಮಾಡಿದ ಪುಟ್ಟ ಗುಡಿಸಲು. ಅದೇ ಕಿಚನ್‌, ಅದೇ ಬೆಡ್‌ ರೂಮ್‌ ಹಾಗೂ ಅದೇ ಖಾಸಗಿ ಕೊಠಡಿ. ಈಶಾನ್ಯ ರಾಜ್ಯದಲ್ಲಿ ಯಾವಾಗಲೂ ಚಳಿ, ಬೇಗ ರಾತ್ರಿ ಹಾಗೂ ಬೇಗ ಬೆಳಗು. ವಿಪರೀತ ಚಳಿ. ಬೇರೆಯವರು ಎಸೆದ ಬಟ್ಟೆಯ ತುಂಡುಗಳನ್ನು ಪೋಣಿಸಿ ಮಾಡಿದ ಬೆಡ್‌ಶೀಟ್‌ ನಮ್ಮ ಹಾಸಿಗೆ. ವರ್ಷಕ್ಕೆ ಒಮ್ಮೆ ಮಾತ್ರ ಹೊಸ ಬಟ್ಟೆ. ಅದು ಕ್ರಿಸ್ಮಸ್‌ಗೆ. ಶಾಲೆಯಲ್ಲಿ ಫೀಸು ಕಟ್ಟದ ಕಾರಣ ಎಷ್ಟೋ ಬಾರಿ ಪರೀಕ್ಷೆ ಬರೆಯಲು ಬಿಟ್ಟಿರಲಿಲ್ಲ. ಆದರೂ ನಮ್ಮ ತಂದೆಗೆ ಮಗಳನ್ನು ಚೆನ್ನಾಗಿ ಓದಿಸಬೇಕೆಂಬ ಹಂಬಲ. ತಂದೆಯ ಜತೆಯಲ್ಲಿ ಗದ್ದೆಯಲ್ಲಿ ಕೆಲಸ. ಕಟ್ಟಿಗೆ ತರಲು ಕಾಡಿಗೆ ಹೋಗುವುದು. ತಂದೆಯೊಂದಿಗೆ ಮೀನು ಹಿಡಿಯಲು ಹೋಗುವುದು. ಪ್ರಾಣಿಗಳ ಬೇಟೆ, ತಲೆಯ ಮೇಲೆ ನೀರಿನ ಪಾತ್ರೆಯನ್ನು ಹೊತ್ತು ತರುವುದು, ಬರಿಗಾಲಲ್ಲಿ ನಡೆಯುವುದು. ಇದೆಲ್ಲ ನನ್ನನ್ನು ಒಂದು ರೀತಿಯಲ್ಲಿ ಗಂಡು ಬೀರಿಯನ್ನಾಗಿ ಮಾಡಿತ್ತು. ತಮ್ಮ ಅಥವಾ ತಂಗಿಗೆ ಯಾರಾದರೂ ಹೊಡೆದರೆ ಜಗಳಕ್ಕೆ ನಿಂತು ಅವರಿಗೆ ಕಪಾಳಮೋಕ್ಷ ಮಾಡುತ್ತಿದ್ದೆ. ಆದ್ದರಿಂದ ಆಚೀಚೆಯ ಮಕ್ಕಳು ನಮ್ಮ ತಂಟೆಗೆ ಬರುತ್ತಿರಲಿಲ್ಲ.

**ಕ್ರೀಡೆಯಲ್ಲಿ ನಂ.1**

ಗದ್ದೆಯಲ್ಲಿ ಕೆಲಸ, ತಂದೆಯೊಂದಿಗೆ ಬೆಟ್ಟವೇರುವುದು, ಕಟ್ಟಿಗೆ ಸಂಗ್ರಹಿಸುವುದು ಇವೆಲ್ಲ ನನ್ನ ಆತ್ಮವಿಶ್ವಾಸವನ್ನು ಹೆಚ್ಚಿಸಿತ್ತು. ಜತೆಯಲ್ಲಿ ಉಳಿದವರಿಗಿಂತ ಬಲಿಷ್ಠೆಯನ್ನಾಗಿ ಮಾಡಿತ್ತು. ಇದರಿಂದಾಗಿ ಶಾಲೆಯಲ್ಲಿ ನಡೆಯುವ ವಾರ್ಷಿಕ ಕ್ರೀಡಾಕೂಟದಲ್ಲಿ ನಾನೇ ಚಾಂಪಿಯನ್‌. ಬಹುಮಾನ ಮಾತ್ರ ಪ್ಲಾಸ್ಟಿಕ್‌ ಲೋಟ, ಟಿಫಿನ್‌ ಬಾಕ್ಸ್‌ ಇತ್ಯಾದಿ. ಆದರೆ ಅದೇ ನಮ್ಮ ಮನೆಯಲ್ಲಿ ಕಾಣುವ ಹೊಸ ಪಾತ್ರೆಗಳು. ಓಟದಲ್ಲಿ ಗೆದ್ದುದಕ್ಕೆ ನೀಡಿದ ಟಿಫಿನ್‌ ಬಾಕ್ಸ್‌ನಿಂದಾಗಿ ಶಾಲೆಗೆ ಮನೆಯಲ್ಲಿ ಮಾಡಿದ ಅನ್ನ ಇತ್ಯಾದಿಯನ್ನು ಕೊಂಡೊಯ್ಯಲು ಸಾಧ್ಯವಾಯಿತು. ಶಾಲೆ ಬಿಟ್ಟು ಬಂದರೆ ನಮಗೆ ತಿಂಡಿ ಎಂಬುದು ಇರುತ್ತಿರಲಿಲ್ಲ. ಬೆæಳಿಗ್ಗೆ ಮಾಡಿದ ಅನ್ನ ಅಥವಾ ಮೀನಿನ ತುಂಡು ಇವು ನಮ್ಮ ಪಾಲಿನ ತಿಂಡಿ, ತಿನಿಸುಗಳು.

ಲೋಕ್ತಾಕ್‌ ಇಂಗ್ಲಿಷ್‌ಮೀಡಿಯಂ ಶಾಲೆಗೆ ಸೇರಿದಾಗ ನನ್ನ ಸಂಭ್ರಮಕ್ಕೆ ಕೊನೆ ಇರಲಿಲ್ಲ. ಯಾಕೆಂದರೆ ಆಗ ಹೆಣ್ಣು ಮಕ್ಕಳು ಶಾಲೆಗೆ ಹೋಗುವುದು ವಿರಳ. ಮನೆ ಕೆಲಸ ನಂತರ ಮದುವೆ, ಮಕ್ಕಳು ಇಷ್ಟಕ್ಕೆ ಮಾತ್ರ ಹೆಣ್ಣು ಮಕ್ಕಳ ಬದುಕು ಸೀಮಿತವಾಗಿತ್ತು. ಶಾಲೆ ತಲುಪಬೇಕಾದರೆ ಒಂದು ಗಂಟೆ ನಡೆದು ಹೋಗಬೇಕಾಗಿತ್ತು. ಒಂಟಿಯಾಗಿ ಹೋಗುವುದು ನನಗೆ ಇಷ್ಟ. ನನ್ನ ವಯಸ್ಸಿನ ಮಕ್ಕಳೆಲ್ಲ ಆಟದಲ್ಲಿ ತೊಡಗಿದರೆ ಶಾಲೆಯಿಂದ ಬಂದು ತಂದೆಗೆ ಕೆಲಸದಲ್ಲಿ ನೆರವಾಗುತ್ತಿದ್ದೆ. ನೊಗ ಹಿಡಿದು ಎತ್ತುಗಳನ್ನು ನಿಯಂತ್ರಿಸಿದ್ದು, ಕೇರೆ ಹಾವನ್ನು ಕೈಯಲ್ಲಿ ಹಿಡಿದು ಬಿಸಾಕಿದ್ದು ಎಲ್ಲವೂ ನನ್ನಲ್ಲಿ ಧೈರ್ಯ ತುಂಬುವಂತೆ ಮಾಡಿತು.

**ಪಾಠ ಬೇಡ, ಕ್ರೀಡೆ ಇರಲಿ**

ನನಗೆ ಶಾಲಾ ದಿನಗಳಲ್ಲೇ ಕ್ರೀಡೆ ಎಂದರೆ ಆಸಕ್ತಿ. ಹೈಸ್ಕೂಲ್‌ನಲ್ಲಿ ಅದೇ ಚಾಳಿ ಮುಂದುವರಿಯಿತು. ಇದರಿಂದ ತಂದೆಗೆ ಎಲ್ಲಿಲ್ಲದ ನೋವು, ಕಷ್ಟಪಟ್ಟು ಶಾಲೆಗೆ ಕಳುಹಿಸಿದರೆ ಕ್ರೀಡಾಸಕ್ತಿ ತೋರುತ್ತಿರುವೆಯಲ್ಲ ಎಂದು ಅವರು ಆಗಾಗ ಬೇಸರ ವ್ಯಕ್ತಪಡಿಸುತ್ತಿದ್ದರು. ಈ ನಡುವೆ ಇಂಫಾಲದಲ್ಲಿ ಭಾರತೀಯ ಕ್ರೀಡಾ ಪ್ರಾಧಿಕಾರ ಇದೆ. ಅಲ್ಲಿ ಕ್ರೀಡಾ ತರಬೇತಿ ನೀಡುತ್ತಾರೆ ಎಂಬುದನ್ನು ಯಾರಿಂದಲೋ ಕೇಳಿ ತಿಳಿದುಕೊಂಡೆ. ಹೆತ್ತವರ ವಿರೋಧದ ನಡುವೆಯೂ ಅಲ್ಲಿ ಸೇರಲು ಮನಸ್ಸು ಮಾಡಿದೆ. ತುಂಬಿದ ಬಸ್ಸಿನಲ್ಲಿ ಕುಳಿತುಕೊಳ್ಳಲು ಸೀಟು ಸಿಗದಿರುವಾಗ ಹುಡುಗರೊಂದಿಗೆ ಬಸ್ಸಿ ನ ಟಾಪ್‌ನಲ್ಲಿ ಕುಳಿತು ಇಂಫಾಲಕ್ಕೆ ಪ್ರಯಾಣಿಸಿದೆ. ನನ್ನ ಮೊದಲ ಬಸ್‌ ಪ್ರಯಾಣ, ಮೊದಲ ರೈಲು ಹಾಗೂ ವಿಮಾನ ಪ್ರಯಾಣ ಪ್ರತಿಯೊಂದೂ ಕುತೂಹಲದ ಕತೆಗಳಿಂದ ಕೂಡಿದೆ.

ಇಂಫಾಲದಲ್ಲಿ ಓಜಾ ಇಬ್ಮೋಚಾ ನನಗೆ ಗುರುಗಳು. ಬಾಕ್ಸಿಂಗ್‌ ಸೇರಿದ್ದೇನೆ ಎಂದಾಗ ಹೆತ್ತವರು ವಿರೋಧ ವ್ಯಕ್ತಪಡಿಸಿದರು. ಆದರೆ ನನ್ನ ತಾಯಿಯಲ್ಲಿ ನನ್ನ ಬಗ್ಗೆ ಆತ್ಮವಿಶ್ವಾಸ ಬಲವಾಗಿತ್ತು. 1998ರಲ್ಲಿ ಅಂತಾರಾಷ್ಟ್ರೀಯ ಬಾಕ್ಸಿಂಗ್‌ ಸಂಸ್ಥೆ ಮಹಿಳೆಯರಿಗಾಗಿ ಸ್ಪರ್ಧೆಗಳನ್ನು ನಡೆಸಲು ತೀರ್ಮಾನಿಸಿತು. ಆದರೆ 1996ರಲ್ಲೇ ಇಂಫಾಲದಲ್ಲಿ ಮಹಿಳೆಯರು ಬಾಕ್ಸಿಂಗ್‌ನಲ್ಲಿ ಮಿಂಚಲಾರಂಭಿಸಿದ್ದರು. ಅವರಲ್ಲಿ ನಾನೂ ಒಬ್ಬಳು.

**ಕನಸು ನನಸಾಯಿತು**

ಈಗೇನೋ ನಾನು ಅಂತಾರಾಷ್ಟ್ರೀಯ ಗುಣಮಟ್ಟದ ಶೂಗಳನ್ನು ಧರಿಸುತ್ತಿದ್ದೇನೆ. ಆದರೆ ಆರಂಭದ ದಿನಗಳಲ್ಲಿ ನಾನು ಬಳಸಿದ್ದು ಕಡಿಮೆ ಗುಣಮಟ್ಟದ ನಕಲಿ ಶೂಗಳು. ತಿಂಗಳಿಗೆ 50ರಿಂದ 100 ರೂ. ಕಳುಹಿಸುತ್ತಿದ್ದರು. ಅದನ್ನೇ ಉಳಿಸಿಕೊಂಡು ಶೂ ಖರೀದಿಸಿದೆ. ಹರಿದ ಶೂನಲ್ಲೇ ಅನೇಕ ಚಾಂಪಿಯನ್‌ಷಿಪ್‌ಗಳನ್ನು ಗೆದ್ದಿರುವೆ. ಹರಿದ ಶೂ ಧರಿಸಿ ಬೇರೆಯವರ ತಮಾಷೆಯ ವಸ್ತುವಾಗಿದ್ದ ನನ್ನನ್ನು ನೋಡಿ ಈಗ ಜನ ಹುಬ್ಬೇರಿಸುತ್ತಾರೆ. ಆದರೆ ನಾನು ಆರಕ್ಕೇರದೆ,ಮೂರಕ್ಕಿಳಿಯದೆ ನಾನೇ ಆಗಿರುವೆ.

ಬಾಕ್ಸಿಂಗ್‌ ಬೇಡ,ಅದು ಹೆಣ್ಣು ಮಕ್ಕಳ ಕ್ರೀಡೆ ಅಲ್ಲ ಎನ್ನುತ್ತಿದ್ದ ತಂದೆಗೆ ನಾನು ಯಾವಾಗಲೂ ಸವಾಲು ಹಾಕುತ್ತಿದ್ದೆ. ನಿಮಗೆ ಸುಂದರ ಮನೆ, ಜಾಗ, ಪಲ್ಸರ್‌ ಬೈಕ್‌, ಕಾರು ಎಲ್ಲವನ್ನೂ ಬಾಕ್ಸಿಂಗ್‌ನಿಂದ ಕೊಡುವೆ ಎಂದು ಆಗಾಗ ಹೇಳುತ್ತಿದ್ದೆ. ಅವರು ನಕ್ಕು ಸುಮ್ಮನಾಗುತ್ತಿದ್ದರು. ಆದರೆ ವಿಶ್ವ ಚಾಂಪಿಯನ್‌ಷಿಪ್‌ನಲ್ಲಿ ಮೊದಲ ಬಾರಿಗೆ ಬೆಳ್ಳಿ ಗೆದ್ದಾಗ 9ಲಕ್ಷ ರೂ. ನಗದು ಬಹುಮಾನ ಸಿಕ್ಕಿತು. ಅದರಿಂದ ತಂದೆಗಾಗಿ ಭತ್ತದ ಗದ್ದೆಯನ್ನು ಖರೀಸಿದೆ. ಏಕೆಂದರೆ ಅಪ್ಪನ ಸಹೋದರರು ಜಮೀನಾದರರು, ನಮ್ಮ ತಂದೆ ವಿದ್ಯಾವಂತರಲ್ಲದ ಕಾರಣ ಊರು ಬಿಟ್ಟು ಕೂಲಿಯಾಗಿಯೇ ಮುಂದುವರಿದರು. ಬಾಕ್ಸಿಂಗ್‌ನಿಂದಾಗಿ ಅವರು ಈಗ ಜಮೀನಿನ ಒಡೆಯ. ಪಲ್ಸರ್‌ ಬೈಕ್‌ ಇದೆ, ಕಾರು ಇದೆ. ಏನೇನು ಇರಲಿಲ್ಲವೋ ಅವೆಲ್ಲ ಈಗ ಇವೆ.

**ಓನ್ಲಾರ್‌ ಅವರ ಪ್ರೀತಿ**

ಬಾಕ್ಸಿಂಗ್‌ಗಾಗಿ ಓದನ್ನು ನಿಲ್ಲಿಸಿದ ನನಗೆ ಈಗ ಕ್ರೀಡೆಯೇ ಬದುಕು. ಒಮ್ಮೆ ಪಾಸ್‌ಪೋರ್ಟ್‌ ವಿಷಯದಲ್ಲಿ ನೆರವಾದ ಓನ್ಲಾರ್‌ ಕೊಮ್‌ ನನಗೆ ಆತ್ಮೀಯರೆನಿಸಿದರು. ದಿಲ್ಲಿಯಲ್ಲಿ ಬೆಳೆದ ಈ ಗೆಳೆತನ ಮದುವೆಯಾಗುವ ವರೆಗೂ ತಲುಪಿತು. ತಂದೆಯ ವಿರೋಧದ ನಡುವೆ ಗೆಳೆಯ ಓನ್ಲಾರ್‌ ಅವರನ್ನು ಮದುವೆಯಾದೆ. ವಿಶ್ವ ಚಾಂಪಿಯನ್‌ಷಿಪ್‌ನಲ್ಲಿ ಯಶಸ್ಸು, ಮಕ್ಕಳನ್ನು ನೋಡಿಕೊಳ್ಳುವ ಜವಾಬ್ದಾರಿ, ನನಗಾಗಿ ಉದ್ಯೋಗ ತೊರೆದು ನನ್ನ ಬದುಕನ್ನೇ ತನ್ನ ಬದುಕೆಂದು ನಂಬಿದ ಓನ್ಲಾರ್‌ ಇಲ್ಲದೆ ಇರುತ್ತಿದ್ದರೆ ನಾನಿಂದು ನಿಮ್ಮೆಲ್ಲರ ಮುಂದೆ ಈ ರೀತಿಯಲ್ಲಿ ಇರುತ್ತಿರಲಿಲ್ಲ. ಮದುವೆಯಾದ ನಂತರ ಆಕೆಯ ಕ್ರೀಡಾ ಬದುಕು ಮುಗಿಯಿತೆಂದು ಎಲ್ಲರೂ ಆಡಿಕೊಂಡಿದ್ದರು. ಆದರೆ ಅವರು ಹಾಗಾಗಲು ಬಿಡಲಿಲ್ಲ. ಒಂದು ಬೆಳ್ಳಿ ಹಾಗೂ ಐದು ಚಿನ್ನ ಗೆಲ್ಲುವಲ್ಲಿ ಅವರ ಪಾತ್ರ ಪ್ರಮುಖವಾಗಿತ್ತು. ರೆಚುಂಗ್ವಾರ್‌ ಹಾಗೂ ಕುಪ್‌ನೈವಾರ್‌ ನಮ್ಮ ಅವಳಿ ಗಂಡು ಮಕ್ಕಳು. ಹೆಣ್ಣಾಗುತ್ತದೆ ಎಂಬ ಪ್ರಯತ್ನಕ್ಕೆ ದೇವರು ಮತ್ತೊಂದು ಗಂಡು ಮಗು ನೀಡಿದ ಅವನೇ ಕಿರಿಯ ಪ್ರಿನ್ಸ್‌. ಹೀಗಿದೆ ನೋಡಿ ನನ್ನ ಈವರೆಗಿನ ಬದುಕು. ನಡೆಯಬೇಕಾದ ದಾರಿ ಇನ್ನೂ ದೂರವಿದೆ, ನಡೆಯುತ್ತಿದ್ದೇನೆ.