**ಅತ್ತ ಸ್ಮಶಾನ ಇತ್ತ ಮಸಣ ಮಧ್ಯೆ ಕಲಿಸುತ್ತಾರೆ ಅಬ್ಬಾ ಗಾಲ್ಫ್**

ಒಂದೆಡೆ ಹಿಂದೂ ರುಧ್ರಭೂಮಿ, ಇನ್ನೊಂದೆಡೆ ಮುಸಲ್ಮಾನರ ಸ್ಮಶಾನ ಸ್ಥಳ ಇವುಗಳ ನಡುವೆ ಪುಟ್ಟ ಕ್ರೀಡಾಂಗಣ. ಅಲ್ಲಿ ಬ್ರಿಟಿಷ್ ರಾಯಲ್ ನೌಕಾಪಡೆಯ ಮಾಜಿ ಲೆಫ್ಟಿನೆಂಟ್ ಕಮಾಂಡರ್, 88 ವರ್ಷ ವಯಸ್ಸಿನ ಬೆಂಗಳೂರಿನ ಅಬ್ಬಾ ಖಾಲೀದ್ ಶರೀಫ್ ನಿರಾಶ್ರಿತ ಹಾಗೂ ಆರ್ಥಿಕವಾಗಿ ದುರ್ಬಲರಾಗಿರುವ ಮಕ್ಕಳಿಗೆ ಕಳೆದ 14 ವರ್ಷಗಳಿಂದ ಗಾಲ್ಫ್ ಹೇಳಿಕೊಡುತ್ತಿದ್ದಾರೆ.

ಗಾಲ್ಫ್ ಆಡಲು ಹುಲ್ಲಿನಿಂದ ಕೂಡಿದ ಗಾಲ್ಫ್ ಕೋರ್ಸ್ ಬೇಕಾಗುತ್ತದೆ, ಆದರೆ ಅಬ್ಬಾ, ಪುಟ್ಟ ಅಂಗಣದಲ್ಲೇ ಮಕ್ಕಳಿಗೆ ಪಾಠ ಹೇಳಿಕೊಡುತ್ತಿರುವುದು ವಿಶೇಷ. ನಿತ್ಯವೂ ಹಲವು ಚೆಂಡುಗಳು ಸ್ಮಶಾನವನ್ನು ಸೇರುತ್ತಿದ್ದರೂ, ಇಳಿ ವಯಸ್ಸಿನ ಅಬ್ಬಾ ಅವರ ಉತ್ಸಾಹದಲ್ಲಿ ಇಳಿಕೆಯಾಗಿಲ್ಲ.  
  
ಬೆಂಗಳೂರಿನ ಶಾಂತಿ ನಗರದ ಬೆರ್ಲಿ ಸ್ಟ್ರೀಟ್ ಗಾಲ್ಫ್ ಶಾಲೆ, ಗಾಲ್ಫ್ ಕೋರ್ಸ್ ಇಲ್ಲದೆ ಪ್ರತಿಭೆಗಳನ್ನು ಹುಟ್ಟುಹಾಕುತ್ತಿದೆ. ಹೊಡೆದ ಗಾಲ್ಫ್ ಚೆಂಡು ರಸ್ತೆಯಲ್ಲಿ ಹೋಗುವವರಿಗೆ ತಗಲುತ್ತದೆ ಎಂಬ ಕಾರಣಕ್ಕಾಗಿ ಅಬ್ಬಾ ಬೆಳಿಗ್ಗೆ 4:30ಕ್ಕೆ ಎದ್ದು ಮಕ್ಕಳನ್ನು ಒಗ್ಗೂಡಿಸಿ ತಮ್ಮದೇ ಕಾರಿನಲ್ಲಿ ಶಾಂತಿನಗರದ ಸ್ಮಶಾನಗಳ ನಡುವಿರುವ ಚಿಕ್ಕ ಅಂಗಣದಲ್ಲಿ ತರಬೇತಿ ನೀಡುತ್ತಾರೆ. 6:45ರವರೆಗೂ ತರಬೇತಿ ಮುಂದುವರಿಯುತ್ತದೆ. ಪುನಃ ಸಂಜೆ 4 ಗಂಟೆಗೆ ಶಾಂತಿ ನಗರದ ಬಂಗಿಯಪ್ಪ ಗಾರ್ಡನ್ 2ನೇ ಮುಖ್ಯರಸ್ತೆಯಲ್ಲಿ ತರಬೇತಿ ನೀಡುತ್ತಾರೆ. ಸಂಜೆಯಲ್ಲಿ ಬಳಸುವ ಚೆಂಡು ಅತ್ಯಂತ ಹಗುರವಾದದ್ದು, ದೇಹದ ಯಾವುದೇ ಭಾಗಕ್ಕೆ ತಗಲಿದರೂ ನೋವಾಗುವುದಿಲ್ಲ. ಗಾಲ್ಫ್‌ನ ತಾಂತ್ರಿಕ ಅಂಶಗಳನ್ನು ಕಲಿಸುವುದಕ್ಕಾಗಿ ಮಾತ್ರ ಸಂಜೆಯಲ್ಲಿ ತರಬೇತಿ ನೀಡಲಾಗುತ್ತದೆ.  
  
ಯಾರು ಈ ಅಬ್ಬಾ?

ಅಬ್ಬಾ ಖಾಲೀದ್ ಶರೀಫ್ ಬೆಂಗಳೂರಿನವರೇ. ಟ್ಯಾನರಿ ರೋಡ್‌ನಲ್ಲಿ ಶರೀಫ್ ಅವರ ಹೆತ್ತವರು ವಾಸಿಸುತ್ತಿದ್ದರು. 1950ರ ನಂತರ ಇಂಗ್ಲೆಂಡ್‌ಗೆ ವಲಸೆ ಹೋದರು. ಅಬ್ಬಾ ಬೆಂಗಳೂರಿನಲ್ಲಿ ದ್ವಿತೀಯ ಪಿಯುಸಿ ವ್ಯಾಸಂಗ ಮಾಡಿ ನಂತರ ಇಂಗ್ಲೆಂಡ್‌ನಲ್ಲಿ ಎಡಿನ್‌ಬರ್ಗ್ ವಿಶ್ವವಿದ್ಯಾನಿಲಯದಲ್ಲಿ ಶಿಕ್ಷಣವನ್ನು ಮುಂದುವರಿಸಿ ಬ್ರಿಟಿಷ್ ರಾಯಲ್ ನೇವಿಯಲ್ಲಿ ನಾವಿಕನಾಗಿ ಸೇರಿಕೊಂಡರು. ನಂತರ ಎಲೆಕ್ಟ್ರಿಕಲ್ ಹಾಗೂ ಎಲೆಕ್ಟ್ರಾನಿಕ್ಸ್‌ನಲ್ಲಿ ಎಂಜಿನಿಯರಿಂಗ್ ಪದವಿ ಪಡೆದು ನೌಕಾಪಡೆಯಲ್ಲಿ ವಿವಿಧ ಹುದ್ದೆಗಳಿಗೇರಿ ನಿವೃತ್ತಿಯಾಗುವಾಗ ಲೆಫ್ಟಿನೆಂಟ್ ಕಮಾಂಡರ್ ಸ್ಥಾನ ತಲುಪಿದ್ದರು.  
  
ಬ್ರಿಟಿಷ್ ನೌಕಾಪಡೆಗೆ ಆಹಾರ ಹಾಗೂ ಇತರ ಸೌಕರ್ಯಗಳನ್ನು ಒದಗಿಸುವ ಹಡಗಿನಲ್ಲಿ ಅಬ್ಬಾ ಅವರು ಕೆಲಸ ಮಾಡುತ್ತಿದ್ದರು. ‘‘ಯೂರೋಪ್‌ನ ವಿವಿಧ ಭಾಗಗಳಿಗೆ ಈ ಹಡಗು ಪ್ರಯಾಣಿಸುತ್ತಿತ್ತು. ಉನ್ನತ ಅಧಿಕಾರಿಗಳು ಗಾಲ್ಫ್ ಆಡುತ್ತಿದ್ದರು. ಇದರಿಂದಾಗಿ ನನಗೂ ಆಸಕ್ತಿಯಾಗಿ ಗಾಲ್ಫ್‌ನಲ್ಲಿ ತೊಡಗಿಸಿಕೊಂಡೆ. ಇಂಗ್ಲೆಂಡ್‌ಗೆ ಹೋದಾಗಲೆಲ್ಲ ಬೆಕನ್‌ಹ್ಯಾಮ್ ಪ್ಲೇಸ್ ಗಾಲ್ಫ್ ಕ್ಲಬ್‌ನಲ್ಲಿ ಆಡುತ್ತೇನೆ. ಈಗಲೂ ನನ್ನ ಗೆಳೆಯ ಕಾಲ್ಟನ್ ಟೇಲರ್ ಮಕ್ಕಳಿಗಾಗಿ ಗಾಲ್ಫ್ ಕಿಟ್ ಕಳುಹಿಸುತ್ತಾರೆ,’’ ಎಂದು ಅಬ್ಬಾ ವಿಜಯಕರ್ನಾಟಕಕ್ಕೆ ತಿಳಿಸಿದ್ದಾರೆ.  
  
ಲಕ್ಷ ರೂ. ನೀಡಲು ನಿರಾಕರಿಸಿದ ಅಬ್ಬಾ

ಗಾಲ್ಫ್‌ನಲ್ಲಿ ಆಸಕ್ತಿ ಹೊಂದಿರುವ ಅಬ್ಬಾ ಶರೀಫ್ ಕರ್ನಾಟಕ ಗಾಲ್ಫ್ ಸಂಸ್ಥೆಯಲ್ಲಿ ಸದಸ್ಯತ್ವ ಪಡೆಯಲು ಆಸಕ್ತಿವಹಿಸಿದರು. ಅಲ್ಲಿಗೆ ಹೋಗಿ ಸದಸ್ಯತ್ವದ ಶುಲ್ಕ ವಿಚಾರಿಸಿದಾಗ ಅಚ್ಚರಿಯಾಯಿತು. 2 ಲಕ್ಷ ರೂ. ಆಗುತ್ತದೆ ಎಂದು ಸಂಬಂಧಪಟ್ಟವರು ತಿಳಿಸಿದಾಗ ಅಬ್ಬಾ ಸದಸ್ಯತ್ವ ಬೇಡವೆಂದು ತೀರ್ಮಾನಿಸಿ ಹಿಂದಿರುಗಿದರು. ಅದೇ ಹಣದಲ್ಲಿ ಗಾಲ್ಫ್ ಕಿಟ್ ಖರೀದಿಸಿ ಬೀದಿಯಲ್ಲಿರುವ ಮಕ್ಕಳಿಗೆ ತರಬೇತಿ ನೀಡಲಾರಂಭಿಸಿದರು.  
  
‘‘ಗಾಲ್ಫ್ ಸಮಾಜದ ಉನ್ನತ ವರ್ಗದವರು ಆಡುವ ಕ್ರೀಡೆಯಾಗಿರಬಹುದು, ಆದರೆ ಇದನ್ನು ಸಾಮಾನ್ಯ ಜನರೂ ಆಡಬಹುದು. ಸಮಾಜದ ಎಲ್ಲ ವರ್ಗದ ಮಕ್ಕಳು ಈ ಆಟವನ್ನು ಆಡಬೇಕೆಂಬುದು ನನ್ನ ಗುರಿ. ಲಂಡನ್‌ನಿಂದ ನನ್ನ ಗೆಳೆಯರು ಈಗಲೂ ಸಲಕರಣೆಗಳನ್ನು ಕಳುಹಿಸುತ್ತಾರೆ. ಮಕ್ಕಳು ಆಸಕ್ತಿಯಿಂದ ಬೆಳಿಗ್ಗೆ ಬೇಗನೆ ಎದ್ದು ತರಬೇತಿಗೆ ಸಜ್ಜಾಗುತ್ತಾರೆ. ಶಾಂತಿ ನಗರದ ಪಕ್ಕದಲ್ಲಿ ಎರಡು ಮಿಲಿಟರಿ ಶಾಲೆಗಳಿದ್ದು, ಅಲ್ಲಿ ಪುಟ್ಟ ಗಾಲ್ಫ್ ಕೋರ್ಸ್ ಇದೆ. ಅಲ್ಲಿ ನಮ್ಮ ಮಕ್ಕಳಿಗೆ ತರಬೇತಿಗೆ ಅವಕಾಶ ನೀಡಿದರೆ ಉತ್ತಮವಾಗುತ್ತದೆ. ತರಬೇತಿ ಪಡೆಯುತ್ತಿರುವ ಮಕ್ಕಳಲ್ಲಿ ನಾಲ್ಕೈದು ಮಂದಿ ಉತ್ತಮವಾಗಿ ಆಡುತ್ತಿದ್ದಾರೆ. ಮುಂದೊಂದು ದಿನ ಅವರು ವೃತ್ತಿಪರ ಗಾಲ್ಫರ್ ಆಗುತ್ತಾರೆಂದು ನಂಬಿದ್ದೇನೆ,’’ ಎಂದು ಅಬ್ಬಾ ತಿಳಿಸಿದರು. ಮಹೇಶ್, ತಿಮ್ಮು, ವಿಶ್ವ ಸೇರಿದಂತೆ ಹಲವಾರು ಬಡ ಕುಟುಂಬದಿಂದ ಬಂದ ಹಾಗೂ ನಿರಾಶ್ರಿತ ಮಕ್ಕಳು ಇಲ್ಲಿ ತರಬೇತಿ ಪಡೆಯುತ್ತಿದ್ದಾರೆ.

ಶೂಟರ್ ಪ್ರಕಾಶ್ ನಂಜಪ್ಪ ರಾಯಭಾರಿ!  
ಕಾಮನ್‌ವೆಲ್ತ್ ಕ್ರೀಡಾಕೂಟದಲ್ಲಿ ಬೆಳ್ಳಿ ಗೆದ್ದ ಶೂಟರ್ ಪ್ರಕಾಶ್ ನಂಜಪ್ಪ ಬರ್ಲಿ ಸ್ಟ್ರೀಟ್ ಗಾಲ್ಫ್ ಶಾಲೆಯ ರಾಯಭಾರಿ. ಪ್ರಕಾಶ್ ಗ್ಲಾಸ್ಗೋ ಹಿಂದಿರುಗಿ ಬೆಂಗಳೂರಿನ ವಿಮಾನ ನಿಲ್ದಾಣಕ್ಕೆ ಆಗಮಿಸಿದಾಗ ಈ ಗಾಲ್ಫ್ ಮಕ್ಕಳ ಸೈನ್ಯ ಅವರನ್ನು ಬರ ಮಾಡಿಕೊಂಡಿತ್ತು. ಅಂದಿನಿಂದ ಪ್ರಕಾಶ್ ಈ ಗಾಲ್ಫ್ ಶಾಲೆಗೆ ನೆರವು ನೀಡಲು ಮುಂದಾಗಿದ್ದಾರೆ.  
  
ಟೈಗರ್ ವುಡ್ ಯುವಕರಿಗೆ ಮಾದರಿಯಲ್ಲ  
ಟೈಗರ್ ವುಡ್ಸ್ ಜಗತ್ತಿನ ಶ್ರೇಷ್ಠ ಗಾಲ್ಫ್ ಆಟಗಾರ ಎಂಬುದು ಎಲ್ಲರಿಗೂ ತಿಳಿದ ಸಂಗತಿ. ಆದರೆ ಅಬ್ಬಾ ಪಾಲಿಗೆ ಆತ ಶ್ರೇಷ್ಠ ಆಟಗಾರನಲ್ಲವಂತೆ. ಅವರು ಅದಕ್ಕೆ ಕಾರಣವನ್ನೂ ನೀಡಿದ್ದಾರೆ. ‘‘ಟೈಗರ್ ವುಡ್ಸ್ ಗಾಲ್ಫ್‌ನಲ್ಲಿ ಸಾಧನೆ ಮಾಡಿರಬಹುದು, ಆದರೆ ಅವರು ಯುವಕರಿಗೆ ಮಾದರಿಯಲ್ಲ. ಇದಕ್ಕೆ ಅವರ ವೈಯಕ್ತಿಕ ಬದುಕೇ ಕಾರಣ. ಮಾದರಿ ಎನಿಸಿಕೊಳ್ಳಬೇಕಾದರೆ ಸಾಧಕನ ವೈಯಕ್ತಿಕ ಬದುಕು ಕೂಡ ಮಾದರಿಯಾಗಿರಬೇಕು,’’ ಎಂದಿದ್ದಾರೆ.