**'ಮಹಿಳಾ ದಿನ' ವಿಶೇಷ: ಗಂಡಿನಿಂದಷ್ಟೇ ಅಲ್ಲ, ಹೆಣ್ಣಿನಿಂದಲೂ ಶೋಷಿತಳು ಆಧುನಿಕ ನಾರಿ!**

## ದೇಶದಲ್ಲಿ ಹೆಣ್ಣಿನ ಹೊಗಳಿಕೆಗೇನು ಕಮ್ಮಿ. ಮಹಿಳಾ ದಿನಾಚರಣೆ ಬಂದರಂತೂ ಎಲ್ಲರಿಗೂ ಅವಳು ನೆನಪಾಗುತ್ತಾಳೆ. ಆದರೆ, ಅವಳ ಮೇಲಿನ ಶೋಷಣೆ ಅವ್ಯಾಹತವಾಗಿವೆ. ಆಚರಣೆಗೆ ಬಾರದ ಸುಧಾರಣೆಗಳು ಇದ್ದರೆಷ್ಟು ಬಿಟ್ಟರೆಷ್ಟು,,, ಎಂದು ಪ್ರಸ್ತುತ ಸಮಾಜದ ಹೆಣ್ಣಿನ ಸ್ಥಿತಿ ಕುರಿತು 'ಪೂಜಾ ಗುಜರನ್‌' ಅವರು ಅಸಮಾಧಾನ ವ್ಯಕ್ತಪಡಿಸಿದ್ದಾರೆ. ಅಂತಾರಾಷ್ಟ್ರೀಯ ಮಹಿಳಾ ದಿನದ (ಮಾ.8) ಹಿನ್ನೆಲೆಯಲ್ಲಿ ವಿಶೇಷ ಲೇಖನ ಇಲ್ಲಿದೆ.

ಹೆಣ್ಣೆಂದರೆ ಅವಳು ಭೂಮಿ ತೂಕದವಳು. ಕರುಣಾಮಯಿ, ಸಹನಾಮಯಿ, ಹೀಗೆ ಅವಳನ್ನು ಪರಿ ಪರಿಯಾಗಿ ಹೊಗಳುವುದಕ್ಕೇನು ಕಮ್ಮಿಯಿಲ್ಲ. ಮಹಿಳಾ ದಿನಾಚರಣೆ ಬಂದಾಗ ಎಲ್ಲರಿಗೂ ಅವಳು ನೆನಪಾಗುತ್ತಾಳೆ. ಮಾರ್ಚ್ 8ರಂದು "ವಿಶ್ವ ಮಹಿಳಾ" ದಿನವನ್ನು ಎಲ್ಲರೂ ನೆನಪಿಸಿಕೊಳ್ಳುತ್ತಾರೆ. ನನ್ನ ಪ್ರಕಾರ ಮಹಿಳೆಯ ದಿನವನ್ನು ಕೇವಲ ಒಂದು ದಿನದ ಆಚರಣೆಗಾಗಿ ಆಚರಿಸಿದರೆ ಸಾಕೇ...

ಮಹಿಳೆಯರ ಮೇಲೆ ಆಗುತ್ತಿರುವ ಅತ್ಯಾಚಾರ, ವರದಕ್ಷಿಣೆ ಕಿರುಕುಳ, ಮರ್ಯಾದೆ ಹತ್ಯೆ, ಶಿಕ್ಷಣ ನಿರಾಕರಣೆ, ಹೆಣ್ಣು ಭ್ರೂಣ ಹತ್ಯೆ. ಒಂದ ಎರಡ? ನಾನಾ ತರಹದ ಹಿಂಸೆಗಳಿಗೆ ಹೆಣ್ಣು ಜೀವಗಳು ಕ್ಷಣ ಕ್ಷಣವೂ ಬಲಿಯಾಗುತ್ತಿದೆ. ಇಷ್ಟೆಲ್ಲ ಅನಾಚಾರಗಳು ನಡೆಯುತ್ತಿದ್ದರೂ ಯಾವ ಅರ್ಥಕ್ಕಾಗಿ ಅವಳಿಗೊಂದು ದಿನ? ಹೆಣ್ಣಿಗೆ ಬೇಕಿರುವುದು ತೋರಿಕೆಯ ಗೌರವವಲ್ಲ. ಹೆಣ್ಣುಮಕ್ಕಳ ರಕ್ಷಣೆಗಾಗಿ ತಂದ ಕಾನೂನುಗಳು ಸಂವಿಧಾನದಲ್ಲಿದ್ದರೆ ಏನು ಪ್ರಯೋಜನವಿದೆ.?  
  
ಮೊನ್ನೆ ತಾನೇ ಗೆಳತಿಯೊಬ್ಬಳು ಬಸ್ಸಲ್ಲಿ ನಡೆದ ಒಂದು ಘಟನೆಯನ್ನು ವಿವರಿಸುತ್ತಿದ್ದಳು. ತುಂಬಿರುವ ಬಸ್ಸಲಿ ಒಂದು ಹೆಣ್ಣಿಗೆ ದೈಹಿಕವಾಗಿ ನೀಡುವ ಕಿರಿಕಿರಿಗಳು ಮಾನಸಿಕವಾಗಿ ಅವಳನ್ನು ತುಂಬಾ ಕುಗ್ಗಿಸುತ್ತದೆ. ಅವಳಿಗಾದ ಆ ಕಹಿ ಅನುಭವದ ಬಗ್ಗೆ ಅವಳು ಹೇಳುವಾಗ ಯಾಕೆ ನೀನು ಅವನನ್ನು ಹಾಗೇ ಬಿಟ್ಟೆ ಕಪಾಳಕ್ಕೆ ಎರಡು ಬಿಗಿಬೇಕಿತ್ತು. ಆವಾಗಲೇ ಬುದ್ಧಿ ಬರೋದು ಅವರಿಗೆ ಅಂದಿದಕ್ಕೆ. ಅವಳು ಹೇಳಿದ ಮಾತು ಕ್ಷಣಕಾಲ ನನ್ನನು ಯೋಚಿಸುವಂತೆ ಮಾಡಿತ್ತು. ನೀನು ಹೇಳಿದಂತೆ ನನಗೂ ಅವನಿಗೆರಡೂ ಬಾರಿಸಬೇಕು ಅನ್ನುವಷ್ಟು ರಕ್ತ ಕುದಿಯುತ್ತಿತ್ತು. ಆದರೇನೂ ಮಾಡೋದು ಇಲ್ಲಿ ನಾನು ಆ ತರ ಸೀನ್ ಕ್ರಿಯೇಟ್ ಮಾಡಿದ ತಕ್ಷಣ ಎಲ್ಲರ ಮೊಬೈಲಲ್ಲಿ ವಿಡಿಯೋ ಆಗಿ ಸಾಮಾಜಿಕ ಜಾಲತಾಣದಲ್ಲಿ ಹರಿದಾಡುತ್ತಿದ್ದೆ. ನಾನು ಬಸ್ಸು ಇಳಿಯೋ ಮೊದಲು ಇಂತಹ ವಿಡಿಯೋಗಳು ನಾನಾ ತರಹದ ತಲೆಬರಹದಲ್ಲಿ ಎಲ್ಲರಿಗೂ ಶೇರ್ ಆಗಿರುತ್ತದೆ. ನನ್ನಂತಹ ಅದೆಷ್ಟೋ ಹೆಣ್ಣುಮಕ್ಕಳ ವಿಡಿಯೋ ಪೋಟೊಗಳು ತಲೆಕೆಟ್ಟ ಟ್ರೋಲುಗಳಾಗಿರುತ್ತದೆ.