**ಹೆಣ್ಣೆಂದರೆ ಆದಿ, ಹೆಣ್ಣೆಂದರೆ ಅಂತ್ಯ, ಈ ಸತ್ಯ ಅರಿವಾದರಷ್ಟೇ ಸಾಕು!**

## ಪೌರಾಣಿಕ ಕಾಲದಿಂದಲೂ ಹೆಣ್ಣೆಂದರೆ ಸಮಾಜಕ್ಕೆ ತಾತ್ಸಾರ, ಶೋಕದ ಪ್ರತೀಕ, ಗಂಡಿನ ಗುಲಾಮಳು ಎಂಬ ಅಹಂಕಾರ. ಮಹಾಮಾತೆಯರಾದ ಸೀತೆ, ಅಹಲ್ಯೆ ಕೂಡ ತಾತ್ಸಾರಕ್ಕೆ ಗುರಿಯಾಗಿದ್ದಾರೆ. ಇದು ಇಂದು ಕೂಡ ನಡೆಯುತ್ತಿದೆ. ಈ ಮನೋಭಾವ ಬದಲಾಗಲು ಸಾಧ್ಯವಿಲ್ಲವೆ?

"ಹೆಣ್ಣು ಎಂದರೆ ಶಕ್ತಿ. ಜಗತ್ತಿನ ಎಲ್ಲಾ ಶಕ್ತಿಯನ್ನು ತನ್ನೊಳಗೆ ಬಚ್ಚಿಟ್ಟುಕೊಂಡು ಸದಾ ಕಾಲ ಎಲ್ಲರನ್ನೂ ಪ್ರೀತಿಯಲ್ಲಿ ಪೊರೆಯುವವಳು ಈ ಹೆಣ್ಣು. ಆಕೆ ಮಮತಾಮಯಿ, ಕರುಣಾಮಯಿ, ಕ್ಷಮಯಾಧರಿತ್ರಿ. ಅದಕ್ಕೆ ಹೆಣ್ಣು ಅಂದ್ರೆ ವರ್ಣಿಸಲಾಗದ ಶಕ್ತಿಯಾಗಿ ಕಾಣುವುದು. ಹೆಣ್ಣು ಪ್ರೀತಿ ವಿಶ್ವಾಸದ ಪ್ರತೀಕ, ಮನೆಯನ್ನು ಬೆಳಗುವ ಬೆಳಕು. ಹೆಣ್ಣೆಂದರೆ ಪ್ರಕೃತಿ... ಹೀಗೆ ನಾನಾ ರೂಪದಲ್ಲಿ ಅವತರಿಸುವವಳೆ ಸ್ತ್ರೀ ಶಕ್ತಿ.

ಹೆಣ್ಣು ಮಗುವೊಂದು ಹುಟ್ಟಿದಾಗ ಲಕ್ಷ್ಮೀ ಹುಟ್ಟಿದಳು ಅಂತ ಕುಣಿದಾಡುವ ಪೋಷಕರು ಇದ್ದಾರೆ. ಹಾಗೇ ಈ ದರಿದ್ರ ಲಕ್ಷ್ಮಿ ಯಾಕಾದರೂ ನಮ್ಮ ಮನೆಯಲ್ಲಿ ಹುಟ್ಟಿದಳೋ ಅಂತ ಜರಿಯುವ ಪೋಷಕರು ಇದ್ದಾರೆ. ಯಾಕೆ ಈ ತಾರತಮ್ಯ? ಬಹುಶಃ ಇವತ್ತಿಗೂ ಇದಕ್ಕೆ ಸರಿಯಾದ ಉತ್ತರವನ್ನು ಯಾರಿಗೂ ಕಂಡು ಹಿಡಿಯಲಾಗಲಿಲ್ಲ. ಎಲ್ಲರೂ ಅವರವರದೇ ಆದ ಕಾರಣಗಳನ್ನು ಕೊಟ್ಟು ಸುಮ್ಮನಿರುತ್ತಾರೆ. ಈ ಸಮಾಜದಲ್ಲಿ ಹೆಣ್ಣು ಬಲಶಾಲಿಯಾಗಿ ಬೆಳೆಯುವುದು ಯಾರಿಗೂ ಬೇಕಾಗಿಲ್ಲ ಅನಿಸುತ್ತದೆ. ಇದು ಗಂಡು ಸಮಾಜ ಎಂದು ಕರೆಯಲ್ಪಟ್ಟ ಈ ಜಗತ್ತಿನೆದುರು ಸದಾ ಕಾಲ ತನ್ನ ದರ್ಪ ಅಹಂಕಾರವನ್ನು ತೀರಿಸಲು ಹೆಣ್ಣೊಂದು ಬೇಕು ಅನ್ನುವುದು ಬಹಳ ಹಿಂದಿನಿಂದಲೂ ನಡೆಸಿಕೊಂಡು ಬಂದ ಪದ್ಧತಿ ಇರಬಹುದೇನೋ?  
  
ಹೆಣ್ಣನ್ನು ಆದಿಯಿಂದಲೂ ಕಣ್ಣೀರಿನ ಮೂರ್ತಿಯಂತೆ ಬಿಂಬಿಸಲಾಗಿದೆ. ಅಳುಮುಂಜಿ ಎಂದರೆ ಅದು ಹೆಣ್ಣು ಅನ್ನುವ ಭಾವನೆ ಇನ್ನೂ ಇದೆ.  
  
ಹಿಂದಿನಿಂದಲೂ ಹೆಣ್ಣಿಗೆ ಅತಿಯಾಗಿ ಸಿಕ್ಕಿದ್ದು ನೋವು ಅನ್ನುವ ಬಳುವಳಿ ಮಾತ್ರ. ಏನೇ ಆದರೂ ಅದನ್ನು ಹೆಣ್ಣಿನ ಮೇಲೆ ಹೊರಿಸಿ ನಿರಾಳಾನಾಗುವ ಗಂಡಸು. ಯಾವಾಗಲೂ ತನ್ನ ಸೂತ್ರಕ್ಕೆ ತಕ್ಕಂತೆ ಬಳಸುವ ರೀತಿ, ಇದು ಅನಾದಿಕಾಲದಿಂದಲೂ ಜಾರಿಯಲ್ಲಿದೆ. ಸೀತೆಯಾಗಲಿ, ರಾಧೆಯಾಗಲಿ, ಯಾವತ್ತೂ ಸಂಪೂರ್ಣ ಸುಖಿಗಳಾಗಿ ಬದುಕಿಲ್ಲ. ಇಬ್ಬರೂ ಪ್ರೀತಿಯನ್ನು ಆರಾಧಿಸಿ ಸೋತು ಹೋದವರು.

ಪುರಾಣದ ಕತೆಗಳೆಲ್ಲ ಹೆಣ್ಣಿನ ಕಷ್ಟವನ್ನು ಪರಿಪರಿಯಾಗಿ ಬಣ್ಣಿಸಿವೆ. ಯಾವ ಹೆಣ್ಣು ಪರಿಪೂರ್ಣ ಸುಖಿಯಾಗಿರಲಿಲ್ಲ ಅನ್ನುವುದನ್ನು ಕೇಳುವಾಗ ಮನಸ್ಸು ಖಿನ್ನವಾಗುತ್ತದೆ. ಅರಮನೆಯಲ್ಲಿದ್ದರೂ ಆರಾಮದ ಜೀವನ ಅವರಿಗಿರಲಿಲ್ಲ ಅನ್ನುವುದೇ ನೋವಿನ ವಿಷಯ. ಉರ್ಮಿಳೆಯಾಗಲಿ, ಶಕುಂತಳೆಯಾಗಲಿ, ಅಹಲ್ಯೆಯಾಗಲಿ, ದೇವಕಿಯಾಗಲಿ ಯಾರು ಸುಖಿಗಳಾಗಿರಲಿಲ್ಲ. ಜೀವನದುದ್ದಕ್ಕೂ ತಮ್ಮತನಕ್ಕಾಗಿ ಒಳ್ಳೆಯತನಕ್ಕಾಗಿ ಹೋರಾಟವನ್ನು ಮಾಡಿ ಬದುಕಿದವರು. ಇಲ್ಲಿ ಬರುವ ಪ್ರತಿ ಕತೆಯಲ್ಲೂ ಹೆಣ್ಣು ಕಷ್ಟವನ್ನು ಉಂಡು ಮರುಗಿದವಳು. ಅವಳು ಸರಿದು ಬಂದ ದಾರಿಗಳೆಲ್ಲ ದುರ್ಗಮವೇ.. ಪುರಾಣದಲ್ಲಿ ಬರುವ ಅದೆಷ್ಟೋ ಹೆಣ್ಣುಮಕ್ಕಳು ಅರಮನೆಯಲ್ಲಿ ಹುಟ್ಟಿದರು ಸಂಪೂರ್ಣ ಸುಖಿಗಳಂತೂ ಆಗಿರಲಿಲ್ಲ.  
  
ಕುಂತಿಗೆ ಒಂದು ನೋವಾದರೆ, ದ್ರೌಪದಿಯ ನೋವು ಇನ್ನೊಂದು ರೀತಿಯದು. ಸೀತೆಯ ಕಷ್ಟ ಒಂದಾದರೆ, ಉರ್ಮಿಳೆಯ ಸಂಕಷ್ಟ ಮತ್ತೊಂದು ಬಗೆಯದು. ಎಲ್ಲ ಹೆಣ್ಣು ಜೀವಗಳು ತಮ್ಮೊಳಗಿನ ಪ್ರತಿಕ್ಷಣದ ವೇದನೆಯನ್ನು ಬಚ್ಚಿಟ್ಟವರೇ. ಪ್ರತಿಸಾರಿ ಇವರೆಲ್ಲರ ಕತೆಗಳನ್ನು ಓದುವಾಗಲೂ ಒಂದು ಪ್ರಶ್ನೆ ಉದ್ಭವಿಸುತ್ತದೆ. ಯಾಕೆ ಹೆಣ್ಣು ಹೀಗೆ? ಇವರ ನೋವಿನ ನಿಟ್ಟುಸಿರುಗಳ ಬಿಸಿ ಮಹಾಪುರುಷರನ್ನು ತಾಕಲಿಲ್ಲವೇ? ಹೆಣ್ಣು ತನ್ನ ನೋವನ್ನು ಒಬ್ಬಳೆ ಅನುಭವಿಸಿ ಗಂಡಿನ ಎದುರು ಸೋಲಬೇಕೇ? ಸೋತು ಬದುಕಬೇಕೆ? ಬಹುಶಃ ಉತ್ತರ ಒಂದೇ ಆಯಾಮದಲ್ಲಿ ಸಿಗಲಾರದೇನೋ?

ಆ ಯುಗದಲ್ಲಿ ರಾಮ ಕಂಡವರ ಮಾತಿಗೆ ಕಟ್ಟುಬಿದ್ದು ಸೀತೆಯನ್ನು ಕಾಡಿಗಟ್ಟಿದ. ಶಕುಂತಲೆಯನ್ನು ಮಾನಸಾರೆ ಪ್ರೀತಿಸಿ ಗಾಂಧರ್ವ ವಿವಾಹವಾದ ದುಷ್ಯಂತನೂ ಮರೆವಿನ ಶಾಪದಲ್ಲಿ ಕೈಬಿಟ್ಟು ಹೋಗಿದ್ದ. ರಾಧೆಯನ್ನು ಆಗಾಧವಾಗಿ ಪ್ರೀತಿಸಿದರೂ ಆ ಪ್ರೀತಿಯನ್ನು ದಕ್ಕಿಸಿಕೊಳ್ಳದ ಕೃಷ್ಣ ಬೃಂದಾವನವನ್ನು ರಾಧೆಯನ್ನು ಬಿಟ್ಟು ಕರ್ತವ್ಯದ ಕರೆಗೆ ಓಗೊಟ್ಟು ಮಥುರೆಗೆ ಶಾಶ್ವತವಾಗಿ ಮರಳಿದ್ದ.