[ಭುಜಂಗ ಚಿತ್ರ ವಿಮರ್ಶೆ: ಕಳ್ಳನೊಬ್ಬನ ಪ್ರೇಮ ಪುರಾಣ](https://vijaykarnataka72.rssing.com/chan-59147086/article1468-live.html)

ಭುಜಂಗ ಚಿತ್ರಕ್ಕೊಂದು ಮಹತ್ವವಿದು. ಏಕೆಂದರೆ ಅದು ಪ್ರಜ್ವಲ್ ದೇವರಾಜ್ ಅಭಿನಯದ 25ನೇ ಚಿತ್ರ. ಜೀವಾ ಚೊಚ್ಚಲ ನಿರ್ದೇಶನದ ಈ ಚಿತ್ರ ಗಟ್ಟಿಯಾದ ಕತೆ ಇಲ್ಲದೆ, ನಾಯಕನ ಪಾತ್ರ ಪೋಷಣೆಯಲ್ಲಿ ಸತ್ವವಿಲ್ಲದೆ, ಸಪ್ಪೆ ನಿರೂಪಣೆಯಿಂದ ಅಷ್ಟಕ್ಕಷ್ಟೇ ಎನ್ನಿಸುತ್ತದೆ. ಮಾಮೂಲಿ ಎನಿಸುವ ಸೂತ್ರಕ್ಕೆ ಕಟ್ಟುಬಿದ್ದು ಮಾಡಿದ, ನೂರರಲ್ಲಿ ಒಂದು ಚಿತ್ರವಾಗಿ ಉಳಿಯುತ್ತದೆ.  
  
ಸ್ಲಂನಲ್ಲಿ ಬೆಳೆದ ಭುಜಂಗ ಕಳ್ಳ. ಕದಿಯುವುದು ತಪ್ಪು ಅಂತ ಅನ್ನಿಸುವುದೇ ಇಲ್ಲ ಅವನಿಗೆ. ಒಮ್ಮೆ ಕಳ್ಳತನ ಮಾಡಲು ಶ್ರೀಮಂತನ ಮನೆ ಹೊಕ್ಕವನಿಗೆ ರಚನಾ (ಮೇಘನಾ ರಾಜ್) ಕಣ್ಣಿಗೆ ಬೀಳುತ್ತಾಳೆ. ಸರ ಕದ್ದು ತಪ್ಪಿಸಿಕೊಂಡು ಬಂದರೂ ಅವಳನ್ನು ಮರೆಯಲಾರ. ಕಾಲೇಜಿಗೆ ಹೋಗುವ ಅವಳ ಹಿಂದೆ ಬೀಳುತ್ತಾನೆ. ಇವನ್ಯಾರು ಎಂದು ಗೊತ್ತಾದ ಮೇಲೂ ಅವಳೂ ಪ್ರೀತಿಸುತ್ತಾಳೆ. ಅವಳಿಗಾಗಿ ಅವನು ಒಳ್ಳೆಯವನಾಗುತ್ತಾನೆ. ಆದರೆ, ಎನ್‌ಕೌಂಟರ್ ಸ್ಪೆಷಲಿಸ್ಟ್ ಎನ್ನಿಸಿಕೊಂಡ ಪೋಲಿಸ್ ಅಧಿಕಾರಿ ಟ್ರಾನ್ಸ್‌ಫರ್ ಆಗಿ ಇಲ್ಲಿಗೇ ಬರುತ್ತಾನೆ. ಈ ನಡುವೆ ನಾಯಕಿಯ ಮದುವೆ ಯಾರೊಂದಿಗೆ ಫಿಕ್ಸ್ ಆಗುತ್ತದೆ. ಇದು ಕತೆಗೆ ಇರುವ ಟ್ವಿಸ್ಟ್.  
  
ಕಳ್ಳನ ಕೈಚಳಕದಲ್ಲೂ ಸ್ವಾರಸ್ಯವಿಲ್ಲ, ಒಳ್ಳೆಯವನಾಗುವುದನ್ನೂ ಸಮರ್ಥವಾಗಿ ತೋರಿಸಿಲ್ಲ. ಇನ್ನು ಫೈಟಿಂಗ್‌ನಲ್ಲಿ ದಾಂಡಿಗರು ಹೀರೋ ಕೊಡುವ ಒದೆಗೆ ವಾಲಿಬಾಲ್‌ನಂತೆ ಗಾಳಿಯಲ್ಲಿ ಹಾರುವುದು ಜೋಕ್ ಥರಾ ನೋಡಬೇಕಷ್ಟೆ. ಪೋಲಿಸ್ ಪಾತ್ರದಲ್ಲಿ ನಟಿಸಿರುವ ಸಂತೋಷ್ ಮತ್ತು ಪ್ರಜ್ವಲ್ ನಡುವಿನ ಫೈಟಿಂಗ್ ದೃಶ್ಯ ಚೆನ್ನಾಗಿದೆ. ನಾಯಕಿಯನ್ನು ಕಿಡ್ನಾಪ್ ಮಾಡಿದಾಗ ಅವಳಿಗೆ ಪ್ರಜ್ಞೆ ಇಲ್ಲ ಎನ್ನುವುದು ತಿಳಿಯದಷ್ಟು ದಡ್ಡನಾದ ನಾಯಕ ಕನಸಿನಲ್ಲಿ ಡ್ಯುಯೆಟ್ ಹಾಡುವುದು ಹಾಸ್ಯಾಸ್ಪದ.  
  
ಪ್ರಜ್ವಲ್ ದೇವರಾಜ್ ಸಲೀಸಾಗಿ ನಟಿಸಿದ್ದರೂ, ನಟನೆಯನ್ನು ಕೆಲಸದಂತೆ ಮಾಡಿದ್ದಾರೆನ್ನಿಸುತ್ತದೆ. ಮಂಡ್ಯದ ಭಾಷೆ ಮತ್ತು ಒರಟುತನಕ್ಕೆ ಒಗ್ಗಿಕೊಂಡಂತೆ ಕಾಣುವುದಿಲ್ಲ. ಮೇಘನಾ ರಾಜ್ ಮನಸೆಳೆಯುವುದಿಲ್ಲ. ನಟನೆಯಲ್ಲಿ ಸೋತಿದ್ದಾರೆ. ಇನ್ನು ನಾಯಕನ ತಾಯಿ ಪಾತ್ರವೊಂದು ಮನಸ್ಸಿನಲ್ಲಿ ಉಳಿಯುತ್ತದೆ.  
  
ಚಿತ್ರಕ್ಕೆ ದೊಡ್ಡ ಮೈನಸ್ ಪಾಯಂಟ್ ಮ್ಯೂಸಿಕ್. ಹಿತವಿಲ್ಲ, ಮುದವಿಲ್ಲ. ದೃಶ್ಯಗಳಿಗೆ ಸಿಂಕ್ ಆಗುವುದಿಲ್ಲ. ಛಾಯಾಗ್ರಹಣವೂ ಅಷ್ಟಕ್ಕಷ್ಟೇ. ಕಾಮಿಡಿ ಟ್ರ್ಯಾಕ್‌ಗಾಗಿ ಸಾಧು ಕೋಕಿಲಾ ಇದ್ದರೂ ಪ್ರಯೋಜನವಾಗಿಲ್ಲ. ದೃಶ್ಯಗಳು ಚಕಚಕನೆ ಬಂದು ಹೋಗುತ್ತವೆ ಹೊರತು ಹಿಡಿದಿಡುವುದಿಲ್ಲ.