# ಕಳ್ಳಿಗಾಡಿನ ಇತಿಹಾಸ ಕರಾಳ ವಾಸ್ತವದ ಜೀವಂತ ಚಿತ್ರಣ

ತಮಿಳು ಸಾಹಿತ್ಯಕ್ಕೆ ಎರಡು ಸಾವಿರ ವರ್ಷಗಳಿಗೂ ಹೆಚ್ಚಿನ ಇತಿಹಾಸವಿದೆಯೆಂದು ಹೇಳಲಾಗುತ್ತಿದ್ದು, ದ್ರಾವಿಡ ಭಾಷೆಗಳಲ್ಲಿ ತಮಿಳು ಅತ್ಯಂತ ಪ್ರಮುಖ ಸ್ಥಾನವನ್ನು ಹೊಂದಿರುತ್ತದೆ. ತಮಿಳಿನಲ್ಲಿ ಹಲವಾರು ಮಹತ್ವದ ಕೃತಿಗಳು ರಚನೆಗೊಂಡಿದ್ದು, ಕೆಲವು ಅತ್ಯುತ್ತಮ ಕೃತಿಗಳು ಕನ್ನಡಕ್ಕೂ ಅನುವಾದಗೊಂಡಿವೆ. ಇತ್ತೀಚಿನ ತಮಿಳು ಸಾಹಿತ್ಯದ ಅತ್ಯುತ್ತಮ ಕೃತಿಯೆಂದು ಪರಿಗಣಿಸಲ್ಪಟ್ಟ “ಕಳ್ಳಿಕಾಟ್ಟು ಇತಿಹಾಸಂ”ವನ್ನು ರಚಿಸಿದ ವೈರಮುತ್ತು ನಮ್ಮೆಲ್ಲರನ್ನು ಹುಬ್ಬೇರಿಸುವಂತೆ ಮಾಡಿಬಿಟ್ಟಿದ್ದಾರೆ. ಅವರು ಸಿನಿಮಾಗಳಿಗೆ ಹಾಡುಗಳನ್ನು, ಸಾಹಿತ್ಯವನ್ನು ರಚಿಸಿ ಸಿನಿಮಾ ಕ್ಷೇತ್ರದಲ್ಲಿ ಪ್ರಸಿದ್ಧಿಯಾಗಿದ್ದರೂ ಕವಿಯಾಗಿಯೇ ಖ್ಯಾತಿ ಪಡೆದಿದ್ದು, ಅವರ ಈ ಕಾದಂಬರಿ ಅವರೊಬ್ಬ ಸಮರ್ಥ ಕಾದಂಬರಿಕಾರರೂ ಹೌದೆನ್ನುವುದನ್ನು ಸಾಬೀತುಪಡಿಸಿದೆ.  ಅವರ ಜೀವನಾನುಭವ ಜೊತೆಗೆ ದ್ರಾವಿಡ ಚಳುವಳಿಯ ದಿಗ್ಗಜರಾದ ಪೆರಿಯಾರ್, ಅಣ್ಣಾದುರೈ, ಕರುಣಾನಿಧಿ ಮೊದಲಾದವರ ಒಡನಾಟದ  ಅನುಭವ ಹೊಂದಿದವರು. ಈ ಒಡನಾಟವು  ಅವರನ್ನು ಸಮಾಜದ ಆಗುಹೋಗುಗಳ ಬಗ್ಗೆ ಚಿಂತಿಸುವ ಒಬ್ಬ ಮಾನವೀಯ ನೆಲೆಯ ವ್ಯಕ್ತಿಯನ್ನಾಗಿ ರೂಪಿಸಿದ್ದು, ಇಂಥ ಒಂದು ಶಕ್ತವಾದ ತಮ್ಮದೇ ಜೀವನದ ಕಟುವಾಸ್ತವದ ಚಿತ್ರಣವನ್ನು ಕಟ್ಟಿಕೊಡಲು ಅವರಿಂದ ಸಾಧ್ಯವಾಗಿಸಿದೆ.

ಅವರ ಈ ಕಾದಂಬರಿಯನ್ನು ಬೆಂಗಳೂರಿನ ಪ್ರೆಸಿಡೆನ್ಸಿ ಯೂನಿವರ್ಸಿಟಿಯ ಕನ್ನಡ ವಿಭಾಗದ ಮುಖ್ಯಸ್ಥೆಯಾದ ಡಾ. ಮಲರ್‌ವಿಳಿ ಕನ್ನಡಕ್ಕೆ ಅನುವಾದಿಸಿದ್ದಾರೆ. ಹೀಗೆ ಸಶಕ್ತವಾಗಿ ಕನ್ನಡಕ್ಕೆ ಅನುವಾದಿಸಿ, ಕನ್ನಡ ಓದುಗರಿಗೆ ತಮಿಳುನಾಡಿನಲ್ಲಿ ನಡೆದ ಘಟನೆಯನ್ನು ಇಲ್ಲೇ ನಮ್ಮ ಕರ್ನಾಟಕದ ಭಾಗದಲ್ಲೇ ನಡೆದ ಘಟನೆಯಂತೆ ಚಿತ್ರಿಸಿಕೊಟ್ಟಿದ್ದಾರೆ. ಈ ಕಾದಂಬರಿಯನ್ನು ಸಾಹಿತ್ಯ ಅಕಾಡೆಮಿಯು 2021ರಲ್ಲಿ ಪ್ರಕಟಿಸಿತು.

“ಕಳ್ಳಿಗಾಡಿನ ಇತಿಹಾಸ”ದ ಕೇಂದ್ರ ಬಿಂದು ಕಳ್ಳಿಪಟ್ಟಿ ಎನ್ನುವ ಅತ್ಯಂತ ಹಿಂದುಳಿದ ಗ್ರಾಮ. ಸುಮಾರು ಎಂಭತ್ತು ಕುಟುಂಬಗಳು ಜೀವನ ನಡೆಸುತ್ತಿರುವ ಒಂದು ಕುಗ್ರಾಮವಾದರೂ ಅಲ್ಲಿ ರೈತರು ಮಾತ್ರವಲ್ಲದೆ ಜೀವನದ ವಿವಿಧ ವೃತ್ತಿಗಳನ್ನು ನಡೆಸುವ ಕಮ್ಮಾರ, ಚಮ್ಮಾರ, ಅಗಸ, ನಾಪಿತ, ಕುಂಬಾರ ಮುಂತಾದ ಹಲವಾರು ಕಸುಬಿನ ಜನರ ಒಂದು ದೊಡ್ಡ ಗ್ರಾಮೀಣ ಸಮುದಾಯವೇ ಅಲ್ಲಿ ಇತ್ತು. ರೈತ ಕಟುಂಬದ ಪೇಯತ್ತೇವರ್ ಅವರೆಲ್ಲರ ನಡುವೆ ಒಬ್ಬ ಗೌರವಾನ್ವಿತ ವ್ಯಕ್ತಿ. ಇವರೆಲ್ಲರ ನಡುವಿನಲ್ಲಿ ನಡೆಯುವ ಕಥೆಯೇ ಈ “ಕಳ್ಳಿಗಾಡಿನ ಇತಿಹಾಸ”ದ ದಾರುಣ ಕಥೆ.

“ಕಳ್ಳಿಗಾಡಿನ ಇತಿಹಾಸ” ಎಂದು ಇದನ್ನು ಹೆಸರಿಸಿದ್ದರೂ ಇದು ಪ್ರಪಂಚದ ಯಾವುದೇ ಅಭಿವೃದ್ಧಿ ಹೊಂದದ ಅಥವಾ ಅಭಿವೃದ್ಧಿ ಹೊಂದುತ್ತಿರುವ ರಾಷ್ಟ್ರಗಳಲ್ಲಿ ನಡೆಯುವ ಶೋಷಿತ ಸಮುದಾಯದ ಇತಿಹಾಸವೇ ಆಗಿದೆ. ಯಾವುದೇ ರಾಜಕೀಯ ವ್ಯವಸ್ಥೆಯಾದರೂ ಶೋಷಿತವರ್ಗದ ನೋವು ನಲಿವುಗಳನ್ನು ಅರ್ಥ ಮಾಡಿಕೊಳ್ಳದೇ ಹೋದಾಗ, ಆ ಜನರು ಅನುಭವಿಸುವ ಕಷ್ಟಕಾರ್ಪಣ್ಯಗಳನ್ನು ಹೇಳ ತೀರದು. ಭಾರತದ ಪ್ರಜಾಪ್ರಭುತ್ವ ವ್ಯವಸ್ಥೆಯಡಿ ನಡೆದಂಥ ಇಂಥ ಅನೇಕ ಕಥೆಗಳು ಸಹ ಕರ್ನಾಟಕದ ಮಣ್ಣಿನಲ್ಲೂ ದಾಖಲಾಗಿವೆ.