ಪ್ರಜಾಪ್ರಭುತ್ವ ವ್ಯವಸ್ಥೆ ಜಾರಿಗೆ ಬಂದ ಮೇಲೂ ಅಭಿವೃದ್ಧಿಯ ಹೆಸರಿನಲ್ಲಿ ನಡೆಸುವ ಅನೇಕ ಕಾರ್ಯಕ್ರಮಗಳು ಆ ಪ್ರದೇಶದವರ ಮೂಲಭೂತ ವ್ಯವಸ್ಥೆಯಲ್ಲಿ ಉಂಟಾಗುವ ಏರುಪೇರುಗಳಿಂದಾಗಿ ಆ ಭಾಗದ ಜನರು ಅನುಭವಿಸುವ ದಾರುಣತೆಗಳು ಈ ದೇಶದ ಚರಿತ್ರೆಯುದ್ದಕ್ಕೂ ಕಾಣುತ್ತಲೇ ಬಂದಿದ್ದೇವೆ. ಕರ್ನಾಟಕದ ಶರಾವತಿ, ಚಕ್ರ, ವಾರಾಹಿ ಯೋಜನೆಗಳಿಗಾಗಿ ಕಟ್ಟಲಾದ ಅಣೆಕಟ್ಟುಗಳಿಂದಾಗಿ ಮುಳುಗಡೆಗೊಂಡ ಪ್ರದೇಶಗಳ ಜನರ ನಿರ್ವಸತಿ ಕಾರ್ಯಕ್ರಮ ಸಮಂಜಸವಾಗಿ ನಡೆಯದೆ, ಆ ಭಾಗದ ಜನರು ಇಂದಿಗೂ ಹೋರಾಟದ ಮುಂಚೂಣಿಯಲ್ಲೇ ಇದ್ದಾರೆ. ಅನೇಕ ಸರ್ಕಾರಗಳು ಬಂದು ಹೋದರೂ ಜನರ ಸಮಸ್ಯೆಗೆ ಯಾವುದೇ ಪರಿಹಾರ ಕಂಡುಕೊಳ್ಳಲು ಸಾಧ್ಯವಾಗಿರುವುದಿಲ್ಲ. ಲಕ್ಷಾಂತರ ಕುಟುಂಬಗಳು ಭೂಮಿಯ ಹಕ್ಕಿಗಾಗಿ ಹೋರಾಟ ನಡೆಸುತ್ತಿವೆ.  ಇದರಲ್ಲಿ ಅರಣ್ಯವಾಸಿಗಳು, ಸಣ್ಣ ರೈತರು, ಭೂಹೀನ ದಲಿತರು, ಬುಡಕಟ್ಟು ಜನರು ನಿರಂತರವಾಗಿ ಹೋರಾಟ ನಡೆಸಿದ್ದಾರೆ. ಆದರೆ ರಾಜ್ಯ ಸರ್ಕಾರ ಪಾರಂಪರಿಕ ಅರಣ್ಯ ಹಕ್ಕು ಕಾಯ್ದೆಯನ್ನಾಗಲೀ, ಬಕುರ್ ಹುಕುಂ ಸಾಗುವಳಿದಾರರ ಅಕ್ರಮ ಸಕ್ರಮ ಕಾಯ್ದೆಯನ್ನಾಗಲೀ ಜಾರಿಗೊಳಿಸಲು ಯಾವುದೇ ಇಚ್ಛಾಶಕ್ತಿಯನ್ನು ತೋರಿಸುತ್ತಿಲ್ಲ. ಶಿವಮೊಗ್ಗ ಜಿಲ್ಲೆಯ ವಿವಿಧ ಯೋಜನೆಗಳಿಂದಾಗಿ ಅನೇಕ ಕುಟುಂಬಗಳು ಮುಳುಗಡೆ ಸಂತ್ರಸ್ತರಾಗಿರುತ್ತಾರೆ. ಅಂಥವರು ಮಾಡಿಕೊಂಡಿರುವ ಅರಣ್ಯ ಭೂಮಿ, ಕೆಪಿಸಿ, ಆಕ್ರಮಿತ ಭೂಮಿ ಅಥವಾ ಸರ್ಕಾರಿ ಭೂಮಿಗಳಲ್ಲಿ ಅವರಿಗೆ ಹಕ್ಕುಪತ್ರ ದೊರೆಯದೆ ಐವತ್ತು ವರ್ಷಗಳೇ ಕಳೆದು ಹೋಗಿವೆ.

ಇಲ್ಲಿ ವೈರಮುತ್ತು ಹೇಳುತ್ತಾ ಹೋಗಿರುವುದು ಸಹ ಇಂಥ ದಾರುಣ ವ್ಯವಸ್ಥೆಯ ವಾಸ್ತವದ ಕರಾಳ ಭಾಗವನ್ನೇ. ಅದು ನಡೆದದ್ದು 1958ರಲ್ಲಿ. ತಮಿಳು ನಾಡಿನ ತೆನಿ, ದಿಂಡಿಗಲ್, ಮಧುರೈ ನಗರಗಳ ಮೂಲಕ ಹರಿದು ಹೋಗುವ ವೈಗೆ ನದಿಯು, ಪಶ್ಚಿಮ ಘಟ್ಟದ ವರುಸನಾಡು ಬೆಟ್ಟದಿಂದ ಉಗಮಗೊಳ್ಳುತ್ತದೆ. ಈ ನದಿಗೆ ಅಣೆಕಟ್ಟು ಕಟ್ಟಿದಾಗ ಸುಮಾರು ಹತ್ತು ಹದಿನೈದು ಗ್ರಾಮಗಳು ಮುಳುಗಡೆಗೊಂಡು ಉಂಟಾಗುವ ದಾರುಣ ಚಿತ್ರಣವೇ ಈ ಕಾದಂಬರಿಯ ಕಥಾವಸ್ತು. ಅನೇಕ ತಲೆಮಾರುಗಳಿಂದ ಹುಟ್ಟಿ ಬೆಳೆದು ಬಂದ ಜನರು, ಇದ್ದಕ್ಕಿಂದ್ದಂತೆ ಎಲ್ಲವನ್ನೂ ತೊರೆದು ಸರಿಯಾದ ನೆಲೆ ಸಿಗದೆ ಹೊರಟು ಬಿಡಬೇಕಾದ ಅನಿವಾರ್ಯತೆಯ ಸಂದರ್ಭವು ಕರುಳು ಹಿಂಡುವಂತೆ ಮಾಡಿಬಿಡುತ್ತದೆ. ಈ ಕಾದಂಬರಿಯ ಪ್ರಮುಖ ವ್ಯಕ್ತಿಯಾಗಿ ಕಾಣಿಸಿಕೊಳ್ಳುವ ಪೇಯತ್ತೇವರ್ ಕೊನೆಗೂ ಆ ಮಣ್ಣಿನ ಸಂಬಂಧವನ್ನು ಕಳಚಿಕೊಳ್ಳಲಾಗದೆ, ತನ್ನದೇ ಮನೆಯ ಬಾಗಿಲನ್ನು ಕಳಚಿಕೊಳ್ಳುವಾಗ ಶಿಥಿಲಗೊಂಡ ಗೋಡೆಯು ಕುಸಿಯುತ್ತಾ ಸಾಗಿ ತನ್ನ ಒಡೆಯನಾದ ಪೇಯತ್ತೇವರ್‌ನ ಪ್ರಾಣಕ್ಕೆ ಸಂಚಕಾರ ತರುತ್ತದೆ.

ಲೇಖಕರು ಈ ಕಥೆಯನ್ನು ನಿರೂಪಿಸುವುದರೊಂದಿಗೆ ಜೀವನದ ಹಲವು ಮಜಲುಗಳನ್ನು ಕಣ್ಣಿಗೆ ಕಟ್ಟುವಂತೆ ಮಾಡುವುದರ ಮೂಲಕ ಅವರು ತಮ್ಮ ಜೀವನದಲ್ಲಿ ಅನುಭವಿಸಿದ್ದನ್ನು ಕಾದಂಬರಿಯುದ್ದಕ್ಕೂ ಧಾರೆಯೆರೆದಿದ್ದಾರೆ. ನಾಯಕನಾಗಿ ಕಾಣಿಸಿಕೊಳ್ಳುವ ಕಾದಂಬರಿಯ ಪ್ರಮುಖ ವ್ಯಕ್ತಿ ಪೇಯತ್ತೇವರ್‌ನನ್ನು  ಆವಾಹನೆ ಮಾಡಿಕೊಂಡಂತೆ ಲೇಖಕರು ಆತನ ಪಾತ್ರವನ್ನು ಚಿತ್ರಿಸಿದ್ದಾರೆ. ಜೊತೆಯಲ್ಲಿ ಕಾಣಿಸಿಕೊಳ್ಳುವ ಪ್ರಮುಖ ಪಾತ್ರಗಳಾದ ಜೀವನದ ಆಪ್ತ ಸಂಗಾತಿ ಅಳಗಮ್ಮಾಳ್, ಸೌಂದರ್ಯದ ಖನಿಯಾಗಿದ್ದೂ ನತದೃಷ್ಟಳಾಗಿ ಪೇಯತ್ತೇವರ್ ಕುಟುಂಬದಲ್ಲಿ ಕಾಣಿಸಿಕೊಳ್ಳುವ ನಾಪಿತನ ಮಗಳಾದ ಮುರುಗಾಯಿ, ಗಂಡನಿದ್ದರೂ ಸುಖ ಕಾಣದೆ ತಂದೆಯನ್ನು ಸದಾ ಸತಾಯಿಸುತ್ತಿದ್ದ ಸೆಲ್ಲತ್ತಾಯ್, ಜೀವದ ಗೆಳೆಯನಂತಿದ್ದ ವಂಡಿನಾಯಕ್ಕರ್, ಮಗಳ ಮಗ ಅದೃಷ್ಟಹೀನ ಮೊಮ್ಮೊಗ ಮೊಕ್ಕರಾಜು, ಕೊಲೆ ಪ್ರಕರಣದಲ್ಲಿ ಜೈಲಿಗೆ ಹೋಗುವ ಎರಡನೇ ಅಳಿಯ ಕರುತ್ತಕಣ್ಣನ್, ಮನೆಮಗಳಾಗಿದ್ದ ಅನಾಥೆ ಮಿನ್ನೆಲ್, ಕೆಟ್ಟ ಚಾಳಿಗೆ ಬಿದ್ದು ಅಪ್ಪನಿಗೆ ಶನಿಯಂತೆ ಕಾಡುತ್ತಿದ್ದ ಮಗ ಚಿನ್ನು, ಇವರಲ್ಲದೆ ಗ್ರಾಮದ ವಿವಿಧ ಕಾಯಕಗಳಲ್ಲಿ ತೊಡಗಿಕೊಂಡ ಬಹಳಷ್ಟು ಪಾತ್ರಗಳು ಕಾದಂಬರಿಯ ವಿಸ್ತಾರಕ್ಕೆ ಹೆಚ್ಚಿನ ರೀತಿಯಲ್ಲಿ ಸಹಕಾರವಾಗಿರುವುದಲ್ಲದೆ ಕಾದಂಬರಿಯನ್ನು ಕಟ್ಟಿಕೊಡುವಲ್ಲಿ ಗಂಭೀರ ಪಾತ್ರಗಳಾಗಿ ಕಾದಂಬರಿಯುದ್ದಕ್ಕೂ ಕಾಣಿಸಿಕೊಳ್ಳುತ್ತಾರೆ.