**ಗಾಳಿಪಟದ ಸುಗ್ಗಿಕಾಲ**

ಸಂಕ್ರಾಂತಿಯ ಹೊತ್ತು ಬರುತ್ತಿದ್ದಂತೆ ಗಾಳಿಪಟಗಳು ಆಗಸಕ್ಕೇರುತ್ತವೆ. ಜತೆಗೇ ಕನಸುಗಳೂ ಎತ್ತರಕ್ಕೆ ಜಿಗಿಯುತ್ತವೆ. ಕಣ್ಣಿಗೆ ಬಣ್ಣ ತುಂಬುವ ಈ ಸಾಂಸ್ಕೃತಿಕ ಆಚರಣೆ ಬದುಕಿನ ಏರಿಳಿತಕ್ಕೊಂದು ರೂಪಕವೂ ಹೌದು.

ಮುಗಿಲ ಮೇಲೆ ನಕ್ಷತ್ರಗಳ ನಕ್ಷೆ ಬರೆಯುವ [ಗಾಳಿಪಟ](https://vijaykarnataka.com/topics/%E0%B2%97%E0%B2%BE%E0%B2%B3%E0%B2%BF%E0%B2%AA%E0%B2%9F" \t "_blank) ಹಾರಾಟಕ್ಕೆ ಸುಗ್ಗಿಕಾಲ ಆರಂಭವಾಗಿದೆ. ಮಾಗಿ ಚಳಿಯಲ್ಲಿ ಹದವಾಗಿ ಬೀಸುವ ಗಾಳಿಗೆ ಗಾಳಿಪಟಗಳೆಲ್ಲ ಆಕಾಶವನ್ನು ಆಳಹೊರಡುತ್ತವೆ. ತಂತ್ರಜ್ಞಾನ ಬೆಳೆದರೂ ಆಕಾಶದಲ್ಲಿ ಬಡವನಿಗೂ ಪುಟ್ಟ ಜಾಗ ಹಿಡಿದಿಡುವ ಗಾಳಿಪಟಗಳು ಬದುಕಿನ ಪಾಠ ಹೇಳುವ ಸಂಕೇತ. ಮಕ್ಕಳಲ್ಲಿ ಬಣ್ಣದ ಕನಸು ಅರಳಿಸಿ ಆಕಾಶದಲ್ಲಿ ಅಕ್ಷರ ಬರೆಯುವ ಸಾಹಸ ಬೆಳೆಸುವ ಶಕ್ತಿಯ ರೂಪಕ. ಇಂಥ ಗಾಳಿಪಟವನ್ನು [ಸೂತ್ರ](https://vijaykarnataka.com/topics/%E0%B2%B8%E0%B3%82%E0%B2%A4%E0%B3%8D%E0%B2%B0" \t "_blank) ಕಟ್ಟಿ ಆಕಾಶಕ್ಕೆ ಹಾರಿಸುವುದೇ ಎಲ್ಲಿಲ್ಲದ ಸಡಗರ.  
  
ನಾವು ಬಿಟ್ಟ ಗಾಳಿಪಟಗಳು ಆಕಾಶಕ್ಕೆ ಹಾರಬಹುದು ಅಥವಾ ಗೋತಾ ಹೊಡೆಯಬಹುದು. ಇಂದಲ್ಲ ನಾಳೆ ನನ್ನ ಪಟ ಆಕಾಶಕ್ಕೆ ಹಾರೇ ಹಾರುತ್ತದೆ ಎನ್ನುವ ವಿಶ್ವಾಸಕ್ಕೆ ಕೊನೆ ಇರುವುದಿಲ್ಲ. ಬದುಕು ಸಹ ಹೀಗೆಯೇ ಇರಬೇಕು. ಸೋತ ಸೂತ್ರಕ್ಕೆ ಮತ್ತೆ ಸೂತ್ರ ಕಟ್ಟಿ ಆಕಾಶಕ್ಕೆ ಜಿಗಿಯಬೇಕು. ಅದುವೇ ಬದುಕಿನ ಆರೋಹಣ. ವರ್ಷ ಕಳೆದರೆ ಬೆಲೆ ಇಲ್ಲ ಎನ್ನುವ ಹಳೆಯ ಕ್ಯಾಲೆಂಡರ್‌ಗಳೇ ಗಾಳಿಪಟದ ರೂಪದಲ್ಲಿ ಆಕಾಶ ಮುಟ್ಟುತ್ತವೆ. ಹಾಗಂತ ನೀತಿ ತಪ್ಪಿದರೆ ಗಿರಕಿ ಹೊಡೆದು ಮಣ್ಣು ತಿನ್ನುವುದು ಖಚಿತ. ಅಂಥ ಪಟಕ್ಕೆ, ಬದುಕಿಗೆ ಎಲ್ಲಿಯೂ ಬೆಲೆ ಇಲ್ಲ.  
  
**ಬಗೆಬಗೆಯ ಗಾಳಿಪಟ**  
  
ಇಂಥ ಫಿಲಾಸಫಿಗಳನ್ನು ಬಿಟ್ಟು ಹೇಳುವುದಾದರೆ, ನಮ್ಮಜ್ಜ, ನಿಮ್ಮಜ್ಜ, ಅವರಜ್ಜನಿಗಿಂತಲೂ ಮೊದಲೇ ಅಂದರೆ, ಕ್ರಿಸ್ತಪೂರ್ವದಲ್ಲಿಯೇ ಗಾಳಿಪಟ ಬಳಕೆಯಲ್ಲಿತ್ತಂತೆ. ಏಷ್ಯಾ ಖಂಡದಲ್ಲಿ ವಿಶೇಷವಾಗಿ ಚೀನಾ, ಜಪಾನ್‌ನಲ್ಲಿ ಗಾಳಿಪಟಗಳು ಸೈನಿಕ ಕಾರ್ಯಾಚರಣೆಗೆ ಬಳಸುತ್ತಿದ್ದರು. ಈಗ ಗಾಳಿಪಟ ಜಗತ್ತನ್ನೇ ಆವರಿಸಿ ಅಂತಾರಾಷ್ಟ್ರೀಯ ಮಟ್ಟದ ಕ್ರೀಡೆಯಾಗಿ ಬೆಳೆದಿದೆ. ಪಾತರಗಿತ್ತಿ, ಹಾವು, ಮೀನು, ಮೊಸಳೆ, ಹುಲಿ, ಡ್ರ್ಯಾಗನ್‌, ಜಿರಾಫೆ, ಸಿಂಹ, ಗೂಬೆ ಹೀಗೆ ಕಾಡುಪ್ರಾಣಿಗಳ ದಂಡೇ ಗಾಳಿಪಟ ರೂಪದಲ್ಲಿ ಆಕಾಶದಲ್ಲಿ ತೇಲುತ್ತಿವೆ. ಜತೆಗೆ ಚೆಂಡು, ಛತ್ರಿ, ನೋಟ್‌ಬುಕ್‌ನಂಥ ಸ್ಟೇಷನರಿ ಸಾಮಗ್ರಿಗಳ ವಿನ್ಯಾಸದ ಗಾಳಿಪಟಕ್ಕೂ ಈಗ ಬರ ಇಲ್ಲ. ಕಥಕ್ಕಳಿ, ಯಕ್ಷ ಗಾನ, ಭರತನಾಟ್ಯ, ಗಜರಾಜ, ದುರ್ಗಾ, ಮಹಾರಾಜ, ಗರುಡದಂಥ ಭಾರತದ ಸಂಸ್ಕೃತಿ ಬಿಂಬಿಸುವ ಗಾಳಿಪಟಗಳು ಹೆಚ್ಚು ಪ್ರಸಿದ್ಧ.

ಮಕ್ಕಳ ಮಟ್ಟಿಗೆ ಒಂದಡಿ ಕಾಗದ, ಎರಡು ಕಡ್ಡಿಯಲ್ಲಿ ತಯಾರಾಗುವ ಗಾಳಿಪಟವೇ ಸೊಗಸು. ಅಂಥ ಪಟ ತಯಾರಿಕೆಗೆ ಹೆಚ್ಚಿನ ಕೌಶಲ ಬೇಕಿಲ್ಲ. ಹಾಗಂತ ಈಗಿನವರಿಗೆ ಗಾಳಿಪಟ ಮಾಡಿ ಎಂದರೆ ಯೂಟೂಬ್‌ ಸರ್ಚ್‌ ಮಾಡುತ್ತಾರೆ. ಅದೆಲ್ಲ ಮೊಬೈಲ್‌ ಮಹಿಮೆ ಎನ್ನುವ ಜತೆಗೆ ಅಂಗಡಿಗಳಲ್ಲೇ ಗಾಳಿಪಟ ಮಾರಾಟ ಶುರುವಾಗಿದ್ದೂ ಒಂದು ಕಾರಣ. ಹಾಗಾಗಿ ಮನೆಯಲ್ಲಿ ಕಸವಾಗುವ ಕಾಗದ, ಕಡ್ಡಿಗಳೆಲ್ಲ ಈಗ ಕಸವೇ ಆಗುತ್ತಿವೆ. ಸುಮಾರು ಐದಾರು ವರ್ಷಗಳ ಹಿಂದೆ ಮನೆಯ ರದ್ದಿಗಳೆಲ್ಲ ಗಾಳಿಪಟವಾಗಿ ಹಾರುತ್ತಿದ್ದವು.  
  
ಗಾಳಿಪಟಕ್ಕೆ ತೆಂಗು, ಮಾವು, ಸಾಗುವಾನಿಯಂಥ ದೊಡ್ಡ ಮರಗಳು ದೊಡ್ಡ ಶತ್ರು. ಈ ಮರಗಳಿಗೆ ಗಾಳಿಪಟ ಸಿಲುಕಿ [ದಾರ](https://vijaykarnataka.com/topics/%E0%B2%A6%E0%B2%BE%E0%B2%B0" \t "_blank) ಮಾತ್ರ ಕೈಗೆ ಬರುವ ಸಂದರ್ಭಗಳೇ ಹೆಚ್ಚು. ಹಳ್ಳಿ ಮನೆಗಳಲ್ಲಂತೂ ಗಾಳಿಪಟಕ್ಕಾಗಿ ತೆಂಗಿನಗರಿಯ ಕಸಬರಿಗೆಗಳು (ಹಿಡಿ) ಇದ್ದಲ್ಲಿಯೇ ಸೊರಗಿ ಕೊನೆಗೆ ದಾರವೂ ಇಲ್ಲದೆ ನಾಪತ್ತೆಯಾಗುವುದಿದೆ. ಬಟ್ಟೆ ಹೊಲಿಯುವ ದಾರ ಕದ್ದಿದ್ದಕ್ಕೆ ಬೆನ್ನಿಗೆ ಬೀಳುವ ಹೊಡೆತಕ್ಕೆ ಲೆಕ್ಕವೇ ಇಲ್ಲ. ಈಗ ಎಲ್ಲರ ಮನೆಗಳಲ್ಲಿ ಶೌಚಾಲಯ ಇರುವುದರಿಂದ ಬಯಲಲ್ಲಿ ನಿರ್ಭಯವಾಗಿ ಗಾಳಿಪಟ ಹಾರಿಸಬಹುದು. ನಗರದ ಮಕ್ಕಳಿಗೆ ಟೆರೇಸ್‌ ಬಿಟ್ಟರೆ ಗತಿ ಇಲ್ಲ.  
  
ಅಂಥ ಟೆರೇಸ್‌ ಮೇಲೆ ಯಾವುದಾದರೂ ಚೆಲುವೆ ಮಕ್ಕಳೊಂದಿಗೆ ಗಾಳಿಪಟ ಹಾರಿಸುತ್ತಿದ್ದರೆ ಮರು ಕ್ಷಣವೇ ಅಕ್ಕ ಪಕ್ಕದ ಟೆರೇಸ್‌ ಮೇಲೆಲ್ಲ ಗಾಳಿಪಟ ಹಾರಲು ಶುರುವಾಗುತ್ತವೆ. ಮಕ್ಕಳಿಗೆ ಬೇಡ ಅಂದರೂ ಹೊಸ ಪಟ, ದಾರಗಳು ಕೈ ಸೇರುತ್ತವೆ. ಅಪ್ಪಿ ತಪ್ಪಿ ಎರಡು ಟೆರೇಸ್‌ಗಳ ಮಧ್ಯೆ ಕಣ್ಣೋಟ ಕನೆಕ್ಟ್ ಆದರೆ ಗಾಳಿಪಟ ಗೋತಾ.

ಗಾಳಿಪಟ ಹಾರಿಸಲು ಸೂತ್ರ ಹಿಡಿದವರಲ್ಲಿ ಏಕಾಗ್ರತೆ ಇರಬೇಕು. ಪಕ್ಕದ ಟೆರೇಸ್‌ ನೋಡದೆ ಗಾಳಿಯ ವೇಗಕ್ಕೆ ಅನುಗುಣವಾಗಿ ಸೂತ್ರ ಆಡಿಸಿದರೆ ಪಟವನ್ನು ಎತ್ತರಕ್ಕೆ ಹಾರಿಸಬಹುದು. ಇಂಥ ಕೌಶಲ ಮಕ್ಕಳಿಗೆ ಬೆಳೆಸುವುದು ಈಗಿನ ಅಗತ್ಯ. ಇದು ಮೋಜಿನ ಕ್ರೀಡೆ ಎನ್ನುವುದಕ್ಕಿಂತ ಕೌಶಲ, ಬುದ್ಧಿಶಕ್ತಿ ಹೆಚ್ಚಿಸುವ ಕಲೆ ಎನ್ನುವುದನ್ನು ಪಾಲಕರು ತಿಳಿಯಬೇಕು. ಚತುರತೆ ಬೆಳೆಸುವ, ಬದುಕಿನ ನೀತಿ ಪಾಠ ಹೇಳುವ ಗಾಳಿಪಟಗಳು ಇತ್ತೀಚೆಗೆ ಮೊಬೈಲ್‌ ಗೇಮ್‌ನಲ್ಲಿ ಕಳೆದುಹೋಗುತ್ತಿರುವುದು ದೌರ್ಭಾಗ್ಯ. ಆಕಾಶದಲ್ಲಿ ಬಣ್ಣದ ಕನಸುಗಳು ಹಾರಿಸುವ ಮಕ್ಕಳ ಉತ್ಸಾಹ ಮುಗಿಲೆತ್ತರಕ್ಕೆ ಜಿಗಿಯಲಿ. ಮಕ್ಕಳ ಚೈತನ್ಯ ನಾಲ್ಕು ಗೋಡೆಯೊಳಗೆ ಟಿವಿ, ಮೊಬೈಲ್‌ಗಳಲ್ಲಿ ಕಳೆದುಹೋಗದೆ ಪ್ರಕೃತಿಯೊಂದಿಗೆ ಬೆರೆತು ಬೆಳಗಲಿ.  
  
  
**ಎಲ್ಲಿಂದ ಎಲ್ಲಿಯವರೆಗೆ?**  
  
ಕ್ರಿಸ್ತಪೂರ್ವ ಕಾಲದಲ್ಲಿ ಗಾಳಿಪಟವನ್ನು ರಕ್ಷಣಾ ಕಾರ್ಯಾಚರಣೆ, ಸಂದೇಶ ರವಾನೆ, ಗಾಳಿಯ ಏರುಪೇರು ತಿಳಿಯಲು ಮತ್ತು ವೈಜ್ಞಾನಿಕ ಸಂಶೋಧನೆಗೆ ಬಳಸಲಾಗುತ್ತಿತ್ತು. ಚೀನಾ, ಜಪಾನ್‌ನಲ್ಲಿ ಗಾಳಿಪಟ ಮೊದಲು ಬಳಕೆ ಆರಂಭವಾಯಿತು ಎಂದು ಇತಿಹಾಸ ಹೇಳುತ್ತದೆ. ದೇವರಿಗೆ ಪ್ರಾರ್ಥನೆ ಸಲ್ಲಿಸುವ ಧಾರ್ಮಿಕ ಕಾರ್ಯಕ್ಕೂ ಗಾಳಿಪಟ ಹಾರಿಸುತ್ತಿದ್ದರು. 13ನೇ ಶತಮಾನದಲ್ಲಿ ಯುರೋಪ್‌ ದೇಶಗಳಿಗೂ ವಿಸ್ತರಿಸಿದ ಗಾಳಿಪಟ ನಂತರದಲ್ಲಿ ಸುಧಾರಣೆಯಾಗಿ ಸ್ಪರ್ಧೆ, ಮನರಂಜನೆ ಕ್ಷೇತ್ರಕ್ಕೆ ಕಾಲಿರಿಸಿದೆ.

ಗಾಳಿಪಟ ಸ್ಪರ್ಧೆ, ಉತ್ಸವಗಳು ಜಾಗತಿಕ ಮಟ್ಟದಲ್ಲಿ ನಡೆಯಲು ಶುರುವಾದಾಗಿನಿಂದ ಗಾಳಿಪಟ ತಯಾರಿಕೆಯಲ್ಲಿ ತಂತ್ರಜ್ಞಾನ ಸೇರಿಕೊಂಡು ಪ್ರಯೋಗಾತ್ಮಕ ಗಾಳಿಪಟಗಳ ತಯಾರಿಕೆ ಹೆಚ್ಚಾಗಿದೆ. 3ಡಿ, ಸಂಗೀತ ಹೊರಸೂಸುವ, ರೇಡಿಯಂ ಗಾಳಿಪಟಗಳು ಉತ್ಸವಗಳಲ್ಲಿ ಗಮನಸೆಳೆಯುತ್ತಿವೆ. ಭಾರತದಲ್ಲಿ ಉತ್ತರದ ರಾಜ್ಯಗಳಲ್ಲಿ ಸಂಕ್ರಾಂತಿ ಕಾಲದಲ್ಲಿ ಗಾಳಿಪಟವನ್ನು ಹೆಚ್ಚು ಹಾರಿಸಲಾಗುತ್ತದೆ. ಗುಜರಾತ್‌, ರಾಜಸ್ಥಾನ, ಆಂಧ್ರಪ್ರದೇಶ, ಮಹಾರಾಷ್ಟ್ರ, ಉತ್ತರ ಪ್ರದೇಶ, ದೆಹಲಿಗಳಲ್ಲಿ ಗಾಳಿಪಟ ಹಾರಿಸುವುದು ಧಾರ್ಮಿಕತೆಯ ಭಾಗ. ಗಾಳಿಪಟದ ಹಗ್ಗಕ್ಕೆ ಹಗ್ಗ ತಾಗಿಸಿ ತುಂಡರಿಸುವುದೇ ಉತ್ತರಾಯಣದ ಈ ಹಬ್ಬದ ವಿಶೇಷತೆ. ಈ ಸ್ಪರ್ಧೆಗೆ ಕೋಟಿಗಟ್ಟಲೆ ಹಣ ಜೂಜು ಕಟ್ಟುವವರೂ ಇದ್ದಾರೆ. ಗಾಳಿಪಟ ಮಾರಾಟವೂ ಈಗ ಒಂದು ಉದ್ಯೋಗವಾಗಿದೆ.  
  
ಮಂಗಳೂರಿನಲ್ಲಿ 'ಟೀಮ್‌ ಮಂಗಳೂರು' ಎನ್ನುವ ತಂಡ 1994ರಿಂದ ಗಾಳಿಪಟ ಉತ್ಸವ ಸಂಘಟಿಸುತ್ತಿದ್ದು ಜಾಗತಿಕ ಮಟ್ಟದಲ್ಲಿ ಹೆಸರು ಗಳಿಸಿದೆ. ಈ ತಂಡ 2006ರಲ್ಲಿ ರೂಪಿಸಿದ 36 ಅಡಿ ಎತ್ತರದ ಕಥಕ್ಕಳಿ ಗಾಳಿಪಟವು ಭಾರತದಲ್ಲೇ ಅತೀ ದೊಡ್ಡ ಗಾಳಿಪಟವೆಂದು ದಾಖಲಾಗಿದೆ. ಬೆಳಗಾವಿಯಲ್ಲಿ ಕಳೆದ ಎಂಟು ವರ್ಷಗಳಿಂದ ನಡೆಯುತ್ತಿರುವ ಶಾಸಕ ಅಭಯ ಪಾಟೀಲ್‌ ಅವರ ಅಂತಾರಾಷ್ಟ್ರೀಯ ಗಾಳಿಪಟ ಉತ್ಸವ ಉತ್ತರ ಕರ್ನಾಟಕದಲ್ಲಿ ಹೊಸ ಕ್ರೇಜ್‌ ಹಬ್ಬಿಸುತ್ತಿದೆ.

**ಎಚ್ಚರವಿರಲಿ**  
ಗಾಳಿಪಟ ಹಾರಿಸುವಾಗ ಎಚ್ಚರಿಕೆ ಅಗತ್ಯ. ಗಾಳಿ ಹುಡುಕಿ ಎತ್ತರ ಸ್ಥಳ ಅಥವಾ ಬಯಲು ಪ್ರದೇಶಕ್ಕೆ ಬಂದಾಗ ಗಾಳಿಪಟದೊಂದಿಗೆ ಮೈಮರೆಯುವುದು ಹೆಚ್ಚು. ಹಾಗಾಗಿ ಗಾಳಿಪಟ ಹಾರಿಸಲು ನಿಂತಿರುವ ಸ್ಥಳದಲ್ಲಿ ಕೆರೆ, ತೆರೆದ ಬಾವಿಗಳು, ಕಂದಕಗಳು, ಮುಳ್ಳುಕಂಟಿಗಳು ಇವೆಯೇ ಎನ್ನುವ ಎಚ್ಚರ ಇರಬೇಕು. ರಸ್ತೆ ಬದಿಗಳಲ್ಲಿ, ಮನೆ ಟೆರೇಸ್‌ ಮೇಲೆ ಗಾಳಿಪಟ ಹಾರಿಸುವಾಗ ಜಾಗರೂಕರಾಗಿರಬೇಕು. ಗಾಳಿಪಟ ಎತ್ತರಕ್ಕೆ ಹಾರುತ್ತಿದೆ ಎಂದು ಇದ್ದ ದಾರವನ್ನೆಲ್ಲ ವೇಗವಾಗಿ ಬಿಟ್ಟರೆ ದಾರದ ಜತೆ ಗಾಳಿಪಟವನ್ನೂ ಕಳೆದುಕೊಳ್ಳಬೇಕಾಗುತ್ತದೆ.  
  
ಇತ್ತೀಚೆಗೆ ಗಾಳಿಪಟ ಹಾರಿಸಲು ಹೆಚ್ಚಾಗಿ ಬಳಸುವ ಮಾಂಜ (ಗಾಜಿನ ಪುಡಿ ಸವರಿದ ದಾರ) ಎನ್ನುವ ದಾರ ಜನರ ಪ್ರಾಣವನ್ನೇ ಬಲಿಪಡೆಯುವಷ್ಟು ಅಪಾಯಕಾರಿಯಾಗಿದೆ. ಸೂತ್ರ ಹರಿದ ಪಟ ರಸ್ತೆ ಪಕ್ಕದ ವಿದ್ಯುತ್‌ ಕಂಬ, ಮರಗಳಿಗೆ ಸುತ್ತಿ ಬಿದ್ದು ಎಷ್ಟೋ ಬೈಕ್‌ ಸವಾರರ ಕುತ್ತಿಗೆ ಕತ್ತರಿಸಿದ ಘಟನೆಗಳು ನಡೆದಿವೆ. ಸಾಕಷ್ಟು ಕುಟುಂಬಗಳು ಸೂತ್ರ ತಪ್ಪಿದ ಗಾಳಿಪಟದಂತಾಗಿವೆ. ಹಾಗಾಗಿ ಕಣ್ಣಿಗೆ ಕಾಣುವ ಸುರಕ್ಷಿತ ದಾರ ಬಳಸುವುದು ಎಲ್ಲರಿಗೂ ಹಿತ.  
 **ಗಾಳಿಪಟ ಮಾಡುವುದು ಹೇಗೆ?**  
ಒಂದಡಿ ಕಾಗದ, ಒಂದಡಿಯ 2 ಕಡ್ಡಿಗಳು, ಒಂದು ದಾರದ ಉಂಡೆ. ಅಂಟು ಇದ್ದರೆ ಗಾಳಿಪಟ ತಯಾರಿಸಬಹುದು. ಮೊದಲು ಕಾಗದವನ್ನು ಚೌಕಾಕಾರದಲ್ಲಿ ಕತ್ತರಿಸಿಟ್ಟುಕೊಳ್ಳಬೇಕು. ಒಂದು ಕಡ್ಡಿಗೆ ದಾರ ಕಟ್ಟಿ ಬಿಲ್ಲಿನಂತೆ ಬಾಗಿಸಬೇಕು. ಅದರ ಮಧ್ಯದಲ್ಲಿ ಬಾಣದ ರೀತಿ ಉದ್ದನೆಯ ಕಡ್ಡಿ ಇಟ್ಟರೆ ಚೌಕಾಕಾರದ ಕಾಗದದ ನಾಲ್ಕೂ ಮೂಲೆಗೆ ಎರಡೂ ಕಡ್ಡಿಗಳ ಒಂದೊಂದು ತುದಿ ಬರಬೇಕು. ಆ ತುದಿಗೆ ಕಾಗದದ ಪಟ್ಟಿ ಅಂಟಿಸಿ. ಬಾಣದ ರೀತಿ ಇಟ್ಟ ಕಡ್ಡಿಯ ಬುಡದಲ್ಲಿ ಸಣ್ಣದೊಂದು ತ್ರೀಕೋನಾಕಾರದ ಕಾಗದ ಜೋಡಿಸಿ ಅದಕ್ಕೆ ಬಾಲ ಅಂಟಿಸಿದರೆ ಗಾಳಿಪಟ ರೆಡಿ. ಪಟದ ಮಧ್ಯದಲ್ಲಿ ದಾರ ಕಟ್ಟಿ ಗಾಳಿಗೆ ಬಿಟ್ಟರೆ ಬಣ್ಣದ ಕನಸನ್ನು ಆಕಾಶಕ್ಕೆ ಜಿಗಿಸಬಹುದು.