**ಫ್ಲಿಪ್‌ಕಾರ್ಟ್‌, ಅಮೆಜಾನ್‌ನಲ್ಲಿ ಹಾಲು!**

ಇನ್ನು ಮುಂದೆ ಫ್ಲಿಪ್‌ಕಾರ್ಟ್‌, ಅಮೆಜಾನ್‌, ಫುಡ್‌ ಪಾಯಿಂಟ್‌ನಂತಹ ವೆಬ್‌ಸೈಟ್‌ಗಳಲ್ಲೂ ಹಾಲು ಹಾಗೂ ಅದರ ಉತ್ಪನ್ನಗಳ ಮಾರಾಟ ನಡೆಯಲಿದೆ. ಇಂತಹದೊಂದು ಹೊಸ ಪ್ರಯತ್ನಕ್ಕೆ ಕರ್ನಾಟಕ ಹಾಲು ಒಕ್ಕೂಟ (ಕೆಎಂಎಫ್‌) ಸಿದ್ಧವಾಗುತ್ತಿದೆ ಇದನ್ನು ಕೆಎಂಎಫ್‌ ಅಧ್ಯಕ್ಷ ಪಿ. ನಾಗರಾಜು ದೃಢಪಡಿಸಿದ್ದಾರೆ.

ಪ್ರಸ್ತಾವ ಸಿದ್ಧಪಡಿಸಲಾಗಿದ್ದು, ರಾಜ್ಯದಲ್ಲಿರುವ ಎಲ್ಲ ಆನ್‌ಲೈನ್‌ ಮಾರುಕಟ್ಟೆ ಕಂಪನಿಗಳೊಂದಿಗೆ ಮಾತುಕತೆ ನಡೆಸಲಾಗಿದೆ. ಆ ಪೈಕಿ 'ಫ್ಲಿಪ್‌ಕಾರ್ಟ್‌' ಸ್ವತಃ ಮುಂದೆ ಬಂದಿದೆ. ''ಆರಂಭದಲ್ಲಿ ಗುಡ್‌ಲೈಫ್‌ ಹಾಲು, ತುಪ್ಪ, ಜಾಮೂನು ಮಿಕ್ಸ್‌, ಪಾಯಸ ಮಿಕ್ಸ್‌, ಸಿಹಿ ತಿಂಡಿ ಸೇರಿದಂತೆ ಒಣ ಪದಾರ್ಥಗಳನ್ನಷ್ಟೇ ಮಾರಾಟ ಮಾಡಲು ನಿರ್ಧರಿಸಲಾಗಿದೆ. ಇದು ಯಶಸ್ವಿಯಾದರೆ, ದಿನ ಬಳಕೆಯ ಹಾಲು ಸಹ ಆನ್‌ಲೈನ್‌ ಮಾರುಕಟ್ಟೆಗೆ ಬರಲಿದೆ,'' ಎಂದು ಕೆಎಂಎಫ್‌ ಹಿರಿಯ ಅಧಿಕಾರಿಯೊಬ್ಬರು ತಿಳಿಸಿದ್ದಾಧಿರೆ.

''ಈಗಾಗಲೇ 'ಕೆಎಂಎಫ್‌ ನಂದಿನಿ' ಎನ್ನುವ ಆ್ಯಪ್‌ ಮೂಲಕ ಬೆಂಗಳೂರಿನಲ್ಲಿ ಆನ್‌ಲೈನ್‌ ಮಾರಾಟದ ಪ್ರಾಯೋಗಿಕ ಪರೀಕ್ಷೆ ನಡೆಸಲಾಗಿದೆ. ಅಲ್ಲಿ ಉತ್ಪನ್ನ ಸಾಗಾಟಕ್ಕೆ 'ಬಿಗ್‌ ಬಾಸ್ಕೆಟ್‌' ಎನ್ನುವ ಕಂಪನಿ ಜತೆ ಮಾತ್ರ ಒಡಂಬಡಿಕೆ ಮಾಡಿಕೊಳ್ಳಲಾಗಿತ್ತು. ಈಗ ರಾಜ್ಯದ ಎಲ್ಲ ಆನ್‌ಲೈನ್‌ ಮಾರುಕಟ್ಟೆ ಕಂಪನಿಗಳೊಂದಿಗೆ ಒಡಂಬಡಿಕೆ ಮಾಡಿಕೊಳ್ಳಲಾಗುತ್ತಿದೆ,'' ಎಂದರು.

ನಿರ್ವಹಣೆಗೂ ಆನ್‌ಲೈನ್‌: ''ಹಾಲಿನ ಉತ್ಪನ್ನಗಳ ಬೇಡಿಕೆ ಮತ್ತು ಪೂರೈಕೆ ಸಹ ಆನ್‌ಲೈನ್‌ ಮೂಲಕ ನಿರ್ವಹಿಸಲು ಕೆಎಂಎಫ್‌ ತಯಾರಾಗಿದೆ. ಈಗಾಗಲೇ ಗೂಗಲ್‌ನೊಂದಿಗೆ ಒಡಂಬಡಿಕೆ ಮಾಡಿಕೊಂಡಿದೆ. ಇದರಿಂದ ಯಾವ ಉತ್ಪನ್ನ ಎಷ್ಟು ಬೇಗ ಮಾರಾಟವಾಗುತ್ತದೆ? ಯಾವ ಉತ್ಪನ್ನಕ್ಕೆ ಎಲ್ಲಿ ಬೇಡಿಕೆ ಇದೆ ಎನ್ನುವ ಲೆಕ್ಕ ದೊರೆಯುತ್ತದೆ. ಜತೆಗೆ ಕೆಎಂಎಫ್‌ ಮಳಿಗೆಗಳನ್ನು ಸಹ ನಕ್ಷೆ ಮೂಲಕ ಪರಿಚಯಿಸಲಾಗುತ್ತಿದೆ. ಗ್ರಾಹಕರು ಆನ್‌ಲೈನ್‌ ಮೂಲಕವೇ ಸಮೀಪದ ಮಳಿಗೆಗಳ ಮಾಹಿತಿ ಪಡೆಯಬಹುದು,'' ಎಂದು ಕೆಎಂಎಫ್‌ ಬೆಳಗಾವಿ ಒಕ್ಕೂಟದ ಮಾರುಕಟ್ಟೆ ವ್ಯವಸ್ಥಾಪಕ ಅಬ್ದುಲ್‌ ಅಜೀಜ್‌ ತಿಳಿಸಿದರು.

ಕೆಎಂಎಫ್‌ನ ಹಾಲು ಮತ್ತು ಅದರ ಉತ್ಪನ್ನಗಳನ್ನು ಆನ್‌ಲೈನ್‌ ಮೂಲಕ ಮಾರಾಟ ಮಾಡಲು ಯೋಜನೆ ರೂಪಿಸುತ್ತಿದ್ದೇವೆ. ಇತರೆ ವಸ್ತುಗಳ ರೀತಿಯಲ್ಲಿ ಹಾಲನ್ನು ಸಹ ಜನರು ಮೂಲ ಬೆಲೆಯಲ್ಲಿ ಮನೆಯಲ್ಲಿಯೇ ಖರೀದಿಸಬಹುದು. ಶೀಘ್ರದಲ್ಲಿ ಇದು ಜಾರಿಗೆ ಬರಲಿದೆ.