**ರಾಜ್ಯವನ್ನಲ್ಲ, ಎಂಎಲ್‌ಎ ಬದಲಿಸಿ**

ಉತ್ತರ ಕರ್ನಾಟಕ ಪ್ರತ್ಯೇಕ ರಾಜ್ಯ ಹೋರಾಟದ ಕೂಗಿಗೆ ಪ್ರತಿಯಾಗಿ ಸಾಮಾಜಿಕ ಜಾಲತಾಣದಲ್ಲಿ ಹೊಸ ವರಸೆ ಆರಂಭವಾಗಿದೆ. ಪ್ರತ್ಯೇಕ ರಾಜ್ಯ ಕೇಳುವ ಬದಲು ಎಂಎಲ್‌ಎ, ಎಂಪಿಗಳನ್ನೇ ಬದಲಾಯಿಸಿ ಎನ್ನುವ ಹಕ್ಕೊತ್ತಾಯ ಕೇಳಿಬಂದಿದೆ.  
  
''ಅಭಿವೃದ್ಧಿಯಾಗಿಲ್ಲ ಎಂದು ಪ್ರತ್ಯೇಕ ರಾಜ್ಯ ರಚಿಸಿಕೊಂಡರೆ, ಆಳುವ ಶಾಸಕ, ಸಂಸದರು ಬದಲಾಗುವುದಿಲ್ಲ. ಮತ್ತೆ ಅವರೇ ಚುನಾವಣೆಗೆ ನಿಲ್ಲುತ್ತಾರೆ. ಖಂಡಿತ ಅವರನ್ನೇ ಆರಿಸಿ ತರುತ್ತೇವೆ. ಕೆಲಸ ಮಾಡದ ರಾಜಕಾರಣಿಗಳೇ ರಾಜ್ಯವನ್ನು ಆಳುವುದಾದರೆ, ಪ್ರತ್ಯೇಕ ರಾಜ್ಯ ರಚನೆ ಮಾಡಿ ಯಾವ ಪ್ರಯೋಜನವೂ ಇಲ್ಲ. ಅರ್ಥ ಮಾಡಿಕೊಳ್ಳಿ'', ಎಂಬ ಫೇಸ್‌ ಪೋಸ್ಟ್‌ಗಳು ವೈರಲ್‌ ಆಗಿವೆ.  
  
ಅಖಂಡ ಕರ್ನಾಟಕದ ಆಶಯ ಹೊಂದಿರುವ ಈ ಪೋಸ್ಟ್‌ಗಳಿಗೆ ಬಹುತೇಕರು ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ. ಕಳೆದ ಮೂರು ದಿನಗಳಿಂದ ಸಾಮಾಜಿಕ ಜಾಲತಾಣದಲ್ಲಿ ಚರ್ಚೆಯಾಗುತ್ತಿರುವ ಈ ವಿಷಯದಲ್ಲಿ ರಾಜಕಾರಣಿಗಳೇ ನೇರವಾಗಿ ಟಾರ್ಗೆಟ್‌ ಆಗಿದ್ದಾರೆ. ಅಲ್ಲದೆ, ಉತ್ತರ ಕರ್ನಾಟಕ ಅಭಿವೃದ್ಧಿಯಾಗದೇ ಇರಲು ಸರಕಾರ ಕಾರಣವಲ್ಲ, ಸ್ಥಳೀಯ ರಾಜಕಾರಣಿಗಳೇ ಹೊಣೆ ಎಂದು ಪ್ರಚಾರ ಮಾಡಲಾಗುತ್ತಿದೆ. ಈ ಕುರಿತು ಮೆಮೆ ರಚಿಸಿ ವಾಟ್ಸ್‌ಆ್ಯಪ್‌, ಫೇಸ್‌ಬುಕ್‌ಗಳಲ್ಲಿ ಹರಿಬಿಡಲಾಗುತ್ತಿದೆ.  
  
**'ಅಭಿವೃದ್ಧಿ ಇಲ್ಲ ರಾಜೀನಾಮೆ' ಹ್ಯಾಶ್‌ಟ್ಯಾಗ್‌:**  
ಉತ್ತರ ಕರ್ನಾಟಕ ಪ್ರತ್ಯೇಕ ರಾಜ್ಯಕ್ಕಾಗಿ ಹಲವು ಸಂಘಟನೆಗಳು ಈಗಾಗಲೇ ಹೋರಾಟಕ್ಕೆ ಇಳಿದಿವೆ. ಆದರೆ, ಸಾಮಾಜಿಕ ಜಾಲತಾಣಗಳಲ್ಲಿ ಉತ್ತರ ಕರ್ನಾಟಕದ ಜನಪ್ರತಿನಿಧಿಗಳ ರಾಜೀನಾಮೆಗೆ ಆಗ್ರಹ ಜೋರಾಗಿದೆ. 'ಅಭಿವೃದ್ಧಿ ಇಲ್ಲ ರಾಜೀನಾಮೆ' ಹ್ಯಾಶ್‌ ಟ್ಯಾಗ್‌ ಉತ್ತರ ಕರ್ನಾಟಕದ ಫೇಸ್‌ಬುಕ್‌ ಪೇಜ್‌ಗಳಲ್ಲಿ ಶೇರ್‌ ಆಗುತ್ತಿವೆ. ''ಈ ಭಾಗದ ಶಾಸಕ, ಸಂಸದರು ಸರಿಯಾಗಿ ಕೆಲಸ ಮಾಡಿದ್ದರೆ ಹೀಗೆ ಆಗುತ್ತಿರಲಿಲ್ಲ. ಉತ್ತರ ಕರ್ನಾಟಕ ಅಭಿವೃದ್ಧಿಯಾಗಿಲ್ಲ ಎಂದು ಪ್ರತ್ಯೇಕ ರಾಜ್ಯ ಕೇಳುವ ಬದಲು ಈ ಭಾಗದ ಶಾಸಕ, ಸಂಸದರು ರಾಜೀನಾಮೆ ಕೊಟ್ಟು ಹೋರಾಟಕ್ಕೆ ಬರಲಿ. ಇಲ್ಲ ಅಂದರೆ, ರಾಜೀನಾಮೆ ಕೊಟ್ಟು ಹೋಗಲಿ'', ಎಂದು ಶಾಸಕ, ಸಂಸದರನ್ನು ತರಾಟೆಗೆ ತೆಗೆದುಕೊಳ್ಳಲಾಗುತ್ತಿದೆ.  
  
**ಒಡೆದರೆ ಒಂದಾಗುವುದು ಕಷ್ಟ:**  
''ವ್ಯಾಸಂಗಕ್ಕಾಗಿ ಬೇರೆ ಬೇರೆ ಊರಿನಲ್ಲಿ ಇರುವ ಸಹೋದರರಿಗೆ ಅಪ್ಪ ಹಣ ಕಳುಹಿಸುತ್ತಿದ್ದ. ಕೆಲ ದಿನಗಳ ನಂತರ ಹಿರಿಯ ಮಗನಿಗೆ ಅಪ್ಪ ಕಳುಹಿಸಿದ ಹಣ ಹೆಚ್ಚು ಸಿಗುತ್ತಿತ್ತು. ಕಿರಿಯ ಮಗನಿಗೆ ಕಡಿಮೆ ಹಣ ತಲುಪುತಿತ್ತು. ಅದಕ್ಕೆ ಸಿಟ್ಟಿಗೆದ್ದ ಕಿರಿಯ ಮಗ ಮನೆ ಒಡೆಯಬೇಕು ಎಂದು ನಿರ್ಧರಿಸಿದ್ದ. ಅದಕ್ಕೂ ಮೊದಲು ಒಮ್ಮೆ ತಾಳ್ಮೆಯಿಂದ ವಿಚಾರಿಸಿದಾಗ ಗೊತ್ತಾಯಿತು. ಅಪ್ಪ ಇಬ್ಬರಿಗೂ ಸಮಾನವಾಗಿ ಹಣ ಕಳುಹಿಸುತ್ತಿದ್ದ. ಆದರೆ, ಹಣ ಮುಟ್ಟಿಸುವ ವ್ಯಕ್ತಿ ಕಿರಿಯ ಮಗನಿಗೆ ಕಡಿಮೆ ತಲುಪಿಸುತ್ತಿದ್ದ. ಆತುರಕ್ಕೆ ಬಿದ್ದು ಮನೆ ಒಡೆದಿದ್ದರೆ, ಮತ್ತೆ ಕೂಡಿಸಲು ಆಗುತ್ತಿರಲಿಲ್ಲ''- ಕರ್ನಾಟಕ ರಾಜ್ಯ ವಿಭನೆ ಕುರಿತಾಗಿ ಉತ್ತರ ಕರ್ನಾಟಕದ ಫೇಸ್‌ಬುಕ್‌ ಪೇಜ್‌ನಲ್ಲಿ ಈ ರೀತಿಯ ಕತೆಗಳೂ ಹರಿದಾಡುತ್ತಿದ್ದು, ಅಖಂಡತೆಯ ಸಂದೇಶ ಸಾರಲಾಗುತ್ತಿದೆ.