**ಬೆಳಗಾವಿ ಏರ್‌ಪೋರ್ಟ್‌ಗೆ ವೀರ ರಾಣಿ ಚನ್ನಮ್ಮನ ನಾಮಕರಣ ಪ್ರಕ್ರಿಯೆಗೆ ಗ್ರಹಣ**

ಪೀರನವಾಡಿಯ ಸಂಗೊಳ್ಳಿ ರಾಯಣ್ಣ ಮೂರ್ತಿ ವಿವಾದದ ಬಳಿಕ ಮತ್ತಷ್ಟು ಕಡೆಗಳಲ್ಲಿಮೂರ್ತಿ ಸ್ಥಾಪನೆಯ ಕೂಗು ಎದ್ದಿದೆ. ಆದರೆ, ಬೆಳಗಾವಿ ವಿಮಾನ ನಿಲ್ದಾಣಕ್ಕೆ ರಾಣಿ ಚನ್ನಮ್ಮನ ಹೆಸರಿಡುವ ಹಲವು ವರ್ಷಗಳ ಪ್ರಸ್ತಾವ ಹಾಗೆಯೇ ಉಳಿದುಕೊಂಡಿದೆ.

ಹಿಂದಿನ ಕಾಂಗ್ರೆಸ್‌ ಸರಕಾರದ ಅವಧಿಯಲ್ಲಿಯೇ ಬೆಳಗಾವಿ ವಿಮಾನ ನಿಲ್ದಾಣಕ್ಕೆ ರಾಣಿ ಚನ್ನಮ್ಮನ ಹೆಸರಿಡಬೇಕು ಎಂದು ಕೇಂದ್ರ ಸರಕಾರಕ್ಕೆ ಪ್ರಸ್ತಾವ ಕಳುಹಿಸಲಾಗಿತ್ತು. ಆದರೆ, ಅದು ಕಾನೂನು ಪ್ರಕಾರ ಇಲ್ಲಎಂದು ಈಗಿನ ಬಿಜೆಪಿ ಸರಕಾರ ಒಂಬತ್ತು ತಿಂಗಳ ಹಿಂದೆ ಹೊಸದಾಗಿ ಜಿಲ್ಲಾಡಳಿತದಿಂದ ಪ್ರಸ್ತಾವ ಸಂಗ್ರಹಿಸಿದೆ. ವಿಮಾನ ನಿಲ್ದಾಣಕ್ಕೆ 'ವೀರ ರಾಣಿ ಕಿತ್ತೂರು ಚನ್ನಮ್ಮ' ಹೆಸರಿಡಬೇಕು ಎಂದು ಹಲವು ವರ್ಷಗಳಿಂದ ಒಮ್ಮತದ ಆಗ್ರಹ ಇದ್ದರೂ, ಅದೇ ಹೆಸರನ್ನು ಪ್ರಸ್ತಾಪಿಸಿ ರೈಲ್ವೆ ರಾಜ್ಯ ಸಚಿವ ಸುರೇಶ ಅಂಗಡಿ ಕೂಡ ಇದೇ ವರ್ಷ ಜನವರಿ 14ರಂದು ಜಿಲ್ಲಾಡಳಿತಕ್ಕೆ ಪತ್ರ ಬರೆದಿದ್ದರು. ಇದೆಲ್ಲಮುಗಿದು ಒಂಬತ್ತು ತಿಂಗಳು ಕಳೆದಿದೆ. ಅಭಿಪ್ರಾಯ ಸಂಗ್ರಹಿಸುವ ಅವಧಿಯಲ್ಲಿಇದ್ದ ಜಿಲ್ಲಾಧಿಕಾರಿ ಎಸ್‌.ಬಿ. ಬೊಮ್ಮನಹಳ್ಳಿ ನಿವೃತ್ತರಾಗಿದ್ದಾರೆ. ಆದರೂ ಬೆಳಗಾವಿ ವಿಮಾನ ನಿಲ್ದಾಣದ ಹೆಸರು ಬದಲಾಯಿಸುವ ಪ್ರಕ್ರಿಯೆ ಇನ್ನೂ ಆರಂಭವಾಗಿಲ್ಲ!  
  
**ಪ್ರಸ್ತಾವವೇ ಹೋಗಿಲ್ಲ:** ಬೆಳಗಾವಿ ವಿಮಾನ ನಿಲ್ದಾಣದಲ್ಲಿಹೊಸ ಟರ್ಮಿನಲ್‌ ಉದ್ಘಾಟನೆ ಸಮಾರಂಭದಲ್ಲಿಯೇ ನಿಲ್ದಾಣಕ್ಕೆ ವೀರ ರಾಣಿ ಕಿತ್ತೂರು ಚನ್ನಮ್ಮ ಹೆಸರಿಡಬೇಕು ಎಂದು ಒತ್ತಾಯಿಸಲಾಗಿತ್ತು. ಆಗಿನ ಸಿಎಂ ಸಿದ್ದರಾಮಯ್ಯ, ಕೇಂದ್ರ ಸಚಿವ ಅನಂತಕುಮಾರ ಅವರು ಅದಕ್ಕೆ ಒಪ್ಪಿಗೆಯನ್ನೂ ನೀಡಿ ಪ್ರಸ್ತಾವ ಕಳುಹಿಸಿದ್ದರು. ಆದರೆ, ಈಗಿನ ಸರಕಾರ ತಮ್ಮ ಅಧಿಕಾರದ ಅವಧಿಯಲ್ಲಿಹೊಸದಾಗಿ ಪ್ರಸ್ತಾವ ಸಂಗ್ರಹಿಸಿದರೂ ಕೇಂದ್ರ ಸರಕಾರಕ್ಕೆ ಇನ್ನೂ ಪ್ರಸ್ತಾವವೇ ಕಳುಹಿಸಿಲ್ಲ. ಇದನ್ನು ಸ್ವತಃ ರೈಲ್ವೆ ರಾಜ್ಯ ಸಚಿವ ಸುರೇಶ ಅಂಗಡಿಯವರೇ ತಿಳಿಸಿದ್ದಾರೆ. ರಾಜ್ಯ ಸರಕಾರ ಪ್ರಸ್ತಾವ ಕಳುಹಿಸಿದ ಕೂಡಲೇ ಮುಂದಿನ ಪ್ರಕ್ರಿಯೆ ನಡೆಸುತ್ತೇವೆ ಎಂದು ಅವರು ತಿಳಿಸಿದ್ದಾರೆ.  
  
**ವಿಳಂಬದಿಂದ ಮತ್ತಷ್ಟು ತಡ**  
ಬೆಳಗಾವಿ ವಿಮಾನ ನಿಲ್ದಾಣ 'ಬೆಳಗಾಮ್‌' ಎನ್ನುವ ಹೆಸರಿನಿಂದ 'ಬೆಳಗಾವಿ' ಎಂದು ಬದಲಾಗುವುದಕ್ಕೆ ನಾಲ್ಕೆ ೖದು ವರ್ಷಗಳು ಬೇಕಾದವು. ರಾಜ್ಯ ಸರಕಾರ ಬೆಳಗಾವಿ, ಹುಬ್ಬಳ್ಳಿ, ಬೆಂಗಳೂರು ಸೇರಿ ರಾಜ್ಯದ ಹಲವು ಜಿಲ್ಲೆಗಳ ಹೆಸರು ಬದಲಾಯಿಸಿತ್ತು.

ಅದರಂತೆ ಬೆಳಗಾಮ್‌ ಎಂದಿದ್ದ ವಿಮಾನ ನಿಲ್ದಾಣದ ಹೆಸರನ್ನು ಕಳೆದ ವರ್ಷದ ನವೆಂಬರ್‌ನಲ್ಲಿಬೆಳಗಾವಿ ಎಂದು ಎಲ್ಲದಾಖಲೆಗಳಲ್ಲಿಬದಲಾಯಿಸಲಾಗಿದೆ. ಹಾಗಾಗಿ ವಿಮಾನ ನಿಲ್ದಾಣಕ್ಕೆ ಹೆಸರಿಡುವ ಪ್ರಕ್ರಿಯೆ ತಡವಾದಷ್ಟು ಅದರ ಅನುಷ್ಠಾನ ಇನ್ನಷ್ಟು ತಡವಾಗಲಿದೆ.

ಬೆಳಗಾವಿ ವಿಮಾನ ನಿಲ್ದಾಣಕ್ಕೆ ವೀರ ರಾಣಿ ಚನ್ನಮ್ಮನ ಹೆಸರಿಡಲು ರಾಜ್ಯ ಸರಕಾರ ಕೇಂದ್ರಕ್ಕೆ ಪ್ರಸ್ತಾವ ಕಳುಹಿಸಬೇಕಿದೆ. ಬಳಿಕ ಆದಷ್ಟು ಶೀಘ್ರದಲ್ಲಿನಾಮಕರಣ ಪ್ರಕ್ರಿಯೆ ಪೂರ್ತಿಗೊಳಿಸಲಾಗುವುದು.