**ಸಂಚಾರ ಸಮೀಕ್ಷೆಗೆ ಎಟಿಸಿಸಿ ಯಂತ್ರ ಬಳಕೆ**

ರಸ್ತೆಗಳ ಗುಣಮಟ್ಟ ಸುಧಾರಣೆಗಾಗಿ ರಾಜ್ಯಾದ್ಯಂತ ಸಂಚಾರ ಸಮೀಕ್ಷೆ ನಡೆಯುತ್ತಿದ್ದು, ಲೋಕೋಪಯೋಗಿ ಇಲಾಖೆ ಬೆಳಗಾವಿ ವಿಭಾಗ ಇದೇ ಮೊದಲ ಬಾರಿಗೆ ಸ್ವಯಂಚಾಲಿತ ಯಂತ್ರವೊಂದನ್ನು ಬಳಸುವ ಮೂಲಕ ಹೊಸ ಪ್ರಯೋಗ ಕೈಗೊಂಡಿದೆ.

ರಾಜ್ಯದಲ್ಲಿ ಪ್ರತೀ ಬಾರಿ ಸಿಬ್ಬಂದಿ ಮೂಲಕವೇ ಸಂಚಾರ ಸಮೀಕ್ಷೆ ನಡೆಸಲಾಗುತ್ತದೆ. ಆದರೆ, ಅದರಲ್ಲಿ ನಿಖರ ಮಾಹಿತಿ ಸಂಗ್ರಹಿಸುವುದು ಕಷ್ಟ ಎನ್ನುವ ಕಾರಣಕ್ಕೆ ಬೆಳಗಾವಿ, ವಿಜಯಪುರ ಮತ್ತು ಬಾಗಲಕೋಟ ಜಿಲ್ಲೆಗಳಲ್ಲಿ ಸಮೀಕ್ಷೆಗೆ ಎಟಿಸಿಸಿ (ಆಟೋಮೆಟಿಕ್‌ ಟ್ರಾಫಿಕ್‌ ಕೌಂಟರ್ಸ್‌ ಕಮ್‌ ಕ್ಲಾಸಿಫೈರ್ಸ್‌) ಎನ್ನುವ ಯಂತ್ರ ಬಳಸಲಾಗಿದೆ. ಇದು ಸ್ವಯಂ ಚಾಲಿತವಾಗಿ 48 ಗಂಟೆಗಳ ಕಾಲ ನಿರಂತರವಾಗಿ ವಾಹನಗಳ ಸಂಚಾರದ ಮಾಹಿತಿ ಸಂಗ್ರಹಿಸುವ ವ್ಯವಸ್ಥೆ ಹೊಂದಿವೆ. ಇದು ರಾಜ್ಯದಲ್ಲಿಯೇ ಮೊದಲ ಪ್ರಯೋಗ ಎನ್ನಲಾಗುತ್ತಿದೆ.

ಪಿಡಬ್ಲ್ಯುಡಿ ಬೆಳಗಾವಿ ವಿಭಾಗದ ಮೂರು ಜಿಲ್ಲೆಗಳಲ್ಲಿ ಒಟ್ಟು 22 ಉಪವಿಭಾಗಗಳು ಇವೆ. ಅದರಲ್ಲಿ ಸಂಚಾರ ಸಮೀಕ್ಷೆಗೆ 381 ಸ್ಥಳಗಳನ್ನು ಗುರುತಿಸಲಾಗಿದೆ. ಆ ಪೈಕಿ ಉಪವಿಭಾಗಕ್ಕೆ ಒಂದರಂತೆ ಬೆಳಗಾವಿಯಲ್ಲಿ 11, ಬಾಗಲಕೋಟೆಯಲ್ಲಿ ಆರು ಮತ್ತು ವಿಜಯಪುರದಲ್ಲಿ ಐದು ಕಡೆ ಸೇರಿ ಒಟ್ಟು 22 ಸ್ಥಳಗಳಲ್ಲಿ ಎಟಿಸಿಸಿ ಯಂತ್ರ ಅಳವಡಿಸಲಾಗಿದೆ. ಉಳಿದ ಕಡೆ ಹಳೆ ಪದ್ಧತಿಯಂತೆ ಸಿಬ್ಬಂದಿಯಿಂದಲೇ ವಾಹನ ಓಡಾಟ ಲೆಕ್ಕ ಮಾಡಲಾಗುತ್ತಿದೆ.

''ವಾಹನಗಳ ಸಂಚಾರ ದಟ್ಟಣೆಗೆ ಸಂಬಂಧಿಸಿದಂತೆ ರಸ್ತೆಗಳನ್ನೂ ಕಾಲ ಕಾಲಕ್ಕೆ ಸುಧಾರಣೆ ಮಾಡಬೇಕಾಗುತ್ತದೆ. ಅದಕ್ಕೆ ಸಂಚಾರ ಸಮೀಕ್ಷೆ ನಡೆಸಲಾಗುತ್ತದೆ. ಸಮೀಕ್ಷೆ ಮಾಹಿತಿ ಆಧರಿಸಿ ರಸ್ತೆಯ ಅಗಲ, ಗುಣಮಟ್ಟ ವೃದ್ಧಿಯ ಬಗ್ಗೆ ಯೋಜನೆ ರೂಪಿಸಲಾಗುತ್ತದೆ. ರಸ್ತೆ ನಿರ್ಮಿಸುವಾಗ ನೂರಾರು ಕೋಟಿ ರೂ. ಹೂಡಿಕೆ ಮಾಡುವುದರಿಂದ ಮಾಹಿತಿ ಸರಿಯಾಗಿ ಇರಬೇಕಾಗುತ್ತದೆ. ಲೆಕ್ಕದಲ್ಲಿ ಸ್ವಲ್ಪ ವ್ಯತ್ಯಾಸವಾದರೂ ನೂರಾರು ಕೋಟಿ ರೂ. ವ್ಯರ್ಥವಾಗುತ್ತದೆ. ಅದಕ್ಕೆ ಯಂತ್ರದ ಮೂಲಕ ನಿಖರ ಸಮೀಕ್ಷೆ ನಡೆಸಲು ಮುಂಬಯಿಯ ಸಮರ್ಥ ಸಾಫ್ಟ್‌ ಟೆಕ್‌ ಎನ್ನುವ ಕಂಪನಿಗೆ ಗುತ್ತಿಗೆ ನೀಡಲಾಗಿದೆ'', ಎಂದು ಪಿಡಬ್ಲ್ಯುಡಿ ಅಧೀಕ್ಷಕ ಎಂಜಿನಿಯರ್‌ ಎಚ್‌. ಸುರೇಶ್‌ ತಿಳಿಸಿದರು.

**ಹೇಗಿದೆ ಯಂತ್ರದ ವ್ಯವಸ್ಥೆ?:**

ಎಟಿಸಿಸಿ ಸೋಲಾರ್‌ ವಿದ್ಯುತ್‌ ಆಧರಿಸಿದ ಸ್ವಯಂಚಾಲಿತ ಯಂತ್ರ. ರಸ್ತೆಯ ಪಕ್ಕದಲ್ಲಿ ಯಂತ್ರದ ಪೆಟ್ಟಿಗೆ ಜೋಡಿಸಿ ರಸ್ತೆ ಮೇಲೆ ಅಡ್ಡಲಾಗಿ ಸೆನ್ಸಾರ್‌ ಕೇಬಲ್‌ ಅಳವಡಿಸಲಾಗುತ್ತದೆ. ಅದರ ಮೇಲೆ ಹಾದು ಹೋಗುವ ವಾಹನಗಳ ಮಾದರಿ (ಬೈಕ್‌, ಲಾರಿ, ಬಸ್‌, ಕಾರು...ಇತ್ಯಾದಿ), ಸಮಯ, ಒಟ್ಟು ವಾಹನಗಳು ಹೀಗೆ ಸಂಪೂರ್ಣ ಮಾಹಿತಿ ಸಂಗ್ರಹಿಸುತ್ತದೆ. ಜತೆಗೆ ವಾಹನದ ಮೇಲ್ಭಾಗ ಮತ್ತು ಕೆಳ ಭಾಗವನ್ನು (ಚಕ್ರ) ಪ್ರತ್ಯೇಕವಾಗಿ ಚಿತ್ರೀಕರಿಸುತ್ತದೆ. ಯಂತ್ರದ ಪೆಟ್ಟಿಗೆಯಲ್ಲಿ ಸಂಗ್ರಹವಾಗುವ ಈ ಮಾಹಿತಿಯನ್ನು ನಿರ್ದಿಷ್ಟ ಸಾಫ್ಟ್‌ವೇರ್‌ ಮೂಲಕ ಪಡೆಯಬಹುದು ಎಂದು ಯಂತ್ರದ ತಾಂತ್ರಿಕ ಸಿಬ್ಬಂದಿ ತಿಳಿಸಿದರು.