**ರಾಜಹಂಸಗಡಕ್ಕೆ ರಗಡ್‌ ಸಮಸ್ಯೆ**

ಯಾವುದೇ ಬಲಿಷ್ಠ ಸೈನ್ಯವೂ ಸುಲಭವಾಗಿ ಒಳನುಗ್ಗಲಾರದಷ್ಟು ವಿಶೇಷ ವಿನ್ಯಾಸದಲ್ಲಿ ಛತ್ರಪತಿ ಶಿವಾಜಿ ಮಹಾರಾಜರ ಆಡಳಿತಾವಧಿಯಲ್ಲಿ ನಿರ್ಮಿಸಿರುವ ಇಲ್ಲಿನ ರಾಜಹಂಸಗಡ (ಯಳ್ಳೂರು) ಮೂಲ ಸೌಕರ್ಯಗಳ ಕೊರತೆಯಿಂದ ಪ್ರಚಾರಕ್ಕೆ ಬಾರದೆ ಸೊರಗುತ್ತಿದೆ.

ಗುಡ್ಡದ ತುದಿಯಲ್ಲಿ ಕಪ್ಪು ಕಲ್ಲುಗಳಿಂದ ನಿರ್ಮಿಸಿರುವ ಈ ಕೋಟೆ ಮುಗಿಲಂಚಿನ ಹಸಿರು ರಾಶಿಗಳ ಮಧ್ಯೆ ಈಗಲೂ ರಾರಾಜಿಸುತ್ತಿದೆ. ಇದು ಸಮುದ್ರ ಮಟ್ಟದಿಂದ ಸುಮಾರು ಎರಡೂವರೆ ಸಾವಿರ ಅಡಿ ಎತ್ತರದಲ್ಲಿದ್ದು, ದೂರದಿಂದ ನೋಡಿದರೆ ಮುಗಿಲಿಗೆ ತಾಗಿಕೊಂಡು ಇದ್ದಂತೆ ಭಾಸವಾಗುತ್ತದೆ. ಇಷ್ಟು ಸುಂದರವಾದ ಕೋಟೆಗೆ ಈಗ ಕಾವಲುಗಾರರೇ ಇಲ್ಲ. ಕಾಳಜಿ ವಹಿಸುವ ವಾರಸುದಾರರೂ ನಿರ್ದಿಷ್ಟವಾಗಿಲ್ಲ.  
  
ಬೆಳಗಾವಿಯಿಂದ 15 ಕಿ.ಮೀ. ದೂರದಲ್ಲಿರುವ ಈ ಕೋಟೆಯಿಂದ ಇಡೀ ಬೆಳಗಾವಿ ನಗರವೇ ಕಾಣುತ್ತದೆ. ಸುತ್ತಲೂ ಮರ, ಗಿಡ, ಹಸಿರು ಹುಲ್ಲಿನ ರಾಶಿಯಿಂದ ಕಣ್ಸೆಳೆಯುವ ಈ ಕೋಟೆ ನೋಡಲು ಬೆಳಗಾವಿ ಜಿಲ್ಲೆ, ಗೋವಾ, ಮಹಾರಾಷ್ಟ್ರದ ಗಡಿ ಜಿಲ್ಲೆಗಳಿಂದ ನಿತ್ಯ ನೂರಾರು ಪ್ರವಾಸಿಗರು ಬರುತ್ತಾರೆ.  
  
ಹಾಗಿದ್ದರೂ, ಕೋಟೆವರೆಗೆ ಡಾಂಬರು ರಸ್ತೆ ಬಿಟ್ಟರೆ ಬೇರೆ ಸೌಲಭ್ಯವಿಲ್ಲ. ಸುಮಾರು 100 ಮೀ. ಮಣ್ಣು ದಾರಿಯಲ್ಲಿ ನಡೆಯಲೇ ಬೇಕು. ಅಲ್ಲಿಂದ ಕೋಟೆಯ ಮೇಲೆ ಮುಕ್ಕಾಲು ಭಾಗಕ್ಕೆ ಮಾತ್ರ ಗೋಡೆ ಇದೆ. ಬಲಬದಿ ಒಂದಷ್ಟು ಭಾಗಕ್ಕೆ ಗೋಡೆ ಇಲ್ಲದೆ ಸೆಲ್ಫಿ ಗೀಳಿಗರ ಅಪಾಯ ಹೆಚ್ಚಾಗಿದೆ. ಮಳೆಗಾಲದಲ್ಲಿ ಆವರಣ ತುಂಬ ದೊಡ್ಡ ಹುಲ್ಲುಗಳು ಬೆಳೆದು ಇಡೀ ಕೋಟೆ ತುಂಬಿ ಪಾಳು ಬಿದ್ದಂತೆ ಕಾಣುತ್ತದೆ. ಮುಕ್ತವಾಗಿ ಓಡಾಡಬೇಕೆಂದರೆ ಕೆಸರಿನ ಕಿರಿಕಿರಿ. ಕಸದ ತೊಟ್ಟಿ ಇಲ್ಲ. ಶೌಚಾಲಯವಿಲ್ಲ.  
  
ಈ ಕೋಟೆ ರಾಜ್ಯ ಪ್ರಾಚ್ಯವಸ್ತು ಇಲಾಖೆ ವ್ಯಾಪ್ತಿಗೆ ಬಂದರೂ ಕೋಟೆ ಆವರಣದಲ್ಲಿ ಇಲಾಖೆಯ ಒಂದೂ ಫಲಕ ಇಲ್ಲ. ಯುವಕ ಮಂಡಳವೊಂದು ಕೋಟೆಯ ಕುರಿತು ಪುಟ್ಟ ಫಲಕ ಅಳವಡಿಸಿದೆ. ''ಕೋಟೆ ಅಭಿವೃದ್ಧಿಗೆ ಮೂರು ವರ್ಷಗಳ ಹಿಂದೆಯೇ ಅನುದಾನ ಮಂಜೂರಾಗಿದೆ. ಆ ಹಣದಲ್ಲಿ ಉಪಾಹಾರ ಗೃಹ, ಕುಡಿಯುವ ನೀರಿನ ವ್ಯವಸ್ಥೆ ಕಲ್ಪಿಸಲು ಜಿಲ್ಲಾಡಳಿತವೇ ಬೇರೆ ಇಲಾಖೆಗಳಿಗೆ ಹಣ ಕೊಟ್ಟಿದೆ'', ಎನ್ನುತ್ತಾರೆ ರಾಜ್ಯ ಪ್ರಾಚ್ಯವಸ್ತು ಇಲಾಖೆ ಉಪನಿರ್ದೇಶಕ ಡಾ. ವಾಸುದೇವ. ಆದರೆ, ಇನ್ನೂ ಆ ಸೌಲಭ್ಯಗಳು ಸೃಷ್ಟಿಯಾಗಿಲ್ಲ.  
  
**ರೋಚಕ ವಿನ್ಯಾಸದ ಕೋಟೆ:**ಇದರ ಮುಖ್ಯ ದ್ವಾರ ಇತರ ಕೋಟೆಗಳ ಬಾಗಿಲಿಗಿಂತ ಭಿನ್ನವಾಗಿದೆ. ಶತ್ರುಗಳಿಗೆ ತಕ್ಷಣಕ್ಕೆ ಬಾಗಿಲು ಎಲ್ಲಿದೆ ಎಂದು ಗೊತ್ತಾಗುವುದಿಲ್ಲ. ಆನೆಯಿಂದ ಬಾಗಿಲು ಒಡೆಯಬೇಕೆಂದರೂ ಅದು ನಿಲ್ಲುವುದಕ್ಕೆ ಆಗದಂತೆ ವೃತ್ತಾಕಾರದಲ್ಲಿ ದ್ವಾರದ ದಾರಿ ಇದೆ. ಕೋಟೆಯ ಗೋಡೆಯ ಸುತ್ತಲೂ ಕಿರು ರಂಧ್ರಗಳಿವೆ. ಹೊರ ಹೋಗುವುದಕ್ಕೆ ಕೋಟೆಯ ಇನ್ನೊಂದು ಭಾಗದಲ್ಲಿ ಪುಟ್ಟ ಗುಹೆ ಸಹ ಇದೆ. ಈಗಲೂ ಅದರಲ್ಲಿ ನುಸುಳ ಬಹುದು. ಕೋಟೆ ಮಧ್ಯದಲ್ಲಿ ಶಿವನ ದೇವಸ್ಥಾನ, ಬತ್ತದ ಬಾವಿ, ಕೆಲ ಗುಪ್ತ ಮಾರ್ಗಗಳು ಇವೆ. ದಾಳಿ ಮಾಡುವ ಶತ್ರುಗಳ ಓಡಾಟ ಗಮನಿಸುವ ಸಲುವಾಗಿ ಇಂಥ ಅನೇಕ ಕೋಟೆಗಳು ಶಿವಾಜಿ ಮಹಾರಾಜರ ಕಾಲದಲ್ಲಿ ನಿರ್ಮಾಣವಾಗಿವೆ. ಶಿವಾಜಿಯು ಆಗಾಗ ಇಲ್ಲಿಗೆ ಬಂದು ಗುಪ್ತ ಸಭೆಗಳನ್ನು ನಡೆಸುತ್ತಿದ್ದರು ಎಂದು ಸ್ಥಳೀಯರು ಹೇಳುತ್ತಾರೆ.  
  
**ಪ್ರಚಾರದ ಕೊರತೆ:**ಕೋಟೆ ನೋಡಲು ನೆರೆಯ ರಾಜ್ಯಗಳಿಂದಲೂ ಪ್ರವಾಸಿಗರು ಬರುತ್ತಾರೆ. ಮಳೆಗಾಲದಲ್ಲಿ ಇಲ್ಲಿ ವಿಶೇಷ ಪರಿಸರವೇ ತೆರೆದುಕೊಳ್ಳುತ್ತದೆ. ಆದರೂ, ಕೋಟೆಯ ಬಗ್ಗೆ ಪ್ರಚಾರ ಸರಿಯಾಗಿ ನಡೆಯುತ್ತಿಲ್ಲ. ಜಿಲ್ಲಾಡಳಿತ, ಪ್ರವಾಸೋದ್ಯಮ ಇಲಾಖೆಯೂ ಈ ವಿಷಯದಲ್ಲಿ ಕಾಳಜಿ ವಹಿಸದೆ ಇರುವುದರಿಂದ ಭವ್ಯ ಕೋಟೆ ಸ್ಥಳೀಯ ಆಸ್ತಿಯಾಗಿ ಉಳಿದುಕೊಂಡಿದೆ ಎನ್ನುವುದು ಯಳ್ಳೂರು ಗ್ರಾಮ ಪಂಚಾಯಿತಿ ಸದಸ್ಯರ ಅಳಲು.  
  
ರಾಜಹಂಸಗಡ ಹಾಳಾಗದಂತೆ ನೋಡುವುದಷ್ಟೇ ಪ್ರಾಚ್ಯವಸ್ತು ಇಲಾಖೆ ಕೆಲಸ. ಮೂಲಸೌಕರ್ಯಗಳನ್ನು ಪ್ರವಾಸೋದ್ಯಮ ಇಲಾಖೆ ಅಥವಾ ಜಿಲ್ಲಾಡಳಿತ ಕಲ್ಪಿಸಬೇಕು. ಅದಕ್ಕಾಗಿ ಸುಮಾರು ಮೂರು ವರ್ಷಗಳ ಹಿಂದೆಯೇ ಹಣ ಬಿಡುಗಡೆಯಾಗಿದೆ.