**ಇದು ಕಾಲೆಳೆಯುವವರ ಕಾಲ**

ಚುನಾವಣೆಯ [ರಾಜಕೀಯ](https://vijaykarnataka.com/topics/%E0%B2%B0%E0%B2%BE%E0%B2%9C%E0%B2%95%E0%B3%80%E0%B2%AF" \t "_blank) ಕಾವೇರುತ್ತಿದ್ದಂತೆಯೇ ಸೋಷಿಯಲ್‌ ಮೀಡಿಯಾದಲ್ಲಿಯೂ ರಾಜಕೀಯ ಪಕ್ಷಗಳ ಕುರಿತ ಅಣಕ, ಟೀಕೆಗಳು ಅಧಿಕವಾಗಿವೆ. ರಾಜಕಾರಣಿಗಳೆಲ್ಲ ಇಲ್ಲಿ ಟ್ರೋಲಿಂಗ್‌ ಮೂಲಕ ಕಾಲೆಳೆಸಿಕೊಳ್ಳುತ್ತಿದ್ದಾರೆ. ಪಕ್ಷಗಳ ನಡುವಣ ಕೆಸರೆರಚಾಟ ಜನಸಾಮಾನ್ಯರಿಗೆ ಮನರಂಜನೆ ನೀಡುತ್ತಿದೆ. ಸಾಮಾಜಿಕ ಜಾಲತಾಣಗಳಲ್ಲಿ ಇಂದಿನ ರಾಜಕಾರಣ ಬೆತ್ತಲಾಗುತ್ತಿರುವ ಪರಿ ಇದು.

ನಿಖಿಲ್‌ ಎಲ್ಲಿದ್ದಿಯಪ್ಪಾ ?  
  
ಹೀಗೆಂದು ಮಂಡ್ಯದಲ್ಲಿ ನಡೆದ ಜಾಗ್ವಾರ್‌ ಚಿತ್ರದ ಆಡಿಯೋ ರಿಲೀಸ್‌ನ ಅದ್ಧೂರಿ ಸಮಾರಂಭದಲ್ಲಿ ಮುಖ್ಯಮಂತ್ರಿ ಕುಮಾರಸ್ವಾಮಿ ತಮ್ಮ ಮಗ, ನಟ ನಿಖಿಲ್‌ರನ್ನು ಮೈಕ್‌ನಲ್ಲಿ ಕರೆದಿದ್ದರು.  
  
ಅವರ ಈ 'ಡೈಲಾಗ್‌' ಇಂಷ್ಟೊಂದು 'ಹವಾ' ಎಬ್ಬಿಸುತ್ತದೆ ಯಾರೂ ಊಹಿಸಿರಲಿಲ್ಲ.  
  
ನಿಖಿಲ್‌ ಮಂಡ್ಯ ಲೋಕಸಭಾ ಕ್ಷೇತ್ರದ ಜೆಡಿಎಸ್‌ ಅಭ್ಯರ್ಥಿ ಎಂಬುದು ನಿಕ್ಕಿಯಾಗುತ್ತಿದ್ದಂತೆಯೇ 'ಎಲ್ಲಿದ್ದೀಯಪ್ಪಾ ನಿಖಿಲ್‌?' ಡೈಲಾಗ್‌ ಇಟ್ಟುಕೊಂಡು ಜೆಡಿಎಸ್‌ನ ರಾಜಕೀಯ ವಿರೋಧಿಗಳು ಸೋಷಿಯಲ್‌ ಮೀಡಿಯಾಗದಲ್ಲಿ ಮುಗಿಬಿದ್ದರು. ಹತ್ತಾರು ಬಗೆಯ ಮೈಮ್‌ಗಳು ಸೃಷ್ಟಿಯಾದವು.  
  
ಕುಟುಂಬ ರಾಜಕಾರಣವನ್ನು ಟೀಕೆ ಮಾಡಲು ಕೂಡ 'ಎಲ್ಲಿದ್ದಿಯಪ್ಪಾ ನಿಖಿಲ್‌' ಡೈಲಾಗ್‌ ಬಳಕೆಯಾಯಿತು. ಈ ಸಮಾರಂಭದ ಆಡಿಯೋ, ವಿಡಿಯೋಗಳನ್ನು ರೀಮಿಕ್ಸ್‌ ಮಾಡಿ ಟ್ರೋಲ್‌ ಮಾಡಲಾಯಿತು. ಮುಖ್ಯಮಂತ್ರಿ ಕುಮಾರಸ್ವಾಮಿ ಸೋಷಿಯಲ್‌ ಮೀಡಿಯಾದಲ್ಲಿನ ಟೀಕೆಗಳ ಬಗ್ಗೆ ಅಸಹನೆ ವ್ಯಕ್ತಪಡಿಸಲು ಇದೇ ಕಾರಣ.  
  
ಹೀಗೆ ಜೆಡಿಎಸ್‌ನಲ್ಲಿನ ರಾಜಕೀಯ ಬೆಳವಣಿಗೆಗಳು ಮಾತ್ರ ಸೋಷಿಯಲ್‌ ಮೀಡಿಯಾದಲ್ಲಿ ಟ್ರೋಲ್‌ ಆಗುತ್ತಿಲ್ಲ. ಕಾಂಗ್ರೆಸ್‌, ಬಿಜೆಪಿ, ಆಪ್‌ ಹೀಗೆ ಎಲ್ಲ ರಾಜಕೀಯ ಪಕ್ಷಗಳೂ, ಅವುಗಳ ನಾಯಕರುಗಳೂ ಟೀಕೆಗೊಳಗಾಗುತ್ತಿದ್ದಾರೆ. ಕಾಂಗ್ರೆಸ್‌ನ ರಾಹುಲ್‌ ಗಾಂಧಿ ಜೈಷೆ ಮೊಹಮ್ಮದ್‌ ಉಗ್ರ ಸಂಘಟನೆಯ ಮುಖ್ಯಸ್ಥ ಮಸೂದ್‌ ಅಜರ್‌ನನ್ನು 'ಮಸೂದ್‌ ಜೀ' ಎಂದಿದ್ದು, ಪ್ರಧಾನಿ ನರೇಂದ್ರ ಮೋದಿ 'ಅಚ್ಛೇದಿನ್‌' ಬಗ್ಗೆ ಮಾತನಾಡಿದ್ದು ಭಾರೀ ಸದ್ದು ಮಾಡಿದ್ದವು. ಈಗ ಬರೀ ಟೀಕೆ-ಅವಹೇಳನ ಮಾತ್ರವಲ್ಲ , ಸೋಷಿಯಲ್‌ ಮಿಡಿಯಾದಲ್ಲಿಯೇ 'ಲಿಂಚಿಂಗ್‌' (ವಿಚಾರಣೆ ನಡೆಯದೇ ಅಪರಾಧಿಗಳನ್ನು ಗಲ್ಲಿಗೇರಿಸಿದಂತೆ) ಕೂಡ ಈಗ ನಡೆಯುತ್ತಿದೆ. ಚುನಾವಣೆಯ ಸಂದರ್ಭದಲ್ಲಿ ಸೋಷಿಯಲ್‌ ಮೀಡಿಯಾದಲ್ಲಿನ ಈ ರಾಜಕೀಯ ಯುದ್ಧೋನ್ಮಾದದ ಕುರಿತು ಸಮಾಜ ಶಾಸ್ತ್ರಜ್ಞರು ತಲೆಕೆಡಿಸಿಕೊಂಡು ಕುಳಿತಿದ್ದರೆ, ಜನಸಾಮಾನ್ಯರು ತಮ್ಮ ಹಳ್ಳಿಕಟ್ಟೆಯ ಕಾಡು ಹರಟೆಗಳು ಈ ಹೊಸ ಮಾಧ್ಯಮದಲ್ಲಿ ವಿರಾಟ್‌ ಸ್ವರೂಪ ಪಡೆದುಕೊಂಡಿರುವುದನ್ನು ನೋಡಿ ದಂಗಾಗಿದ್ದಾರೆ.  
  
ಗೋಪ್ಯವೆಂಬುದಿಲ್ಲ!  
  
ಪ್ರತಿಯೊಬ್ಬ ವ್ಯಕ್ತಿಯೂ ರಾಜಕಾರಣಿಯೇ ಎಂಬ ಮಾತೊಂದಿದೆ. ರಾಜಕಾರಣ ಯಾರನ್ನೂ ಬಿಡದು. ಪ್ರತಿಯೊಬ್ಬರೂ ತಮ್ಮದೇ ಆದ ರಾಜಕೀಯ ನಿಲುವು-ಒಲವು ಹೊಂದಿರುತ್ತಾರೆ. ಚುನಾವಣಾ ರಾಜಕಾರಣದ ಸಂದರ್ಭದಲ್ಲಿ ಇದನ್ನು ಬಡಿದೆಬ್ಬಿಸುವ ಕೆಲಸವನ್ನು ನಮ್ಮ ರಾಜಕೀಯ ಪಕ್ಷಗಳು ಮಾಡುತ್ತಾ ಬಂದಿವೆ. ಈಗ ಸೋಷಿಯಲ್‌ ಮೀಡಿಯಾದಲ್ಲಿ 'ಆಕ್ಟಿವ್‌' ಆಗಿರುವ ಈ 'ಮತದಾರ' ಸದ್ಯ ರಾಜಕೀಯ ಪಕ್ಷಗಳ ಗುರಿ. ಅವರ ರಾಜಕೀಯ ನಿಲುವು-ಒಲವುಗಳ ಮಾಹಿತಿ ಸಂಗ್ರಹಿಸಿಸುವ ಪಕ್ಷಗಳು ಅವರನ್ನು ತಮ್ಮತ್ತ ಆಕರ್ಷಿಸಲು, ಹಿಡಿತದಲ್ಲಿಟ್ಟುಕೊಳ್ಳಲು ಎಲ್ಲ ರೀತಿಯ ಮಾರ್ಗಗಳನ್ನೂ ಅನುಸರಿಸುತ್ತಿವೆ.

ಇಲ್ಲಿ 'ನನ್ನ ರಾಜಕೀಯ ನಿಲುವು ನನ್ನದು, ಅದನ್ನು ಬಹಿರಂಗಪಡಿಸಲಾರೆ' ಎಂಬ ಗೋಪ್ಯತೆಯ ಕೋಟೆಯನ್ನು ಮುರಿಯುವ ಜಾಣರಿದ್ದಾರೆ...'ನೀವು ನಿಮ್ಮ ಅಭಿಪ್ರಾಯ ಹೇಳಲೇಬೇಕು' ಎಂದು ಪಟ್ಟು ಹಾಕುವ ಪಟಿಂಗರಿದ್ದಾರೆ... ನಿಮ್ಮ 'ಲೈಕ್‌'ಗಳ ಲೆಕ್ಕಾಚಾರ ಹಾಕಿ ತೀರ್ಮಾನ ಹೇಳುವ ತೀರ್ಪುಗಾರರಿದ್ದಾರೆ... ನಿಮ್ಮ ಮೌನಕ್ಕೆ ಕಾರಣ ಹುಡುಕಿ ಕುಟುಕುವರೂ ಸಿಗುತ್ತಾರೆ. ಹಾಗಾಗಿ ನೀವೀಗ ಸೋಷಿಯಲ್‌ ಮೀಡಿಯಾದಲ್ಲಿದ್ದೀರಿ ಎಂದರೆ ನಿಮ್ಮ ರಾಜಕೀಯ ಒಲವು ನಮಗೆ ಗೊತ್ತಿದೆ ಎನ್ನುವಷ್ಟರ ಮಟ್ಟಿಗೆ ನಮ್ಮ ರಾಜಕೀಯ ಪಕ್ಷಗಳು ಅಪ್‌ಡೇಟ್‌ ಆಗಿವೆ. ಇದು ಅವುಗಳ ಇಂದಿನ ಅನಿವಾರ್ಯತೆ ಕೂಡ ಹೌದು.