**ಭಾಷಾಸತ್ರದ ಕಡೆಗಿನ ಪಯಣದಲ್ಲಿ ಜ್ಞಾನವಿಕಾಸದ ಹೆಜ್ಜೆಗುರುತುಗಳು**

ವೈಯಕ್ತಿಕವಾದ ಏನೊಂದೂ ವಿಚಾರಗಳನ್ನು ವಿಲಂಬಿಸಿ ಮಾತನಾಡಲು ಬಯಸದ ಕೆ.ಪಿ.ರಾಯರು ಒಳ್ಳೆಯ ಮಾತುಗಾರರು. ಅವರೊಡನೆ ಒಂದಿಷ್ಟು ಹೊತ್ತು ಕಳೆಯುವುದೆಂದರೆ ಹೊಸದೊಂದು ವಿಚಾರವನ್ನು ಬೊಗಸೆಗೆ ತುಂಬಿಕೊಂಡಂತೆ. ನಮ್ಮ ಗ್ರಹಿಕೆಯ ಸಾಮರ್ಥ್ಯಕ್ಕೆ ತಕ್ಕಂತೆ ಅವರ ಮಾತುಗಳನ್ನು ಅರಗಿಸಿಕೊಳ್ಳುತ್ತ, ಆ ಮೂಲಕ  ನಾವು ವೈಚಾರಿಕ ಹೊಳಹುಗಳನ್ನು ಪಡೆದುಕೊಳ್ಳಬಹುದು. ಇಂತಹ ಅನೇಕ ಹೊಳಹುಗಳು  ಇರುವ ಕೃತಿಯೊಂದನ್ನು ಅವರು ತಮ್ಮ 81ರ ಹರೆಯದಲ್ಲಿ ರಚಿಸಿದ್ದಾರೆ.

ಭಾರತೀಯ ಭಾಷಾ ಗಣಕ ಪಿತಾಮಹ ಕಿನ್ನಿಕಂಬಳ ಪದ್ಮನಾಭ ರಾವ್‍ ಎಲ್ಲರ ಪ್ರೀತಿಯ ಕೆ.ಪಿ. ರಾವ್‍. ಹೊಸ ತಲೆಮಾರಿನವರ ಜೊತೆಗೆ ಪ್ರೀತಿಯಿಂದ ಮಾತನಾಡುತ್ತ, ತಮ್ಮ ಜ್ಞಾನ ಸಂಗ್ರಹವನ್ನು ಅವರಿಗೊಪ್ಪುವ ರೀತಿಯಲ್ಲಿ ಹೇಳಬಲ್ಲವರು. ಕೇರಳದ ಸಿನಿಮಾ ಲೋಕವನ್ನು, ಮುಂಬಯಿಯ ಸಂಗೀತ ಲೋಕವನ್ನು, ಕ್ವಾಂಟಂ ಫಿಸಿಕ್ಸ್‌ನಲ್ಲಿ ತೋರುವ ಸಂದಿಗ್ಧಗಳನ್ನು, ಹೊಸತಲೆಮಾರಿನ ಎಂಜಿನಿಯರ್‌ಗಳು ಎದುರಿಸುತ್ತಿರುವ ಸವಾಲುಗಳನ್ನು ಮಾತನಾಡಬಲ್ಲವರು.

ಅವರು ತುಷಾರ ಪತ್ರಿಕೆಗೆ ತಮ್ಮ ಆತ್ಮಕತೆ ‘ಪದುಮನಾಭನ ಧ‍್ಯಾನ’ ಸರಣಿಯನ್ನು ಬರೆಯಲು ಶುರು ಮಾಡಿದಾಗ, ಭಾಷಾ ವಿಜ್ಞಾನಕ್ಕೆ ಸಂಬಂಧಿಸಿದ ಕಾದಂಬರಿಯೊಂದನ್ನು ಬರೆಯಬೇಕು ಎಂದು ನಿರ್ಧರಿಸಿದರು. ಹಾಗೆ ರೂಪುಗೊಂಡ ಪಾತ್ರವೇ ಪ್ರೊ. ಶಂಭು ಮಹಾಜನರು. ನಾಲ್ಕು ವರ್ಷಗಳ ದೀರ್ಘಕಾಲದ ಬರಹದೊಂದಿಗೆ ರೂಪುಗೊಂಡ ಕಾದಂಬರಿ ಎನ್ನಬಹುದಾದ ಪ್ರಕಾರದಲ್ಲಿರುವ ಕೃತಿ ‘ವರ್ಣಕ’. ಹಾಗೆ ನೋಡಿದರೆ, ಇದನ್ನು ಕಾದಂಬರಿ ಎಂದರೆ ತುಸು ಹೃಸ್ವವಾದದಂತೆ ಭಾಸವಾಗುತ್ತದೆ. ಭಾಷಾ ಜ್ಞಾನಕೋಶವೆಂದರೆ ಹೆಚ್ಚು ಸರಿಯೆನಿಸುತ್ತದೆ.

ಕೃತಿಯನ್ನು ಪ್ರಧಾನವಾಗಿ ಮೂರು ಭಾಗಗಳನ್ನಾಗಿ ವಿಂಗಡಿಸಲಾಗಿದ್ದು, ಮೊದಲನೆಯ ಭಾಗದ ಕತೆಯು, ಎರಡನೇ ಭಾಗದಲ್ಲಿ ಮಂಡನೆಯಾಗುವ ಜಿಜ್ಞಾಸೆಗೆ ಪೂರ್ವಪೀಠಿಕೆಯಂತೆ ಮೂಡಿ ಬಂದಿದೆ.  ಶಂಭುಮಹಾಜನ ಅವರ ಪಾತ್ರ ಚಿತ್ರಣ ಮತ್ತು ಜೀವನಕಥನವಿರುವ ಮಹತ್ವದ ಭಾಗವು ಮೊದಲನೇ ಭಾಗವಾದ ‘ಪ್ರಸ್ಥಾನ’ದಲ್ಲಿದೆ. ಎರಡನೆಯ ಭಾಗವಾದ ‘ಪ್ರಯಾಣ’ದಲ್ಲಿ ಶಂಭುಮಹಾಜನರು ಪಾಕಿಸ್ತಾನದ ತಕ್ಷಶಿಲೆಗೆ ಪ್ರಯಾಣಿಸುವ ಕತೆಯಿದೆ. ಈ ಪ್ರಯಾಣವು ಮೇಲುನೋಟಕ್ಕೆ ಶಂಭುಮಹಾಜನರು ಜಿ.ಟಿ. ಎಕ್ಸ್‌ಪ್ರೆಸ್‍ ಎಂಬ ವಿಶೇಷ ರೈಲಿನಲ್ಲಿ ನಡೆಸುವ ಪ್ರಯಾಣದಂತೆ ಕಂಡುಬಂದರೂ, ಅದು ಸಾವಿರಾರು ವರ್ಷಗಳ ಅವಧಿಯಲ್ಲಿ ಭಾಷಾ ವಿಜ್ಞಾನ ಕ್ಷೇತ್ರದಲ್ಲಿ ಬಹುಮುಖೀ ಜಿಜ್ಞಾಸೆಯು ಹೇಗೆ ಮುಂದುವರೆಯಿತು ಎಂಬ ಪ್ರಯಾಣದ ಕಥನವೂ ಹೌದು. ಪ್ರೊ. ಶಂಭು ಮಹಾಜನರು ಪ್ರಯಾಣಿಸುವ ರೈಲು, ತಕ್ಷಶಿಲೆಯನ್ನು ತಲುಪಿದಾಗ ಅಲ್ಲೊಂದು ಭಾಷಾ ಸತ್ರವು ಅನಾವರಣಗೊಳ್ಳುತ್ತದೆ. ಕೌಟಿಲ್ಯ ವಿಷ್ಣುಗುಪ್ತರ ಸಂಪಾದಕತ್ವದಲ್ಲಿ ತಕ್ಷಶಿಲೆಯಲ್ಲಿ ನಡೆದ ಭಾಷಾ ಅಧಿವೇಶನದ ಅಥವಾ ಭಾಷಾ ಸತ್ರದ ವರದಿಯು ‘ಪ್ರಬೋಧನ’ ಎಂಬ ಮೂರನೆಯ ಭಾಗದಲ್ಲಿದೆ. ಮೂರೂ ಭಾಗಗಳು ಒಂದಕ್ಕೊಂದು ಪೂರಕವಾಗಿರುವುದು ಸಹಜವಾಗಿದ್ದರೂ, ಮೊದಲನೆಯ ಭಾಗವು ದಟ್ಟವಾದ ಕಥನ ಕ್ರಮವನ್ನು ಒಳಗೊಂಡಿದೆ. ಎರಡನೆಯ ಭಾಗವು ಭಾಷಾ ಜಿಜ್ಞಾಸೆ, ವಿಚಾರ ಮಂಥನಗಳೊಂದಿಗೆ ಓದುವಿಕೆಯನ್ನು ತುಸು ಜಟಿಲವಾಗಿಸುತ್ತ ಹೋಗುತ್ತದೆ. ಮೂರನೆಯ ಭಾಗದಲ್ಲಿ ಕಥನ ಕ್ರಮಕ್ಕೆ ಹೆಚ್ಚೇನೂ ಆದ್ಯತೆ ಕೊಡದೇ, ಈ ಕ್ಷೇತ್ರದಲ್ಲಿ ಜ್ಞಾನದಾಹ ಹೊಂದಿದವರಿಗೆ ಯಥೇಷ್ಟವಾದ ಹೂರಣವನ್ನು ಕಲ್ಪಿಸಿಕೊಡಲಾಗಿದೆ.

ವೈವಿಧ್ಯಮಯ ಬಣ್ಣದ ಹೂವುಗಳ ಮಾಲೆಯನ್ನು ನೇಯ್ದಂತೆ, ಭಾಷಾ ಕ್ಷೇತ್ರದ ಬೆಳವಣಿಗೆಗಳನ್ನು ಕಥೆಯೆಂಬ ಸೂತ್ರದಲ್ಲಿ ಲೇಖಕರು ಬಂಧಿಸಿದ್ದಾರೆ. ಅಲ್ಲಿ ಕಥೆಯ ಮುನ್ನಡೆಗೋಸ್ಕರ ವಿಸ್ಮಯ, ಭ್ರಮೆಯೆಂಬಂತಹ ಕಲ್ಪನೆಗಳ ನೆರವನ್ನು ಪಡೆದಿದ್ದಾರೆ.  ವ್ಯಾಕರಣ ಕ್ಷೇತ್ರದಲ್ಲಿ ಸಂಶೋಧನೆ ಮಾಡಿದ, ಸಾಧಕರ ಪೂರ್ವಾಪರಗಳೊಂದಿಗೆ ವಿಚಾರ ಮಂಡನೆಯನ್ನು ಮಾಡಿದ್ದಾರೆ.

ದೂರದ ಇಂಗ್ಲೆಂಡ್ ನಲ್ಲಿ ಸಾಧಕನಾಗಿ ಬೆಳೆದ ಪ್ರೊ. ಶಂಭುಮಹಾಜನರು, ನಿವೃತ್ತಿಯ ಬಳಿಕ ಭಾರತದಲ್ಲಿ ತಮ್ಮ ಹುಟ್ಟೂರಿಗೆ ಬರುತ್ತಾರೆ. ಇಲ್ಲೋ, ಬದಲಾವಣೆಯ ಮಹಾಪರ್ವವೇ ನಡೆದಿರುವುದನ್ನು ಗಮನಿಸುತ್ತಾರೆ. ಅಷ್ಟರಲ್ಲಿ ಅವರಿಗೊಂದು ಆಹ್ವಾನ ಬರುತ್ತದೆ. ಪಾಕಿಸ್ತಾನದ ಟಾಕ್ಸಿಲಾ ತಾಂತ್ರಿಕ ವಿಶ್ವವಿದ್ಯಾಲಯವು ಯುನೆಸ್ಕೋದ ಸಹಯೋಗದೊಂದಿಗೆ ಇಸ್ಲಾಮಾಬಾದಿನ ಟ್ಯಾಕ್ಸಿಲಾ ವಿಶ‍್ವವಿದ್ಯಾಲಯದ ಆವರಣದಲ್ಲಿ ಭಾಷಾಶಾಸ್ತ್ರದ ವಿಶ್ವಸಮ್ಮೇಳನವನ್ನು ಆಯೋಜಿಸಿದ್ದು, ಅದರ ಸರ್ವಾಧ್ಯಕ್ಷತೆಯನ್ನು ವಹಿಸುವಂತೆ ಟ್ಯಾಕ್ಸಿಲಾ ವಿಶ್ವವಿದ್ಯಾಲಯದ ಡಾ. ಮಹಮದಾಲಿ ಅವರು ಮಹಾಜನರನ್ನು  ಆಹ್ವಾನಿಸುತ್ತಾರೆ. ಈ ಆಹ್ವಾನವನ್ನು ಮಹಾಜನರು ಒಪ್ಪಿಕೊಳ್ಳುತ್ತಾರೆ.

ಒಂದಿಷ್ಟು ದಿನ ಊರಿನಲ್ಲಿಯೇ ಇರುವ ಶಂಭುಮಹಾಜನರು, ಮಂಗಳೂರು ವಿಶ್ವವಿದ್ಯಾಲಯದಲ್ಲಿ ‘ಸಂಸ್ಕೃತ ಭಾಷೆಗೆ ತಕ್ಷಶಿಲೆಯ ಮತ್ತು ವಿದೇಶಿಯರ ಕೊಡುಗೆ, ಭಾಷಾಶಾಸ್ತ್ರದ ದೃಷ್ಟಿಯಿಂದ’ ಎಂಬ ಶೀರ್ಷಿಕೆಯಡಿ ಉಪನ್ಯಾಸ ನೀಡುತ್ತಾರೆ. ಪಾಣಿನಿಯವರು, ಪಾಣಿನಿಯವರ ‘ಅಷ್ಟಾಧ್ಯಾಯಿ’ ಮತ್ತು ಸಂಸ್ಕೃತ ಭಾಷೆಗೆ ತಕ್ಷಶಿಲೆಯ ಕೊಡುಗೆಯನ್ನು ಪೂರ್ವಪೀಠಿಕೆಯಾಗಿ ವಿವರಿಸಿ, ವಿದೇಶೀಯರಿಗೆ ಇಲ್ಲಿನ ಭಾಷೆಗಳನ್ನು ಕಲಿಯುವ ಅವಶ್ಯಕತೆ ಏನು, ನಮ್ಮ ದೃಷ್ಟಿಕೋನವನ್ನು ಸಂಕುಚಿತಗೊಳಿಸುವ ಮೂಢನಂಬಿಕೆಗಳೇನು, ಮೊದಲ ತೌಲನಿಕ ಭಾಷಾ ಶಾಸ್ತ್ರಜ್ಞ ಆಲ್‍ ಬಿರೂನೀ, ದಕ್ಷಿಣ ಏಷ್ಯಾ ಮತ್ತು ಭಾರತದ ಪರ್ಷಿಯನ್ ಭಾಷೆ, ಆಧುನಿಕ ಕಾಲದಲ್ಲಿ ಭಾಷೆಗಳು, ಹೊರದೇಶಗಳಲ್ಲಿ ಭಾಷಾ ವಿಜ್ಞಾನ -ಎಂಬೆಲ್ಲ ವಿಷಯಗಳನ್ನು ಮಂಡಿಸುತ್ತಾರೆ.

ಬಳಿಕ ಡಾ.ಮಹಮದಾಲಿ ಅವರು ಮಾಡಿದ ವ್ಯವಸ್ಥೆಯಂತೆ ಮಂಗಳೂರಿನಿಂದ ಪೇಶಾವರಕ್ಕೆ ಹೊರಡುವ ಜಿ.ಟಿ. ಎಕ್ಸ್‌ಪ್ರೆಸ್ ರೈಲಿನಲ್ಲಿ ತಕ್ಷಶಿಲೆಯ ಕಡೆಗೆ ಪ್ರಯಾಣ ಬೆಳೆಸುತ್ತಾರೆ. ಈ ರೈಲು ಪ್ರಯಾಣದ ಸಂದರ್ಭದಲ್ಲಿ ಅವರನ್ನು ಭೇಟಿಯಾಗುವ ಅನೇಕ  ವಿದ್ವಾಂಸರು ಚರ್ಚೆ ನಡೆಸುತ್ತಾರೆ.

ರೈಲಿನ ಲೈಬ್ರರಿಯಲ್ಲಿ ಪುಸ್ತಕವೊಂದು ತನ್ನ ಕತೆ ಹೇಳತೊಡಗುತ್ತದೆ. ಲೈಬ್ರರಿಯಲ್ಲಿ ದೊರೆಯುವ ಪುಸ್ತಕವೊಂದು ಮೇಲ್ಪತ್ತೂರು ನಾರಾಯಣ ಭಟ್ಟತಿರಿಪಾದರ ಕತೆಯನ್ನು ಹೇಳುತ್ತದೆ. ನಾರಾಯಣ ಭಟ್ಟತಿರಿಯ ಸ್ನೇಹಿತ ವಾಸುದೇವನೇ ಈ ಪುಸ್ತಕದಲ್ಲಿರುವ ಕಥನಕಾರ. ಬಹಳ ವಿವರವಾದ ಅಧ್ಯಾಯವಿದು. ನಾರಾಯಣನ ಬಾಲ್ಯ, ಅವನು ಜ್ಞಾನಪಿಪಾಸುವಾಗಿ ಗುರುಗಳಾದ ಅಚ್ಯುತ ಪಿಶಾರೋಡಿ ಅವರ ಆಶ್ರಮಕ್ಕೆ ಬರುವುದು, ಅಲ್ಲಿ ವಿದ್ಯಾರ್ಜನೆ, ಮೌನವಾಗಿ ಸಾಗುವ ಪ್ರೇಮ, ನಾರಾಯಣೀಯದ ರಚನೆ, ಮೀಮಾಂಸೆ ಪ್ರವೇಶ ರಚನೆ, ‘ಮಾನಮೇಯೋದಯ’ದ ರಚನೆಯ ವಿವರಗಳಿವೆ. ತಮ್ಮ ಗುರುದಕ್ಷಿಣೆ ರೂಪದಲ್ಲಿ ಅವರ ರೋಗವನ್ನು ರೋಗಪ್ರತಿಗ್ರಹದ ಮೂಲಕ ಸ್ವೀಕರಿಸುವ ವಿವರಗಳಿವೆ.  ಹೀಗೆ ಅಧ್ಯಾಯದಲ್ಲಿ ಸುಂದರವಾದ ಕಥನ ಕ್ರಮದಲ್ಲಿಅನೇಕ ವಿಚಾರಗಳನ್ನು ಹೇಳಿದ್ದಾರೆ.

ಭಟ್ಟತಿರಿಯವರು ರಚಿಸಿದ ‘ಪ್ರಕ್ರಿಯಾ ಸರ್ವಸ್ವಂ’ ಕೃತಿಯ ಸಾರವನ್ನು ಒಂದು ಪುಟದಲ್ಲಿ ಸಂಗ್ರಹಿಸಿ ವಿವರಿಸುವ ಕೆ.ಪಿ.ರಾಯರು, ಅದರಿಂದ ಬಹಳ ಪ್ರಭಾವಿತರಾದಂತೆ, ಅದರ ಅಪಾರ ಸಾಧ್ಯತೆಗಳ ಕುರಿತೂ ವಾಸುದೇವನ ಪಾತ್ರದ ಮೂಲಕ ವಿವರಿಸುತ್ತಾರೆ.

ರಾಸವಿಲಾಸವಿಲೋಲಂ ಭಜತ ಮುರಾರೇರ್ಮನೋರಮಂ ರೂಪಂ  
ಪ್ರಕೃತಿಷುಯತ್ ಪ್ರತ್ಯಯವತ್ ಪ್ರತ್ಯೇಕಂ ಗೋಪಿಕಾಸು ಸಮ್ಮಿಲಿತಂ.

(ಭಾಷೆಯಲ್ಲಿ ಪ್ರಕೃತಿ ಪ್ರತ್ಯಯಗಳು ಸೇರಿಕೊಂಡು ಒಂದಾಗಿರುವ ಹಾಗೆ ಪ್ರತಿಯೋರ್ವ ಗೋಪಿಕೆಯಲ್ಲಿ ಒಂದಾಗಿ ರಾಸಕ್ರೀಡೆಯಲ್ಲಿ ಮಗ್ನನಾಗಿರುವ ಮುರಾರಿಯ ಮನೋಹರ ರೂಪವನ್ನು ಭಜಿಸಿರಿ) ಎಂಬ ಶ್ಲೋಕದೊಂದಿಗೆ ಆರಂಭವಾಗುವ ‘ಪ್ರಕ್ರಿಯಾ ಸರ್ವಸ್ವಂ’ ಒಂದು ಬೌದ್ಧಿಕ ನಿಧಿಯಾಗಿದೆ ಎನ್ನುತ್ತಾರೆ.