ತುರುಗಳ ಮಂದೆ, ಬೆರಣಿ ತಟ್ಟುವವರು, ಸೈಕಲ್ ರಿಪೇರಿ ಮಾಡುವವರು, ಕಾರ್ಯನಿರತ ಕ್ಷೌರಿಕರು, ವಿಶಾಲವಾದ ಭತ್ತದ ಗದ್ದೆಗಳು, ತೆಂಗು ಅಡಿಕೆಯ ತೋಟಗಳು, ಶುಂಠಿ, ಅರಿಶಿನ ಮತ್ತು ರಾಗಿ ಹೊಲಗಳು, ಕೆರೆತೊರೆಗಳು ಮತ್ತು ಹಳ್ಳಿಯ ಪೂರ್ವ ದಿಕ್ಕಿನಲ್ಲಿ ಉತ್ಸಾಹದಿಂದುಕ್ಕುವ ಕಾವೇರಿ ನದಿಯನ್ನು ತಲುಪಲು ಇರುವ ಹಚ್ಚಹಸಿರಾದ ಕಿರುದಾರಿಗಳು ಇವೆಲ್ಲವನ್ನೂ ಹಾದುಹೋಗುವಾಗ ಇಡೀ ಗ್ರಾಮ ನಿಸರ್ಗದೊಂದಿಗೆ ಸಂಪೂರ್ಣ ಸಾಮರಸ್ಯದಿಂದಿರುವುದು ಕಂಡುಬರುತ್ತದೆ. “ಈ ಪುಣ್ಯನದಿ ಧರ್ಮಜಾತಿಗಳ, ಬಡವಬಲ್ಲಿದರ, ಶಿಕ್ಷಿತ-ಅಶಿಕ್ಷಿತರ ನಡುವಿನ ಗಡಿಗೆರೆಗಳನ್ನು ಅಳಿಸಿ ಹರಿಯುತ್ತದೆ. ಬಾಳಿಗೆ ಸಂಜೀವಿನಿಯಂತಿರುವ ಈ ನದಿಯ ಶಾಂತ ಮತ್ತು ಅಕ್ಷುಬ್ಧವಾದ ಹರಿವು ಎಂದೆಂದಿಗೂ ಸಾಮರಸ್ಯವನ್ನು ನಿರ್ವಹಿಸಬಲ್ಲ ಶಕ್ತಿಯ ಪ್ರತೀಕವಾಗಿದೆ” ಎನ್ನುತ್ತಾರೆ ನದೀತೀರದಲ್ಲಿರುವ ದೇವಾಲಯದ ವೇದವಿದ್ವಾಂಸರು.

ರುದ್ರಪಟ್ಣ ಕಾವೇರಿಯ ಬಲದಂಡೆಯ ಮೇಲ್ಭಾಗದಲ್ಲಿದೆ. ಇಲ್ಲಿ ನದಿಗೆ ‘ಮರುದ್ವತೀ’ ಎಂಬ ಹೆಸರಿದೆ. ನದಿಯ ಮೇಲೆ ಹಾದುಬರುವ ಗಾಳಿಯ ಮೊರೆತ ನದಿಯಲ್ಲಿ ಉಕ್ಕೇರುವ ತೆರೆಗಳನ್ನು ಹುಟ್ಟುಹಾಕುವುದರಿಂದ ನದಿಗೆ ಈ ಹೆಸರು ಬಂದಿತು ಎಂದು ಗ್ರಾಮದ ವೇದಪಂಡಿತರು ವಿವರಿಸುತ್ತಾರೆ. ಕೊಡಗು ಜಿಲ್ಲೆಯಿಂದ ಹಾಸನ ಜಿಲ್ಲೆಗೆ ಚಿಮ್ಮುತ್ತ ಬಂದು ರುದ್ರಪಟ್ಣದಲ್ಲಿ ಉತ್ತರದಿಂದ ದಕ್ಷಿಣಕ್ಕೆ ಹರಿಯುವ ಕಾವೇರಿ ಬುದ್ಬುದಗಳಿಂದ ಕೂಡಿ ನೊರೆನೊರೆಯಾಗಿ ಕಂಡರೂ ಉದ್ವೇಗವಿಲ್ಲದೆ ಸಂಗೀತಮಯವಾಗಿ ಪ್ರವಹಿಸುತ್ತಾಳೆ.

ಈ ಪವಿತ್ರ ನದೀತಟದಲ್ಲಿ ಬೀಸಿಬರುವ ತಂಗಾಳಿಯನ್ನು ಮತ್ತು ಜುಳುಜುಳು ಹರಿಯುವ ನದಿಯ ಮಧುರ ನಾದವನ್ನು ಅನುಭವಿಸುತ್ತ ಕುಳಿತವರಿಗೆ ತೆರೆಗಳು ಗುಳುಗುಳಿಸುತ್ತ ಕಲ್ಲುಬಂಡೆಗಳಿಗೆ ಅಪ್ಪಳಿಸುವ ಸದ್ದು ನಾದದೊಂದಿಗೆ ಲಯವನ್ನು ಬೆಸೆಯುತ್ತಿರುವಂತೆ ಭಾಸವಾಗುತ್ತದೆ. ಆ ಎರಡು ದೊಡ್ಡ ಗಾತ್ರದ ಕಲ್ಲುಗಳು – ಚಿಕ್ಕ ನಂದಿಕಲ್ಲು ಮತ್ತು ದೊಡ್ಡ ನಂದಿಕಲ್ಲುಗಳು ಮಳೆಯನ್ನು ಹಾಗೂ ನೀರಿನ ಹರಿವನ್ನು ಅಳೆಯಲು ಎಂದಿನಿಂದ ಅಲ್ಲಿವೆ ಎಂದು ವಿವರಿಸುತ್ತಾರೆ ಮಂಜುನಾಥ್. ನದಿಯ ಸುತ್ತಮುತ್ತಲ ಹಳ್ಳಿಗರೆಲ್ಲರಿಗೂ ಸ್ನಾನಕ್ಕೆ ಅವಕಾಶ ನೀಡಿರುವುದರಿಂದ ರುದ್ರಪಟ್ಣದ ಕಡೆಯ ತೀರದಲ್ಲಿರುವ ಸುಮಾರು ಐವತ್ತು ಕಲ್ಲುಗಳಿಗೆ, ಅಲ್ಲಿ ನಿಯಮಿತವಾಗಿ ಪುಣ್ಯಸ್ನಾನಕ್ಕಿಳಿಯುತ್ತಿದ್ದ ಒಬ್ಬರಲ್ಲ ಒಬ್ಬ ವ್ಯಕ್ತಿಯ ಹೆಸರನ್ನು ಇರಿಸಲಾಗಿದೆ.

ಚೆನ್ನಕೇಶವ ಮತ್ತು ಕಾಡುಮಲ್ಲೇಶ್ವರ ದೇವಸ್ಥಾನಗಳೆರಡೂ ಈ ಗ್ರಾಮದಲ್ಲಿರುವ ಹೊಯ್ಸಳರ ಕಾಲದ ಅತ್ಯಂತ ಪುರಾತನ ದೇವಾಲಯಗಳು. ನದಿಯ ಪೂರ್ವ ತೀರದಲ್ಲಿನ ಪ್ರಸನ್ನ ರಾಮೇಶ್ವರ ದೇವಸ್ಥಾನಕ್ಕೆ ಅತಿ ಸನಿಹದಲ್ಲಿರುವ ಎತ್ತರದ ವೃಕ್ಷಗಳ ತೋಪೊಂದು ಈ ದೇವಾಲಯಕ್ಕೆ ರಮ್ಯ ಮತ್ತು ಗ್ರಾಮ್ಯ ಹಿನ್ನೆಲೆಯನ್ನು ಒದಗಿಸಿದೆ. ನದಿಯಲ್ಲಿ ವಿಪುಲವಾಗಿ ಕಂಡುಬರುವ ಕಪ್ಪು ಮತ್ತು ಕಂದು ಬಣ್ಣದ ಕಲ್ಲುಗಳು ಗ್ರಾಮದ ದರ್ಶನೀಯತೆಯನ್ನು ಹೆಚ್ಚಿಸಿವೆ. ಹೊಲಗದ್ದೆಗಳಲ್ಲಿರುವ ಹಸಿರಿನ ವಿವಿಧ ಛಾಯೆಗಳು ಪೋಸ್ಟ್‍ಕಾರ್ಡ್‍ನಲ್ಲಿ ಮುದ್ರಣಗೊಳ್ಳುವ ಗ್ರಾಮದ ಪ್ರತಿಕೃತಿಗಳಿಗೆ ಮನೋಹರವಾದ ಚಿತ್ರಗಳನ್ನು ಒದಗಿಸಿವೆ.

ರುದ್ರಪಟ್ಣದಲ್ಲಿ ಇತ್ತೀಚೆಗೆ 13,000 ಚದರಡಿಯ ನಿವೇಶನದ ಮೇಲೆ ನಿರ್ಮಾಣಗೊಂಡಿರುವ ಸಪ್ತಸ್ವರ ಧ್ಯಾನ ಮಂದಿರ ಬಹು ವೈವಿಧ್ಯವುಳ್ಳ ಹಸಿರಿನ ಪರಿಸರಕ್ಕೆ ಸದಭಿರುಚಿಯಿಂದ ತೆರೆದುಕೊಳ್ಳುತ್ತದೆ.

ಈ ಧ್ಯಾನಮಂದಿರದ ಕಟ್ಟಡ ತಂಬೂರಿಯ ಆಕಾರದಲ್ಲಿ ನಿರ್ಮಾಣಗೊಂಡಿದ್ದು, ಸಪ್ತಸ್ವರಗಳನ್ನು ಪ್ರತಿನಿಧಿಸುವ ಸಪ್ತ ಗೋಪುರಗಳನ್ನು ಹೊಂದಿದೆ. ಕಟ್ಟಡದೊಳಗೆ ಸಂತ-ವಾಗ್ಗೇಯಕಾರರ ಪ್ರತಿಮೆಗಳಿವೆ.

2002ರಲ್ಲಿ ರುದ್ರಪಟ್ಣ ಸಂಗೀತೋತ್ಸವ ಸಮಿತಿ ರಚನೆಗೊಂಡಿದ್ದು, ಪ್ರತಿವರ್ಷ ಕರ್ನಾಟಕ ಸಂಗೀತದ ಸಂತ-ವಾಗ್ಗೇಯಕಾರರ ಸ್ಮರಣೆಯಲ್ಲಿ ನಡೆಯುವ ಉತ್ಸವಗಳಲ್ಲಿ ಮಾತ್ರವಲ್ಲ, ಇತರ ಸಂದರ್ಭಗಳಲ್ಲೂ ಎಲ್ಲಡೆಗಳಿಂದ ಸಂಗೀತಗಾರರನ್ನು ಆಕರ್ಷಿಸುತ್ತದೆ.