ನಾನೊಂದು ಹೊಸ ಕಾರು ತೆಗೊಂಡೆ, ನಮ್ಮನೆ ಬೆಕ್ಕು ಮರಿ ಹಾಕಿದೆ, ನಿನ್ನೆಯಷ್ಟೇ ಹೇರ್ ಕಟ್ ಮಾಡಿಸಿಕೊಂಡೆ, ಇದು ನನ್ನ ಹೊಸ ಹೇರ್ ಸ್ಟೈಲ್, ನನ್ನ ಹಿಂಭಾಗದಲ್ಲಿ ಆಗಿದ್ದ ಕುರು ನಿಮ್ಮೆಲ್ಲರ ಹಾರೈಕೆಯಿಂದ ಮಾಗುತ್ತಿದೆ, ನನ್ನ ಮಗ ಇವತ್ತು ಸ್ಕೂಲಿಗೆ ಹೋಗಿಲ್ಲ.

ಹೀಗೆಲ್ಲಾ ತಮ್ಮ ‘ಆತ್ಮಕಥನ’ಗಳನ್ನು ಸ್ಟೇಟಸ್ಸಲ್ಲಿ ಹಾಕಿಕೊಂಡು ಲೈಕ್‌ಗೋಸ್ಕರ ಕಾಯುವ ಫೇಸ್‌ಬುಕ್ ಸದಸ್ಯರ ಬಗ್ಗೆ ಹಿಂದೊಮ್ಮೆ ಬರೆದಿದ್ದೆ. ಏನಾದರೂ ಬರೆಯಬೇಕು ಎಂಬ ಹಟಕ್ಕೆ ತಮ್ಮ ದೈನಂದಿನ ಚಟುವಟಿಕೆಗಳನ್ನೆಲ್ಲಾ ಫೇಸ್‌ಬುಕ್ಕಲ್ಲಿ ದಾಖಲಿಸುತ್ತಾ ಹೋಗುವ ಈ ಅಗೋಚರ ಶತ್ರುಗಳ ಕಾಟದಿಂದ ಪಾರಾಗುವುದಕ್ಕೆ ಅಂಥವರನ್ನು ಅನ್ ಫ್ರೆಂಡ್ ಮಾಡಿದ್ದೂ ಉಂಟು. ಹೊಸ ತಂತ್ರಜ್ಞಾನ ಅಥವಾ ಮಾಧ್ಯಮವೊಂದು ಕೈಗೆ ಸಿಕ್ಕಾಗ ಅದನ್ನು ಹೇಗೆ ಬಳಸಿಕೊಳ್ಳಬೇಕು ಅನ್ನುವುದರ ಬಗ್ಗೆ ನಮಗೆ ಗೊಂದಲ ಉಂಟಾಗುವುದು ಸಹಜ. ಆದರೆ ಫೇಸ್‌ಬುಕ್ ಈಗ ಹೊಸ ಮಾಧ್ಯಮವಾಗಿ ಉಳಿದಿಲ್ಲ, ಅದು ನಮ್ಮ ದೈನಿಕದ ಒಂದು ಭಾಗವಾಗಿ ಕೆಲವು ವರ್ಷಗಳೇ ಕಳೆದಿವೆ. ಆದರೆ ಅದರ ಸಾಧ್ಯತೆ ಮತ್ತು ಬಳಕೆಯ ಬಗ್ಗೆ ಯಾರೂ ಗಂಭೀರವಾಗಿ ಯೋಚಿಸುತ್ತಿಲ್ಲ ಎಂಬ ವ್ಯಥೆ ನನ್ನನ್ನು ಕಾಡಿದೆ. ಕೆಲವರಂತೂ ಫೇಸ್‌ಬುಕ್ಕನ್ನು ಮೊಬೈಲ್ ಫೋನ್ ಥರ ಬಳಸುತ್ತಿದ್ದಾರೆ. ಕಾಫಿ ಆಯ್ತಾ, ತಿಂಡಿ ಆಯ್ತಾ, ಮಧ್ಯಾಹ್ನದ ಊಟಕ್ಕೆ ಏನು ತಿಂದ್ರಿ, ಆಮೇಲೆ ಇನ್ನೇನು ಸಮಾಚಾರ? ಹೀಗೇ ಕುಶಲೋಪರಿ ಸಾಗುತ್ತದೆ.

ಇತ್ತೀಚಿನ ಇನ್ನೊಂದು ಅಪಾಯಕಾರಿ ಬೆಳವಣಿಗೆಯೆಂದರೆ ತಮಗಾಗದೇ ಇರುವವರನ್ನು ಹಣಿಯುವುದಕ್ಕೆ ಫೇಸ್‌ಬುಕ್ ಬಳಕೆಯಾಗುತ್ತಿರುವುದು. ಜಾತಿ, ಪಂಥ, ಧರ್ಮ ಇತ್ಯಾದಿಗಳ ಹೆಸರಲ್ಲಿ ಈ ನಿಂದನಾಸ್ತುತಿ ನಡೆಯುತ್ತದೆ. ಕವಿಗಳು, ಸಾಹಿತಿಗಳು ಅನಿಸಿಕೊಂಡವರೂ ಇಂಥಾ ಬೈಯ್ಯೋ ಕಾರ್ಯಕ್ರಮದಲ್ಲಿ ಸಕ್ರಿಯವಾಗಿ ಪಾಲ್ಗೊಳ್ಳುತ್ತಿದ್ದಾರೆ. ಇವರೆಲ್ಲರಿಂದ ದೂರ ನಿಂತು ಫೇಸ್‌ಬುಕ್ಕನ್ನು ಸದ್ಬಳಕೆ ಮಾಡಿಕೊಳ್ಳುವುದು ಹೇಗೆ?

ಇವತ್ತು ನನ್ನ ಹಳೇ ಗೆಳೆಯ ಶಾಮಿ (ಎಸ್.ಕೆ. ಶಾಮಸುಂದರ್) ಹಾಕಿದ ಪೋಸ್ಟ್ ಒಂದನ್ನು ಓದುತ್ತಿದ್ದೆ. ಫೇಸ್‌ಬುಕ್ಕಲ್ಲಿ ಯಾವ ರೀತಿಯ ಸ್ಟೇಟಸ್ಸುಗಳನ್ನು ಹಾಕಬೇಕು ಅನ್ನುವುದಕ್ಕೆ ಇದೊಂದು ಸೊಗಸಾದ ಉದಾಹರಣೆಯಾದೀತು. ಒಂದು ಸಾರಿ ಈ ಸಾಲುಗಳನ್ನು ಓದಿಕೊಳ್ಳಿ (ಒಂದೆರಡು ಪ್ಯಾರಾಗಳನ್ನು ಎಡಿಟ್ ಮಾಡಿದ್ದೇನೆ).

“ಮೊನ್ನೆ ಒಂದು ಸ್ಟೇಟಸ್ ಹಾಕಿದ್ದೆ. ಸುಮಾರು ಇನ್ನೂರೈವತ್ತು ಪದಗಳ ಟಿಪ್ಪಣಿ. ಕನ್ನಡದಲ್ಲೇ ಬರೆದಿದ್ದೆ. ಮಧ್ಯೆ ಮಧ್ಯೆ, ಅಲ್ಲಲ್ಲಿ ಕೆಲವು ಇಂಗ್ಲಿಷ್ ಪದಗಳನ್ನು ಬಳಸಿದ್ದೆ. ಅದಕ್ಕೆ ಒಬ್ಬ ಕನ್ನಡಿಗರು ಕಾಮೆಂಟ್ ಹಾಕಿದ್ದರು-“ನಿಮ್ಮ ಬರಹ ಸಂಪೂರ್ಣವಾಗಿ ಕನ್ನಡದಲ್ಲೇ ಇದ್ದಿದ್ದರೆ ಚೆನ್ನಾಗಿರ್ತಿತ್ತು" ಎಂದು. ಅವರ ಕನ್ನಡಾಭಿಮಾನಕ್ಕೆ ಕೆಲವು ನಮಸ್ಕಾರಗಳು.

ನಾನು ಬರೆಯುವುದೇ ಇಲ್ಲ, ಬರೆದರೆ ಬರೆಯುವುದು ಕನ್ನಡದಲ್ಲೇ. ಸಮಯ, ಸಂದರ್ಭ, ವಿಷಯ, ವಿಚಾರದ ಓಟಕ್ಕೆ ಧಕ್ಕೆ ಆಗದಿರಲೆಂದು ಇಂಗ್ಲಿಷ್ ಪದ ಅಥವಾ ವಾಕ್ಯವನ್ನು ಆಗಾಗ ಅಲ್ಲಲ್ಲಿ ಪೋಣಿಸುತ್ತೇನೆ. ನನ್ನ ಅನೇಕ ಓದುಗರಿಗೆ ಕನ್ನಡ ಭಾಷಾಜ್ಞಾನ, ಶಬ್ದ ಸಂಪತ್ತು, ವಾಕ್ಯರಚನೆ, ವ್ಯಾಕರಣ, ಸಮಾಸ, ಸಂಧಿ, ಅರ್ಥವಿನ್ಯಾಸಗಳ ಅರಿವಿದೆ ಎಂದು ಗೊತ್ತಿದ್ದೂ ಸಹ.

ಸರ್ವೇ ಸಾಮಾನ್ಯವಾಗಿ ನಾನು ಬರೆಯುವುದು ಕನ್ನಡ ಓದುವುದನ್ನೇ ಮರೆತವರಿಗೆ, ಅಕ್ಷರ ಅಕ್ಷರಗಳನ್ನು ಜೋಡಿಸಿಕೊಂಡು, ನಿಧಾನವಾಗಿ, ಕಷ್ಟಪಟ್ಟು ಓದಲು ಇಷ್ಟಪಡುವವರಿಗೆ. ಒತ್ತಕ್ಷರಗಳನ್ನು, ಅಪರೂಪವಾಗುತ್ತಿರುವ ಶಬ್ದಗಳನ್ನು ಅವರ ಮೇಲೆ ಹೇರದೆ, ಸರಳವಾಗಿ ಬರೆಯಬೇಕೆಂಬುದು ನನ್ನ ಆಸೆ.