**ಸರಿ ತಪ್ಪುಗಳ ನಡುವೆ.**

ಯಾರೋ ಏನೋ ಅಂದುಕೊಂಡುಬಿಟ್ಟರೆ ಅನ್ನುತ್ತಲೇ ಬದುಕಿನ ಕೆಲವೊಂದು ಅಮೂಲ್ಯ ಕ್ಷಣಗಳನ್ನು ಕಳೆದುಕೊಂಡುಬಿಡುತ್ತೇವೆ. ಅವರೆಲ್ಲಿ [ತಪ್ಪು](https://vijaykarnataka.com/topics/%E0%B2%A4%E0%B2%AA%E0%B3%8D%E0%B2%AA%E0%B3%81" \t "_blank) ತಿಳಿದುಕೊಳ್ಳುತ್ತಾರೋ ಎಂಬ ಭಾವ ನಮಗೆ ಎಚ್ಚರಿಕೆಯ ಕರೆಗಂಟೆ ನಿಜ. ಆದರೆ, ಕೆಲವೊಮ್ಮೆ ಅದನ್ನು ಮೀರಿ ನಡೆವ ಧೈರ‍್ಯವೂ ಬೇಕು.

ನೀನು ನನ್ನ ಪ್ರೆಂಡ್‌ ಅಂತ ನನಗೆ- ನಿನಗೆ ಗೊತ್ತು ಆದರೆ ನೋಡುವವರಿಗೆ? ಬೇಡ ಕಣೊ, ನೀನು ನನ್‌ ಜತೆಗೆ ಬರಬೇಡ, ಹಿಂದೆ ಬಂದುಬಿಡು ಅನ್ನುತ್ತಾಳೆ ಆಕೆ. ನಮ್ಮಿಬ್ಬರಿಗೂ ಪ್ರೀತಿ ಗೀತಿ ಕಟ್ಟಿ ಮಾತಾಡಬಹುದೆಂಬ ಭಯ ಆಕೆಗೆ ಅವನನ್ನು ನೋಟ್ಸ್‌ ಕೇಳುವುದ್ಹೇಗೆ? ಅವನು ನನ್ನ ಬಗ್ಗೆ ಏನಾದರೂ ತಿಳಿದುಕೊಂಡುಬಿಟ್ರೆ? ಅವರೊಂದಿಗೆ ಓಡಾಡಿಕೊಂಡರೆ ಸಮಾಜ ಹೇಗೆ ಬ್ರಾಂಡ್‌ ಮಾಡಬಹುದು? ಒಂಟಿ ಹೆಣ್ಣೊಬ್ಬಳ ಮನೆಗೆ ಹೋಗಿ ಬಂದರೆ ಸಮಾಜ ಏನು ಅಂದುಕೊಳ್ಳಬಹುದು? ಇಂತಹವೇ ನೂರಾರು 'ತಪ್ಪು ತಿಳಿದುಕೊಳ್ಳುತ್ತಾರೆ' ಎಂಬ ಮನೋಭಾವಗಳು ನಮ್ಮ ನಡುವೆ ಬಂದು ಹೋಗುವುದಿಲ್ಲ ; ಬರುತ್ತವೆ, ಮತ್ತೆ ಹೋಗುವುದಿಲ್ಲ

ಈ 'ತಪ್ಪು ತಿಳಿದುಕೊಳ್ಳುತ್ತಾರೆ' ಎಂಬ ಮನೋಭಾವ ಪ್ರತಿಯೊಬ್ಬರಲ್ಲಿ ಕಾಡುವ ಒಂದು ಸ್ಥಿತಿ. ನಾವು ಅಂತಹ ಜನರ ನಡುವೆಯೇ ಬದುಕುತ್ತಿರುವುದರಿಂದ ನಮ್ಮೆಲ್ಲರ ಮನಸ್ಸು ಪೂರ್ವಪೀಡಿತವಾಗಿ ಇಂತಹದೊಂದು ತೀರ್ಮಾನಕ್ಕೆ ಬರಲು ತಯಾರಿರುತ್ತದೆ. ಇದು ಸಾಮಾನ್ಯವೇ ಆದರೂ ನಾವು ಅದರಿಂದ ಕಳೆದುಕೊಳ್ಳುವುದಿದೆಯಲ್ಲ ಅದನ್ನು ಎಣಿಸಿಕೊಂಡರೆ ನಿಜಕ್ಕೂ ಎಷ್ಟೊಂದು ಲಾಸ್‌ ಎಂಬುದು ಅರಿವಾಗದೇ ಇರಲಾರದು  
  
ಹೌದು, ಆ ಮೆಂಟಾಲಿಟಿ ಕೆಲವೊಮ್ಮೆ ಸಣ್ಣಮಟ್ಟದ ಸೆಕ್ಯೂರಿಟಿಯಂತೆ ಕಾದರೂ ಬಹುಪಾಲು ಬದುಕಿನ ಹತ್ತು ಹಲವು ಅದ್ಭುತ ಕ್ಷ ಣಗಳನ್ನು ಕಾರ್ಯಗಳನ್ನು, ಸಾಧನೆಗಳನ್ನು ಹಾಳು ಮಾಡಿ ಹಾಕುತ್ತದೆ.  
  
ಇಲ್ಲಿ ಎರಡು ತೆರನಾದ ತಪ್ಪು ತಿಳಿದುಕೊಳ್ಳುವ ಕ್ರಿಯೆಗಳು ಆಗಿ ಹೋಗುತ್ತವೆ. ಸಂಬಂಧ ಬೆಸೆಯುವ ಎರಡು ತುದಿಗಳ ನಡುವೆ ಆಗುವ ತಪ್ಪು ತಿಳಿವಳಿಕೆ ಮತ್ತು ಆ ಎರಡು ತುದಿಗಳನ್ನು ಗಮನಿಸುತ್ತಿರುವ ಬಾಹ್ಯವಾದ ಮೂರನೆಯ ತುದಿಯೊಂದು ಪಡುವ ಅಭಿಪ್ರಾಯ ಇದು. ಮೂರನೆಯವರು 'ಏನೋ' ತಿಳಿದುಕೊಂಡಾರೆಂದು [ಇವರು](https://vijaykarnataka.com/topics/%E0%B2%87%E0%B2%B5%E0%B2%B0%E0%B3%81" \t "_blank) ತಮಗೆ ತಾವೇ ಕಡಿವಾಣ ಹಾಕಿಕೊಳ್ಳಲೂಬಹುದು. ಆದರೆ, ಆ ಮೂರನೆಯವರು ಆ ರೀತಿ ಏನನ್ನೂ ತಿಳಿದುಕೊಳ್ಳದೇ ಇರಲೂಬಹುದು ಅಥವಾ ಏನನ್ನಾದರೂ ಅಂದುಕೊಳ್ಳಲೂಬಹುದು. ಎರಡೂ ಸಾಧ್ಯತೆಗಳಿದ್ದರೂ ಒಂದರ ಕಲ್ಪನೆಯಿಂದ ಅವರಿಬ್ಬರೂ ಖುಷಿಯ ಕ್ಷಣವೊಂದನ್ನು ಕಳೆದುಕೊಳ್ಳಬಹುದು.

ನಮ್ಮ ನಮ್ಮ ನಡುವೆ ಆಗುವ 'ತಪ್ಪು ತಿಳಿವಳಿಕೆ' ಎಲ್ಲವೂ ಕ್ಲಿಯರ್‌ ಆಗಿಲ್ಲದಿರುವುದರ ಪರಿಣಾಮ. ಯಾವುದನ್ನು ತೆರೆದಿಡದೆ, ಪೂರ್ಣಗೊಳಿಸಿದೆ, ಉದ್ದೇಶಪೂರ್ವಕವೋ, ಅಲ್ಲವೊ ಮತ್ಯಾವುದೊ ಕಾರಣದಿಂದ ಉಳಿದು ಹೋಗುವ ಅರೆಬೆಂದ ಮಾಹಿತಿಯ ಕೊರತೆಯಿಂದ ತಿಳುವಳಿಕೆಗೆ ಗ್ರಹಣ ಹಿಡಿಯುತ್ತದೆ. ಅವನ್ಹೇಗೆ, ಅವಳ್ಹೇಗೆ, ಅವರ್ಯಾಕೆ ಹೀಗೆ ಎಂಬುದನ್ನು ತಿಳಿಯದೇ ನಮ್ಮ ಮಟ್ಟಕ್ಕೆ ಕಂಡುಕೊಂಡ ತಿಳಿವಳಿಕೆಯಿಂದ ಅರ್ಜೆಂಟಿಗೊಂದು ತೀರ್ಮಾನಕ್ಕೆ ಬರುತ್ತೇವೆ. ಇದರಿಂದ ಒಳ್ಳೆಯ ಸಂಬಂಧಗಳು ಕೆಟ್ಟು ಹೋಗಬಹುದು. ಆಗಬೇಕಾದ ಒಳ್ಳೆಯ ಕೆಲಸಗಳು ನಿಂತು ಹೋಗಬಹುದು. ಅದರಿಂದ ಇನ್ಯಾರಿಗೋ ಆಗಬೇಕಾದ ಮತ್ತೊಂದು ಏನೂ ಆಗದೇ ಉಳಿಯಬಹುದು. ಇವಕ್ಕೆಲ್ಲ ನಾವೇ ಹೊಣೆಗಾರರಾಗುತ್ತೇವೆ. ಇದಕ್ಕೆಲ್ಲ ಕಾರಣ ಆತುರಕ್ಕೆ ಬಿದ್ದ ನಮ್ಮ ನಡವಳಿಕೆಗಳೇ ಕಾರಣ ಸರಿಪಡಿಸಿಕೊಂಡರೆ ತಪ್ಪು ತೆಪ್ಪಗೆ ಸೈಡಿಗೆ ನಿಲ್ಲಬಹುದೇನೊ?  
  
ಆದರೆ ಈ ಮೂರನೆ ತುದಿಯಿಂದ ಘಟಿಸಬಹುದಾದ 'ತಪ್ಪು ತಿಳಿವಳಿಕೆ' ನಮ್ಮ ಕೈಯಲ್ಲಿ ಇಲ್ಲದಿರುವುದು. ಹಾಗೆಂದು [ಅವರು](https://vijaykarnataka.com/topics/%E0%B2%85%E0%B2%B5%E0%B2%B0%E0%B3%81" \t "_blank) ಅಥವಾ ಸಮಾಜ ಅಂದುಕೊಂಡ ಹಾಗೆ ಅಂದುಕೊಳ್ಳಲಿ ಎಂದು ನಿಂತು ಬಿಡುವುದಲ್ಲ. ನಾವು ಅದರ ಮಧ್ಯೆಯೇ ಬಾಳಬೇಕಾಗಿರುವುದರಿಂದ ಆ ನಿಟ್ಟಿನಲ್ಲಿ ಒಂಚೂರು ಜಾಗ್ರತೆ ವಹಿಸಬೇಕಾದ ಅವಶ್ಯಕತೆ ಇದೆ. ಆದರೆ ಅದಕ್ಕೇ ಜೋತು ಬಿದ್ದಿರಲೂ ಆಗುವುದಿಲ್ಲ

ನಿಮ್ಮಷ್ಟಕ್ಕೆ ನೀವು ಸರಿಯಾಗಿದ್ದೀರಿ, ಆ ಬಗ್ಗೆ ನಿಮಗೆ ಗ್ಯಾರಂಟಿ ಇದೆ ಎನ್ನುವುದಾದರೆ ಅದಕ್ಕೆ ಅಂಜಿ ನಿಲ್ಲುವ ಅವಶ್ಯಕತೆ ಇಲ್ಲ. ನಾವು ಸರಿಯಿದ್ದರೂ ಅಂದುಕೊಳ್ಳುವ ಸಮಾಜ ಅಂದುಕೊಳ್ಳುತ್ತಿದ್ದರೂ ಮುನ್ನಡೆಯಬೇಕಾಗುತ್ತದೆ. ಎಲ್ಲವೂ ಸರಿಯಾಗಿದ್ದಲ್ಲಿ ಕೊನೆಗೆ 'ತಪ್ಪು ತಿಳಿದುಕೊಂಡವರ' ಮುಂದೆ ವಾಸ್ತವ ಬೆತ್ತಲಾದಾಗ ಆ ತಪ್ಪಿನ ಮಂಜು ತನ್ಮಷ್ಟಕ್ಕೆ ತಾನೇ ಕರಗುತ್ತದೆ. ಎಲ್ಲವೂ ಸರಿಯಲ್ಲ ಎಂದಾಗ ಕೊನೆಯಲ್ಲಿ ನೀನು ತಿಳಿದುಕೊಂಡಿರುವುದು ತಪ್ಪು ಅನ್ನುವುದನ್ನು ತಪ್ಪು ತಿಳಿದುಕೊಂಡವರಿಗೆ ತೋರಿಸಲು ನಿಮ್ಮ ಬಳಿ ಏನಿರುತ್ತದೆ ಹೇಳಿ? ತಪ್ಪು ತಿಳಿದುಕೊಳ್ಳುತ್ತಾರೆ ಎಂಬಾ ಮೆಂಟಾಲಿಟಿಯರ ನಡುವೆ ಬದುಕುವಾಗ ಇಷ್ಟಾದರೂ ತಿಳಿವಳಿಕೆ ಇರಬೇಕು ಏನಂತೀರಿ?