**ವಾಟ್ಸಪ್‌ ಕಥೆ ಗಣಪನ ಕತೆಗಳು**

**ನಿಜ ಪೂಜೆ**

ಒಂದು ಹುಡುಗರ ಗುಂಪು. ಎಲ್ಲರ ಕಣ್ಣುಗಳಲ್ಲೂ ಗಣೇಶನನ್ನು ಕೂರಿಸುವ ಕನಸಿತ್ತು. ಚಂದಾ ವಸೂಲಿಗೆ ಇಳಿದರು. ಹಣ ಚೆನ್ನಾಗಿಯೆ ಕೂಡಿತು. ಅವರ ಮುಖದಲ್ಲಿ ಖುಷಿಯಿತ್ತು. ಆ ಗುಂಪಿನ ಹುಡುಗನೊಬ್ಬನ ತಾಯಿ ತೀವ್ರ ಅನಾರೋಗ್ಯಕ್ಕೆ ಬಿದ್ದರು. ಸಾವು ಬದುಕಿನ ಹೋರಾಟ. ಚಂದಾ ಹಣವನ್ನೂ ಇಡೀ ಗುಂಪು ಕೈಯೆತ್ತಿ ನೀಡಿತು. ತಾಯಿ ಬದುಕಿದರು. ಈಗ ಹುಡುಗರ ಮುಖದಲ್ಲಿ ಮತ್ತಷ್ಟು ಖುಷಿ. ಗಣಪ ಮೇಲಿನಿಂದ ಆನಂದಬಾಷ್ಪ ಸುರಿಸಿದ.

**ದೇವರ ಋುಣ**  
ತೀರಾ ಬಡವರ ಮನೆಯ ಹುಡುಗ. ರಸ್ತೆ ಬದಿ ಗಣೇಶ ಮಾರುವವರ ಬಳಿ ನಿಂತು ಗಣಪನನ್ನು ಆಸೆಗಣ್ಣಿನಿಂದ ನೋಡುತ್ತಿದ್ದ. ದುಡ್ಡಿಲ್ಲದ ಹುಡುಗನ ಆಸೆಗಣ್ಣನ್ನು ಗುರುತಿಸಿದ ಮಾರಾಟಗಾರ ಉಚಿತವಾಗಿ ಗಣಪನ ಕೊಡಲು ಹೋದರೂ ಹುಡುಗ ಒಪ್ಪಲಿಲ್ಲ. ಹಣ ಸಿಕ್ಕಾಗ ಕೊಡುವುದು ಎಂಬ ಕರಾರಿನ ಮೇಲೆ ಗಣೇಶ ಹುಡುಗನಿಗೆ ದೊರಕಿತು. ಇಂದು ಆ ಹುಡುಗ ವಿನಾಯಕ ಗ್ರೂಪ್‌ ಆಫ್‌ ಕಂಪನಿಯ ಮಾಲಿಕ. ಋುಣದ ಬಾಬ್ತಿಗಾಗಿ ಲಕ್ಷಾಂತರ ಮಕ್ಕಳಿಗೆ ಸಹಾಯ ಸಾಗಿದೆ. ಅದು ತೀರದ ಋುಣ ಅನ್ನುತ್ತಾನೆ ಮಾಲೀಕ.  
  
**ಕಾಯಿಲೆ ಬಿದ್ದ ನದಿ**  
ಕೆರೆ ನದಿ ಕೊಳ್ಳ ಪಕ್ಷಿಗಳು ಸಭೆ ಸೇರಿ ಒಂದು ತೀರ್ಮಾನನೊಂದಿಗೆ ಗಣೇಶನ ಬಳಿ ಹೋದವು. ನದಿ ಹೇಳಿತು, ‘ಗಣೇಶ, ನೀನು ಭೂಮಿಗೆ ಬರುತ್ತಿ ಅಂದಾಗ ನನಗೆ ಭಯವಾಗುತ್ತೆ. ನಿನ್ನ ನೆಪದಲ್ಲಿ ಬಣ್ಣ, ವಿಷ, ಕಸವನ್ನು ಸುರಿಯುತ್ತಾರೆ. ಅದರಿಂದ ನಾನು ಕಾಯಿಲೆ ಬಿದ್ದಿರುವೆ.’ ನದಿಯ ಈ ಮಾತಿಗೆ ಪಕ್ಷಿಯೂ ದನಿ ಸೇರಿಸಿತು. ‘ಹೌದು ನಮಗೆ ಬದುಕೋಕೆ ಆಗದಷ್ಟು ಗಲಾಟೆಗಳು’ ಅಂದಿತು. ‘ನಾನು ಭೂಮಿಗೆ ಬರಬಾರದೆಂದು ನಿರ್ಧರಿಸಿ ತುಂಬಾ ದಿನಗಳೇ ಆದವು. ಆದರೆ ಮನುಷ್ಯ ಬಿಡದೆ ಎಳೆದುಕೊಂಡು ಹೋಗುತ್ತಿದ್ದಾನೆ’ ಅಂತ ಸಪ್ಪೆ ಮೋರೆ ಹಾಕಿಕೊಂಡು ಹೇಳಿದ ಗಣೇಶ.

**ಸೋತ ಗಣಪ**  
ಒಂದು ಸರ್ಕಾರಿ ಶಾಲೆ. ಶಾಲೆಯಲ್ಲಿ ನಾಲ್ಕೆ ಮಕ್ಕಳು, ಒಬ್ರೆ ಮೇಷ್ಟ್ರು. ಎಲ್ಲರೂ ಸೇರಿ ಗಣೇಶನನ್ನು ಕೂರಿಸಿದರು. ಮಕ್ಕಳಲ್ಲಿ ಸಂಭ್ರಮವಿತ್ತು. ಭಕ್ತಿಯಲ್ಲಿ ಪೂಜಿಸಿದರು. ಗಣಪನಿಗೆ ಮಕ್ಕಳನ್ನು ಪರೀಕ್ಷಿಸುವ ಆಸೆಯಾಯ್ತು. ಅವರ ಮುಂದೆ ಪ್ರತ್ಯಕ್ಷ ವಾದ. ಎಲ್ಲರಿಗೂ ಖುಷಿ, ಆಶ್ಚರ್ಯ. ಹುಡುಗರಲ್ಲೊಬ್ಬ ಕೇಳಿದ ‘ಗಣಪ, ನಮ್‌ ಶಾಲೆ ಮುಚ್ತಾರಂತೆ. ಈ ಶಾಲೇನ ಯಾವಾಗ್ಲೂ ಕೂಡ ಮುಚ್ಚದಂತೆ ಮಾಡು. ನಮ್‌ ಫ್ರೆಂಡ್ಸ್‌ ಎಲ್ಲಾ ಇದೇ ಶಾಲೆಗೆ ಬರೋ ಹಾಗೆ ಮಾಡು’ ಅಂದ. ಗಣಪನ ಕಣ್ಣಲ್ಲಿ ನೀರಿತ್ತು.  
  
**ವಿಪರ್ಯಾಸ**  
ಮೆರವಣಿಗೆ ಸಾಗಿತ್ತು. ದಿನವಿಡೀ ಕೂತ ಗಣೇಶನಿಗೆ ಬೋರ್‌. ಅಬ್ಬರ, ಗಲಾಟೆ, ಪಟಾಕಿ ಸದ್ದಿಗೆ ಕಿವಿ ಹರಿದು ಹೋಗುವ ಜೋರು ಹಾಡಿನಿಂದ ತಲೆ ಚಿಟ್ಟು ಹಿಡಿದು ಹೋಗಿತ್ತು. ನೋಡುತ್ತಿದ್ದಂತೆ ಗಣೇಶನ ಮುಂದೆಯೆ ಮಾರಾಮಾರಿ. ಯಾರೊ ಪಕ್ಕದವನ ತಲೆಗೆ ಹೊಡೆದ. ಮತ್ಯಾರೊ ಇನ್ನೊಬ್ಬನ ಕಾಲು ಕತ್ತರಿಸಿದ. ಗಣೇಶನಿಗೆ ದುಃಖವಾಯಿತು. ಎಲ್ಲಾ ಧರ್ಮದ, ಎಲ್ಲಾ ಜನರ ದೇವರು ಇಲ್ಲಿ ನಾವೆಲ್ಲ ಒಂದಾಗಿಯೇ ಇದ್ದೇವೆ. ನೀವ್ಯಾಕೆ ಕಚ್ಚಾಡುತ್ತಿದ್ದೀರಿ ಅಂತ ಕೂಗಿ ಹೇಳಿದರೂ ಯಾರ ಕಿವಿಗೂ ಬೀಳಲಿಲ್ಲ.