**ಮಕ್ಕಳ ಕಥೆ ಗೆದ್ದ ಕೊಳಲು**

ಬಿದಿರು ಎತ್ತರಕ್ಕೆ ಬೆಳೆದು ಗಾಳಿಗೆ ಬಾಗಿ ಮುರಿದು ನೆಲಕ್ಕೆ ಬಿದ್ದಿತ್ತು. ಅದೇ ಗಾಳಿಗೆ ಗಂಧದ ಮರವು ಮುರಿದು ಬಿದ್ದಿತ್ತು. ಅಲ್ಲೇ ಸ್ವಲ್ಪ ದೂರದಲ್ಲಿ ಬೀಟೆಯ ಮರವೂ ನೆಲಕ್ಕೆ ಬಿದ್ದಿತ್ತು. ಅವುಗಳ ಮಧ್ಯೆಯೇ ಮಾತುಕತೆಗಳು ಶುರುವಾದವು. ಗಂಧ ಮತ್ತು ಬೀಟೆಯು ತಾವೇ ಹೆಚ್ಚು ಅಂತ ಜಂಭ ಕೊಚ್ಚಿ ಕೊಳ್ಳತೊಡಗಿದವು. ಬಿದಿರನ್ನು ಹಿಯಾಳಿಸತೊಡಗಿದವು. ಬಿದಿರು ಏನನ್ನೂ ಮಾತನಾಡದೆ ಸುಮ್ಮನಿತ್ತು.

ಗಂಧ ತಾನು ಪೂಜೆಗೆ, ಪರಿಮಳಕ್ಕೆ ಮತ್ತು ಸುಗಂಧ ದ್ರವ್ಯಗಳಿಗೆ ಬೇಕೇ ಬೇಕು. ತನಗೇ ಹೆಚ್ಚು ಬೆಲೆ ಎಂದು ಹೇಳಿತು. ಬೀಟೆಯು ನಿನ್ನ ಬೆಲೆ ಎಷ್ಟೇ ಆದರೂ ನಿನ್ನನ್ನು ಮನೆ ಕಟ್ಟಲು ಬಳಸುವುದಿಲ್ಲ. ಒಂದು ಪಕ್ಷ ನೀನು ಇಲ್ಲದಿದ್ದರೂ ಆದೀತು. ಆದರೆ ಮನೆಯ ಕೆಲವು ಭಾಗಗಳಿಗೆ ನಾನು ಅನಿವಾರ್ಯ ಅಂತ ವಾದಿಸಿತು. ಬಿದಿರಿನ ಸಣ್ಣ ಸಣ್ಣ ಕೋಲುಗಳು ಸುಮ್ಮನೆ ಇವರನ್ನು ನೋಡುತ್ತ ತಾನು ಬಿದಿರಾಗಿ ಹುಟ್ಟಿದ್ದಕ್ಕೆ ಬೇಜಾರು ಮಾಡಿಕೊಂಡಿತು.  
  
ಮರಗಳು ಬಿದ್ದಿರುವ ಸುದ್ದಿ ತಿಳಿದು ಊರಿನ ಜನ ಬಂದರು. ಕೊಡಲಿ, ಕತ್ತಿ ಮುಂತಾದವುಗಳನ್ನು ತಂದು ಮೊದಲು ಗಂಧದ ಮರವನ್ನು ಕತ್ತರಿಸಿದರು. ನಂತರ ಬೀಟೆ ಮರವನ್ನು ಕತ್ತರಿಸಿದರು. ಬಿದಿರಿನ ಕಡೆ ಯಾರೂ ನೋಡಲಿಲ್ಲ. ತನ್ನನ್ನು ಯಾರೂ ಕೊಂಡೊಯ್ಯದಿರುವುದಕ್ಕೆ ಬಿದಿರಿಗೆ ತುಂಬಾ ಬೇಸರವಾಯಿತು. ನಾನು ಈಗ ಯಾರಿಗೂ ಬೇಡವಾದನೆ ಎಂದು ಅಂದುಕೊಂಡಿತು.  
  
ಹೀಗೆ ಹಲವು ವರ್ಷಗಳು ಕಳೆದವು. ಅಂದು ಕಡಿದುಕೊಂಡು ಬಂದಿದ್ದ ಗಂಧದ ಕೊರಡು ಈಗ ಬರೀ ಒಂದು ತುಳುಕಿನಷ್ಟಾಗಿತ್ತು. ಬೀಟೆಯ ಮರವನ್ನು ಮನೆಯ ಎಲ್ಲಾ ಕಡೆಯಿಂದ ತೆಗೆದು ಕೇವಲ ಬಾಗಿಲಿಗೆ ಮಾತ್ರ ಇರಿಸಿ ಉಳಿದಿದ್ದನ್ನು ಎತ್ತಿ ಒಂದು ಕಡೆ ಬಿಸಾಕಿದ್ದರು. ಮಳೆ ಗಾಳಿಗೆ ಅದು ದಿನೇ ದಿನೇ ಸವೆದು ಹೋಗುತ್ತಿತ್ತು.

ಗಂಧ, ಬೀಟೆಗಳಿದ್ದ ಅದೇ ಬೀದಿಯಲ್ಲಿ ಒಬ್ಬ ಕೊಳಲು ವಾದಕ ಕೊಳಲಿನಲ್ಲಿ ಹಾಡು ಹಾಡುತ್ತಾ ಒಂದು ಕಡೆ ಕೂತಿದ್ದ. ಅವನ ಸುತ್ತ ಊರಿನ ಜನರೆಲ್ಲ ಸೇರಿಕೊಂಡಿದ್ದರು. ಎಲ್ಲರೂ ಅವನ ಹಾಡುಗಾರಿಕೆಯನ್ನು ಮೆಚ್ಚುತ್ತಿದ್ದರು. ಹಾಡು ಆಡುವವನು, ಈ ಮೆಚ್ಚುಗೆ ಕೇವಲ ನನಗೆ ಮಾತ್ರ ಸಲ್ಲಬೇಕಾದದ್ದಲ್ಲ. ಈ ಕೊಳಲಿಗೂ ಸೇರಬೇಕು ಎಂದು ಹೇಳಿ ತನ್ನ ದೊಡ್ಡ ಗುಣವನ್ನು ಮೆರೆದಿದ್ದ.  
  
ಕೊಳಲನ್ನು ನೋಡಿದ ಗಂಧದ ತುಣುಕಿಗೆ ಕಾಡಿನ ದಿನಗಳು ನೆನಪಾದವು. ಅವತ್ತು ಮುರಿದು ಬಿದ್ದಿದ್ದ ಬಿದಿರಿನ ತುಣುಕೇ ಇದು ಎಂದು ನೆನಪಾಯ್ತು. ಅದು ಬಿದಿರಿಗೆ ನೀನು ಇಲ್ಲಿಗೆ ಹೇಗೆ ಬಂದೆ? ನಿನ್ನಿಂದ ಹಾಡು ಹಾಡಲು ಹೇಗೆ ಸಾಧ್ಯ? ಎಂದು ಕೇಳಿತು. ಅದಕ್ಕೆ ಬಿದಿರು ನೀವು ಹೋದ ಮೇಲೆ ಒಬ್ಬ ಹಾಡುಗಾರ ಕಾಡಿಗೆ ಬಂದ. ಒಂದು ಕಡೆ ಬಿದ್ದಿದ್ದ ನನ್ನನ್ನು ನೋಡಿ ಕತ್ತರಿಸಿಕೊಂಡು ಹೋದ. ನನಗೆ ತೂತುಗಳನ್ನು ಕೊರೆದ. ನನಗೆ ಆಗ ತುಂಬಾ ನೋವಾಯಿತು. ಆದರೂ ಸಹಿಸಿಕೊಂಡೆ. ಆಮೇಲೆ ನನಗೆ ಎಲ್ಲಾ ಕಡೆಯೂ ಮೆಚ್ಚುಗೆಯ ಮಾತುಗಳು ಸಿಕ್ಕವು ಎಂದು ಹೇಳಿತು. ಆದರೆ ನೀವ್ಯಾಕೆ ಹೀಗೆ ಇಷ್ಟು ಸವೆದು ಹೋಗಿದ್ದೀರಿ? ಬೀಟೆ ಯಾಕೆ ಹಾಗೆ ಹೊರಗೆ ಬಿದ್ದು ಹೋಗಿದೆ ಎಂದು ಕೇಳಿತು. ಗಂಧ ಬೇಸರದಿಂದ, ಮನುಷ್ಯ ನನ್ನನ್ನು ದಿನೇ ದಿನೇ ಅರೆದು ಅರೆದು ಬಳಸಿ ಹಾಳು ಮಾಡಿದ. ಬೀಟೆಗಿಂತ ಬೇರೆ ವಸ್ತುಗಳು ಚಂದ ಅಂತ ಬೀಟೆಯನ್ನು ತೆಗೆದು ಹಾಕಿದ ಎಂದು ಹೇಳಿತು.

ಕೊಳಲಿನ ಈಗಿನ ಗೌರವದ ಸ್ಥಿತಿ ನೋಡಿ ಗಂಧ ಮತ್ತು ಬೀಟೆಗೆ ಅಂದು ಅದನ್ನು ನೋಡಿ ತಾವು ಆಡಿದ ಮಾತುಗಳು ನೆನಪಾದವು. ನಾವು ಹಾಗೆ ಮಾಡಬಾರದಿತ್ತು. ಪ್ರತಿಯೊಬ್ಬರಿಗೂ ಅವರದೇ ಆದ ವಿಶೇಷತೆ ಇರುತ್ತದೆ. ಅದಕ್ಕೆ ಸರಿಯಾದ ಪರಿಸರ ಸಿಕ್ಕಾಗ ಅವುಗಳ ವಿಶೇಷತೆಗೆ ಬೆಲೆ ಸಿಗುತ್ತದೆ. ಅದನ್ನು ಪ್ರತಿಯೊಬ್ಬರೂ ಅರ್ಥ ಮಾಡಿಕೊಳ್ಳಬೇಕು ಎಂದು ಅಂದುಕೊಂಡವು ಮತ್ತು ಬಿದಿರಿನ ಕೊಳಲಿನ ಬಳಿ ಕ್ಷ ಮೆ ಕೋರಿದವು.