[1/4 ಕೆಜಿ ಪ್ರೀತಿ: ಪ್ರೀತಿಯ ಹುಡುಕಾಟಕ್ಕೆ ತೂಕದ ಸ್ಪರ್ಶ](https://vijaykarnataka43.rssing.com/chan-55889592/article4047-live.html)

ಕಾಣದ ಗಾಳಿಯನ್ನೇ ತೂಕ ಹಾಕಿದ್ದ ವಿಜ್ಞಾನಿಗಳಿಗೆ ಈ ಪ್ರೀತಿಯನ್ನು ಅಳೆಯಲು ಆಗಿರಲಿಲ್ಲ. ಈವರೆಗೂ ಯಾವ ಮಾಪಕದ ಅಳತೆಗೂ ಅದು ಸಿಕ್ಕಿಲ್ಲ. ಆದರೂ, ನಿರ್ದೇಶಕ ಸತ್ಯ ಶೌರ್ಯ ಸಾಗರ್‌ '1/4 ಕೆಜಿ ಪ್ರೀತಿ' ಸಿನಿಮಾದಲ್ಲಿ ಪ್ರೀತಿಯನ್ನು ತೂಗಲು ಹೊರಟಿದ್ದರು. ತಮ್ಮ ಅನುಭವಕ್ಕೆ ದಕ್ಕಿದ ಕಾಲ್ಕೇಜಿ ತೂಕದ ಪ್ರೀತಿಯನ್ನೇ ಸಿನಿಮಾ ಮಾಡಿ ಪ್ರೇಕ್ಷಕನಿಗೆ ದಾಟಿಸುವಾಗ ತೂಕದಲ್ಲಿ ಕೊಂಚ ವ್ಯತ್ಯಾಸ ಮಾಡಿದ್ದಾರೆ. ಒಂದು ಸಲ ಕಾಲ್ಕೇಜಿಗಿಂತ ಕೆಳಕ್ಕೆ ಇಳಿದರೆ, ಮತ್ತೊಂದು ಬಾರಿ ಮೇಲಕ್ಕೂ ಜಿಗಿಯುತ್ತದೆ. ಹಾಗಾಗಿ ನಿರ್ದೇಶಕರಿಗೂ ಸರಿಯಾದ ತೂಕಕ್ಕೆ ಸಿಕ್ಕಿಲ್ಲ ಈ ಪ್ರೀತಿ.

ಸಿನಿಮಾವೆಂದರೆ ಅದು ಕೇವಲ ಮಾತಿನ ಮೂಟೆಯಲ್ಲ. ಮಾತಿನ ಜತೆ ದೃಶ್ಯಕ್ಕೂ ಅವಕಾಶ ಇರಬೇಕು. ಈ ಸಿನಿಮಾದಲ್ಲಿ ದೃಶ್ಯಕ್ಕಿಂತ ಮಾತಿಗೇ ಹೆಚ್ಚು ಪ್ರಾಮುಖ್ಯತೆ ಕೊಡಲಾಗಿದೆ. ಹಾಗಾಗಿ ನಾಯಕ -ನಾಯಕಿ ಮಾತಿನಲ್ಲೇ ಮನೆ ಕಟ್ಟುತ್ತಾ ಪ್ರಯಾಣಿಸುತ್ತಾರೆ. ಈ ಪಯಣದಲ್ಲಿ ಕಾಡುಮೇಡುಗಳು ಸಿಕ್ಕರೂ, ಅವುಗಳನ್ನೂ ಮಾತಾಡಿಸುವಷ್ಟು ವಾಚಾಳಿತನ ಈ ಚಿತ್ರಕ್ಕಿದೆ. ಹಾಗಂತ ಮಾತುಗಳು ತೀರಾ ಬೋರ್‌ ಹೊಡೆಸುವುದಿಲ್ಲ. ಸಹ ಪ್ರಯಾಣಿಕನಷ್ಟೇ ಕುತೂಹಲ ಮೂಡಿಸುತ್ತಾ ಕಚಗುಳಿ ಇಡುತ್ತವೆ.

ಸಿನಿಮಾದ ಮತ್ತೊಂದು ಪ್ಲಸ್‌ ಪಾಯಿಂಟ್‌ ನಾಯಕ ಮತ್ತು ನಾಯಕಿಯ ಪಾತ್ರಗಳು. ಇಡೀ ಸಿನಿಮಾವನ್ನು ಇವರಿಬ್ಬರೇ ತಗೆದುಕೊಂಡು ಹೋಗಬೇಕು. ಶುರುವಿನಿಂದ ಕೊನೆತನಕ ಈ ಎರಡೇ ಪಾತ್ರಗಳು ಹೆಚ್ಚು ಹೊತ್ತು ಕಾಣಿಸುತ್ತವೆ. ಹಾಗಾಗಿ ಪ್ರೇಕ್ಷಕನನ್ನು ಸಿನಿಮಾ ಮುಗಿಯುವ ತನಕ ಹಿಡಿದಿಡುವುದು ಸುಲಭದ ಮಾತಲ್ಲ. ನಾಯಕ ವಿಹಾನ್‌ ಗೌಡ, ನಾಯಕಿ ಹಿತಾ ಚಂದ್ರಶೇಖರ್‌ ಅದ್ಭುತವಾಗಿ ನಟಿಸಿದ್ದಾರೆ. ಇವರಿಬ್ಬರ ನಟನೆಯಲ್ಲಿ ಮತ್ತಷ್ಟು ಶಕ್ತಿ ಇರಬೇಕಿತ್ತು ಅಂತ ಅನಿಸಿದರೂ, ಹೊಸ ಹುಡುಗರ ಈ ಪ್ರಯತ್ನವನ್ನು ಮೆಚ್ಚಲೇಬೇಕು.  
  
[1/4 ಕೆಜಿ ಪ್ರೀತಿ ಸ್ಟಿಲ್ಸ್‌](javascript:;)

ಸಿನಿಮಾದ ಕತೆ ಸಿಂಪಲ್‌. ಗುರು (ವಿಹಾನ್‌) ಮತ್ತು ಶ್ರೀ (ಹಿತಾ) ಒಂದೇ ಕಾಲೇಜಿನಲ್ಲಿ ಓದುತ್ತಿರುವ ವಿದ್ಯಾರ್ಥಿಗಳು. ಶ್ರೀ ಮೇಲೆ ಗುರುವಿಗೆ ಪ್ರೀತಿ. ಆದರೆ, ಅದು ಶ್ರೀಗೆ ಗೊತ್ತಿಲ್ಲ. ಕಾಲೇಜು ಶಿಕ್ಷಣ ಮುಗಿಸಿಕೊಂಡು ಶ್ರೀ ತನ್ನೂರಿಗೆ ಪ್ರಯಾಣ ಬೆಳೆಸುತ್ತಾಳೆ. ಈ ವೇಳೆಯಲ್ಲಿ ಶ್ರೀಯನ್ನು ಡ್ರಾಪ್‌ ಮಾಡಲು ಗುರು ಹೋಗುವ ಸಂದರ್ಭ ಬರುತ್ತದೆ. ಈ ಪಯಣ ಪ್ರೇಮಿಗಳಿಗೆ ಸುಖಮಯವಾಗಿರುತ್ತಾ? ಇಲ್ಲವಾ? ಅನ್ನುವುದೇ ಸಿನಿಮಾ.

ತಮ್ಮ ಚೊಚ್ಚಲ ಸಿನಿಮಾಗಾಗಿ ಟ್ರಾವೆಲ್‌ ಲವ್‌ಸ್ಟೋರಿ ಆಯ್ಕೆ ಮಾಡಿಕೊಂಡಿದ್ದಾರೆ ನಿರ್ದೇಶಕರು. ಇಂತಹ ಚಿತ್ರಗಳನ್ನು ಕಟ್ಟುವಾಗ ಸವಾಲುಗಳು ಸಹಜ. ಅದರಲ್ಲೂ ತಾಂತ್ರಿಕವಾಗಿ ಸಾಕಷ್ಟು ಸರ್ಕಸ್‌ ಮಾಡಬೇಕಾಗುತ್ತದೆ. ಅದೆಲ್ಲವೂ ತೆರೆಯ ಮೇಲೆ ಕಾಣುತ್ತದೆ. ಅದರ ಜತೆ ಕತೆ ಹೇಳುವಲ್ಲಿ ಮತ್ತಷ್ಟು ಜಾಣ್ಮೆ ಬೇಕಿತ್ತು ಅನಿಸುತ್ತದೆ. ಸಿನಿಮಾಟೋಗ್ರಫಿಗಿಂತ ಹೆಚ್ಚು ಕಾಡುವುದು ಚೇತನ್‌ ಅವರ ಸಂಗೀತ. ಯುವ ಕೇಳುಗನ ಮನಸ್ಸನ್ನು ಚೇತನ್‌ ಗೆಲ್ಲುತ್ತಾರೆ.

ಕಾಲ್ಕೇಜಿ ಪ್ರೀತಿಯನ್ನು ನಿಜ ಮಾಡಲು ಎಲ್ಲರೂ ತಮ್ಮದೇ ಆದ ರೀತಿಯಲ್ಲಿ ಪ್ರಯತ್ನಿಸಿದ್ದಾರೆ. ಹೊಸ ಹುಡುಗರ ಪ್ರಯತ್ನಕ್ಕೆ ಕಾಲ್ಕೇಜಿ ಪ್ರೀತಿಯೇ ಸಾಕೆನಿಸುತ್ತದೆ.