[ಏಕಕಾಲಕ್ಕೆ ಹತ್ತು ಚಿತ್ರಗಳು](https://vijaykarnataka43.rssing.com/chan-55889592/article4229-live.html)

ಇಡೀ ಭಾರತೀಯ ಸಿನಿಮಾ ರಂಗವೇ ಹೆಮ್ಮೆ ಪಡುವಂತಹ ಸಾಹಸವೊಂದು ಕನ್ನಡ ಸಿನಿಮಾ ರಂಗದಲ್ಲಿ ಆಗಿದೆ. ಹತ್ತು ವಿಭಿನ್ನ ಕತೆಗಳನ್ನು ಆಯ್ಕೆ ಮಾಡಿಕೊಂಡು ಹತ್ತು ರೀತಿಯ ಸಿನಿಮಾ ನಿರ್ಮಾಣ ಮಾಡುವ ಕೆಲಸ ನಡೆದಿದೆ.

ಹತ್ತು ವಿಭಿನ್ನ ದೃಷ್ಟಿಕೋನದ ನಿರ್ದೇಶಕರು ಹತ್ತು ಹೊಸ ಸಿನಿಮಾ ಮಾಡುವ ವಿಶಿಷ್ಟ ಪ್ರಯೋಗ ಸ್ಯಾಂಡಲ್‌ವುಡ್‌ನಲ್ಲಿ ಸದ್ದಿಲ್ಲದೇ ನಡೆಯುತ್ತಿದೆ. ಭಾರತೀಯ ಸಿನಿಮಾ ರಂಗದಲ್ಲೇ ದಾಖಲೆಯಾಗಿ ಉಳಿಯುವ ಈ ಪ್ರಯತ್ನ ಮಾಡುತ್ತಿರುವುದು ಹರ್ಷ ಎಂಟರ್‌ಟೈನ್ಮೆಂಟ್‌ನ ರೂವಾರಿ ಹರ್ಷ ಖಾಸನೀಸ್‌. ಕನ್ನಡದ ಪ್ರೇಕ್ಷಕರಿಗೆ ವಿಭಿನ್ನ ಸಿನಿಮಾ ಕೊಡುವ ತಮ್ಮ ಕನಸನ್ನು ಈ ಚಿತ್ರಗಳ ಮೂಲಕ ಅವರು ಈಡೇರಿಸಿಕೊಳ್ಳುತ್ತಿದ್ದಾರೆ. ಹತ್ತು ಸ್ವಮೇಕ್‌ ಮತ್ತು ಮೂರು ರೀಮೇಕ್‌ ಕತೆಗಳನ್ನು ಅವರು ಈಗಾಗಲೇ ಆಯ್ಕೆ ಮಾಡಿಕೊಂಡಿದ್ದು, ಏಳು ಸಿನಿಮಾಗಳು ಶೂಟಿಂಗ್‌ ಕೂಡ ಆರಂಭಿಸಿವೆ.

ಹಾಗಂತ ಇವು ಕಡಿಮೆ ಬಜೆಟ್‌ನ ಚಿತ್ರಗಳಲ್ಲ. ಕತೆಗೆ ಏನೆಲ್ಲ ಬೇಕೋ ಎಲ್ಲವನ್ನೂ ಒದಗಿಸಿದ್ದಾರಂತೆ ನಿರ್ಮಾಪಕರು. ಹಾಗಾಗಿ ಹೆಸರಾಂತ ನಿರ್ದೇಶಕರು ಮತ್ತು ಸ್ಟಾರ್‌ ನಟ-ನಟಿಯರು ಕೂಡ ಈ ಚಿತ್ರಗಳಲ್ಲಿ ನಟಿಸುತ್ತಿದ್ದಾರೆ.

ದಂಡಯಾತ್ರೆ, ಶಾದಿಭಾಗ್ಯ, ಪ್ರೇಮದಲ್ಲಿ, ಎಂಟಿವಿ ಸುಬ್ಬಲಕ್ಷ್ಮಿ, ಸೆಕೆಂಡ್‌ ಬಕೆಟ್‌ ಬಾಲ್ಕನಿ, ಪ್ರೀತಿ ಪ್ರಾಪ್ತಿರಸ್ತು, ಚಾರ್ಲಿ, ವಿಕ್ರಮಾಧಿತ್ಯ, ಐರಾ ಹೀಗೆ ಹೊಸ ರೀತಿಯ ಕತೆ ಮತ್ತು ಟೈಟಲ್‌ನಿಂದಾಗಿ ಈ ಎಲ್ಲ ಚಿತ್ರಗಳು ಗಮನ ಸೆಳೆಯುತ್ತಿವೆ.

ದಂಡಯಾತ್ರೆ ಸಿನಿಮಾದಲ್ಲಿ ಅಜಯ್‌ ರಾವ್‌ ನಾಯಕನಾಗಿ ನಟಿಸುತ್ತಿದ್ದರೆ, ಶಾದಿ ಭಾಗ್ಯಕ್ಕೆ ಹೆಸರಾಂತ ನಿರ್ದೇಶಕ ಪವನ್‌ ಒಡೆಯರ್‌ ಹೀರೋ. ಲವ್‌ ಇನ್‌ ಮಂಡ್ಯ ಖ್ಯಾತಿಯ ನಿರ್ದೇಶಕ ಅರಸು ಅಂತಾರೆ ಸೆಕೆಂಡ್‌ ಬಕೆಟ್‌ ಬಾಲ್ಕನಿ ಚಿತ್ರಕ್ಕೆ ಆ್ಯಕ್ಷನ್‌ ಕಟ್‌ ಹೇಳುತ್ತಿದ್ದಾರೆ. ದಿಗಂತ್‌ ಕೂಡ ಮತ್ತೊಂದು ಹೊಸ ಸಿನಿಮಾಗೆ ನಾಯಕ. ಹೀಗೆ ಕತೆಗೆ ತಕ್ಕಂತೆ ತಾರಾಬಳಗವನ್ನೂ ಆಯಾ ನಿರ್ದೇಶಕರು ಆಯ್ಕೆ ಮಾಡಿಕೊಂಡಿದ್ದಾರೆ.

ದಂಡಯಾತ್ರೆ ಸಿನಿಮಾದಲ್ಲ ಅಜಯ್‌ ರಾವ್‌ ಪಕ್ಕಾ ಮಾಸ್‌ ಹೀರೋ ಆಗಿ ಕಾಣಿಸಿಕೊಂಡಿದ್ದಾರೆ. ಐರಾ ಪ್ರಯೋಗಾತ್ಮಕ ಕತೆಯನ್ನು ಒಳಗೊಂಡಿದೆ. ಶಾದಿ ಭಾಗ್ಯ ಸಿನಿಮಾದಲ್ಲಿ ನವಿರಾದ ಹಾಸ್ಯ ಕತೆಯಿದ್ದು, ಸಸ್ಪೆನ್ಸ್‌ ಮತ್ತು ಥ್ರಿಲ್ಲರ್‌ ಕತೆಯ ಚಿತ್ರಗಳು ಇದರಲ್ಲಿವೆ.

ಈ ಸಿನಿಮಾಗಳ ನಿರ್ಮಾಣದ ಹಿಂದೆ ಮತ್ತೊಂದು ಇಂಟ್ರಸ್ಟಿಂಗ್‌ ಕತೆ ಇದೆ. ಯೋಗರಾಜ್‌ ಭಟ್‌, ಪವನ್‌ ಒಡೆಯರ್‌ ರೀತಿಯ ನಿರ್ದೇಶಕರ ಬ್ಯಾನರ್‌ಗಳ ಜತೆಯಾಗಿ ಈ ಚಿತ್ರವನ್ನು ತಯಾರಿಸುತ್ತಿದ್ದಾರೆ. ಹಾಗಾಗಿ ಆಯಾ ಚಿತ್ರಗಳ ಜವಾಬ್ದಾರಿಯನ್ನು ಸಿನಿಮಾ ತಂಡವೇ ನೋಡಿಕೊಳ್ಳಬೇಕಿದೆ.

'ಸಿನಿಮಾ ಮಾಡಬೇಕು ಅನ್ನುವ ಬಯಕೆ ಈಗ ಈಡೇರುತ್ತಿದೆ. ಹತ್ತು ಕತೆಗಳು ವಿಶೇಷವಾಗಿದ್ದು, ನೂರಾರು ತಂತ್ರಜ್ಞರು ಮತ್ತು ಸಾಕಷ್ಟು ಹೊಸ ಕಲಾವಿದರು ಈ ಸಿನಿಮಾದ ಮೂಲಕ ಸಿನಿಮಾ ರಂಗಕ್ಕೆ ಕಾಲಿಡುತ್ತಿದ್ದಾರೆ. ಇದು ನನಗೆ ಖುಷಿ ತಂದಿದೆ.

'ಒಳ್ಳೊಳ್ಳೆ ಕತೆಗಳನ್ನು ಸಿನಿಮಾ ಮಾಡುತ್ತೇವೆ ಅಂತ ಬಂದಾಗ, ನಾವೆಲ್ಲ ಅವರಿಗೆ ಪ್ರೋತ್ಸಾಹ ನೀಡಬೇಕು. ಅಲ್ಲದೇ ಸಿನಿಮಾ ರಂಗದಲ್ಲಿ ಹೊಸ ಬದಲಾವಣೆಗಳು ಆಗುತ್ತಲೇ ಇರಬೇಕು. ಹತ್ತು ಸಿನಿಮಾಗಳೂ ಗೆಲ್ಲುತ್ತವೆ ಎಂಬ ವಿಶ್ವಾಸ ನನ್ನದು.