**ಬೇಸಿಗೆಯೆಂಬ ಜೊತೆಗಾರ**

## ಸುಡುವ ಬೇಸಗೆ ಜತೆಗಿದೆ. ಕಳೆದ ಬಾರಿಗಿಂತಲೂ ಈ ಬಾರಿ ಬಿಸಿಲಿನ ತಾಪ ಹೆಚ್ಚು ಎನ್ನುತ್ತಿದೆ ಹವಾಮಾನ ವರದಿ. ಆದರೂ ಬೇಸಿಗೆ ಹರುಷ ಕೊಡುತ್ತದೆ. ಉರಿಬಿಸಿಲಿಗೆ ಕುಡಿವ ಎಳೆನೀರಿನಲ್ಲಿ, ನದಿಯ ಈಜಿನಲ್ಲಿ, ತಣ್ಣನೆ ನೀರಿನಲ್ಲಿ, ಮರದಡಿಯ ನೆರಳಿನಲ್ಲಿ ಬೇಸಿಗೆಯ ತಂಪು ಇದೆ. ಬದುಕಿಗೆ ಬಣ್ಣ ತುಂಬುವ ಜತೆಗಾರ ಈ ಬೇಸಿಗೆ.

ಪರೀಕ್ಷೆ ಮುಗಿದು ಫಲಿತಾಂಶ ಬರುವ ಮೊದಲೇ ಅವನೂಬಂದಿದ್ದ. ನಾನಿನ್ನು ಎರಡು ಪಾಸು ಮೂರು. ಅವನು ಬಂದನೆಂದರೆ ಹೊರಗೆ ಸೊಕ್ಕುವುದೇ ಸೊಕ್ಕುವುದು ಗುಡ್ಡ ಏರಿ ಎಲ್ಲಾ ಕೇಪಳ ಹಣ್ಣಿನ ಗಿಡಗಳ ಬಳಿ ಕರಾರುವಾಕ್ಕಾಗಿ ಹೋಗಿ ಕೆಂಪಗಿರುವ ಹಣ್ಣನ್ನಷ್ಟೇ ಕೊಯ್ದು, ತುಸು ಕೇಸರಿಯಲ್ಲಿರುವ ಹಣ್ಣನ್ನು ನಾಳೆಗೆಂದು ಬಿಟ್ಟು, ಕರ್ಚೀಫಿನೊಳಗೆ ಕಟ್ಟಿಕೊಂಡರೆ ಮೊದಲ ಹಂತದ ಕೆಲಸ ಮುಗಿದಂತೆ. ಹೊಟ್ಟೆ ಕೊರೆಯುತ್ತದೆ, ಬೇಡ ತಿನ್ನೋದು ಎಂದು ಅಮ್ಮನಿಗೆ ಬೊಬ್ಬಿಡುವ ತ್ರಾಸು ಕೊಡಲು ಇಷ್ಟವಿಲ್ಲದೆ, ಕದ್ದೇ ತಂದ ಹುಣಸೇಹಣ್ಣು ಅದೇ ಕರ್ಚೀಫಿನೊಳಗಿದೆ. ನಿನ್ನೆ ಅರ್ಧಮಾಡಿ ಬಿಟ್ಟ ಆಟದ ಮನೆ ಒಂದು ಕಡೆ ಡೊಂಕಾಗಿಬಿಟ್ಟಿದೆ. ಗೂಟವನ್ನು ಸರಿಯಾಗಿ ನೆಲದೊಳಗೆ ಊರಬೇಕು. ತೆಂಗಿನಗರಿಗಳ ಮೇಲೆ ಹೊದೆಸಿದರೆ ಇವತ್ತಂತೂ ಮನೆ ಗ್ಯಾರೆಂಟಿ ರೆಡಿ. ಗೇರುಬೀಜ ಕೊಯ್ಯಲು ನನಗೆಂದೇ ಅಪ್ಪ ಮಾಡಿಕೊಟ್ಟ ಪುಟ್ಟ ಕೊಕ್ಕೆ ಇದೆ. ಬೆಳೆದ ಗೇರುಪೀಠವನ್ನಷ್ಟೇ ಕೊಯ್ಯಬೇಕೆಂದರೂ ಎಳೇ ಪೀಠದೊಳಗಿರುವ ಗೋಡಂಬಿಯಾಸೆಗೆ ಅದನ್ನೂ ಗೊತ್ತಿಲ್ಲದೆ, ಕೈತಪ್ಪಿಂದ ಉದುರಿಸಬೇಕಾಗಿದೆ. ನೆಲಕ್ಕೆ ಬಿದ್ದ ಮಾವಿನಹಣ್ಣುಗಳ ಆರಿಸಿಕೊಂಡು ಹೋದರೆ ಅಮ್ಮ ಸಿಹಿ ತಂಬಳಿ ಮಾಡುತ್ತಾಳೆ. ಹಸಿ ತೆಂಗಿನ ಗರಿಗಳಿಂದ ನೇಯ್ದು ಮಾಡಿದ ದೊಡ್ಡ ತರಗೆಲೆ ಬುಟ್ಟಿ, ಕೊರಕಲಾದ ಪೊರಕೆ ಹಿಡಿದು ಬರುವ ಅಪ್ಪ ಗುಡ್ಡೆಯ ಒಂದು ಬದಿಯ ಮರಗಳ ತಂಪಿನಲ್ಲಿ ಗುಡಿಸಲು ಶುರು ಮಾಡುತ್ತಾನೆ. ಆಗ ಅಲ್ಲೂ ಓಡಬೇಕು. ಅಬ್ಬಾ ಅವನು ಬಂದರೆ ಎಷ್ಟೆಲ್ಲಾ ಕೆಲಸ ಖುಷಿಯಿಂದ ನಾನು ಅವನಿಗಿಟ್ಟ ಹೆಸರು ಬೇಸಿಗೆ

ಪ್ರತಿವರ್ಷ ಪರೀಕ್ಷೆ ಮುಗಿಯುತ್ತಿದ್ದಂತೆ ಕರೆಯದೇ ಅವನಾಗಿಯೇ ಬರುತ್ತಿದ್ದನಲ್ಲ. ಅದಕ್ಕೇ ಅವನನ್ನು ಕಂಡರೆ ಇಷ್ಟ. ನಾನೀಗ ಐದು ಪಾಸು ಆರು. ಓದಿದ ಚಂದಮಾಮ, ಬಾಲಮಂಗಳವನ್ನೇ ಮತ್ತೊಮ್ಮೆ ಹಾಸಿಗೆಯ ಮೇಲೆ ಲಾಟು ಹಾಕಿಕೊಂಡು ರಿವಿಷನ್‌ ಮಾಡುವುದು ಶುರುವಾಗಿತ್ತು. ದಿನಕ್ಕೊಂದು ಕಥೆ, ಪಂಜೆ ಮಂಗೇಶರಾಯರ ಕಥೆ ಓದುತ್ತಾ ಹೊಸದೊಂದು ಪ್ರಪಂಚದಲ್ಲಿ ವಿಹರಿಸುವ ಸುಖವೂ ಜೊತೆಗೂಡಿದ ಕಾಲವದು. ಗುಡ್ಡೆಯ ಮರದ ಕೆಳಗೆ ಗೋಣಿಚೀಲವೊಂದನ್ನು ಹಾಸಿ ಕುಳಿತು ಪುಸ್ತಕ ಹಿಡಿದರಂತೂ ಸುತ್ತಲಿನ ಹಸಿರಲ್ಲೇ ಕಥೆಗಳು ಕುಣಿಯುತ್ತಾ ಸುಸ್ತಾಗಿ ಬಂದು ಪಕ್ಕದಲ್ಲೇ ನನ್ನನ್ನು ಒರಗಿ ವಿಶ್ರಮಿಸಿಬಿಡುತ್ತಿದ್ದವು. ಅಜ್ಜಿಮನೆಗೆ ಹೋದರಂತೂ ಜೋಗಿ ಗುಡ್ಡವನ್ನೇರಿ ಕುಳಿತುಕೊಳ್ಳುವ ಮಕ್ಕಳ ದೊಡ್ಡ ಪಟಾಲಂ ಉಪ್ಪು ಹಚ್ಚಿ ಕಚ್ಚಿ ತಿಂದ ಮಾವಿನಕಾಯಿಗಳಿಗೆ ಲೆಕ್ಕವಿಟ್ಟಿದ್ದೇ ಇಲ್ಲ. ಅಷ್ಟು ಧಾರಾಳ ಮನಸ್ಸು.  
  
ಅವನು ಬಂದಾಗಲೇ ಊರ ತೇರಿನ ಸಂಭ್ರಮವೂ ಜೊತೆಯಾಗುತ್ತಿತ್ತು. ನಾನೀಗ ಒಂಭತ್ತು ಪಾಸು ಹತ್ತು. ಕ್ಲಾಸಿನಲ್ಲಿ ಆ ಮೂಲೆಯ ಬೆಂಚಿನ ತುದಿಗೆ ಕುಳಿತು ಕದ್ದು ನೋಡುತ್ತಿದ್ದ ಹುಡುಗನೊಬ್ಬ ಜಾತ್ರೆಯಲ್ಲೂ ಹಿಂಬಾಲಿಸಿ, ಪ್ರಸಾದ ತಗೋ ಎಂದು ಕೈಚಾಚಿದಾಗ ಎದೆ ಢವಢವನೆ ಹೊಡೆದುಕೊಂಡಿತ್ತು. ಕಡಲತಡಿಯ ಊರಿನವಳಾದ ನಾನು ಎಪ್ರಿಲ್‌ ಎಂಬ ನಿಗಿನಿಗಿ ಉರಿವ ಕಾಲಕ್ಕೆ ಬೆವರಿದ್ದು ಆವತ್ತೇ. ಅಣ್ಣನನ್ನು ಅಪ್ಪನ ಜೊತೆಗೆ ದೂರದೂರಿಗೆ ಪ್ರವಾಸ, ಚಾರಣಕ್ಕೆಂದು ಕಳಿಸುತ್ತಿದ್ದ ಅಮ್ಮ ನನ್ನನ್ನು ಮಾತ್ರ ಅವರೊಂದಿಗೆ ಹೋಗಲು ಬಿಡದೆ ಇದ್ದಾಗ ಹುಡುಗಿಯಾಗಲೇಬಾರದಿತ್ತು ಅಂದುಕೊಂಡು ನೀನು ಬಂದದ್ದೇ ವೇಸ್ಟಾಯಿತು ಎಂದು ಅವನಿಗೂ ಬೈಯುತ್ತಿದ್ದೆ.