**ಕಳ್ಳ ಕಣ್ಣಿನ ಮಧ್ಯೆ**

**ಗುಪ್ತ ಕ್ಯಾಮೆರಾದ ಕಣ್ಣು ರಾಜಕಾರಣಿಗಳನ್ನು, ಉದ್ಯಮಿಗಳನ್ನು ಕಾಡುವುದು ಕಾಮನ್‌. ಮಾಧ್ಯಮದವರಿಗಂತೂ ಇದೊಂದು ಪ್ರಬಲ ಸಾಧನ. ಜನ ಸಾಮಾನ್ಯರನ್ನೂ ಇದು ಬಿಟ್ಟಿಲ್ಲ. ಇಂದು ಸರ್ವವ್ಯಾಪಿಯಾಗುತ್ತಿರುವ ಈ ಕಳ್ಳಕಣ್ಣಿನ ಪ್ರಭಾವದತ್ತ ಒಂದು ನೋಟ.**

ಶಾರುಖ್‌ ಖಾನ್‌ ಮತ್ತು ಜೂಹಿಚಾವ್ಲಾ ಅಭಿನಯದ ಫಿರ್‌ ಭಿ ದಿಲ್‌ ಹೇ ಹಿಂದೂಸ್ತಾನಿ ಎಂಬ ಚಿತ್ರ 2000ನೇ ಇಸವಿಯಲ್ಲಿ ತೆರೆಕಂಡಿತ್ತು. ಜೂಹಿಚಾವ್ಲಾ ಟಿವಿ ರಿಪೋರ್ಟರ್‌ ಪಾತ್ರ ಮಾಡುತ್ತಾ ಜೈಲಿನಲ್ಲಿರುವ ಖೈದಿಯನ್ನು ಸಂದರ್ಶಿಸಲು ಹೋಗುತ್ತಾಳೆ. ತನ್ನ ವ್ಯಾನಿಟಿ ಬ್ಯಾಗ್‌ನಲ್ಲಿ ಹಿಡನ್‌ ಕ್ಯಾಮೆರಾ ಇಟ್ಟು ಆತನನ್ನು ಮಾತನಾಡಿಸಿ ಒಂದಷ್ಟು ಸತ್ಯಗಳನ್ನು ಹೊರಗೆಳೆಯುತ್ತಾಳೆ. ಬಿಟ್ಟ ಕಣ್ಣು ಬಿಟ್ಟಂತೆ ನೋಡಿದ್ದೆ ಆ ಸಿನಿಮಾ. ಆಗ ಈ ಹಿಡನ್‌ ಕ್ಯಾಮೆರಾ ವಿಚಾರ ನಮಗೆಲ್ಲಾ ಸ್ವಲ್ಪ ಹೊಸದು ಮತ್ತು ರೋಚಕ ಸಂಗತಿಯಾಗಿತ್ತು. ಆದರೆ ನ್ಯೂಸ್‌ ಚಾನೆಲ್‌ಗಳ ಭರಾಟೆ ಹೆಚ್ಚಾದಂತೆ ಹಿಡನ್‌ ಅಥವಾ ಅಡಗು ಕ್ಯಾಮೆರಾ ಹಳೆಯದಾಗುತ್ತಾ ಹೋಯಿತು. ಆದರೆ ಅದು ಹೊರಗೆಡಹುವ ರಹಸ್ಯ ಕಾಲ ಕಾಲಕ್ಕೆ ಹೊಸದಾಯಿತು.. ಆತಂಕಕ್ಕೆಡೆ ಮಾಡಿತು, ಕೆಲವು ಅಸಹ್ಯ ಹುಟ್ಟಿಸಿತು ಇನ್ನೂ ಒಂದಷ್ಟು ಭಯ ಮೂಡಿಸಿತು

ಈಚಿನ ಹತ್ತು ಹದಿನೈದು ವರ್ಷಗಳಲ್ಲಿ ಉದ್ಯಮಿಗಳ ಆಫೀಸ್‌ನಲ್ಲಿ, ರಾಜಕಾರಣಿಗಳ ಮನೆಯೊಳಗೆ, ಲಂಚಕೋರ ಅಧಿಧಿಕಾರಿಗಳ ಮೇಜಿನ ಮೇಲೆ ಬಹಳಷ್ಟು ಹಿಡನ್‌ ಕ್ಯಾಮೆರಾಗಳು ಸತ್ಯವನ್ನು ಹೊರಕಕ್ಕುವುದಕ್ಕಾಗಿ ಕದ್ದು ಕುಳಿತಿದ್ದವು. ಅದರಿಂದ ಎಷ್ಟೋ ಹಗರಣಗಳು ಬಯಲಿಗೂ ಬಂತು. ಅಂಕಿಅಂಶದ ಲೆಕ್ಕಾಚಾರಕ್ಕಿಂತ ಭ್ರಷ್ಟತೆ ಪ್ರಪಂಚಕ್ಕೆ ತಿಳಿದು ಕೊನೇಪಕ್ಷ ಅಂಥಾ ಮಾನಗೇಡಿಗಳ ಮರ್ಯಾದೆಯಾದರೂ ಹೋಯಿತಲ್ಲ ಎಂಬ ಸಮಾಧಾನವೇ ದೊಡ್ಡದು. ವೋಟಿಗಾಗಿ ಕೋಟಿ ಎಣಿಸುವ ರಾಜಕಾರಣಿಗಳ ಕೆಟ್ಟ ಚಾಳಿ ಹಿಡನ್‌ ಕ್ಯಾಮೆರಾ ಇಲ್ಲದಿದ್ದರೆ ಹೊರಬರುವುದು, ಸಾಕ್ಷಿ ಒದಗಿಸುವುದು ಕಷ್ಟವೇ. ಈ ಕಾರಣಕ್ಕಾಗಿ ಡಿಜಿಟಲ್‌ ಕ್ಯಾಮೆರಾ ಕಂಡುಹಿಡಿದ ಸ್ಟೀವನ್‌ ಸ್ಯಾಸನ್‌ಗೆ ಸಾಷ್ಟಾಂಗ ನಮಿಸಬೇಕು.

**ನಮ್ಮೊಳಗಡಗಿದ ಕೆಟ್ಟ ಕಣ್ಣು**

ನ್ಯೂಸ್‌ ಚಾನೆಲ್‌ಗಳು ರಹಸ್ಯ ಕ್ಯಾಮೆರಾದ ಮೂಲಕ ನಮ್ಮೊಳಗೆ ಸಹಜ ಎಂಬಂತೆ ಹಾಸುಹೊಕ್ಕಾಗಿರುವ ಕೆಲ ಕೆಟ್ಟ ಪಿಡುಗನ್ನು ಜಗತ್ತಿಗೆ ತೆರೆ ತೆರೆದು ತೋರಿದ್ದಂತೂ ಹೌದು. ಸಿನಿಮಾ, ಸೀರಿಯಲ್‌ನಲ್ಲಿ ಪಾತ್ರ ಕೊಡಿಸುತ್ತೇನೆಂದು ಲೈಂಗಿಕವಾಗಿ ಬಳಸಿಕೊಳ್ಳಲು ಹೊರಡುವ ಕಾಸ್ಟಿಂಗ್‌ ಕೌಚ್‌ ಎಂಬ ಸಿನಿಮೋದ್ಯಮದ ಬಣ್ಣ ಬಯಲಾಗಿದ್ದೂ ಹೀಗೆಯೇ. ಬಾಲಿವುಡ್‌ನ ಶಕ್ತಿ ಕಪೂರ್‌ ಮತ್ತು ಅಮನ್‌ ವರ್ಮಾ ಅವರ ಆಮಿಷಗಳನ್ನು ಹಿಡನ್‌ ಕ್ಯಾಮೆರಾದಲ್ಲಿ ರೆಕಾರ್ಡ್‌ ಮಾಡುವ ಮೂಲಕ ಇಂಡಿಯಾ ಟಿವಿ ಕುಟುಕು ಕಾರ್ಯಾಚರಣೆ ನಡೆಸಿ ದೇಶಾದ್ಯಂತ ಕಾಸ್ಟಿಂಗ್‌ ಕೌಚ್‌ ಬಗ್ಗೆ ಮಾತಾಡುವಂತಾಗಿತ್ತು.

ಬಾಂಡ್‌ ಮೂವಿಗಳಲ್ಲಿ ಕಾಣುತ್ತಿದ್ದ ಹಿಡನ್‌ ಕ್ಯಾಮೆರಾ ತಂತ್ರಜ್ಞಾನ ನಮ್ಮೊಳಗೆ ಹಾಸುಹೊಕ್ಕಾಗುತ್ತಾ, ಭ್ರಷ್ಟರ ಹುಟ್ಟಡಗಿಸುತ್ತಿದ್ದರೆ ಮತ್ತೊಂದೆಡೆ ಭಯವನ್ನೂ ಮೂಡಿಸಿತು. ಯಾರಲ್ಲಿ? ಅಮಾಯಕ ಹೆಣ್ಣುಮಕ್ಕಳೊಳಗೆ ತುಂಬಾ ಗೌಪ್ಯವಾದ ಮತ್ತು ನಾನೊಬ್ಬಳೇ ಒಂಟಿಯಾಗಿದ್ದೇನೆ ಎಂದುಕೊಂಡಿದ್ದ ಸ್ಥಳವನ್ನು ಸಾವಿರಾರು ಮಂದಿ ನೋಡುತ್ತಿದ್ದಾರೆ ಎಂದರೆ ಹೇಗಾಗಬೇಡ? ಸುಳಿವೇ ಇಲ್ಲದಂತೆ ಹೊಟೇಲ್‌ ರೂಮ್‌ಗಳಲ್ಲಿ, ಬಾತ್‌ರೂಮ್‌ಗಳಲ್ಲಿ, ಶೌಚಾಲಯಗಳಲ್ಲಿ ಹಿಡನ್‌ ಕ್ಯಾಮೆರಾಗಳು ನಮ್ಮನ್ನು ಕೆಕ್ಕರಿಸುತ್ತಿರಬಹುದು. ತಂತ್ರಜ್ಞಾನದ ಕೆಟ್ಟ ಪ್ರಯೋಗ ಅಂದರೆ ಇದೇ.

ಹೆಣ್ಣು ಮಕ್ಕಳು ವಿವಸ್ತ್ರರಾಗಿರುವ ಎಂಎಂಎಸ್‌ ತಯಾರಿಸಿ ಅಂತರ್ಜಾಲದಲ್ಲಿ ಹರಿಯ ಬಿಡುವುದೇ ಒಂದು ದೊಡ್ಡ ಜಾಲ. ನವದಂಪತಿಗಳು ಉಳಿಯುವ ಹೊಟೇಲ್‌ ರೂಮ್‌ನಲ್ಲಿ ಹಿಡನ್‌ ಕ್ಯಾಮೆರಾ ಇರಿಸಿ ನೀಲಿ ಚಿತ್ರಗಳನ್ನು ತಯಾರಿಸುವ ಕಥೆಯುಳ್ಳ ಹಿಂದಿ ಚಿತ್ರ ಕಲಿಯುಗ್‌ 2005ರಲ್ಲಿ ತೆರೆಕಂಡಿತ್ತು. ಇದು ಕೇವಲ ಸಿನಿಮಾ ಕಥೆಯಷ್ಟೇ ಅಲ್ಲ. ಪೋರ್ನ್‌ ಪ್ರಪಂಚದ ಕೆಟ್ಟ ಸತ್ಯವೂ ಹೌದು. ಅಂದರೆ, ಪುರುಷರು ಮತ್ತು ಮಹಿಳೆಯರಿಬ್ಬರೂ ಸಮಾನವಾಗಿ ಯಾರದ್ದೋ ಕಣ್ಣ ತೆವಲಿಗೆ ಬಲಿಯಾಗುತ್ತಿರಬಹುದು ಆದರೂ ಇಲ್ಲಿ ಹೆಚ್ಚಾಗಿ ಬಲಿಪಶುವಾಗುವುದು ಹೆಣ್ಣೇ.. ಯಾಕೆಂದರೆ ಅವಳೇ ಸರಕಿನ ವಸ್ತು

**ಎಚ್ಚರೆಚ್ಚರ**

ವಸ್ತ್ರ ಮಳಿಗೆಗಳಲ್ಲಿ ಇರುವ ಟ್ರಯಲ್‌ ರೂಮ್‌ಗಳಲ್ಲಿ ಹಿಡನ್‌ ಕ್ಯಾಮೆರಾ ಇದೆಯೇ ಎಂದು ಪರೀಕ್ಷಿಸುವುದು ಹೇಗೆ ಎಂಬುದಕ್ಕೆ ಟಿಫ್ಸ್‌ ಕೊಡಲು ಸಾವಿರಾರು ವೆಬ್‌ಸೈಟ್‌ಗಳಿವೆ. ಆ ಟಿಫ್ಸ್‌ ಏಕೆ ಅವಶ್ಯಕವಾಯಿತು ಎಂಬಲ್ಲಿಗೇ ಟ್ರಯಲ್‌ ರೂಮ್‌ಗಳ ಹಿಡನ್‌ ಕ್ಯಾಮೆರಾದ ಕರಾಳ ವ್ಯಾಪ್ತಿಯ ಅರಿವಾಗುತ್ತದೆ. ಈಗೊಂದು ವರ್ಷದ ಹಿಂದೆ ಕೇಂದ್ರದ ಮಾನವ ಸಂಪನ್ಮೂಲ ಅಭಿವೃದ್ಧಿ ಸಚಿವೆ ಸ್ಮೃತಿ ಇರಾನಿ ಗೋವಾದ ಫ್ಯಾಬ್‌ ಇಂಡಿಯಾ ಮಳಿಗೆಗೆ ಭೇಟಿ ಇತ್ತಾಗಿನ ಘಟನೆ ರಾಷ್ಟ್ರ ಮಟ್ಟದಲ್ಲಿ ಸುದ್ದಿ ಮಾಡಿತ್ತು. ಟ್ರಯಲ್‌ ರೂಮಿನ ಬಾಗಿಲಿನ ಪುಟ್ಟ ವೆಂಟಿಲೇಟರ್‌ ಮೂಲಕ ಸಿಸಿಕ್ಯಾಮೆರಾ ಒಳಗೆ ಹಣುಕಿತ್ತು. ಫ್ಯಾಬ್‌ ಇಂಡಿಯಾ ಮೇಲೆ ದೂರು ದಾಖಲಿಸಲಾಯಿತು. ಸಿಸಿಟಿವಿ ದೃಶ್ಯಾವಳಿಗಳನ್ನು ಚೆಕ್‌ ಮಾಡಿದಾಗ ಅದರಲ್ಲಿ ಹೆಣ್ಣುಮಕ್ಕಳು ದಿರಿಸು ಬದಲಾಯಿಸುತ್ತಿರುವ ಚಿತ್ರ ದಾಖಲಾಗಿತ್ತು ನಮ್ಮಲ್ಲಿ ಎಷ್ಟು ಮಂದಿ ಟ್ರಯಲ್‌ ರೂಮ್‌ ಪ್ರವೇಶಿಸಿದಾಗ ಹಿಡನ್‌ ಕ್ಯಾಮೆರಾ ಇದೆಯೇ, ಇಲ್ಲಿರುವ ಕನ್ನಡಿ ಟೂ ವೇ ಮಿರರ್‌ (ಅಂದರೆ ಕನ್ನಡಿಯ ಆಚಿನಿಂದ ಒಳಗಿನ ಎಲ್ಲಾ ದೃಶ್ಯಗಳನ್ನೂ ನೋಡಬಹುದು) ಆಗಿರಬಹುದೇ ಎಂದು ಪರೀಕ್ಷಿಸುತ್ತೇವೆ? ಇಂಥಹ ಘಟನೆಗಳಾದಾಗ ಕೆಲವು ಮಹಿಳೆಯರು ಜಾಗೃತರಾಗುತ್ತಾರಷ್ಟೆ.

ರಾಜಕಾರಣಿಗಳ ಕೊಳಕು, ಕಾಸ್ಟಿಂಗ್‌ ಕೌಚ್‌ ಪೀಡಕರ ಅಸಹ್ಯ, ಅಧಿಧಿಕಾರಿಗಳ ಭ್ರಷ್ಟಾಚಾರ.. ಹೀಗೆ ಸಮಾಜವನ್ನು ಕೊಳ್ಳೆ ಹೊಡೆಯುತ್ತಿರುವವರ ಹೆಡೆ ಮುರಿ ಕಟ್ಟಲು ರಾಶಿಗಟ್ಟಲೆ ಹಿಡನ್‌ ಕ್ಯಾಮೆರಾ ಬಳಕೆಯಾಗಲಿ, ಕುಟುಕು ಕಾರ್ಯಾಚರಣೆ ನಡೆಯಲಿ. ಕೆಲಸದಾಕೆಯ ಕಳ್ಳತನ ತಿಳಿಯಲಿ. ಎಳೆಯ ಕಂದನನ್ನು ಎತ್ತೆತ್ತಿ ಬಿಸಾಡುವ ದೃಶ್ಯಾವಳಿ ಹಿಡನ್‌ ಕ್ಯಾಮೆರಾದಲ್ಲಿ ದಾಖಲಾಗಿ ಆಯಾಳಿಗೆ ಶಿಕ್ಷೆಯಾಗುವಂತಾಗಲಿ. ಆದರೆ ಅಮಾಯಕ ಹೆಣ್ಣಿನ ಮಾನ ಕಳೆಯಲು ತಂತ್ರಜ್ಞಾನ ಉಪಯೋಗವಾಗದಿರಲಿ ಎಂಬುದು ಅವಮಾನದಿಂದ ಜರ್ಝರಿತವಾದ ಹೆಣ್ಣಿನ ಕೂಗು. ಜಗತ್ತು ಚಿಕ್ಕದಾಗುತ್ತಾ ಹೋದಂತೆ ಮನಸ್ಸುಗಳೂ ಸಂಕುಚಿಸಿಬಿಟ್ಟರೆ ಹೇಗೆ? ಪ್ರತಿ ವ್ಯಕ್ತಿ ಖುದ್ದು ತನ್ನನ್ನು ಅವಲೋಕಿಸಿಕೊಳ್ಳಲು ಒಳಗೊಂದು ಹಿಡನ್‌ ಕ್ಯಾಮೆರಾ ಅಳವಡಿಸಿಕೊಂಡರೆ ನಾಲ್ಕು ಗೋಡೆಗಳ ಮಧ್ಯೆಯೂ ಆತಂಕ ಪಡುವ ಅವಶ್ಯಕತೆ ಇಲ್ಲ

**ಟ್ರಯಲ್‌ ರೂಮ್‌ ಪರೀಕ್ಷೆ ಹೇಗೆ?**

ಟ್ರಯಲ್‌ ರೂಮ್‌ನಲ್ಲಿ ಎಚ್ಚರಿಕೆ ವಹಿಸುವುದು ಹೇಗೆ ಎಂಬುದಕ್ಕೆ ಸಿಗುವ ಮೊದಲ ಟಿಪ್ಸ್ ಅಂದರೆ, ಮೊಬೈಲ್‌ ಸಿಗ್ನಲ್‌ ಇದೆಯೇ ನೋಡಿ. ಇದ್ದರೆ ಒಳಗೆ ನಿಂತು ಕರೆ ಮಾಡಿ. ಕರೆ ಸರಿಯಾಗಿ ಹೋಯಿತು ಎಂದರೆ ಹಿಡನ್‌ ಕ್ಯಾಮೆರಾ ಇಲ್ಲ ಎಂದರ್ಥ. ಇದು ಕ್ಯಾಮೆರಾ ಇದೆಯೇ ಎಂದು ಪರೀಕ್ಷಿಸಲು ಒಂದು ವಿಧಾನ ಹೌದಾದರೂ ಸಂಪೂರ್ಣ ಇದನ್ನೇ ನಂಬಲು ಸಾಧ್ಯವಿಲ್ಲ. ಏಕೆಂದರೆ ಬಾಗಿಲು ಹಾಕಿದೊಡನೆ ಸಿಗ್ನಲ್‌ ಪ್ರಬಲವಾಗಿಲ್ಲದಿದ್ದರೂ ಕಾಲ್‌ ಹೋಗುವುದಿಲ್ಲ.

ಹಿಡನ್‌ ಕ್ಯಾಮೆರಾದಲ್ಲಿ ಇನ್‌ಫ್ರಾರೆಡ್‌ ಬೆಳಕು ಹೊರಸೂಸುತ್ತದೆ. ಬರಿಗಣ್ಣಿಗೆ ಇದು ಕಾಣುವುದಿಲ್ಲ. ಪ್ರವೇಶಿಸಿದ ಕೋಣೆಯ ಬಗ್ಗೆ ಸಂದೇಹವಿದ್ದಲ್ಲಿ ಕೋಣೆಯ ಲೈಟ್‌ ಆಫ್‌ ಮಾಡಿ ಸ್ಮಾರ್ಟ್‌ಫೋನ್‌ ಕ್ಯಾಮೆರಾ ಆನ್‌ ಮಾಡಬೇಕು. ನಂತರ ಕನ್ನಡಿ, ಪ್ಲಗ್‌ ಪಾಯಿಂಟ್‌, ಸ್ಮೋಕ್‌ ಡಿಟೆಕ್ಟರ್‌ಗಳ ಬಳಿ ಕತ್ತಲಲ್ಲಿ ಕ್ಯಾಮೆರಾ ಆನ್‌ ಇದ್ದ ಸ್ಥಿತಿಯಲ್ಲೇ ಕೊಂಡೊಯ್ಯಬೇಕು. ಒಂದು ವೇಳೆ ಹಿಡನ್‌ ಕ್ಯಾಮೆರಾ ಇದ್ದಲ್ಲಿ ಸ್ಮಾರ್ಟ್‌ ಫೋನ್‌ ಕ್ಯಾಮರದಲ್ಲಿ ಗಾಢ ಬೆಳಕಿನ ಚುಕ್ಕಿ ಅಥವಾ ಒಂದು ಬೆಳಕಿನ ಗೆರೆ ಕಾಣಿಸುತ್ತದೆ. ಇನ್‌ಫ್ರಾರೆಡ್‌ ಬೆಳಕು ಹೇಗಿರುತ್ತದೆ ಎಂದು ಪರೀಕ್ಷಿಸಲು ಹೀಗೆ ಮಾಡಬಹುದು. ಟಿವಿ ಅಥವಾ ಎಸಿ ರಿಮೋಟ್‌ನ ತುದಿಯಲ್ಲಿರುವ ಸಣ್ಣ ಲೈಟಿಗೆ ಕ್ಯಾಮೆರಾ ಹಿಡಿಯಬೇಕು. ಆಗ ಸ್ಮಾರ್ಟ್‌ಫೋನ್‌ ಒಳಗೊಂದು ಲೈಟ್‌ ಕಾಣುತ್ತದೆ. ಹಿಡನ್‌ ಕ್ಯಾಮೆರಾದ ಇನ್‌ಫ್ರಾರೆಡ್‌ ಲೈಟ್‌ ಕೂಡ ಹಾಗೇ ಇರುತ್ತದೆ. ಬಾತ್‌ರೂಂ, ಶೌಚಾಲಯಗಳಿಗೂ ಇದೇ ಟೆಕ್ನಿಕ್‌ ಬಳಸಿದರಾಯಿತು. ಹೊರಗಿಂದ ರಕ್ಷ ಣೆ ಇರಲಿ, ಇಲ್ಲದಿರಲಿ ನಮ್ಮನ್ನು ಕಾಪಾಡಿಕೊಳ್ಳುವುದು ನಮ್ಮದೇ ಪರಮ ಕರ್ತವ್ಯ. ಏಕೆಂದರೆ ನಮ್ಮನ್ನು ಯಾರು, ಎಲ್ಲಿಂದ ಗಮನಿಸುತ್ತಾರೋ?

**ರಹಸ್ಯ ಕ್ಯಾಮೆರಾದ ರಹಸ್ಯ**

ಅತ್ಯಾಧುನಿಕ ತಂತ್ರಜ್ಞಾನವಿರುವ ಹಿಡನ್‌ ಕ್ಯಾಮೆರಾಗಳಿಂದು ಮಾರುಕಟ್ಟೆಯಲ್ಲಿವೆ.

ಕೆಲವು ಹಿಡನ್‌ ಕ್ಯಾಮೆರಾಗಳು ದಿನದ 24 ಗಂಟೆಯೂ ರೆಕಾರ್ಡ್‌ ಮಾಡುತ್ತ ಇರುವುದಿಲ್ಲ. ಅತ್ಯಾಧುನಿಕವಾಗಿರುವ ಸಾಧನಗಳಲ್ಲಿ ಮೋಷನ್‌ ಸೆನ್ಸಾರ್‌ ಇರುತ್ತದೆ. ಕ್ಯಾಮೆರಾ ಇಟ್ಟ ಸ್ಥಳದಲ್ಲಿ ಯಾವುದಾದರೂ ಚಲನೆ ಕಂಡುಬಂದರೆ ಮಾತ್ರ ರೆಕಾರ್ಡ್‌ ಮಾಡುತ್ತದೆ.

ಈ ಕ್ಯಾಮೆರಾಗಳನ್ನು ಕನ್ನಡಕದ ಫ್ರೇಮ್‌ಗಳಲ್ಲಿ, ಕಿವಿಯೋಲೆಗಳಲ್ಲಿ, ಮೂಗುತಿಯಲ್ಲಿ, ವಾಚ್‌, ಟೇಬಲ್‌ ಕ್ಲಾಕ್‌, ಪ್ಲಗ್‌ ಪಾಯಿಂಟ್‌, ಶರ್ಟ್‌ ಬಟನ್‌ಗಳಲ್ಲಿ ಯಾರಿಗೂ ಗೊತ್ತೇ ಆಗದಂತೆ ಅಡಗಿಸಿರಬಹುದು. ಪೆನ್‌ ಕ್ಯಾಮೆರಾ ಎನ್ನುವುದು ಹಳೆಯದಾಗಿದ್ದು, ಈಗ ಕಂಡುಹಿಡಿಯಲು ಕಷ್ಟಸಾಧ್ಯವಾಗುವಂತೆ ಹಿಡನ್‌ ಕ್ಯಾಮೆರಾ ಸಾಧನಗಳು ಮಾರುಕಟ್ಟೆಗೆ ಬಂದಿವೆ.

ಹಿಡನ್‌ ಕ್ಯಾಮೆರಾ ಖರೀದಿ ಇಂದು ಕಷ್ಟವಲ್ಲ. ಕೈಗೆಟುಕುವ ದರದಲ್ಲಿ ಅಮೇಝಾನ್‌, ಇಬೇ ಸೇರಿದಂತೆ ಆನ್‌ಲೈನ್‌ ತಾಣಗಳಲ್ಲಿ ಸುಲಭವಾಗಿ ಖರೀದಿಸಲು ಸಿಗುತ್ತವೆ. ಇದರಿಂದ ಖದೀಮರು ಇಂತಹ ಸಾಧನಗಳನ್ನು ಖರೀದಿಸಲು ಸಾಧ್ಯವಾಗಿದೆ.

**ಹಿಡನ್‌ ಕ್ಯಾಮೆರಾದಲ್ಲಿ ಏನೇನಿದೆ?**

ಇವು ಇತರ ಕ್ಯಾಮೆರಾಗಳಂತೆ ಕಾರ್ಯನಿರ್ವಹಿಸುತ್ತವೆ. ಆದರೆ, ಪುಟ್ಟ ಗಾತ್ರದಲ್ಲಿ ಇರುತ್ತವೆ. ಇದರಲ್ಲಿ ಲೈಟ್‌ ಡಿಟೆಕ್ಟರ್‌ ಇತ್ಯಾದಿ ವಿಶೇಷ ಫೀಚರ್‌ಗಳು ಇರುತ್ತವೆ. ಮುಖ್ಯವಾಗಿ ಕ್ಯಾಮೆರಾ, ಬ್ಯಾಟರಿ, ಸಣ್ಣ ರೇಡಿಯೋ ಟ್ರಾನ್ಸ್‌ಮಿಟರ್‌ ಇರುತ್ತದೆ. ಈಗಿನ ಅತ್ಯಾಧುನಿಕ ಹಿಡನ್‌ ಕ್ಯಾಮೆರಾಗಳು ವಿವಿಧ ಬಗೆಯ ಸೆನ್ಸಾರ್‌ಗಳನ್ನು ಹೊಂದಿರುತ್ತವೆ.