**ಖುಷಿ ಇಲ್ಲಿದೆ, ಅಲ್ಲಿ ಹುಡುಕಿದೆ ಸುಮ್ಮನೆ**

**ಅದೇ ಕೆಲಸ, ಅದೇ ದಿನಚರಿ. ದೈನಿಕದ ಏಕತಾನತೆಯಲ್ಲಿ ಮುಳುಗಿ ಹೋದಾಗ ಬದುಕು ನೀರಸವೆನಿಸುವುದು ನಿಜವೇ. ಆದರೆ, ಖುಷಿ, ಚೇಂಜ್ ಹುಡುಕಿ ಇನ್ನೆಲ್ಲೋ ಹೋದಾಗ ಮತ್ತದೇ ಕಚೇರಿ ಕೆಲಸ ಬೆಂಬತ್ತುತ್ತದೆ. ಅಲ್ಲಿಯೂ ಮತ್ತದೇ ಬೇಸರ. ಹಾಗಿದ್ದರೆ ನಾವು ಇರುವಲ್ಲೇ ಬದಲಾವಣೆ, ಸಂತೋಷ ಕಂಡುಕೊಳ್ಳುವುದು ಹೇಗೆ? ಇದು ಉತ್ತರ ಹುಡುಕುವ ಹೊತ್ತು.**

ಬೆಳಕು ಬೀರುತ್ತಾ ತೆರೆದುಕೊಂಡೆ. ಹೊಸ ಪ್ರಾಜೆಕ್ಟ್ ವರ್ಕ್ ಕುಟ್ಟಲಾರಂಭಿಸಿದ ನನ್ನ ಟಚ್ಚಿಗ ಹಾಗೇ ಸ್ವಲ್ಪ ರಿಲ್ಯಾಕ್ಸ್ ಆಗೋಣ ಅಂತ ಫೇಸ್‌ಬುಕ್ ನೋಡಲು ಶುರುವಿಟ್ಟ. ಸೆಲ್ಫಿಗಳಿಗೆ ಲೈಕ್ ಒತ್ತಿದ. ಎಲ್ಲಾ ಪೋಸ್ಟ್‌ಗಳನ್ನು ನೋಡುತ್ತಿರುವಾಗ ಟಚ್ಚಿಗನಿಗೆ ಅವನ ಸ್ನೇಹಿತ ಹಿಮಾಲಯಕ್ಕೆ ಕುಟುಂಬ ಸಮೇತ ಪ್ರವಾಸ ಹೋದ ಫೊಟೋಗಳು ಕಾಣಿಸಿದವು. ಅಲ್ಲೂ ಇಷ್ಟಪಟ್ಟಿದ್ದು ತಿಳಿಸಿ, ವಾವ್, ವಂಡರ್‌ಫುಲ್ ಎಂದರೂ ವರ್ಷದಲ್ಲಿ ಒಂದಾದರೂ ಇಂತಹ ಪ್ರವಾಸ ಮಾಡಿಲ್ಲವಲ್ಲ ಎಂದು ಒಳಗೇ ಶುರುವಾಗಿತ್ತು ತಳಮಳ.  
  
ಅದಾಗಲೇ ಟಚ್ಚಿಗನ ಅರ್ಧಾಂಗಿಯೂ ಆ ಫೋಟೊ ನೋಡಿ ಹೆಬ್ಬೆರಳು ಎದ್ದಿರುವ ಚಿಹ್ನೆಯನ್ನು ಸ್ಪರ್ಶಿಸಿದ್ದಳು. ನೋಡಿ.. ನಮಗ್ಯಾರಿಗೂ ಹೇಳದೆ ಹದಿನೈದು ದಿನ ರಜೆ ಹಾಕಿ ಲಾಂಗ್ ಟೂರ್ ಹೋಗಿದ್ದಾರೆ ಎಂದು ಅವಳಂದಾಗ ಚಡಪಡಿಕೆ ಇಬ್ಬರಲ್ಲೂ ಏರುತ್ತಿತ್ತು.  
  
ಅಲ್ಲಾ, ಸ್ನೇಹಿತರು ಪ್ರವಾಸ ಹೋಗಿದ್ದನ್ನು ಕಂಡು ಖುಷಿ ಪಡುವುದು ಬಿಟ್ಟು, ನಾವು ಹೋಗಿಲ್ಲ ಎಂಬ ಅಸಹನೆ ಯಾಕೆ ಎನ್ನುವ ವಿಚಾರ ಎಷ್ಟು ಬಾರಿ ಚಾರ್ಜ್ ಆದರೂ ನನ್ನ ಬ್ಯಾಟರಿಗೆ ಹೊಳೆದೇ ಇಲ್ಲ. ಹೋಲಿಕೆ ಮನುಷ್ಯನನ್ನು ಕೊರಗುವಂತೆ ಮಾಡಿಬಿಡುತ್ತದೆ ಅನ್ನೋದು ಇದಕ್ಕೇ ಇರಬೇಕು. ನಾವು ಗ್ಯಾಜೆಟ್‌ಗಳೇ ಎಷ್ಟೋ ವಾಸಿ

ಅಷ್ಟರಲ್ಲೇ ಆರಂಭವಾಗಿತ್ತು ಹೊಸ ಪ್ರವಾಸದ ತಯಾರಿ. ನಾವು ಮೂರೇ ದಿನದ ಸಣ್ಣ ಟೂರ್ ಹೋಗೋಣ ಎಂದಳು ಅರ್ಧಾಂಗಿ. ಹೊಸ ಪ್ರಾಜೆಕ್ಟ್ ಶುರುವಾದ ಟೆನ್ಶನ್ ಯಜಮಾನಂದು. ಐದರ ಪುಟ್ಟಿಗೆ ಶಾಲೆ ತಪ್ಪಿಹೋಗುವ ತಲೆಬಿಸಿ. ಎಲ್ಲೂ ತಿರುಗಾಡದೆ ಹಾಯಾಗಿ ರೂಂ ಒಳಗೆ ಇರುವ ಥರದ ಪಿಕ್‌ನಿಕ್ ಆಗಬೇಕು ಎಂದು ಕಟ್ಟುನಿಟ್ಟಾಗಿ ಹೇಳಿದ ಇವನು. ಅವಳಿಗೂ ಅದೇ ಬೇಕಾಗಿತ್ತು. ಲಗೇಜ್ ರೆಡಿ. ನಾನೂ ಸೂಟ್‌ಕೇಸ್ ಒಳಗೆ ಜೀನ್ಸ್ ಪ್ಯಾಂಟ್ ಮಧ್ಯದಲ್ಲಿ ಸಿಕ್ಕಿ ಉಸಿರುಗಟ್ಟಿಸಿಕೊಂಡಿದ್ದೆ. ಪಕ್ಕದಲ್ಲಿ ನೆಗಡಿಯ ಸಿರಪ್ ವಾಸನೆ ಬೇರೆ.  
  
**ಪ್ರವಾಸಕ್ಕೇಕೆ ಲ್ಯಾಪ್‌ಟಾಪ್?**  
  
ಈ ಟೂರ್‌ಗಳು ಯಾಕಾಗಿ ಬೇಕು ಹೇಳಿ? ನಿತ್ಯದ ಟೆನ್ಶನ್‌ಗಳಿಂದ ಹೊರಬಂದು ರಿಲ್ಯಾಕ್ಸ್ ಆಗಿ ಮತ್ತೆ ಹೊಸ ಚೈತನ್ಯದಿಂದ ಕೆಲಸದಲ್ಲಿ ತೊಡಗಲು. ಪ್ರಕತಿ ಕೊಡುವ ಹೊಸತನದ ಅನುಭವದ ಸಾರವನ್ನು ಒಳಗಿಳಿಸಿಕೊಳ್ಳಲು. ಎಲ್ಲಕ್ಕಿಂತ ಮುಖ್ಯವಾಗಿ, ಖುಷಿಯಾಗಿರಲು. ಬ್ರೇಕ್ ತೆಗೆದುಕೊಳ್ಳುವುದು ಆರೋಗ್ಯ ಚೆನ್ನಾಗಿರಿಸುವ ಔಷಧರಹಿತ ಚಿಕಿತ್ಸೆ. ಹಾಗಿದ್ದ ಮೇಲೆ ನಾನ್ಯಾಕೆ ಬೇಕಾಗಿತ್ತು ಇವರ ಪ್ರವಾಸದಲ್ಲಿ?  
  
ಕ್ಯಾಲ್‌ಕ್ಯುಲೇಟರ್‌ನಲ್ಲಿ ಲೆಕ್ಕಿಸಿದೆ. ವರುಷದಲ್ಲಿ ಇಪ್ಪತ್ತು ದಿನ ಪ್ರವಾಸಕ್ಕೆ ಹೋದರೂ ಉಳಿದ ಮುನ್ನೂರ ನಲವತ್ತೈದು ದಿನ ಇವೆಯಲ್ಲಾ? ಅದನ್ನು ಕಳೆಯಬೇಕಾದದ್ದು ನಮ್ಮ ಜಂಜಡದ ನಡುವೆಯೇ ಅಲ್ಲವೇ? ಆ ದಿನಗಳನ್ನು ಸಂತೋಷವಾಗಿ ಕಳೆಯುವುದು ಹೇಗೆಂದು ಇವರು ಯಾವತ್ತಾದರೂ ಯೋಚಿಸಿದ್ದಾರಾ?

ವಸ್ತುಗಳ ಬದಲು ಅನುಭವಗಳಿಗಾಗಿ ಖರ್ಚು ಮಾಡುವ ವ್ಯಕ್ತಿ ಬಹು ಸಂತೋಷಿಯಂತೆ. ಅಂತಹ ಅನುಭವ ಕೇವಲ ಪ್ರವಾಸದಿಂದಲೇ ಆಗಬೇಕೆಂದೇನೂ ಇಲ್ಲ. ನಮ್ಮೊಳಗು ಹಾಯಾಗಲು ಎಷ್ಟೊಂದು ದಾರಿಗಳಿಲ್ಲ? ಅದೆಲ್ಲಾ ಇವರಿಗೆ ಅರ್ಥವಾಗುವಂತೇನೂ ಇರಲಿಲ್ಲ. ಚಳಿ ಚಳಿ ಇರುವ ರೆಸಾರ್ಟ್‌ಗೆ ಬಂದಿದ್ದೆವು. ಹೊರಗೆ ಒಂದು ರೌಂಡ್ ಫೋಟೊ ಸೆಶನ್ ನಡೆದು ಫೇಸ್‌ಬುಕ್ ಪೇಜ್‌ನಲ್ಲಿ ಬಂದು ಕುಳಿತವು ಹಲ್ಲು ಕಿರಿದ ಸೆಲ್ಫಿಗಳು. ರೂಂ ಸೇರುತ್ತಿದ್ದಂತೆಯೇ ಪುಣ್ಯಾತ್ಮ ನನ್ನನ್ನೇ ಮಾತನಾಡಿಸಲು ಬರೋದೆ? ಪುಟ್ಟಮ್ಮ ತನ್ನ ಹೋಂವರ್ಕ್ ಬುಕ್ ತಂದಿದ್ದಳು. ಅರ್ಧಾಂಗಿ ಕೈಯಲ್ಲಿ ನನ್ನ ಫ್ರೆಂಡ್ ಲ್ಯಾಪಿಯ ಕೀಬೋರ್ಡ್ ಕಟಕಟಿಸುತ್ತಿತ್ತು. ಇದೇ ಕೆಲಸ ಮನೆಯಲ್ಲೇ ಮಾಡಿದ್ದರೆ ದುಡ್ಡಾದರೂ ಉಳಿಯುತ್ತಿತ್ತು ಅಂದಿದ್ದು ಟಚ್ಚಿಗನಿಗೆ ಕೇಳಿತೋ ಏನೋ, ಆಫೀಸ್ ಟೆನ್ಶನ್ ಅಷ್ಟನ್ನೂ ನನ್ನ ಮೇಲೆ ಕುಟ್ಟಿ ಕುಟ್ಟಿ ತೀರಿಸಿಕೊಂಡ. ಇಲ್ಲೂ ಹಾಯಾಗಿರಲು ಆಗಲಿಲ್ಲ ನನಗೆ. ಅದೇ ಬೇಜಾರಿನಲ್ಲಿ ಯೋಚಿಸುತ್ತಾ ಕೂತೆ. ಎಲ್ಲೇ ಹೋದರೂ, ಎಲ್ಲೇ ಇದ್ದರೂ ನಾವೆಷ್ಟು ಕ್ರಿಯಾಶೀಲರಾಗಿದ್ದೇವೆ ಎಂಬುದೇ ಖುಷಿಯ ಒಳಗುಟ್ಟು. ಪ್ರವಾಸ ಮುಗಿಸಿ ಬಂದ ನನ್ನ ಟಚ್ಚಿಗನೇ ವಾರವಿಡೀ ಅದೇ ಹ್ಯಾಂಗ್ ಓವರ್‌ನಲ್ಲಿ ಆಫೀಸ್ ಕೆಲಸವನ್ನು ಕಾಟಾಚಾರಕ್ಕೆ ಮಾಡುವುದನ್ನು ನೋಡಿದ್ದೇನೆ. ಮತ್ತೆ ಇನ್ನೊಂದು ಪ್ರವಾಸ ಯಾವಾಗ ಹೋಗುತ್ತೇನೋ ಎಂಬ ಗುಂಗು ಅವನಿಗೆ.