**ಘಾಟಿಯಲ್ಲಿ ಗಟ್ಟಿಗರ ಸವಾರಿ** ಮಂಗಳೂರು-ಬೆಂಗಳೂರು ಪ್ರಯಾಣವನ್ನು ಶಿರಾಡಿ ಘಾಟ್ ಮೂಲಕ ಮಾಡಿದ ಬಹುತೇಕರಿಗಷ್ಟೇ ಅಲ್ಲ, ಎಲ್ಲರಿಗೂ ಇಂತಹ ಅನುಭವ ಆಗಿಯೇ ಇರುತ್ತದೆ. ಇಂತಿಪ್ಪ ಸುಮಾರು ಅನುಭವ ವ್ಯಥನಗಳನ್ನು ಕೇಳಿದ್ದರೂ ಯಾಕಾದರೂ ಭಂಡ ಧೈರ್ಯ ಮಾಡಿ ಇಲ್ಲಿ ಬಂದೆವೋ ಎಂಬಂತಾಗಿತ್ತು. ಆಗಸ್ಟ್ 10ರಂದು ಶಿರಾಡಿ ಘಾಟ್ ಮತ್ತೆ ಪ್ರಯಾಣಕ್ಕೆ ತೆರೆದುಕೊಳ್ಳಲಿದೆ ಎಂದಾಗ ಮೊದಲು ನೆನಪಾಗಿದ್ದೇ ನಮ್ಮ ಆವತ್ತಿನ ಈ ಅಕ್ಷರಶಃ ಹಾರಿಬಲ್ ಪಯಣ. ಆಗ ಕರಾವಳಿಯವರೇ ಆದ ಆಸ್ಕರ್ ಫರ್ನಾಂಡಿಸ್ ಮತ್ತು ವೀರಪ್ಪ ಮೊಯ್ಲಿ ಕೇಂದ್ರದಲ್ಲಿ ಸಚಿವರಾಗಿದ್ದರು. ಆಸ್ಕರ್ ಅವರದ್ದು ಕೇಂದ್ರದಲ್ಲಿ ಭೂ ಸಾರಿಗೆ ಇಲಾಖೆ ಎಂಬ ವಿಚಾರ ಒತ್ತಟ್ಟಿಗಿರಲಿ.

ದಕ್ಷಿಣ ಕನ್ನಡದ ಗುಂಡ್ಯದ ‘ಗರಡಿ ಚಾಮುಂಡೇಶ್ವರಿ ದೇವಸ್ಥಾನ’ದಿಂದ ಆರಂಭಗೊಂಡು ಸಕಲೇಶಪುರದ ಮಾರನಹಳ್ಳಿಯವರೆಗೆ ರಾಷ್ಟ್ರೀಯ ಹೆದ್ದಾರಿ 48ರಲ್ಲಿ ಇರುವ ಶಿರಾಡಿ ಘಾಟ್ ಉದ್ದ ಸುಮಾರು 35 ಕಿ.ಮೀ. ಆವತ್ತು 15 ಕಿ.ಮೀ. ಮೇಲೇರುವಾಗ ಒಂದು ಗಂಟೆ ಕಳೆದಿತ್ತು ಮೈಲಿಗಲ್ಲು ಸಕಲೇಶಪುರಕ್ಕೆ 20ಕಿ.ಮೀ. ಎನ್ನುತ್ತಿತ್ತು. ಇನ್ನೇನು ಬಂದೇಬಿಟ್ಟಿತು ಬಿಡು ಎಂದುಕೊಂಡರೆ ಮತ್ತೆ ಹತ್ತು ಕಿ.ಮೀ. ಮೇಲೇರುವಷ್ಟಲ್ಲಿ ದೇಹದ ಮೂಳೆಗಳೆಲ್ಲಾ ಕೊಂಡಿ ಕಳಚಿಕೊಳ್ಳಲು ಶುರುವಿಟ್ಟಿತ್ತು. 2007-08ರಲ್ಲಿ ಶಿರಾಡಿ ಘಾಟ್ ದುರಸ್ತಿ ಕಾರ್ಯಕ್ಕಾಗಿಯೇ ಏಳು ತಿಂಗಳು ಬಂದ್ ಆಗಿತ್ತು. ಕೋಟಿ ವೆಚ್ಚದಲ್ಲಿ ಕಾಂಕ್ರೀಟೀಕರಣವಾಗಿತ್ತು. ಆದರೆ ಒಂದೇ ವರ್ಷದಲ್ಲಿ ಅಂತಹ ಯಾವುದೇ ಕ್ಲೂ ಉಳಿಯಬಾರದು ಎಂಬಂತೆ ರೋಡ್ ತುಂಬಾ ಜಲ್ಲಿಯಷ್ಟೆ ಎದ್ದೆದ್ದು ಕುಣಿದಿದ್ದವು. ಆದರೆ ನಾವೀಗ ಹೋಗುತ್ತಿದ್ದ ಅದೇ ದಾರಿಯಲ್ಲಿ ಕೊನೇಪಕ್ಷ ಪಳೆಯುಳಿಕೆಯಂತಾದರೂ ಜಲ್ಲಿಹುಡಿ ಕಾಣಬಾರದೇ?  
  
ತಕ್ಷಣ ನೆನಪಾಯಿತು. ರಾಜ್ಯ ಸರ್ಕಾರ ಜಪಾನ್ ಸರ್ಕಾರದ ಸಹಾಯದಿಂದ ಅಲ್ಲಿನ ಜೈಕ್ ಕಂಪನಿಯೊಂದಿಗೆ ಮಾತುಕತೆ ನಡೆಸಿ ಗುಂಡ್ಯದಿಂದ ಸಕಲೇಶಪುರದ ತನಕ 18 ಕಿ.ಮೀ. ಉದ್ದದ ಸುರಂಗ ನಿರ್ಮಿಸುವ ಪ್ಲಾನ್ ಮಾಡಿತ್ತು. ಅದಕ್ಕೆ ತಗುಲುವ ವೆಚ್ಚ ಸಾವಿರ ಕೋಟಿ ಪ್ಲಸ್ ರೂಪಾಯಿಗಳು. ತಕ್ಷಣಕ್ಕೆ ನಮ್ಮ ಯಾತನೆ ನೋಡಲಾಗದೆ ದೇವತೆಗಳ ಶಿಲ್ಪಿ ಮಯ ಪ್ರತ್ಯಕ್ಷನಾಗಿ ಅಂತಹ ಸುರಂಗ ಮಾರ್ಗವನ್ನು ಕ್ಷಣಾರ್ಧದಲ್ಲಿ ನಿರ್ಮಿಸಬಾರದೇ ಅನಿಸಿತ್ತು. ಆಗ ಘಾಟಿ ಪ್ರಯಾಣ ಕೇವಲ 30 ನಿಮಿಷಕ್ಕೆ ಕಟ್ ಆದರೆ ಆ ಪ್ರಸ್ತಾವನೆ ನಾನಾ ಕಾರಣಗಳಿಗಾಗಿ ಕೈಗೂಡಿಲ್ಲ.

ಇಂತಿಪ್ಪ ವೇಳೆಯಲ್ಲೇ ನನಗೆ ಪ್ರಕತಿ ಕರೆ ಶುರುವಾಗಿತ್ತು. ಆದರೆ ಅಂತಹ ಎಲ್ಲಾ ನೈಸರ್ಗಿಕ ತಳಮಳಗಳನ್ನು ಶಿರಾಡಿ ದಾಟುವಾಗ ಹೆಣ್ಣೊಬ್ಬಳು ಮರೆಯಲೇಬೇಕು ಶಿರಾಡಿಯನ್ನು ಚತುಷ್ಪಥ ಮಾಡುವ ಯೋಜನೆಯೇ ಇದೆಯಂತೆ. ಅಂದ ಮೇಲೆ ನಾಲ್ಕಡಿ ಶೌಚಾಲಯ ಎಲ್ಲಾದರೂ ಮಾಡಬಾರದೇ ಎಂಬ ಅಸಂಬದ್ಧ ಯೋಚನೆ ಹೊಳೆದದ್ದಕ್ಕೆ ಕೇವಲ ಮತ್ತು ಕೇವಲ ಶಿರಾಡಿಯ ರಸ್ತೆಯೇ ಹೊಣೆ ಹಿಂದೊಮ್ಮೆ ರಾತ್ರಿ ಬಸ್‌ನಲ್ಲಿ ಮಂಗಳೂರಿನಿಂದ ಬೆಂಗಳೂರು ಬರುವಾಗಲೂ ಇದೇ ಸಮಸ್ಯೆಯಾಗಿತ್ತು. ಆವತ್ತು ಶಿರಾಡಿ ರಸ್ತೆ ಮಧ್ಯರಾತ್ರಿ ಬ್ಲಾಕ್. ಸಾಲದ್ದಕ್ಕೆ ತಿಗಣೆ ಕಾಟ. ಬೆಂಗಳೂರು ತಲುಪುವಾಗ ಮಧ್ಯಾಹ್ನ 12 ಗಂಟೆ  
  
ಕಾರು ತಾಂಡವವಾಡುತ್ತಲೇ ಸಾಗುತ್ತಿತ್ತು. ಯಜಮಾನರ ತ್ರಾಸವನ್ನು ನೋಡಲಾರದೆ ಮೂಡ್ ತಿಳಿಯಾಗಿಸಲು, ‘ಇಲ್ಲಿ ಒಳ್ಳೊಳ್ಳೆ ಟ್ರೆಕ್ಕಿಂಗ್ ಪ್ಲೇಸಸ್ ಇದೆ. ಇನ್ನೊಂದ್ ಸಾರಿ ಬರೋಣ. ಫೇಮಸ್ ಅರಮನೆ ಬೆಟ್ಟ, ಒಂಭತ್ತು ಗುಡ್ಡ, ಕೆಂಪು ಹೊಳೆ, ಯಡಕುಮರಿ..’ ಎಂದು ನನ್ನ ಜನರಲ್ ನಾಲೆಜ್ ಪ್ರದರ್ಶಿಸುತ್ತಿರುವಾಗಲೇ ನನ್ನವರು, ‘ಇಲ್ಲಿ ನನ್ನ ಎಡ, ಬಲ ಅಷ್ಟೂ ಮುರೀತಾ ಇದೆ. ನಿನ್ ಟ್ರೆಕ್ಕಿಂಗ್ ಕಥೆ ಹಾಳಾಯ್ತು’ ಎಂದು ಮತ್ತೊಂದು ಹೊಂಡ ಹಾರಿಸಿದರು. ಕಾರಿನ ಚಕ್ರ ಹೊರಡಿಸುತ್ತಿದ್ದ ಕರ್ಕಶ ವಾದ್ಯ ಕಛೇರಿ ಕೇಳುತ್ತಾ, ಸೀಟ್ ಮೇಲೆ ಭದ್ರವಾಗಿ ಕುಳಿತುಕೊಳ್ಳಲು ಯತ್ನಿಸಿದೆ ಒಂದೇ ದುರಂತದ ಪಾಲುದಾರರು ಎಂಬಂತೆ ನಮ್ಮೆದುರು ಬರುತ್ತಿದ್ದ ಎಲ್ಲಾ ಕಾರು-ಜೀಪಿನ ಡ್ರೈವರ್‌ಗಳು ಪತಿದೇವರತ್ತ ದಯನೀಯ ದಷ್ಟಿ ಹರಿಸುತ್ತಿದ್ದರು.