**ಹಾಗಿದ್ರೆ ಹೀಗಾಗಿದ್ಯಾಕೆ?**

ಕೆಟ್ಟದ್ದು ಎಂದು ಆರಂಭದಲ್ಲಿ ತಿಳಿಯದೇ ಹೋದದ್ದು ಮೊದಲನೇ ಸಮಸ್ಯೆ. ಗೊತ್ತಾದ ಮೇಲೂ ನಿರ್ಲಕ್ಷ್ಯಿಸುವ ನಮ್ಮ ಸ್ವಭಾವ ಇದೆಯಲ್ಲಾ.. ಅದು ಮತ್ತೊಂದು ಕಾರಣ. ನಮ್ಮದನ್ನು ಒಳ್ಳೆಯದೆಂದು ಮಾರುವಾಗ ನಿಮ್ಮದು ಪ್ರಯೋಜನಕ್ಕೆ ಬಾರದ್ದು ಎನ್ನುವ ದುರುಳ ಮಾರ್ಕೆಟಿಂಗ್‌ ತಂತ್ರಗಾರಿಕೆಯ ಕೈಚಳಕವೂ ಇದರಲ್ಲಿದೆ.

ಹುಟ್ಟಿದ ವಸ್ತು ಸಾಯಲೇಬೇಕು. ನಮ್ಮ ಕೈಮೀರಿದ ಜಗದ ನಿಯಮವಿದು. ಆದರೆ ಪ್ಲಾಸ್ಟಿಕ್‌ನಿಂದ ತೊಡಗಿ ಅಣುಬಾಂಬ್‌ ತನಕ ಇರುವ ದೊಡ್ಡ ಸಮಸ್ಯೆ ಎಂದರೆ ಇವುಗಳ ಹುಟ್ಟೇನೋ ಆಗಿಬಿಡುತ್ತದೆ. ಸಾಯೋಕಂತೂ ಸುತಾರಾಂ ತಯಾರಿರುವುದಿಲ್ಲ. ಬಿದ್ದರೆ ಒಡೆಯದು. ಮಣ್ಣಲ್ಲಿ ಕರಗದು. ಕರಗಿದರೂ ತನ್ನೊಳಗಿನ ರಾಕ್ಷ ಸೀ ರಾಸಾಯನಿಕಗಳನ್ನ ಅಲ್ಲೇ ಬಿಟ್ಟುಬಿಡುವ ಧಾರಾಳ ಬುದ್ಧಿ

ಎಲ್ಲಾ ವಾವ್‌ ಎನಿಸುವ ವಸ್ತುಗಳನ್ನು ಅದ್ಭುತವಾಗಿಯೇ ಬಳಸಿದೆವು. ಆದರೆ ಬಳಸಲು ಯೋಗ್ಯವಾಗಿ ಉಳಿಯದೆ ಹೋದಾಗ ಮಾಡೋದೇನು ಪ್ರಶ್ನೆಗೆ ಸಮಂಜಸ ಉತ್ತರ ಸಿಗದೆ ಚಡಪಡಿಸಿ ಕೊನೆಗೆ ಮರಳಿ ಮಣ್ಣಾಗುವತ್ತ ಹೊರಳುತ್ತಿದ್ದೇವೆ. ಆದ್ರೆ.. ಆದದ್ದೆಲ್ಲಾ ಒಳಿತೇ ಆಯಿತು ಬಿಡಿ

ಹೀಗೆಲ್ಲಾ ಬರೆದು ಮುಗಿಸುವಾಗ ಲ್ಯಾಪ್‌ಟಾಪಿನ ಪ್ಲಾಸ್ಟಿಕ್‌ ಕೀ ಬೋರ್ಡ್‌ ಟಕಟಕ ಎಂದು ಅದ್ಯಾವುದೋ ತಿಳಿಯದ ರಿದಮ್‌ನಲ್ಲಿತ್ತು. ಪ್ಲಾಸ್ಟಿಕ್‌ ಜಿಯೋ ಸಿಮ್‌ ಕೂತಿದ್ದ ಪ್ಲಾಸ್ಟಿಕ್‌ ಮೊಬೈಲ್‌ ಎತ್ತಿ ವೈಫೈ ಆನ್‌ ಮಾಡಿ ಮೇಲ್‌ ಮಾಡಲು ಹೊರಟೆ. ಇವರು ಮಣ್ಣಿನ ಮಡಕೆಯಲ್ಲಿ ತುಂಬಿಸಿಟ್ಟಿದ್ದ ನೀರು ಕುಡಿಯುತ್ತಿದ್ದರು. ಅಯ್ಯೋ.. ತುಂಬಿಸಿಟ್ಟ ಕೂಡಲೇ ಕುಡಿಯೋದಲ್ಲ. ಒಂದು ರಾತ್ರಿಯಾದರೂ ಬಿಡಬೇಕು ಅಂತ ನನ್ನ ಜನರಲ್‌ ನಾಲೆಜ್‌ ಪ್ರದರ್ಶಿಸುತ್ತಿರಲು ಪ್ಲಾಸ್ಟಿಕ್‌ ಗಡಿಯಾರದ ನಿಮಿಷದ ಮುಳ್ಳೂ ಒಂದು ಸುತ್ತು ತಿರುಗಿ ಮತ್ತೆ ಹೊರಟಲ್ಲಿಂದಲೇ ವಾಪಾಸು ಸವಾರಿ ಶುರುವಿಟ್ಟಿತ್ತು

ಬಾಕ್ಸ್‌

**ಹೊಸದಾಗುವಾಗ ರೂಪ ಬದಲಷ್ಟೇ**

ಮತ್ತೊಬ್ಬರು ನಮ್ಮದು ಶ್ರೇಷ್ಠ ಎಂದಾಗ ನಾವು ಹೌದೌದು ಎಂದು ಗೋಣಾಡಿಸುತ್ತೇವೆ. ಅದರಲ್ಲೂ ವಿದೇಶೀಯರೇ ಹೇಳಿದರೆ ಲೆವೆಲ್ಲೇ ಬೇರೆ. ನಾಸಾ ವಿಜ್ಞಾನಿಗಳು ಸೂರ್ಯನಿಂದ ಹೊರಡುತ್ತಿರುವ ಶಬ್ದ ತರಂಗ ಓಂ ಮಾದರಿಯನ್ನು ಹೋಲುತ್ತದೆ ಎಂದರು. ಆದರೆ ಸಾವಿರಾರು ವರ್ಷಗಳ ಹಿಂದೆಯೇ ನಮ್ಮ ಋುಷಿಮುನಿಗಳು ಇದನ್ನು ಹೇಳಿದ್ದರು. ನಾಸಾದ ವಿಜ್ಞಾನಿಗಳು ಘಂಟಾಘೋಷ ಮಾಡಿದ ನಂತರ ನಮ್ಮವರು ಆಗಲೇ ಹೇಳಿದ್ದರು ಗೊತ್ತಾ ಎಂದು ಬೀಗಲಾರಂಭಿಸುತ್ತೇವೆ.

ಮಹಾಭಾರತದಲ್ಲಿ ಬಳಕೆಯಾದ ಅಸ್ತ್ರಗಳ ವಿವರಗಳನ್ನು ಗಮನಿಸಿದರೆ ಆಧುನಿಕ ಶಸ್ತ್ರಾಸ್ತ್ರಗಳು, ಅಣ್ವಸ್ತ್ರಗಳ ಮಾದರಿಯನ್ನೇ ಹೋಲುತ್ತದೆ. ಅರ್ಜುನನಿಗೆ ಬ್ರಹ್ಮಶಿರ ಕೊಡುವ ದ್ರೋಣ, ಇದನ್ನು ಜನಸಾಮಾನ್ಯರ ಮೇಲೆ ಪ್ರಯೋಗಿಸಬೇಡ ಎನ್ನಲು ಕಾರಣ ಅದರ ವಿಪರೀತ ಪರಿಣಾಮವೇ ಅಲ್ಲವೇ?

ಪುಷ್ಪಕ ವಿಮಾನ, ಭಾರಧ್ವಾಜ ಋುಷಿಯ ವಿಮಾನಶಾಸ್ತ್ರ ಎಲ್ಲವೂ ಹಿಂದೆ ವಿಮಾನ ತಂತ್ರಜ್ಞಾನ ಇದ್ದದ್ದಕ್ಕೆ ಸಾಕ್ಷಿ. ಈಗದರ ಮತ್ತೊಂದು ಸ್ವರೂಪವನ್ನು ನಾವು ಬಳಸುತ್ತಿದ್ದೇವಷ್ಟೆ.

ಮಣ್ಣಿನ ಮಡಕೆಯ ರೂಪ ಬದಲಾಗಿ ಬಾಟಲ್‌ ಶೇಪ್‌ ಪಡೆದಿದೆ. ಸಾವಯವ ಹೆಸರಿನಲ್ಲಿ ಹಳೆಯದೆಲ್ಲಾ ಹೊಸತಾಗಿವೆ. ತರಕಾರಿ, ತೊಡುವ ಬಟ್ಟೆ, ಕಾಫಿ ಕಪ್‌, ಚಮಚ, ಚಪ್ಪಲಿ, ಬ್ಯಾಗ್‌, ಆಭರಣಗಳು, ಗೊಂಬೆಗಳು ಎಲ್ಲವೂ ಇಕೋ ಫ್ರೆಂಡ್ಲಿ ಎಂಬ ಹೆಸರಿನಲ್ಲಿ ಹೊಸ ಟ್ಯಾಗ್‌ ಪಡೆದು ಮಾರಾಟಗೊಳ್ಳುತ್ತಿವೆ. ಅಜ್ಜ ತೊಡುತ್ತಿದ್ದ ಖಾದಿ ಬನಿಯನ್‌, ಅಜ್ಜಿ ಉಡುತ್ತಿದ್ದ ಮಗ್ಗದ ಸೀರೆ, ಮರದ ಚಪ್ಪಲಿಗಳು, ಪರಿಮಳ ಸೂಸುವ ಅದ್ಯಾವುದೋ ಮರದಿಂದ ತಯಾರಿಸಿದ ಸೌಟು.. ಎಲ್ಲವೂ ಹಳೆಯವೇ. ರೂಪ ರೂಪಗಳನು ದಾಟಿ ಹೊಸ ಕಾಲದಲ್ಲಿ ಹೆಲ್ತೀ ಲಿವಿಂಗ್‌ ಹೆಸರಲ್ಲಿ ಮರುಚಾಲ್ತಿಗೆ ಬಂದಿವೆಯಷ್ಟೆ.