**ಹಬ್ಬ ಅರಳುವ ಸಮಯ**

## ಹಬ್ಬ ನಮಗೇಕೆ ಬೇಕು? ಹೊಸ ಬಟ್ಟೆ ತೊಡುವುದಕ್ಕಾ? ಶಾಪಿಂಗ್‌ ಮಾಡಿ ಖುಷಿ ಪಡುವುದಕ್ಕಾ? ಹಬ್ಬದೂಟ ಮಾಡುವುದಕ್ಕಾ? ಇವ್ಯಾವುದಕ್ಕೂ ಅಲ್ಲ. ಮತ್ತೇಕೆ? ಇಲ್ಲಿದೆ ಓದಿ.

ಒಂದು ನರಿ ಕತೆ ಹೀಗಿದೆ. ಅದು ತನ್ನ ಗೆಳೆಯ ಕರಡಿಯ ಹತ್ತಿರ ಮಾತಾಡುತ್ತಾ ಕೂತಿತ್ತು. ಇತ್ತೀಚೆಗೆ ನನಗೆ ತುಂಬ ಬೋರು ಮಾರಾಯ ಅಂತ ಹೇಳಿತು. 'ಅದ್ಯಾಕೋ.. ನಂಗೆ ಸಿಕ್ಕಿದಾಗಲೆಲ್ಲಾ ಎಲ್ಲೆಲ್ಲಿಂದಲೋ ಕದ್ದು ತಂದ ಕೋಳಿಗಳನ್ನು ತಿಂದು ಮುಗಿಸಿ ಆರಾಮಾಗಿ ಕೂತಿರ್ತೀ. ಇನ್ನೇನು ಬೇಜಾರು ನಿಂಗೆ ಬದುಕಲ್ಲಿ?' ಅಂತ ಕೇಳಿತು ಕರಡಿ. ನರಿ ಹೇಳಿತು. ನೋಡು ನನ್‌ ಬದ್ಕಿಡೀ ಈ ಕೋಳಿ ಹಿಡ್ಯದೇ ಆಯ್ತು. ನನ್ನಿಂದ ತಪ್ಪಿಸಿಕೊಂದು ಹೋಗುವ ಕೋಳಿಗಳನ್ನ ಹಿಡಿದು ತಿನ್ತಾ ಇರಬೇಕು. ಅಥವಾ ನನ್ನನ್ನ ಅಟ್ಟಿಸಿಕೊಂಡು ಬಂದು ಬೇಟೆಯಾಡುವ ಮನುಷ್ಯರಿಂದ ತಪ್ಪಿಸಿಕೊಳ್ತಾ ಇರಬೇಕು. ಎಲ್ಲಾ ಕೋಳಿಗಳೂ ಒಂದೇ ಥರ. ತಪ್ಪಿಸಿಕೊಳ್ಳೋದೊಂದೇ ಗೊತ್ತು. ಈ ಮನುಷ್ಯರೂ ಅಷ್ಟೇ, ಬೇಟೆಯಾಡುವುದು ಮಾತ್ರ ಗೊತ್ತು. ಎಲ್ಲ ತುಂಬ ಏಕತಾನವಾಗಿ ನನಗೆ ಬದುಕೇ ಬೇಜಾರಾಗಿದೆ. ಈ ಬೇಜಾರಿನಿಂದ ಹೊರಬರಲು ಒಂದುಪಾಯ ಹೇಳು ಅಂತ ಕರಡಿಯನ್ನ ಕೇಳಿತು. ಅದು, 'ಇರು. ನನ್ನ ಗೆಳತಿ ಆಕಳು ಒಬ್ಬಳಿದ್ದಾಳೆ. ಅವಳು ಯಾವಾಗಲೂ ಮನುಷ್ಯರ ಜೊತೆಗೇ ಇರೋದು. ಅವಳನ್ನ ಕೇಳಿದ್ರೆ ಏನಾದ್ರೂ ಗೊತ್ತಾಗ್ಬೋದು' ಅಂತ ಕರಡಿ, ನರಿ ಇಬ್ಬರೂ ಕಾಡಿನಂಚಿನ ಹಳ್ಳಿಯ ಮನೆಯೊಂದರಲ್ಲಿದ್ದ ಆಕಳನ್ನ ಮಾತನಾಡಿಸಲು ಹೋದವು.

ಅಲ್ಲಿ ಕೊಟ್ಟಿಗೆಯಲ್ಲಿ ತನ್ನ ಗೆಳೆಯ ಗೆಳತಿ ನೆಂಟರೊಂದಿಗೆ ಮೆಲುಕು ಹಾಕುತ್ತಿದ್ದ ಕೆಂಪಿ ಹಸುವನ್ನ ಕರಡಿ ಮಾತಿಗೆ ಕರೆಯಿತು. ಹಸು ಇವರ ಗೊಂದಲ ಏನು ಅಂತ ಕೇಳಿತು. ಎಲ್ಲ ಕೇಳಿಯಾದ ಮೇಲೆ ಸುಮ್ಮನೆ ಕೂತರೆ ಇದರ ವಿಷ್ಯ ನಂಗೆ ನಮ್ಮಜ್ಜಿ ಹೇಳಿದ್ದು ನಿಮಗೆ ಹೇಳ್ತೀನಿ ಅಂತು. ನರಿ, ಕರಡಿ, ಮತ್ತು ಉಳಿದ ಹಸುಕರುಗಳೆಲ್ಲ ಕೆಂಪಿ ಹಸುವಿನ ಮಾತಿಗೆ ಹೂಂಗುಟ್ಟಿ ಸುತ್ತ ಕೂತವು. 'ದಿನಾ ಅದದೇ ಕೆಲ್ಸ ಮಾಡಿದ್ರೆ ಮನುಷ್ಯರಿಗೂ ಬೇಸರ ಆಗುತ್ತೆ. ಅದಕ್ಕೇ ಅವರು ಒಂದು ಉಪಾಯ ಕಂಡ್ಕಂಡಿದಾರೆ. ಅದೇ ಹಬ್ಬ.' ನರಿಗೆ ಸುಮ್ಮನಿರಲಾಗಲಿಲ್ಲ, 'ಎಷ್ಟ್‌ ದಿನಾ ಅಂತ ಹಬ್ಬ ಮಾಡ್ತಾರೆ ಅದು ಬೋರಾಗಲ್ವಾ?' ಕೆಂಪಿ ಹಸು ಹೂಂಕರಿಸಿತು. ಎಲ್ಲರೂ ನರೀನ ಬಾಯ್ಮುಚ್ಚಿ ಕೂರಿಸಿದರು. 'ದಿನದ ರುಟೀನು ಮುರಿಯಲು ಅವರು ಆಗಾಗ ಹಬ್ಬ ಮಾಡ್ತಾರೆ ಮತ್ತು ಪ್ರತೀ ಹಬ್ಬಗಳೂ ಬೇರೆ ಬೇರೆದೆ. ಬೇರೆ ಬೇರೆ ರೀತಿಯಲ್ಲಿ ಆಚರಿಸ್ತಾರೆ. ಅವರವರ ಊರಿಗೆ ಅವರವರ ಬೆಳೆಗೆ ಅವರವರ ವಾತಾವರಣಕ್ಕೆ ತಕ್ಕಂತೆ ಅವವೇ ಹಬ್ಬದಲ್ಲೂ ಬದ್ಲಾವಣೆ ಇರತ್ತೆ. ಹೀಗೆ ಒಂದಿನ, ನಾಕ್‌ ದಿನ್‌, ಎಂಟ್ಹತ್ತು ದಿನ ಮಾಡಿ ಮತ್ತೆ ತಮ್ಮ ಯಾವತ್ತಿನ ರುಟೀನಿಗೆ ವಾಪಸಾಗ್ತಾರೆ ಅಂತ ನಮ್ಮಜ್ಜಿ ಹೇಳ್ತಿದ್ಲು. ಅಷ್ಟೇ ಅಲ್ಲ. ಆವಾಗೆಲ್ಲ ಜನ ಒಂದು ಹಬ್ಬ ಮುಗಿದು ಮಾರನೆ ದಿನನೇ ಮುಂದಿನ ಹಬ್ಬದ ಯೋಚನೆಲಿ ದಿನಗಳನ್ನ ಖುಷಿಯಾಗಿ ಕಳಿತಾ ಇದ್ರಂತೆ. ಈಗ ನಾನ್‌ ನೋಡೋ ಹಂಗೆ ಅಷ್ಟೆಲ್ಲ ಉತ್ಸಾಹ ಇಲ್ಲ ಇವರಿಗೂ. ಅಲ್ದೆ ಅವತ್ತು ಆಸ್ಪತ್ರೆಗೋದಾಗ ನಮ್‌ ಪ್ಯಾಟೇಲಿರೂ ಲಚ್ಚಿ ಸಿಕ್ಕಿದ್ಲು. ಅಲ್ಲಂತೂ ಹಬ್ಬಗಳನ್ನು ಹಿಂಗೆ ಭಾನ್ವಾರದ ತರನೇ ಮಾಡ್ಕಂಡು ಇರ್ತಾರಂತೆ. ಟೈಮಿಲ್ವಂತೆ ಯಾರಿಗೂ. ಅದೇನೋ. ಇಲ್ಲೆನೋ ಜನ ದಿನದಿನದ ಬೋರು ಮುಖ ಇಲ್ದೆ ಖುಷ್ಯಾಗಿ ಇರ್ತಾರಪ.' ಹೂಂ ಅಂತು ಆಗ ಅಲ್ಲೆ ಇದ್ದ ಹಳೇ ದನವೊಂದು. ಹೌದು ಎಲ್ಲ ಹಬ್ಬನೂ ಬೇರೆಬೇರೆ ತರಾನೆ ಇಟ್ಟಿದಾರೆ. ಒಂದ್ರಲ್ಲಿ ದೇವರನ್ನ ಕೂರ್ಸಿ ಪೂಜೆ. ಇನ್ನೊಂದ್ರಲ್ಲಿ ನಮ್ಮನ್ನ ಓಡ್ಸಿ ಪೂಜೆ. ಇನ್ನೊಂದರಲ್ಲಿ ನಮ್ಗೆಲ್ಲ ಪ್ರಸಾದ ಕೊಟ್ಟು ಪೂಜೆ. ಮತ್ತೊಂದ್ರಲ್ಲಿ ಅವರವರೆ ಬಣ್ಣ ಸುರ್ಕೊತಾರೆ. ಇನ್ನೊಂದರಲ್ಲಿ ವಾರವಿಡೀ ಎಲ್ಲರೂ ಒಬ್ಬರಿನ್ನೊಬ್ಬರ ಮನೆಗೆ ಹೋಗಿ ಬರ್ತಾ ಇರ್ತಾರೆ. ಕೆಲವು ಸಂಜೆ ಹಬ್ಬಗಳು. ಕೆಲವು ಬೆಳ್ಗೆ ಮುಂಚೆದು. ಒಂದೊಂದು ಮಧ್ಯಾಹ್ನಕ್ಕೂ ಬರತ್ತೆ. ಇನ್ನೊಂದಿಷ್ಟು ರಾತ್ರಿ ಕೂಡ.ಇದ್ರಲ್ಲೂ ಏನೇನೋ ವಿಶೇಷ ಕಾಲ. ನರಿಗೆ ಈ ವಿವರಣೆ ಒಪ್ಪಿಗೆಯಾಯಿತು.ಥ್ಯಾಂಕ್ಸ್‌ ಹೇಳಿ ಕರಡಿಯನ್ನು ಕರಕೊಂಡು ಹೊರಟಿತು. ನಾವು ಕಾಡಲ್ಲಿ ಏನು ಹಬ್ಬ ಮಾಡಬಹುದು ಎಂಬ ಯೋಚನೆಯಿಂದ ಅದಕ್ಕೆ ಅವತ್ತಿಡೀ ನಿದ್ದೆಯೇ ಬರಲಿಲ್ಲ.