**ಅಮ್ಮಾ ಎಂದರೆ.**

ಈ ಹೊಸ ಅಮ್ಮಂದಿರಿಗೆ ತಾಯ್ತನದ ಸಂಭ್ರಮವನ್ನು ಅನುಭವಿಸಲು ಪುರುಸೊತ್ತಾದರೂ ಇದೆಯೋ ಇಲ್ಲವೋ ಮನೆ ಆಫೀಸುಗಳ ಮಧ್ಯೆ ಏಗುವ ಈ ಸಮಯದಲ್ಲಿ ಆ ಪುಟಾಣಿಯನ್ನು ನಿಭಾಯಿಸುವ ಆ ಸಮಯದಲ್ಲಿ ದಕ್ಕಿದ್ದಷ್ಟೇ ಸಾಕೇ? ಈ ಕಾಲದ ಅಮ್ಮನ ಅಂತರಾಳ ಇಲ್ಲಿದೆ.

ಏನೆಲ್ಲ ಆಗಿಯೂ ಏನೂ ಆಗದೆ ಉಳಿಯಬಲ್ಲ ಒಂದು ಕಾನಸ್ಟಂಟ್‌ ಮನುಷ್ಯನ ಬದುಕಿನಲ್ಲಿ ಇದ್ದರೆ ಅದು ಬಹುಶಃ ಅಮ್ಮ.

ಸಾಕಷ್ಟು ಜನಪ್ರಿಯ ಹೇಳಿಕೆಗಳು ಸಾರ್ವಕಾಲಿಕ ಸತ್ಯಗಳು, ಶ್ಲೋಕಗಳು ಎಲ್ಲವೂ ಅಮ್ಮನ ಮಹತ್ತನ್ನು, ಗರಿಮೆಯನ್ನು, ಅವಶ್ಯಕತೆಯನ್ನು ಸಾರುತ್ತಲೇ ಇವೆ. ಯಾವಾಗಲ್ಲದಿದ್ದರೂ ಈಗಂತೂ ಮದರ್ಸ್‌ ಡೇ ಸಲುವಾಗಿ ಮಾಧ್ಯಮಗಳಲ್ಲಿ ಪದೇ ಪದೇ ಕೋಟ್‌ ಮಾಡಲ್ಪಡುತ್ತದೆ. ಸಿನಿಮಾಗಳಲ್ಲಿನ ಒಂದು ಸಿದ್ಧ ಜನಪ್ರಿಯ ಸೂತ್ರದಲ್ಲಿ ಅಮ್ಮನ ಸೆಂಟಿಮೆಂಟು ಬಹಳ ಮುಖ್ಯ.

ಹೀಗ್‌ ಹೀಗೇ ಇರಬೇಕು ಎಂದು ನಿರ್ಧರಿಸಿದ ಚೌಕಟ್ಟನ್ನು ಸಫಲವಾಗಿ ತುಂಬುತ್ತಲೇ ಬದುಕಿನ ಅವಶ್ಯಕತೆಯನ್ನು ಮನಗಂಡು ಚೌಕಟ್ಟಿನಾಚೆಗೂ ನಿಭಾಯಿಸುವ ಅಮ್ಮನ ಬಗ್ಗೆ ಮಕ್ಕಳು, ಕುಟುಂಬ ಮತ್ತು ಸ್ವತಃ ಅಮ್ಮನಾಗಿರುವವಳೂ ಯೋಚಿಸಬೇಕಾದ ಅವಶ್ಯಕತೆ ಇದೆ. ಇವತ್ತು ಅಮ್ಮನಾಗಿರುವ ನಮ್ಮೆಲ್ಲರ ಅಮ್ಮಂದಿರೂ ಹೆಚ್ಚಿನವರು ಮನೆಯನ್ನು ಮನೆಯ ಜನರನ್ನು ನಿಭಾಯಿಸುತ್ತ ಬಂದ ಕೂಡುಕುಟುಂಬದವರು. ಅಥವಾ ಕೂಡು ಕುಟುಂಬದ ಚಿಕ್ಕ ಚಿಕ್ಕ ಶಾಖೆಗಳಾಗಿದ್ದವರು. ಇವತ್ತಿನ ಅಮ್ಮಂದಿರಾದ ನಮಗೆ ಕೂಡು ಕುಟುಂಬದ ನೆರಳೂ ಇಲ್ಲ ಬಿಸಿಲೂ ಇಲ್ಲ. ಹೆಚ್ಚಿನವರು ನಾವು ಹೊರಗೆ ಕಚೇರಿಯಲ್ಲಿ ದುಡಿಯುವ ಅಮ್ಮಂದಿರು.

**ಸಮಯದೊಡನೆ ದೊಂಬರಾಟ**

ಬೆಳಗ್ಗೆ ಮುದುಡಿ ಮಲಗಿದ್ದವರನ್ನು ನಮ್ಮ ಅಮ್ಮಬೆಡ್‌ ಶೀಟ್‌ ಎಳೆದು ಎಬ್ಬಿಸಿ ಬಚ್ಚಲು ಮನೆಗೆ ದಬ್ಬಿದ ದಿನಗಳ ನೆನಪು ಇನ್ನೂ ಹಸಿಯಾಗಿವೆ. ಆದರೆ ನಾವಿಲ್ಲಿ ಬೆಳಗ್ಗೆ ಅಡಿಗೆ ಒಲೆಯ ಮೇಲೆ ಒಂದು ಸಾರು ಕುದಿಸುತ್ತಾ, ಇಡ್ಲಿ ಕುಕ್ಕರ್‌ ಕೂಗಿಸುತ್ತಾ.. ಮಧ್‌ ಮಧ್ಯೆ ಚೋಟು ಜಡೆಯವಳನ್ನೋ, ಗುಂಗುರು ಕೂದಲಿನವನನ್ನೋ.. ಎತ್ತಿಕೊಂಡು ಹೋಗಿ ಬಕೆಟ್ಟಲಿ ನೀರು ತುಂಬಿಟ್ಟ ಬಾತ್‌ ರೂಮಲಿ ನಿಲ್ಲಿಸಿ.. ಕುದಿಯುತ್ತಿರುವ ಸಾರಿಗೆ ಒಗ್ಗರಣೆ ಚೊಂಯ್ಯೆನ್ನಿಸಿ, ಕಾದ ಹಾಲನ್ನು ಆರಲು ಬಿಟ್ಟು. ಇನ್ನೂ ಕಣ್ಣು ಬಿಡಲಾಗದ ಮರಿಗೆ ಮುಖ ತೊಳೆಸಬೇಕು.. ಉಳಿದ ಸ್ನಾನ ಅದೇ ಮಾಡಿಕೊಳ್ಳುತ್ತದೆ. ಮೈಗೆ ಟವೆಲ್‌ ಹೊದ್ದು ಅಮ್ಮಾ ಎನ್ನುವ ಮೊದಲು ಅಡಿಗೆ ಕಟ್ಟೆಯ ಮೇಲೆ ದೊಡ್ಡ ತಟ್ಟೆಯಲಿ ಅನ್ನ ಆರಲು ಬಿಟ್ಟು ಪಕ್ಕದಲಿ ಬಾಕ್ಸು ಇಟ್ಟುಕೊಳ್ಳಬೇಕು. ಯೂನಿಫಾರ್ಮನ್ನೆಲ್ಲ ಮಗುವೇ ಹಾಕಿಕೊಂಡರೂ ಟೈ ಸರಿ ಮಾಡಲು ಅಮ್ಮನೇ ಬೇಕು. ದೇವರ ಮುಂದೊಂದು ಶ್ಲೋಕ ಹಲ್ಲುಜ್ಜಿದ ರೀತಿಯಲ್ಲಿ ಹೇಳಿ ಬಂದು ಕುಳಿತುಕೊಳ್ಳುವ ಕೈಗೆ ಹದವಾಗಿ ಆರಿಸಿದ ಹಾಲ್ಕಾಫಿಯ ಲೋಟ ಕೊಟ್ಟರೆ ಇನ್ನು ಮುಂದಿನ ಐದು ನಿಮಿಷ ಅಮ್ಮ ಪ್ಯಾಕ್‌ ಮಾಡುವ ನೈಪುಣ್ಯಕ್ಕೆ ಯಾವ ಮಾಸ್ಟರ್‌ ಶೆಫ್‌ ಕೂಡ ಸ್ಪಧಿರ್ಶಿಸಲು ಬರುವುದಿಲ್ಲ. ಕೈಗೆ ತಿಂಡಿಯ ತಟ್ಟೆ ಕೊಟ್ಟು ತಲೆ ಬಾಚುತ್ತ, ಬಾಚಿ ಮುಗಿದರೂ ಇನ್ನೂ ನ್ಯವಣಿಸುತ್ತಿರುವ ಮಗುವಿಗೆ ಬಯ್ಯಲು ಹೊರಟು ಸುಮ್ಮನಾಗಿ ಒಂದೆರಡು ಸ್ಪೂನ್‌ ತಾನೇ ಬಾಯಿಗಿಟ್ಟು.. ಕುರುಳು ತೀಡುವಾಗ ಮಾತ್ರ ಅಮ್ಮ ಬರಿಯ ಅಮ್ಮ... ಇನ್ನೆಲ್ಲ ವೇಷಗಳೂ ಗೌರವದಿಂದ ಪಕ್ಕಕ್ಕೆ ಸರಿದು ನಿಲ್ಲುತ್ತವೆ. ಅಲ್ಲಿಗೆ ಮಗುವು ಚುರುಕಾಗಿರುತ್ತದೆ.

ತಿಂಡಿ ಮುಗಿಸಿ, ಶೂ ಹಾಕಿ, ಬ್ಯಾಗೇರಿಸುವ ಹೊತ್ತಿಗೆ ಅಮ್ಮ ತಲೆಬಾಚಿ ತನ್ನ ಜೀನ್ಸ್‌ ಸಿಕ್ಕಿಸಿಕೊಂಡಿರುತ್ತಾಳೆ. ಪ್ಯಾಕಾದ ಬಾಕ್ಸುಗಳನ್ನ ಮಿಸ್ಸಾಗದ ಹಾಗೆ ತುಂಬಿ ತುಂಬಿಸಿ ಅಮ್ಮ ಮಕ್ಕಳು ಹೆಲ್ಮೆಟ್‌ ಏರಿಸಿ ಹೊರಡುವಾಗ ಸೂರ್ಯ ಇನ್ನೂ ಮೈಮುರಿಯುತ್ತ ಕಾಫಿ ಕುಡಿಯುವ ಸಮಯ. 8 ಗಂಟೆಯೊಳಗೆ ಕತ್ರಿಗುಪ್ಪೆ ಸಿಗ್ನಲ್‌ ದಾಟದೆ ಇದ್ದರೆ ಕೋರಮಂಗಲದಲ್ಲಿ ಅಮ್ಮ ಕಚ್ಚಿಕೊಂಡು ಆಫೀಸಿಗೆ ಲೇಟಾಗುತ್ತದೆ ಅಂತ ಮಕ್ಕಳು ಶಾಲೆ ಒಂದ್‌ ಹತ್ತು ನಿಮಿಷ ಮೊದಲೇ ಡ್ರಾಪಾಗಿ.. ಶಾಲೆಯ ಅಂಗಳದಲ್ಲಿ ಕಿನ್ನರ ಲೋಕದ ಮೊಗ್ಗು ಅರಳುವ ಹೊತ್ತು..

ಡೆಸ್ಕಿನ ಮೇಲೆ ಲ್ಯಾಪ್‌ ಟಾಪು ಬಿಡಿಸುತ್ತಲೆ ತೆಗೆದುಕೊಳ್ಳುವ ಅಂಚೆಪೆಟ್ಟಿಗೆಯ ಕೆಲಸ ಮುಗಿಸಿ ಇವತ್ತಿನ ಕೆಂಪುಬಾಣ ಸೂಚಿಗಳ ಕೆಲಸವನ್ನೆಲ್ಲ ಮುಗಿಸುವ ಮಧ್ಯೆ ಒಂದು ಬಾಕ್ಸ್‌ ತೆಗೆದು ತಿಂಡಿ ಮುಗಿಯುವಷ್ಟರಲ್ಲಿ ಬೆಳಗಿನ ಟೀಂ ಮೀಟಿಂಗು. ಮೀಟಿಂಗು ಮುಗಿಸಿ ಸಹೋದ್ಯೋಗಿಗಳೊಡನೆ ಒಂದು ಕಪ್ಪು ಚಾ ಕುಡಿಯುವ ಹೊತ್ತಲ್ಲಿ ಬಿಸಿಲಿಗೆ ಹೊಳೆಯುವ ಅಮ್ಮನ ದೊಂಬರಾಟದ ಬ್ಯಾಲನ್ಸ್‌ ನೋಡಿ ಈಗಷ್ಟೆ ಕೆಲಸಕ್ಕೆ ಸೇರಿದ ಅವಂತಿಗೆ ಆಶ್ಚರ್ಯ. ಮದುವೆಯಾಗಿ ಚಕೋರ ಪಕ್ಷಿಗಳಂತೆ ಹಾಯಾಗಿರುವ ಚಾರುವಿಗೆ ಬೆರಗು. ಈಗಷ್ಟೇ ಮೆಟರ್ನಿಟಿ ಲೀವ್‌ ಮುಗಿಸಿ ಕೆಲಸಕ್ಕೆ ಹಾಜರಾಗಿರುವ ಸಿರೀನ್‌ಗೆ ಅವಳ ಆತಂಕ ಕಳೆವ ಭರವಸೆ.. ಎಲ್ಲರದ್ದೂ ಒಂದೇ ಮಾತು ಹೆಂಗೇ ಮ್ಯಾನೇಜ್‌ ಮಾಡ್ತಾ ಇದೀರ ಇದೆಲ್ಲಾ? ಎಷ್ಟೊತ್ತಿಗೆ ಮಲಗೋದು? ಎಷ್ಟೊತ್ತಿಗೆ ಏಳ್ತೀರಾ? ಹೇಗೆ ಅಡಿಗೆ ಮಾಡ್ತೀರ.... ಎಲ್ಲದಕ್ಕೂ ಅಮ್ಮ ನಗುತ್ತಾಳೆ. ನಾನೇನು ಮ್ಯಾನೇಜು ಮಾಡ್ತಾ ಇರೋದು.. ಸುಮ್ನೆ ಕಾಲದ ಜೊತೆಗೆ ನಡೆಯುವ ಪಯಣ ಇದು. ಸುಮ್ನೆ ಇರಕ್ಕೆ ಬರಲ್ಲ.. ಹೋಗ್ತಾ ಇರ್ಬೇಕು ಅಷ್ಟೇ... ಇದೆಲ್ಲ ಹೇಳಿದರೂ ಟೀ ಕುಡಿದು ಡೆಸ್ಕಿಗೆ ಬಂದು ಕೂರುವಾಗ ಪುಟ್ಟ ಹಾರ್ಟ್‌ ಶೇಪಿನ ಫ್ರೇಮಲ್ಲಿ ಅವಳ ಜೀವಚೈತನ್ಯದ ಸೆಲೆಯ ಮುದ್ದು ಮುಖವಿರುತ್ತದೆ.