**ಪ್ರೀತಿ ಉರುಳಾಗದಿರಲಿ.**

## ಇತ್ತೀಚಿನ ವರದಿ ಪ್ರಕಾರ ಒಂದೇ ರಾಜ್ಯದಲ್ಲಿ ನಡೆದ 955 ಪ್ರೇಮ ವಿವಾಹಗಳ ಪೈಕಿ 700ಕ್ಕೂ ಹೆಚ್ಚು ವಿವಾಹಗಳು ವಿಫಲಗೊಂಡಿವೆ. ಅಂದರೆ ಮುದ ನೀಡುವ, ಬಾಂಧವ್ಯ ಬೆಸೆಯುವ ಪ್ರೀತಿಯನ್ನು ನಮ್ಮ ಅನೇಕ ಯುವಕ-ಯುವತಿಯರು ಅರ್ಥ ಮಾಡಿಕೊಂಡಿಲ್ಲವೆಂದೇ ಅರ್ಥ.

ಪ್ರೀತಿಯೆಂದರೆ ಏನು? ಇದಕ್ಕೆ ಉತ್ತರ ಸಿಕ್ಕಿರುವುದಿಲ್ಲ. ಅದಾಗಲೇ ನಮ್ಮ ಮನಸ್ಸು ಬಾಳಸಂಗಾತಿ ಹುಡುಕಾಟದಲ್ಲಿ ತೊಡಗಿಕೊಂಡಿರುತ್ತದೆ. ಆದರೆ, ಬೆಳೆಯುತ್ತ ಹೋದಂತೆ ಭಾವನೆಗಳು ಬದಲಾಗುತ್ತಾ ಹೋಗುತ್ತವೆ ಎನ್ನುವುದನ್ನು ನೆನಪಿನಲ್ಲಿಡಬೇಕು. ಈಗ ತುಂಬಾ ಬೇಕೆನ್ನಿಸಿದವರ ಜಾಗವನ್ನು ನಾಳೆ ಇನ್ಯಾರೋ ತುಂಬಬಹುದು. ಆದ್ದರಿಂದ ಆವರಿಸಿ ಮಾಯವಾಗುವ ಈ ವಯೋಸಹಜ ಪ್ರಕ್ರಿಯೆಯಲ್ಲಿ ಪ್ರಜ್ಞೆ ಯಿಂದ ಈಜಬೇಕು.

ಪ್ರೀತಿ. ಎಷ್ಟು ಶಕ್ತಿ ತುಂಬಿದೆ ಆ ಎರಡು ಅಕ್ಷರಗಳಲ್ಲಿ! ಹಾಗಿದ್ದರೆ ಈ [ಪ್ರೀತಿ](https://vijaykarnataka.com/topics/%E0%B2%AA%E0%B3%8D%E0%B2%B0%E0%B3%80%E0%B2%A4%E0%B2%BF) ಹೇಗೆ ಬೆಳೆಯುತ್ತದೆ? ದಿನನಿತ್ಯದ ಚಟುವಟಿಕೆಗಳ ಸಾಮೀಪ್ಯದಿಂದ ನಾವು ಅನೇಕ ಜನರೊಟ್ಟಿಗೆ ಸಂಪರ್ಕ ಬೆಳೆಸಿಕೊಳ್ಳುತ್ತೇವೆ. ಈ ಸ್ನೇಹ ಒಂದು ರೀತಿಯ ಬಾಂಧವ್ಯವನ್ನು ಬೆಳೆಸುತ್ತದೆ. ಈ ಬಾಂಧವ್ಯದಲ್ಲಿ ವಿಚಾರ ವಿನಿಮಯಗಳು ನಡೆಯುತ್ತವೆ. ಸುಖ ಸಂತೋಷಗಳ ಹಂಚಿಕೆಯಾಗುತ್ತವೆ. ಇದು ಪ್ರೀತಿಗೆ ತಳಪಾಯವಾಗುತ್ತದೆ.  
  
**ಈ ಪ್ರೀತಿಗೆ.**  
ಆದರೆ ಮುದ ನೀಡುವ, ಬಾಂಧವ್ಯ ಬೆಸೆಯುವ ಪ್ರೀತಿಯನ್ನು ಅನೇಕ ಯುವಕ-ಯುವತಿಯರು ಯಾಕೆ ಉರುಳಾಗಿಸಿಕೊಳ್ಳುತ್ತಿದ್ದಾರೆ? ಎನ್ನುವುದೇ ನಮ್ಮೆಲ್ಲರ ಮುಂದಿರುವ ಪ್ರಶ್ನೆ. ಕಾರಣಗಳು ಹಲವಾರು. ಆದರೆ ದುರ್ಬಲ ನೆಲೆಗಟ್ಟಿನ ಮೇಲೆ ಬೆಳೆದ ಅಲ್ಪಕಾಲಿಕ ಸ್ನೇಹ ಭಾವಕ್ಕೆ, ದಾಂಪತ್ಯ ಜೀವನದ ದೀರ್ಘಕಾಲಿಕ ರೂಪ ಕೊಡುವ ನಿರ್ಧಾರ ತೆಗೆದುಕೊಂಡಾಗ ಈ ರೀತಿ ಸಮಸ್ಯೆ ಉಂಟಾಗುತ್ತದೆ ಎನ್ನುವುದು ಪ್ರಬಲ ಕಾರಣ.  
  
**ದುರ್ಬಲ ನೆಲೆಗಟ್ಟು ಎಂದರೇನು?**  
ಪ್ರೀತಿ ಎಂಬುದು ಒಬ್ಬರಲ್ಲಿ ಮೂಡಿ ಮತ್ತೊಬ್ಬರಲ್ಲಿ ಮೂಡದೇ ಹೋಗುವುದು.  
ಪ್ರೀತಿಸುವ ನಿರ್ಧಾರಕ್ಕೆ ಮೊದಲು ಬಂದು, ಆನಂತರ ಸಮಸ್ಯೆಗಳನ್ನು ಕುರಿತು ಯೋಚಿಸುವುದು.  
ದೈಹಿಕ ಆಕರ್ಷಣೆ, ಅನುಕಂಪ, ಸಹಾನುಭೂತಿಯನ್ನು ಪ್ರೀತಿ ಎಂದು ತಪ್ಪಾಗಿ ಅರ್ಥ ಮಾಡಿಕೊಳ್ಳುವುದು.  
ಅಪಕ್ವ ವಯಸ್ಸಿನಲ್ಲಿ ಬರುವ ಭಾವನೆಗಳನ್ನು ಪ್ರೀತಿ ಎಂದು ನಂಬಿಕೊಳ್ಳುವುದು.  
ಆರ್ಥಿಕ ಮತ್ತಿತರ ಲಾಭಗಳನ್ನು ಮನಸ್ಸಿನಲ್ಲಿಟ್ಟುಕೊಂಡು ಪ್ರೀತಿಸುವ ನಿರ್ಧಾರಕ್ಕೆ ಬರುವುದು.  
ಯಾವುದೋ ಸ್ವಂತ ಲಾಭಕ್ಕೆ ಅಥವಾ ಅನುಕೂಲಕ್ಕೆ ಒಬ್ಬರು ಪ್ರೀತಿಯ ನಾಟಕ ಆಡುವುದು.  
ಅನ್ಯರ ಸಲಹೆಯ ಮೇರೆಗೆ ಸ್ನೇಹಕ್ಕೆ ಪ್ರೀತಿ ಎಂಬ ಮೇಲ್‌ಸ್ತರದ ಸ್ಥಾನಕ್ಕೆ ಬಡ್ತಿ ನೀಡುವುದು.  
ನಾವು ಪ್ರೀತಿಯಿಂದ ಉಂಟಾಗುವ ಲಾಭ-ನಷ್ಟ ಎರಡರ ಸ್ಪಷ್ಟ ಲೆಕ್ಕಾಚಾರ ಹಾಕುವುದು.  
ಆತ್ಮವಿಶ್ವಾಸದ ಕೊರತೆಯಿಂದ ಯಾರಿಗೋ ಅಂಟಿಕೊಂಡು, ಅದನ್ನೇ ಪ್ರೀತಿ ಎಂದು ಅಂದುಕೊಳ್ಳುವುದು.  
  
ಇಂತಹ ದುರ್ಬಲ ನೆಲೆಗಟ್ಟಿನ ಮೇಲೆ ನಿಂತ ಪ್ರೀತಿಯನ್ನು ನಂಬಿಕೊಂಡು ನಮ್ಮ ಭವಿಷ್ಯದ ಸೌಧವನ್ನು ಕಟ್ಟಲು ಹೊರಟರೆ, ಅದು ತಳಪಾಯದ ಬೆಂಬಲವಿಲ್ಲದೇ ಕುಸಿದು ಹೋಗುತ್ತದೆ. ಆದುದರಿಂದಲೇ, 18-19 ವರ್ಷದ ಯುವಕ ಯುವತಿಯರು, ಮನೆಯಲ್ಲಿ ಒಪ್ಪಲಿಲ್ಲ ಎಂದೋ, ಮನೆಯಲ್ಲಿ ಅಡ್ಡಿಪಡಿಸಿದರು ಎಂದೋ ಆತ್ಮಹತ್ಯೆ ಮಾಡಿಕೊಳ್ಳುವುದು ಸಾಮಾನ್ಯವಾಗಿದೆ. ಪ್ರಿತಿಗೆ ನಿರಾಕರಿಸಿದ ಹುಡುಗಿಯರ ಮೇಲೆ ದಾಳಿ ಮಾಡುವುದು, ಪ್ರೀತಿಯ ನಂಬಿಕೆ ಮೂಡಿಸಿ, ಗೆಳೆಯರೊಟ್ಟಿಗೆ ಸಾಮೂಹಿಕ ಅತ್ಯಾಚಾರ ನಡೆಸುವುದು, ದೇಹಸಂಬಂಧಕ್ಕೆ ಪುಸಲಾಯಿಸಿ, ಅದರ ವಿಡಿಯೋ ತೆಗೆದು ಪ್ರಸಾರ ಮಾಡುವುದು, ಇಲ್ಲ ಅದನ್ನು ಬಳಸಿ ಬ್ಲ್ಯಾಕ್‌ಮೇಲ್ ಮಾಡುವುದು... ಮುಂತಾದ ಘಟನೆಗಳು ಇತ್ತೀಚೆಗೆ ಜಾಸ್ತಿಯಾಗುತ್ತಿವೆ.  
  
ಮಕ್ಕಳು ಪ್ರೀತಿಯ ಬಲೆಯಲ್ಲಿ ಬಿದ್ದಿದ್ದಾರೆ ಎಂದು ಗೊತ್ತಾದ ಕೂಡಲೇ ಮನೆಯಲ್ಲಿ ಪೋಷಕರು ನಡೆದುಕೊಳ್ಳುವ ರೀತಿಯೂ ಯುವ ಜನತೆಯನ್ನು ಅಪಾಯಕ್ಕೆ ತಳ್ಳಬಹುದು. ಅದರಲ್ಲಿಯೂ ಹೆಣ್ಣುಮಕ್ಕಳ ಪೋಷಕರು ಕೂಡಲೇ ಹುಡುಗಿಗೆ ಯಾರನ್ನೋ ಹುಡುಕಿ ಮದುವೆ ಮಾಡಿಬಿಡಲು ಪ್ರಯತ್ನಿಸುತ್ತಾರೆ.ಇಂತಹ ನಿಲುವುಗಳು ಸಮಸ್ಯೆಗೆ ಪರಿಹಾರವಾಗುವ ಬದಲಿಗೆ ಯುವ ಜನರ ಜೀವಕ್ಕೆ ಉರುಳಾಗುವುದೇ ಅಲ್ಲದೆ, ಮತ್ತಾರದೋ ಜೀವನದಲ್ಲಿ ಬಿರುಗಾಳಿ ಎಬ್ಬಿಸುತ್ತದೆ.  
  
ಇತ್ತೀಚೆಗೆ ಬಸ್‌ನಲ್ಲಿ ನಿದ್ದೆ ಮಾತ್ರೆ ಸೇವಿಸಿದ ಯುವ ಪ್ರೇಮಿಗಳು, 14 ವರ್ಷದ ಹುಡುಗಿಯ ಮೇಲೆ ಮಾರಣಾಂತಿಕ ಹಲ್ಲೆ ನಡೆಸಿದ ಯುವಕ, ಮದುವೆಯ ಹಿಂದಿನ ದಿನ ಓಡಿ ಹೋಗುವ ವಧು ಅಥವಾ ವರ, ಮದುವೆಯಾದರೂ, ಹಳೆಯ ಪ್ರೀತಿಯನ್ನು ಮುಂದುವರೆಸಿಕೊಂಡು ಹೋಗಿ ದಾಂಪತ್ಯ ಜೀವನದಲ್ಲಿ ಹುಳಿ ಹಿಂಡಿಕೊಳ್ಳುವವರು, ಮದುವೆಯಾದ ಅನತಿಕಾಲದಲ್ಲಿಯೇ ನೇಣಿಗೆ ಶರಣಾಗುವ ಯುವಕ/ಯುವತಿಯರು ಪೋಷಕರ ನಿಲುವಿನಲ್ಲಿ ಇರುವ ದೋಷಕ್ಕೆ ಹಾಗೂ ಪ್ರೀತಿಗೆ ತಮ್ಮ ಮಕ್ಕಳನ್ನು ತಯಾರು ಮಾಡುವಲ್ಲಿ ಪೋಷಕರ ವೈಫಲ್ಯಗಳಿಗೆ ಕನ್ನಡಿ ಹಿಡಿಯುತ್ತಿದ್ದಾರೆ.

**ಪೋಷಕರ‌್ಯಾಕೆ ಪಾಠ ಕಲಿಯುತ್ತಿಲ್ಲ?**  
ಅಂತೆಯೇ, ಪ್ರೀತಿಯ ಬಲೆಯಲ್ಲಿ ಸಿಕ್ಕಿ ನೆಮ್ಮದಿಯನ್ನು ಕಳೆದುಕೊಳ್ಳುವ ಯುವಜನರೂ ಪಾಠ ಕಲಿತಿಲ್ಲ. ಇತ್ತೀಚಿನ ವರದಿಗಳ ಪ್ರಕಾರ, ಒಂದೇ ರಾಜ್ಯದಲ್ಲಿ ನಡೆದ 955 ಪ್ರೇಮ ವಿವಾಹಗಳ ಪೈಕಿ 700 ಕ್ಕೂ ಹೆಚ್ಚು ಪ್ರೇಮವಿವಾಹಗಳು ವಿಫಲವಾಗಿವೆಯಂತೆ!  
  
ಮದುವೆಗೆ ಮುಂಚೆ ದೇಹ ಸಂಬಂಧ ಬೆಳೆಸಿ ಕೈಕೊಡುವ ಪ್ರಿಯಕರ, ಪ್ರೀತಿಯ ನಾಟಕವಾಡಿ, ತನಗೆ ಬೇಕಾದುದನ್ನು ಪಡೆದುಕೊಂಡ ನಂತರ ಮತ್ತೋರ್ವರತ್ತ ಒಲಿಯುವ ಹುಡುಗಿಯರು ಅನ್ಯರ ಜೀವನದ ಜೊತೆ ಚೆಲ್ಲಾಟವಾಡುತ್ತಿದ್ದಾರೆ. ಇದರಿಂದ ಬಾಳಿ ಬದುಕಬೇಕಾದ ವಯಸ್ಸಿನಲ್ಲಿ ಯುವ ಜನ ಜೀವ ಕಳೆದುಕೊಳ್ಳುತ್ತಿದ್ದಾರೆ!  
  
ಹದಿ ವಯಸ್ಸಿಗೆ ಬರುವ ವೇಳೆಗೆ ಮಕ್ಕಳಿಗೆ ಪ್ರೀತಿಯ ಮೌಲ್ಯ, ದುರ್ಬಲ ನೆಲೆಗಟ್ಟಿನ ಭಾವನೆಗಳಿಗೆ ಪ್ರೀತಿಯ ಹೆಸರು ಕೊಡುವುದರಿಂದ ಆಗುವ ಅಪಾಯಗಳನ್ನು ಉದಾಹರಣೆಗಳ ಸಮೇತ ತಿಳಿಹೇಳಬೇಕು. ಅವರಲ್ಲಿ ನಂಬಿಕೆ ತೋರಿಸಬೇಕು. ಅವರ ಆತ್ಮವಿಶ್ವಾಸ ಮೂಡಿಸುವಂತಹ ವಾತಾವರಣ ನಿರ್ಮಿಸಬೇಕು. ನನ್ನ ಮಗ/ಮಗಳು ಬೇರೆಯವರ ಹಾಗಲ್ಲ ’ ಎಂಬ ಭಾವನೆಯಲ್ಲಿ, ಅವರು ಅಂತಹ ಬಲೆಯಲ್ಲಿ ಬೀಳುವುದಿಲ್ಲ ಎಂದು ನಂಬಿಕೊಂಡು ಸುಮ್ಮನಿರುವುದು ಹೊಣೆಗಾರಿಕೆಯಿಂದ ಜಾರಿಕೊಂಡಂತೆ.

ಅಂತೆಯೇ ಯುವ ಜನ ತಾವು ಬೆಳೆಯುತ್ತ ಹೋದಂತೆ ಭಾವನೆಗಳು ಬದಲಾಗುತ್ತವೆ. ಎಳೆಯ ವಯಸ್ಸಿನಲ್ಲಿ ತಮಗೆ ತುಂಬಾ ಬೇಕಾದವರು ಎನಿಸಿದವರು ಮನಸ್ಸಿನಿಂದ ದೂರವಾಗಿ ಆ ಸ್ಥಾನಕ್ಕೆ ಬೇರೆಯವರು ಬರುವರು ಎಂಬುದನ್ನು ಅರ್ಥಮಾಡಿಕೊಳ್ಳಬೇಕು. ತಮ್ಮ ಬಾಳಸಂಗಾತಿ ಯಾರಾಗಬೇಕು? ಎಂದು ನಿರ್ಧರಿಸಿಬಿಡಲು ತೋರಿಸುವ ಆತುರವನ್ನು ತಮ್ಮ ಕಾಲ ಮೇಲೆ ನಿಲ್ಲಲು ತೋರಿಸಿ, ಬಾಳಸಂಗಾತಿಯ ಆಯ್ಕೆಗೆ ತಾಳ್ಮೆ ಮತ್ತು ವಿವೇಚನೆಗಳನ್ನು ಬಳಸಿಕೊಳ್ಳಬೇಕು. ಗೊಂದಲಗಳು, ಸಮಸ್ಯೆಗಳು ಉಂಟಾದಾಗ ಆಪ್ತ ಸಲಹಾಗರರ ನೆರವು ಪಡೆಯುವುದು ಒಳ್ಳೆಯದು.  
  
ಪ್ರೀತಿ ಎಂಬುದು ಅಣು ಶಕ್ಕತಿಯಂತೆಯೇ, ಒಂದು ಅತ್ಯಂತ ಪರಿಣಾಮಕಾರಿ ಶಕ್ತಿ. ಇದನ್ನು ಸರಿಯಾಗಿ ಬಳಸಿಕೊಳ್ಳದಿದ್ದರೆ, ಅದು ಬೆಂಕಿ ಉಗುಳಿ, ಕುಟುಂಬಗಳಿಗೇ ದೀರ್ಘಕಾಲಿಕ ಅಪಾಯಗಳನ್ನು ತಂದೊಡ್ಡಬಲ್ಲದು. ಸರಿಯಾಗಿ ಬಳಸಿಕೊಂಡಲ್ಲಿ ಅಪಾರ ಬೆಳಕನ್ನು ನೀಡಬಲ್ಲದು.