**ಮೈತ್ರಿ ಎಂಬ ಆಪ್ತಜೀವ**

ಬಹುಮುಖ್ಯವಾಗಿ ನರಳಾಟಗಳಿಂದ ನೊಂದು, ಬೆಂದು, ಇದಕ್ಕಿಂತ ಸಾಯುವುದೇ ಉತ್ತಮ ಎನ್ನುವ ಭಾವನೆ ಎಂದಿಗೂ ನನ್ನ ಮನದಲ್ಲಿ ಮೂಡಲಿಲ್ಲ. ಬದಲಿಗೆ ಜೀವನದಲ್ಲಿ ಏನಾದರೂ ಸಾಧನೆ ಮಾಡಲೇಬೇಕು ಎನ್ನುವ ತುಡಿತ ತೀವ್ರವಾಗಿ ಕಾಡಲು ಪ್ರಾರಂಭವಾಯಿತು. ಮಗನಾಗಿದ್ದಾಗ ನನಗೆ ಸಿಗದ ಪ್ರೀತಿ, ಪ್ರೋತ್ಸಾಹ, ಬೆಂಬಲಗಳನ್ನು ನನ್ನ ಮಕ್ಕಳಿಗೆ ಕೊಡುವಂತಹ ತಂದೆ ನಾನಾಗಬೇಕು ಎನ್ನುವ ಪಾಠವನ್ನು ಕಲಿಸಿದ್ದು ಈ ಅನುಭವ. ಸಂಪಾದನೆ ಪ್ರಾರಂಭವಾಗಿ, ಒಂದಿಷ್ಟು ವರ್ಷಗಳ ನಂತರ, ಮದುವೆಯಾಗುವುದು ಮುಂದಿನ ಹಂತ. ನಾನೂ ಇದಕ್ಕೆ ಹೊರತಲ್ಲ. ಮದುವೆಯಾದ ನಂತರ ಗಂಡನಾಗಿ ಹೊಸ ಪಾತ್ರವನ್ನು ನಿಭಾಯಿಸಿಕೊಂಡು, ಆ ಪಾತ್ರ ನಿರ್ವಹಣೆಯ ಜೊತೆಗೇ ಅನ್ಯ ಸಂಬಂಧಗಳ ಜೊತೆ ಸಮತೋಲನ ಕಾಪಾಡಿಕೊಂಡು ಹೋಗುವ ಕಲಿಕೆ ನನಗೆ ಈಗಾಗಲೇ ಆಗಿತ್ತು. ಬಾಳಸಂಗಾತಿಯ ಜೊತೆ ಪರಿಚಯ ಮತ್ತು ಹೊಂದಾಣಿಕೆಗೆ ಭದ್ರ ತಳಹದಿ ಹಾಕುವ ತನಕ ಮಕ್ಕಳಾಗದೇ ಇದ್ದರೆ ಒಳಿತು ಎಂದು ನಾವು ಇಬ್ಬರೂ ಒಪ್ಪಿಕೊಂಡಿದ್ದೆವು.  
ಒಂದು ಮಗುವಿರಬೇಕು, ಮಗಳೇ ಆದರೆ ಚೆನ್ನ ಎಂದು ಪ್ರತಿಪಾದಿಸುತ್ತಿದ್ದ ನನಗೆ ಮಗಳು ಜನಿಸಿದಾಗಿನ ಸಂಭ್ರಮ ಹೇಳತೀರದು! ಈ ಮುಂಚೆ ನಾನು ನಿರ್ಧರಿಸಿದ್ದ ಹಾಗೆ, ಮಗಳಿಗೆ ಕೇವಲ ಅಪ್ಪನಾಗದೆ, ಜೊತೆಯ ಆಟಗಾರನಾಗಿ, ಕಥೆಗಾರನಾಗಿ, ಪುಸ್ತಕ ಓದುವುದರಿಂದ ಸಿಗುವ ಮೋಜಿನ ಪರಿಚಯವನ್ನು ಮಾಡಿಕೊಡುವ ಮಾರ್ಗದರ್ಶಿಯಾದೆ. ಪರಸ್ಪರ ಒಡನಾಟದಲ್ಲಿ ಇಬ್ಬರೂ ಬೆಳೆಯುತ್ತ ಹೋದೆವು. ಕಾಲಕಾಲಕ್ಕೆ ಕಡ್ಡಾಯವಾಗಿ ಪ್ರವಾಸ ಹೋಗುತ್ತಿದ್ದುದರಿಂದ ಮೂವರ ನಡುವೆ ಸ್ನೇಹಸೇತು ಸುಭದ್ರವಾಗಿ ತಳೆಯುವುದು ಸಾಧ್ಯವಾಯಿತು.

ಮನುಷ್ಯ ಪ್ರವಾಸದಿಂದ ಜೇನನ್ನು ಸಂಗ್ರಹಿಸುತ್ತಾನೆ ಎನ್ನುವ ಹೇಳಿಕೆಗನುಗುಣವಾಗಿ, ನಮ್ಮ ಪ್ರವಾಸದಿಂದ ನಮಗೆ ದೊರೆತ ಅನುಭವಗಳು ಮತ್ತು ಕಲಿಕೆಗಳು ನಮ್ಮ ವ್ಯಕ್ತಿತ್ವದ ಬೆಳವಣಿಗೆಗೆ ಮಾತ್ರವಲ್ಲ, ಅನಾನುಕೂಲಗಳಿಗೆ ಹೊಂದಿಕೊಂಡು ಹೋಗುವುದಕ್ಕೆ, ಸಂಧಿಗ್ಧತೆ ಎದುರಾದಾಗ ಅದನ್ನು ತಾಳ್ಮೆಯಿಂದ ಎದುರಿಸುವ ಕೌಶಲಗಳನ್ನು ರೂಢಿಸಿಕೊಳ್ಳಲು ನೆರವಿಗೆ ಬಂದವು. ನಮ್ಮಬದುಕಿಗೆ ಒಂದು ಬಲವನ್ನು ತಂದುಕೊಟ್ಟವು. ನವಯೌವನದ ಹಂತ ದಾಟಿದ ನಂತರ, ಎಲ್ಲರಿಗೂ ಆದಂತೆಯೇ ನನಗೂ ಇತರ ಕನಸುಗಳು ಹುಟ್ಟಿಕೊಂಡವು- ಮತ್ತೊಂದು ಮಗುವಿರಬೇಕು, ಮನೆ ಕಟ್ಟಬೇಕು, ಉದ್ಯೋಗದಲ್ಲಿ ಬಡ್ತಿ ಸಿಗಬೇಕು, ಸಾಮಾಜಿಕವಾಗಿ ಒಂದು ಮನ್ನಣೆ ಗಳಿಸಬೇಕು, ಇತ್ಯಾದಿ.

ಬಯಸಿದಂತೆ ಎರಡನೆಯ ಮಗಳು ಜನಿಸಿದಳು. ಸಾಮಾಜಿಕವಾಗಿ ಮನ್ನಣೆ ಗಳಿಸಿಕೊಂಡಿದ್ದೆ. ಉದ್ಯೋಗದಲ್ಲಿ ಅಧಿಕಾರಿಯಾಗುವ ಕನಸು ಬಾಕಿ ಇತ್ತು. ಆದರೆ, ಆ ಕನಸು ತನ್ನಆಕರ್ಷಣೆಯ ಜೊತೆಗೇ ತರಬಹುದಾದ ಆಘಾತಗಳಿಗೆ ನಾನು ಮಾನಸಿಕವಾಗಿ ತಯಾರಿ ಮಾಡಿಕೊಂಡಿರಲಿಲ್ಲ. ಅಧಿಕಾರಿಯಾಗಿ ಬಡ್ತಿ ಹೊಂದಿ ಕಲ್ಯಾಣ ಕರ್ನಾಟಕಕ್ಕೆ ವರ್ಗದ ಮೇಲೆ ಹೋಗಬೇಕಾಯಿತು. ಹೊಸಹುದ್ದೆಯಲ್ಲಿ ತಿಂಗಳಿನಲ್ಲಿ ಮೂರು ವಾರ ಐದು ಜಿಲ್ಲೆಗಳಲ್ಲಿ ಪ್ರವಾಸವನ್ನು ಮಾಡಬೇಕಾಗಿದ್ದುದರಿಂದ ಕುಟುಂಬವನ್ನು ಕರೆದೊಯ್ಯುವುದು ಸರಿಯಲ್ಲ ಎನಿಸಿತು.

ಹೀಗಾಗಿ ಅಲ್ಲಿಗೆ ಒಬ್ಬನೇ ಹೋದೆ. ಮತ್ತೆ ಒಂಟಿತನ, ಅನಾಥಪ್ರಜ್ಞೆ ಕಾಡತೊಡಗಿದವು. ಇದರ ಫಲಶೃತಿ, ತೀವ್ರ ಖಿನ್ನತೆ. ಸುಮಾರು ಒಂದೂವರೆ ವರ್ಷ ಇದನ್ನು ಅನುಭವಿಸಿದ ನಂತರ ಹೊಸ ಬೆಳಕು ಕಾಣಿಸಿತು. ಹತ್ತನೆಯ ತರಗತಿಯ ವಿದ್ಯಾರ್ಥಿಗಳಿಗೆ ಗಣಿತದ ಮೋಜನ್ನು ಕಲಿಸುವುದು. ಅದು ನಮ್ಮ ಎದುರು ಮನೆಯಲ್ಲಿದ್ದ ಒಂಬತ್ತನೆಯ ತರಗತಿಯ ವಿದ್ಯಾರ್ಥಿನಿಯನ್ನು ಓದಿಸುವುದಕ್ಕೆ ನಾಂದಿಯಾಯಿತು. ಈ ಸಂದರ್ಭದಲ್ಲಿ ಅವಳೊಡನೆ ಬೆಳೆದ ಒಡನಾಟದಿಂದಾಗಿ ಹೆಣ್ಣುಮಕ್ಕಳ ಭಾವನಾತ್ಮಕ ಅಗತ್ಯಗಳ ಪರಿಚಯವಾಯಿತು. ಹಾಗೆ ನಾನು ಸಂಪಾದಿಸಿಕೊಂಡ ಮೊದಲ ಮಗಳು ಅವಳಾದಳು.

ಇದು ನನ್ನ ಬದುಕಿಗೆ ಹೊಸ ದಿಕ್ಕನ್ನು ಕೊಟ್ಟಿತು. ಫೋನುಗಳಿಲ್ಲದ ಅಂದಿನ ಕಾಲದಲ್ಲಿ ನಾನು ಆ ಊರು ಬಿಟ್ಟರೂ ಪತ್ರಮುಖೇನ ಅವಳನ್ನು ಹುರಿದುಂಬಿಸುತ್ತ ಅವಳು ಎಲ್ಲಿಯೂ ಎಡವದೆ ಪದವೀಧರೆಯಾಗಲು ಪ್ರೇರೇಪಿಸುವುದಾಗ ವಿದ್ಯಾರ್ಥಿಗಳಿಗೆ ಉತ್ತೇಜನ ಕೊಡಬಲ್ಲ ನನ್ನ ಹೊಸ ಕೌಶಲದ ಪರಿಚಯ ನನಗೇ ಆಯಿತು. ಪ್ರೀತಿ ಮತ್ತು ಪ್ರೋತ್ಸಾಹದ ನುಡಿಗಳಿಗೆ ಹದಿವಯಸ್ಸಿನ ಮಕ್ಕಳೂ ಸ್ಪಂದಿಸುತ್ತಾರೆ ಎಂಬ ಪಾಠವನ್ನು ಕಲಿತುಕೊಂಡೆ.