**ಪ್ರಿಯತಮನ ಮೋಸ; ಗಂಡನಿಗೆ ಬಗೆದ ದ್ರೋಹಕ್ಕೆ ತಕ್ಕ ಶಾಸ್ತಿಯೇ?!**

## ಕಷ್ಟಪಟ್ಟು ಬಾಗಿಲು ತೆಗೆದು ಒಳಬಂದು ಸೋಫಾ ಮೇಲೆ ಮಲಗಿ ಬಿಕ್ಕಿ ಬಿಕ್ಕಿ ಅಳಲು ಶುರು ಮಾಡಿದಳು. ನಂಬಿದ ಪ್ರಿಯತಮ ಈ ರೀತಿ ಮಾಡುತ್ತಾನೆ ಎಂದು ಕನಸು ಮನಸಿನಲ್ಲೂ ಅವಳು ಎಣಿಸಿರಲಿಲ್ಲ. ಗಂಡನಿಗೆ ದ್ರೋಹ ಮಾಡಿದ ತನಗೆ ತಕ್ಕ ಶಾಸ್ತಿಯಾಯಿತು. ಆದರೆ ಮುಂದೇನು?ಎಂಬ ಪ್ರಶ್ನೆ ದೈತ್ಯಾಕಾರವಾಗಿ ಮುಂದೆ ನಿಂತಿತು. ಶೇಖರ ಹೇಗೆ ಪ್ರತಿಕ್ರಿಯಿಸುತ್ತಾನೆ , ತನ್ನನ್ನು ಮನೆಯಿಂದ ಹೊರದೂಡಬಹುದೇ ಅಥವಾ ಹತಾಶನಾಗಿ ತನ್ನನ್ನು ತಾನೇ ಶಿಕ್ಷಿಸಿಕೊಳ್ಳಬಹುದೇ… ನಡುಗಿಬಿಟ್ಟಳು ಸುಮಾ

ಶ್ಯಾಮ್ ಒಡನಾಟ ತನ್ನ ಜೀವನಕ್ಕೆ ಹೊಸ ಹುರುಪು, ಉತ್ಸಾಹ ನೀಡಿದ ಆ ದಿನಗಳು ಅವಳಿಗೆ ಇಂದಿಗೂ ಆಪ್ಯಾಯಮಾನ. ಆದರೆ ಅದರ ನಂತರ ನಡೆದ ಘಟನೆಗಳು ಭಯಂಕರ, ಸಂಪತ್ ಅವರೂ ಭಾಗಿಯಾಗಿ, ತನ್ನ ಹಾಗೂ ಶೇಖರನ ಬದುಕಿನಲ್ಲಿ ಏಳುವ ಬಿರುಗಾಳಿಗಳು ಹುಚ್ಚೆದ್ದು ಹೋಗುವುದು ಎಂದು ಅವಳಿಗೂ ಅರಿವಾಗಲಿಲ್ಲ

ಇತ್ತೀಚಿಗೆ ಅವನ ಕೈಲಿ ಭಾರಿ ದುಡ್ಡು ಓಡಾಡುತ್ತಿರುವುದು ಕಂಡು ಅವಳಿಗೆ ಅಚ್ಚರಿಯಾದರೂ ತೋರಿಸಿಕೊಳ್ಳಲಿಲ್ಲ. ತನ್ನ ಮೇಲೂ ಧಾರಾಳವಾಗಿ ಖರ್ಚು ಮಾಡುತ್ತಿದ್ದ ಗೆಳೆಯ ಅವಳಿಗೆ ಆಪ್ತನಾಗಿದ್ದ.  
  
ಅದೊಂದು ಕರಾಳ ದಿನ. ರೆಸಾರ್ಟ್ ಅಲ್ಲಿ ಇಡೀ ದಿನ ಕಳೆದು ವಾಪಸ್ಸು ಬರುತ್ತಿರುವಾಗ ಶ್ಯಾಮ್ ಗೆ ಒಂದು ಕರೆ ಬಂತು. ಕಾರನ್ನು ರಸ್ತೆ ಬದಿಗೆ ಹಾಕಿ, ಡೋರ್ ತೆಗೆದು ಅವನು ಹೊರಗಡೆ ಹೋದ. ಅನತಿ ದೂರದಲ್ಲಿ ಅವನು ಮಾತಾಡುತ್ತಿದ್ದ ದೃಶ್ಯ ಅವಳಿಗೆ ಕನ್ನಡಿಯಲ್ಲಿ ಕಂಡರೂ ಅವಳು ಜಾಸ್ತಿ ಯೋಚಿಸಲಿಲ್ಲ. ಅಲ್ಲೇ ಬದಿಯಲ್ಲಿ ಅವನ ಮತ್ತೊಂದು ಫೋನ್ ಕಂಡು, ಏನಾದರೂ ಬ್ರೌಸ್ ಮಾಡೋಣ ಎಂದು ಕೈಗೆತ್ತಿಕೊಂಡು ಒತ್ತಿದಳು. ಪಾಸ್ವರ್ಡ್ ಕೇಳುತ್ತದೇನೋಎಂದು ಯೋಚಿಸುತ್ತಿರುವಾಗಲೇ ಫೋನ್ ಓಪನ್ ಆಯಿತು. ಅದರಲ್ಲಿ ಹಾಡು ಹಾಕಿ ಬ್ಲೂಟೂತ್ ಕನೆಕ್ಟ್ ಮಾಡಿದ್ದ ಕಾರ್ ಸ್ಪೀಕರ್ಗೆ. ಬ್ರೌಸರ್ ಹುಡುಕುತ್ತಾ ಗ್ಯಾಲರಿ ಕಂಡಿತು. ಅದನ್ನು ತೆರೆದಾಗ ಅವಳಿಗೆ ದೊಡ್ಡ ಶಾಕ್..  
  
ತನ್ನ ಹಾಗೂ ಶ್ಯಾಮ್ ಚಿತ್ರಗಳು. ತಾವಿಬ್ಬರೂ ಬಹಳ ಹತ್ತಿರವಾಗಿದ್ದ ಕ್ಷಣಗಳು ಅದರಲ್ಲಿ ಸೆರೆಯಾಗಿದ್ದವು. ಕಣ್ಣು ಕತ್ತಲಿಟ್ಟು ಕೊಂಡುಬಂತು. ತನಗರಿವಿಲ್ಲದೇ ಅವನು ತೆಗೆದ ಚಿತ್ರಗಳು, ವೀಡಿಯೊಗಳು ಢಾಳಾಗಿ ಕಣ್ಣಿಗೆ ಕಾಣುತ್ತಿದ್ದವು. ಆ ಫೋನಿನ ಗ್ಯಾಲರಿಯಲ್ಲಿ ಬರೀ ತನ್ನ ಫೋಟೋಗಳು, ವೀಡಿಯೊಗಳು ಮಾತ್ರ ಇದ್ದದ್ದು ಅವಳಿಗೆ ಅಚ್ಚರಿಯಾಯಿತು. ತಮ್ಮ ಸರಸ ಸಲ್ಲಾಪ, ಅನ್ಯೋನ್ಯ ಕ್ಷಣಗಳನ್ನು ಅವು ಸೆರೆಹಿಡಿದಿದ್ದವು. ಹೃದಯ ಹಿಂಡಿದ ಅನುಭವ. ತಲೆಯಲ್ಲಿ ನೂರು ಬಾಂಬ್ ಸ್ಪೋಟವಾದ ಅನುಭವ.  
  
ಅಷ್ಟರಲ್ಲಿ ಕಾರ್ ಬಾಗಿಲ ಹತ್ತಿರ ಅವನ ಹೆಜ್ಜೆ ಸಪ್ಪಳ ಕೇಳಿ ತಕ್ಷಣ ಫೋನ್ ಅದರ ಜಾಗಕ್ಕೆ ಇಟ್ಟು ನೆಟ್ಟಗೆ ಕುಳಿತಳು .ತನ್ನ ಮನಸ್ಸಿನ ಆಘಾತ ಅವನಿಗೆ ಅರಿವಾಗದಂತೆ ಕಣ್ಣು ಮುಚ್ಚಿ ಸುಮ್ಮನೆ ಇದ್ದಳು. ಕಾಲ್ ಅಟೆಂಡ್ ಮಾಡಿ ಬಂದ ಅವನೂ ಉದ್ವೇಗಗೊಂಡಿದ್ದ. ಆದುದರಿಂದ ಇವಳೆಡೆ ಗಮನ ಕೊಡದೆ ತನ್ನಷ್ಟಕ್ಕೆ ತಾನು ಯೋಚನೆಯಲ್ಲಿ ಮುಳುಗಿ ಕಾರು ಚಲಾಯಿಸುತ್ತಿದ್ದ. ಮನಸ್ಸಿನಲ್ಲಿ ಏಳುತ್ತಿದ್ದ ಗಾಬರಿ,ಸಂಕಟವನ್ನು ಬಲವಂತವಾಗಿ ಹಿಡಿದಿಟ್ಟು ಕುಳಿತ ಅವಳಿಗೆ ಆಕಾಶವೇ ತಲೆ ಮೇಲೆ ಬಿದ್ದಂತೆ ಆಗಿತ್ತು.  
  
ಅವನು ಅವಳನ್ನು ಮನೆಯತ್ತ ಬಿಟ್ಟು ಹೊರಟ ಮೇಲೂ ಅವಳು ಬಾಗಿಲಲ್ಲಿ ನಿಂತೇಇದ್ದಳು. ಅನ್ಯಮನಸ್ಕನಾಗಿ ಅವನು ಸಹ ಹಿಂದಿನಂತೆ ಮುತ್ತಿಟ್ಟು, ಅಪ್ಪಿ ಬೈ ಹೇಳಿರಲಿಲ್ಲ. ಕಾಲ್ ಬಂದ ಮೇಲೆ ಅವನ ಮನಸ್ಸು ಗೊಂದಲಗೊಂಡಿದ್ದು ಒಳ್ಳೆಯದೇ ಆಯ್ತು ಅನಿಸಿತ್ತು ಅವಳಿಗೆ.  
  
ಕಷ್ಟ ಪಟ್ಟು ಬಾಗಿಲು ತೆಗೆದು ಒಳಬಂದು ಸೋಫಾ ಮೇಲೆ ಮಲಗಿ ಬಿಕ್ಕಿ ಬಿಕ್ಕಿ ಅಳಲು ಶುರು ಮಾಡಿದಳು. ನಂಬಿದ ಪ್ರಿಯತಮ ಈ ರೀತಿ ಮಾಡುತ್ತಾನೆ ಎಂದು ಕನಸು ಮನಸಿನಲ್ಲೂ ಅವಳು ಎಣಿಸಿರಲಿಲ್ಲ. ಗಂಡನಿಗೆ ದ್ರೋಹ ಮಾಡಿದ ತನಗೆ ತಕ್ಕ ಶಾಸ್ತಿಯಾಯಿತು. ಆದರೆ ಮುಂದೇನು?ಎಂಬ ಪ್ರಶ್ನೆ ದೈತ್ಯಾಕಾರವಾಗಿ ಮುಂದೆ ನಿಂತಿತು.ಶೇಖರ ಹೇಗೆ ಪ್ರತಿಕ್ರಿಯಿಸುತ್ತಾನೆ , ತನ್ನನ್ನು ಮನೆಯಿಂದ ಹೊರದೂಡಬಹುದೇ ಅಥವಾ ಹತಾಶನಾಗಿ ತನ್ನನ್ನು ತಾನೇ ಶಿಕ್ಷಿಸಿಕೊಳ್ಳಬಹುದೇ…ನಡುಗಿಬಿಟ್ಟಳು.  
  
ಆ ಕ್ಷಣದಲ್ಲಿ ಅವಳ ಮನಸ್ಸಿಗೆ ಬಂದ ಹೆಸರು ಸಂಪತ್ ಅವರದ್ದು. ಅದೇ ತನ್ನ ಬಾಳಿನ ದಿಕ್ಕು ತಪ್ಪಿಸುತ್ತಿದೆ,ಬದುಕನ್ನೇ ನುಂಗಿಬಿಡುತ್ತೆ ಎಂಬುದು ಅವಳಿಗರಿವಿರಲಿಲ್ಲ.