**‘ಹೆಣ್ಣಿನ ಮೇಲೆ ಹೇರಲ್ಪಡುವ ಬಿರುದುಗಳು ಅವಳಿಗೆ ಹೊರೆಯಾಗುತ್ತದೆ’**

## ಹೆಣ್ಣಿನ ಮೇಲೆ ಹೇರಲ್ಪಡುವ ಬಿರುದುಗಳು ಅವಳಿಗೆ ಹೊರೆಯಾಗುತ್ತದೆ. ಮಾತೃ, ಕ್ಷಮೆಯಾಧರಿತ್ರಿ, ಸಹನೆಯ ಪ್ರತೀಕ, ಸಂಸಾರದ ಕಣ್ಣು ಇತ್ಯಾದಿಗಳು ಅವಳ ತನ್ನತನವನ್ನು ಮರೆತು ಬೇರೆಯವರಿಗಾಗಿ ಜೀವಿಸುವಂತೆ ಮಾಡುತ್ತದೆ. ಇಷ್ಟಕ್ಕೂ ಹೆಣ್ಣು ಸೋಲುವುದು ಯಾತಕ್ಕೆ, ಯಾರಿಗಾಗಿ? ತನ್ನ ಗಂಡ, ಮಕ್ಕಳಿಗಾಗಿ. ಗಂಡಿನ ಪ್ರೀತಿ,ರಕ್ಷಣೆ ಎಲ್ಲಾ ಹೆಣ್ಣುಗಳಿಗೆ ಬೇಕು. ತಾನು ಎಷ್ಟೇ ಓದಿರಲಿ, ಒಳ್ಳೆಯ ಕೆಲಸದಲ್ಲಿ ಇರಲಿ, ಗಂಡನ ಬೆಚ್ಚಗಿನ ಅಪ್ಪುಗೆ, ಸಾಂತ್ವನ, ಒಲವು ಅವಳಿಗೆ ಆಸರೆಯಾಗಿ, ಆತ್ಮವಿಶ್ವಾಸ ಹೆಚ್ಚಿಸುತ್ತದೆ. ಇದೇ ಕಾರಣಕ್ಕೆ ಗಂಡ/ಗೆಳೆಯನ ಕೆಟ್ಟವರ್ತನೆಗಳನ್ನೂ ಸಹಿಸುತ್ತಾಳೆ.

ಹೆಣ್ಣು, ಮಹಿಳೆ ಎಂದ ತಕ್ಷಣ ಮನಸ್ಸಿಗೆ ಮೂಡುವ ಭಾವನೆಗಳಲ್ಲಿ ಎರಡು ವಿಧ- ಅಯ್ಯೋ ಪಾಪ, ಅಬಲೆ ಅಥವಾ ಅಬ್ಬಾ, ಬಜಾರಿ, ಎಲ್ಲರನ್ನೂ ಬುಟ್ಟಿಯಲ್ಲಿ ಇಟ್ಟು ವ್ಯಾಪಾರ ಮಾಡಿಬಿಡುತ್ತಾಳೆ. ಇವೆರಡಕ್ಕೂ ಮಧ್ಯೆ ಕೆಲವರು ಜಾಣರು ಇರುತ್ತಾರೆ. ತೀರಾ ಭಾವುಕವಾಗದೆ, ಅತಿಯಾಗಿ ಕಠೋರವೂ ಇರದ ಮನಸ್ಸು, ಎಲ್ಲವನ್ನೂ, ಎಲ್ಲರನ್ನೂ ಜಾಣತನದಿಂದ ನಿರ್ವಹಿಸಿಕೊಂಡು ಹೋಗುವ ತಾಕತ್ತು ಉಳ್ಳ ನಿಜವಾದ ‘ಹೆಣ್ಣು’.

ಕೆಲವು ಹೆಣ್ಣುಮಕ್ಕಳು ಅತೀ ನಾಜೂಕು. ಮಾತಾಡುವುದಕ್ಕೆ ಭಯ, ಹೊರಗಿನವರ ಜತೆ ಬೆರೆಯಲು ಆತಂಕ, ಯಾರು ಏನು ತಿಳಿದುಕೊಳ್ಳುವರೋ ಎಂಬ ದಿಗಿಲು, ಹೇಗೆ ತಮ್ಮನ್ನು ತಾವೇ ಬಂಧಿಸಿಕೊಂಡು ಬಿಟ್ಟಿರುತ್ತಾರೆ. ಸಾಮಾನ್ಯವಾಗಿ ಈ ರೀತಿಯ ಹೆಣ್ಣುಮಕ್ಕಳಲ್ಲಿ ಕೀಳರಿಮೆ, ಆತ್ಮವಿಶ್ವಾಸ ಕಡಿಮೆ. ಮನೆಯಲ್ಲಿ ಅತೀ ಮುದ್ದು, ಸಿಕ್ಕಾಪಟ್ಟೆ ಕಡಿವಾಣ ಹಾಕಿದಾಗಲೂ ಈ ರೀತಿಯ ಮನಸ್ಥಿತಿ ಬೆಳೆಯುತ್ತದೆ. ಈ ರೀತಿಯ ಹೆಂಗಸರಿಗೆ ಗಂಡ, ಸಂಸಾರ, ಅತ್ತೆಮನೆಯವರು ಎಂದರೆ ದೇವರ ಸಮಾನ. ತಮ್ಮನ್ನು ಉದ್ಧಾರ ಮಾಡಲು ಬಂದಿರುವ ದೇವಲೋಕದವರು ಎಂಬ ಭಾವನೆ. ಈಗಿನ ಕಾಲದಲ್ಲಿ ಇಂತಹ ಮುಗ್ಧ(ಪೆದ್ದು?)ಹೆಣ್ಣುಗಳು ವಿರಳ.  
  
ಇನ್ನು ಕೆಲವು ಹೆಣ್ಣುಗಳು , ಫೆಮಿನಿಸಂ ಇತ್ಯಾದಿ ಹೆಸರಿನಲ್ಲಿ ಸ್ವತಂತ್ರ ಹಾಗೂ ಸ್ವೇಚ್ಛೆಯ ವ್ಯತ್ಸಾಸ ತಿಳಿಯದೆ, ಸಮಾನತೆ ಬೇಕು ಎಂದು ವಿರಸವೇ ಮೈ ಮೇಲೆ ಎಳೆದುಕೊಳ್ಳುತ್ತಾ ಬದುಕುತ್ತಾರೆ. ಮದುವೆ, ಗಂಡ, ಸಂಸಾರ ಇವರ ಪಾಲಿಗೆ ಬಂಧನ, ಹಿಂಸೆ. ತಮ್ಮ ಜೀವನಕ್ಕೆ ಅವು ಅನಿವಾರ್ಯ ಅಲ್ಲವೇ ಅಲ್ಲ ಎಂದು ತಮಗೆ ತಾವೇ ಹೇಳಿಕೊಳ್ಳುತ್ತಾ, ಅದೇ ಸರಿಯೆಂದು ಸಾಬೀತು ಮಾಡಲು ಹೆಣಗುತ್ತಾರೆ.  
  
ಹೆಣ್ಣು ಅಬಲೆ ಅಥವಾ ಸಬಲೆ ಆಗುವುದು ಯಾವಾಗ? ಅದರಲ್ಲೂ ಅವಳು ದುರ್ಬಲಳಾಗುವುದು ಯಾವಾಗ? ತನ್ನ ಕುಟುಂಬ, ತವರು, ಮಕ್ಕಳು ಅವಳಿಗೆ ಜೀವ. ವೃತ್ತಿಯಲ್ಲಿ ಎಷ್ಟೇ ಮೇಲೆ ಏರಿದರೂ ಅವಳಿಗೆ ತನ್ನ ಸಂಸಾರದ ಚಿಂತೆ ಇದ್ದೇ ಇರುತ್ತದೆ. ಅಡುಗೆಗೆ, ಮಿಕ್ಕ ಕೆಲಸಕ್ಕೆ ಜನ ಇದ್ದರೂ ಅವಳ ಮನಸ್ಸಿನಲ್ಲಿ ಮನೆ ಸರಿಯಾಗಿ ನಡೆಯುತ್ತಿದೆಯೋ ಇಲ್ಲವೋ, ಮಕ್ಕಳು ಮತ್ತಿತ್ತರು ಊಟ, ತಿಂಡಿ ತೆಗೆದುಕೊಂಡರೆ, ಮನೆಕೆಲಸದಾಕೆ ಸರಿಯಾಗಿ ತನ್ನ ಕರ್ತವ್ಯ ನಿಭಾಯಿಸುತ್ತಾ ಇರುವಳೆ, ಹೀಗೆಲ್ಲಾ ಯೋಚನೆ ಮಾಡುತ್ತಲೇ ಇರುತ್ತಾಳೆ. ಜತೆಗೆ ಸುಮಾರು ಹೆಣ್ಣುಗಳಿಗೆ , ಅದೂ ತಾಯಿಯಾದ ಮೇಲೆ ದಟ್ಟವಾಗಿ ಕಾಡುವ ಅಪರಾಧಿ ಭಾವನೆ. ತಾನು ಒಳ್ಳೆಯ ಮಗಳು, ಸೊಸೆ, ಹೆಂಡತಿ ಆಗದಿದ್ದರೂ ಪರವಾಗಿಲ್ಲ, ಒಳ್ಳೆಯ ತಾಯಿ ಆಗಬೇಕು ಎಂದು ಎಲ್ಲಾ ಹೆಣ್ಣುಗಳಿಗೆ ಆಸೆ. ಈ ನಿಟ್ಟಿನಲ್ಲಿ ಬಹಳ ಹೆಂಗಸರು ತಮ್ಮ ವೃತ್ತಿಯನ್ನು ತ್ಯಾಗ ಮಾಡಿದ್ದೂ ಇದೆ. ಅಥವಾ ಸಂಸಾರಕ್ಕಾಗಿ ಬರುವ ಭಡ್ತಿಗಳನ್ನು ನಿರಾಕರಿಸಿ, ಕಡಿಮೆ ದರ್ಜೆಯಲ್ಲಿ ಇರುವ ಉದಾಹರಣೆಗಳೂ ಇವೆ.  
  
ಹೆಣ್ಣಿನ ಮೇಲೆ ಹೇರಲ್ಪಡುವ ಬಿರುದುಗಳು ಅವಳಿಗೆ ಹೊರೆಯಾಗುತ್ತದೆ. ಮಾತೃ, ಕ್ಷಮೆಯಾಧರಿತ್ರಿ, ಸಹನೆಯ ಪ್ರತೀಕ, ಸಂಸಾರದ ಕಣ್ಣು ಇತ್ಯಾದಿಗಳು ಅವಳ ತನ್ನತನವನ್ನು ಮರೆತು ಬೇರೆಯವರಿಗಾಗಿ ಜೀವಿಸುವಂತೆ ಮಾಡುತ್ತದೆ. ಇಷ್ಟಕ್ಕೂ ಹೆಣ್ಣು ಸೋಲುವುದು ಯಾತಕ್ಕೆ, ಯಾರಿಗಾಗಿ? ತನ್ನ ಗಂಡ, ಮಕ್ಕಳಿಗಾಗಿ. ಗಂಡಿನ ಪ್ರೀತಿ,ರಕ್ಷಣೆ ಎಲ್ಲಾ ಹೆಣ್ಣುಗಳಿಗೆ ಬೇಕು. ತಾನು ಎಷ್ಟೇ ಓದಿರಲಿ, ಒಳ್ಳೆಯ ಕೆಲಸದಲ್ಲಿ ಇರಲಿ, ಗಂಡನ ಬೆಚ್ಚಗಿನ ಅಪ್ಪುಗೆ, ಸಾಂತ್ವನ, ಒಲವು ಅವಳಿಗೆ ಆಸರೆಯಾಗಿ, ಆತ್ಮವಿಶ್ವಾಸ ಹೆಚ್ಚಿಸುತ್ತದೆ. ಇದೇ ಕಾರಣಕ್ಕೆ ಗಂಡ/ಗೆಳೆಯನ ಕೆಟ್ಟವರ್ತನೆಗಳನ್ನೂ ಸಹಿಸುತ್ತಾಳೆ. ಅವರುಗಳು ಸಹ, ತಾವಿಲ್ಲದೆ ಇವಳು ಬದುಕಲು ಕಷ್ಟ ಎಂದು ತಮ್ಮಿಷ್ಟದ ಪ್ರಕಾರ ಅವಳನ್ನು ಶೋಷಿಸುತ್ತಾರೆ. ಅತ್ತೆ ಮನೆಯವರು ಸೊಸೆಯನ್ನು ಕೆಟ್ಟದಾಗಿ ನಡೆಸಿಕೊಂಡರೂ, ಅವಳು ಗಂಡನ ಪ್ರೀತಿಗಾಗಿ ಎಲ್ಲವನ್ನೂ ಸಹಿಸಿಕೊಳ್ಳಲು ಸಿದ್ಧವಾಗಿ, ಅಬಲೆ ಎಂಬ ಪಟ್ಟ ಹೊತ್ತು ಇನ್ನಷ್ಟು ಅತ್ಯಾಚಾರಕ್ಕೆ ಅಣಿಯಾಗುತ್ತಾಳೆ.  
  
ಹಾ, ಇನ್ನೊಂದು ವರ್ಗದ ಹೆಣ್ಣುಗಳ ಬಗ್ಗೆ ಕೂಡ ಹೇಳಬೇಕು. ದುರಾಸೆಯಿಂದ, ಜಗಳಗಂಟಿಯಾಗಿ ಗಂಡನ ಬದುಕು ದುರ್ಭರ ಮಾಡುವ, ಸುಳ್ಳು ವರದಕ್ಷಿಣೆ, ಲೈಂಗಿಕ ಕಿರುಕುಳದ ಬಗ್ಗೆ ದೂರು ಕೊಡುವುದು, ಆತ್ತೆಯಾಗಿ ಕ್ರೌರ್ಯ ಮೆರೆಯುವುದು, ಮೋಸಾಗಾತಿಯಾಗಿ ನಂಬಿದವರಿಗೆ ದ್ರೋಹ ಮಾಡುವುದು, ಹೀಗೆಲ್ಲಾ ಹೆಣ್ಣಿನ ಶಬ್ದಕ್ಕೆ ಅಪವಾದವಾಗಿ ಇರುವ ಹೆಣ್ಣುಗಳ ಸಂಖ್ಯೆ ಕಡಿಮೆಯೇನಿಲ್ಲ. ಒಟ್ಟಿನಲ್ಲಿ ಅವಳೂ ಮಾನವಳು. ಕಾಮ, ಕ್ರೋಧ, ಮೋಹ, ಮದ, ಮಾತ್ಸರ್ಯ ಅವಳಿಗೂ ಉಂಟು. ಅವಳನ್ನು ದೇವಿ ಅಥವಾ ರಕ್ಕಾಸಿಯಾಗಿ ಚಿತ್ರಿಸದೆ ಒಬ್ಬ ಮನುಷ್ಯಳಾಗಿ ನೋಡಿದರೆ ಸಾಕು!