**ಕೊನೆಗಾಣದ ನೋವು!**

## ‘ಸುಮಾ ಕಿರುಚಾಡಿದ್ದು ಎಲ್ಲವನ್ನೂ ಗಮನಿಸಿದ ಡ್ರೈವರ್ ತಕ್ಷಣ ಒಳಬಂದಿದ್ದ. ಅವನ ಸಹಾಯದಿಂದ ಶೇಖರನನ್ನು ಮಂಚದ ಮೇಲೆ ಮಲಗಿಸಿ, ಮುಖಕ್ಕೆ ನೀರು ಎರೆಚಿದಾಗ ಮೆಲ್ಲನೆ ಕಣ್ಣು ಬಿಟ್ಟ ಶೇಖರ್. ಅವನ ಕಣ್ಣಲ್ಲಿ ನೂರು ಪ್ರಶ್ನೆ, ನೋವು, ಗೊಂದಲ. ಆದರೆ ಮಾತು ಶೂನ್ಯ. ಅವನ ಕಣ್ಣು ತಪ್ಪಿಸಿ ರೂಮಿನಿಂದ ಹೊರಬಂದಳು. ಬೀಸೋ ದೊಣ್ಣೆ ತಪ್ಪಿಸಿಕೊಂಡರೂ ಮುಂದೆ ಹೇಗೆ ಅನ್ನುವ ಪ್ರಶ್ನೆ ಕಾಡುತ್ತಿದ್ದಂತೆಯೇ ಹಿಂದಿನದೆಲ್ಲವೂ ನೆನಪಿಸಿಕೊಂಡು ಮಮ್ಮಲ ಮರುಗಿತು ಮನಸ್ಸು.’

ಶೇಖರನ ಕೋಪದ ದೃಷ್ಟಿ ಎದುರಿಸಲಾಗದೆ ತಲೆ ತಗ್ಗಿಸಿ ನಿಂತಳು ಸುಮಾ. ತನ್ನೆಲ್ಲಾ ಗುಟ್ಟುಗಳು ಹೊರ ಬಂದ ದುಗುಡ, ಭಯ, ಹಿಂಸೆ ಅವಳನ್ನು ಮೂಕಳಾಗಿ ಮಾಡಿತ್ತು. ಅವನು ಇನ್ನೇನು ತನ್ನ ಬಳಿ ಬರುತ್ತಾನೆ, ತನ್ನನ್ನು ನಿಂದಿಸುತ್ತಾನೆ, ಹೊಡೆದೇ ಬಿಡುತ್ತಾನೆ ಎಂದು ಭಯದಿಂದ ನಿಂತವಳಿಗೆ ಕಂಡದ್ದು ಶೇಖರನ ಮುಖದಲ್ಲಿರುವ ನೋವು, ರೋಷ, ಅಸಹಾಯಕತೆ. ಎಷ್ಟೋ ಸಮಯದಿಂದ ನಡೆಯುತ್ತಿದ್ದ ಮಾನಸಿಕ ಅತ್ಯಾಚಾರ ತಡೆಯಲಾಗದೆ ನಿಂತಲ್ಲೇ ಕುಸಿದ. ಕಣ್ಣಲ್ಲಿ ಧಾರಾಕಾರವಾಗಿ ಸುರಿಯುತ್ತಿದ್ದ ನೀರು, ಅಸಹಾಯಕ ನೋಟ. ಅವನತ್ತ ಧಾವಿಸಿದಳು ಸುಮಾ. ಆಗಲೇ ‘ಅವಳು’ ಬಂದಿದ್ದು,ಹೊರಟಿದ್ದು, ಸುಮಾ ಕಿರುಚಾಡಿದ್ದು ಎಲ್ಲವನ್ನೂ ಗಮನಿಸಿದ ಡ್ರೈವರ್ ತಕ್ಷಣ ಒಳಬಂದಿದ್ದ. ಅವನ ಸಹಾಯದಿಂದ ಶೇಖರನನ್ನು ಮಂಚದ ಮೇಲೆ ಮಲಗಿಸಿ, ಮುಖಕ್ಕೆ ನೀರು ಎರೆಚಿದಾಗ ಮೆಲ್ಲನೆ ಕಣ್ಣು ಬಿಟ್ಟ ಶೇಖರ್. ಅವನ ಕಣ್ಣಲ್ಲಿ ನೂರು ಪ್ರಶ್ನೆ, ನೋವು, ಗೊಂದಲ. ಆದರೆ ಮಾತು ಶೂನ್ಯ. ಅವನ ಕಣ್ಣು ತಪ್ಪಿಸಿ ರೂಮಿನಿಂದ ಹೊರಬಂದಳು. ಬೀಸೋ ದೊಣ್ಣೆ ತಪ್ಪಿಸಿಕೊಂಡರೂ ಮುಂದೆ ಹೇಗೆ ಅನ್ನುವ ಪ್ರಶ್ನೆ ಕಾಡುತ್ತಿದ್ದಂತೆಯೇ ಹಿಂದಿನದೆಲ್ಲವೂ ನೆನಪಿಸಿಕೊಂಡು ಮಮ್ಮಲ ಮರುಗಿತು ಮನಸ್ಸು. ಆದರೆ ಅವಳೆಣಿಸಿದಂತೆ ಶೇಖರ ಜಗಳ, ದೂಷಣೆಗೆ ಮೊದಲಾಗಲಿಲ್ಲ. ಸಪ್ಪಗೆ,ತಣ್ಣಗೆ ಆಗಿಬಿಟ್ಟ.ಅವರು ಕುಡಿಸಿದ ನೀರು, ಹಾಲು ಕುಡಿದು, ತಿನ್ನಿಸಿದ ಊಟ ತಿಂದು ಸುಮ್ಮನೆ ಛಾವಣಿ ನೋಡುತ್ತಾ ಮಲಗಿರುತ್ತಿದ್ದ. ಅವನ ಬಳಿ ಮಾತನಾಡಲು ನಿರ್ಧರಿಸಿ ಬಂದ ಪ್ರತಿ ಸಲ ಎದೆ ನಡುಗುವಂತೆ ಭಾಸವಾಗುತ್ತಿತ್ತು, ನಾಲಿಗೆ ಮುಷ್ಕರ ಹೂಡುತ್ತಿತ್ತು.

ಸಮಯ ಸಾಗುತ್ತಲೇ ಇತ್ತು. ಇವರ ಮನೆಯಲ್ಲಿ ನಡೆಯುತ್ತಿರುವ ವಿದ್ಯಮಾನಗಳ ಅರಿವಿಲ್ಲದಂತೆ ಹೊರಗಿನ ಬದುಕು ಸಾಗುತ್ತಿತ್ತು. ಸಂಪತ್ ಅವರ ಹಣ, ಜನದ ಬಲವಿಲ್ಲದ ಪಕ್ಷದಲ್ಲಿ ತಾನೇನು ಮಾಡಬೇಕಿತ್ತು ಎನ್ನುವುದು ಬಾರಿ ಬಾರಿ ಅವಳ ಮನಸ್ಸಿಗೆ ಬರುತ್ತಾ ಇತ್ತು. ಆದರೆ ಅದಕ್ಕೆ ತಾನು ಕೊಟ್ಟ ಬೆಲೆ ಅಪಾರ ಎನಿಸಿದಾಗ ವಿಷಾದ ಮೂಡುತ್ತಿತ್ತು. ಎಲ್ಲವನ್ನೂ ಶೇಖರನಿಗೆ ತಿಳಿಸಿ ಅವನೆದೆಗೆ ಒರಗಿ ಸಾಂತ್ವನ ಪಡೆಯುವ ಹೆಬ್ಬಯಕೆ ಮೂಡುತ್ತಿತ್ತು. ಆದರೆ ಶೇಖರನ ನಿರ್ವಿಕಾರ ಭಾವ ಅವಳ ಬಾಯಿ ಮುಚ್ಚಿಸಿತ್ತು. ಡ್ರಗ್ ತುಂಬಿದ ಚಾಕೊಲೇಟ್ ಇಲ್ಲವಾದರೂ ಅವನೇಕೆ ಈ ರೀತಿ ಎಂಬುದು ಅವಳಿಗೆ ಅರ್ಥವಾಗಿರಲಿಲ್ಲ. ಅಪಘಾತದಲ್ಲಿ ಅವನಿಗೆ ಶಾಕ್ ಆಗಿದೆ , ನಿಧಾನವಾಗಿ ಹೊರಬರುತ್ತಾನೆ ಎಂದು ವೈದ್ಯರು ಹೇಳಿದ ಮೇಲೆ ಅವಳು ಬೇರೇನೂ ಮಾತಾಡುವ ಹಾಗೆ ಇರಲಿಲ್ಲ. ಆದರೂ ತನ್ನ ಕಣ್ಣು ತಪ್ಪಿಸಿ ಡ್ರೈವರ್ ಅವನಿಗೆ ಏನಾದರೂ ಕೊಡುತ್ತಾ ಇದಾನೆ ಎಂಬ ಗುಮಾನಿ ಕಾಡುತ್ತಲೇ ಇತ್ತು.

ಇತ್ತ ಮಾಧ್ಯಮಗಳು ಬ್ರೇಕಿಂಗ್ ನ್ಯೂಸ್ ಎಂದು ಶುರು ಮಾಡಿ ‘ಅವಳ’ ಗರ್ಭಧಾರಣೆಯ ಬಗ್ಗೆ ಚಿತ್ರ, ವಿಚಿತ್ರವಾದ ಸುದ್ದಿಗಳನ್ನು ಹರಡುತ್ತಾ ಖುಷಿ ಪಡುತ್ತಾ, ತಮ್ಮ ರೇಟಿಂಗ್ ಹೆಚ್ಚಿಸಿಕೊಳ್ಳುತ್ತಾ ಇದ್ದವು. ಅಚ್ಚರಿಯಾಗುವಂತೆ ಶೇಖರನ ಪ್ರಸ್ತಾಪ ಜಾಸ್ತಿ ಇರಲಿಲ್ಲ. ಅಪಘಾತದ ಸುದ್ದಿಯ ನಂತರ ಶೇಖರ ಜನರ ಮನದಿಂದ ಮರೆಯಾದ ಹಾಗೆಯೇ ಆಗಿತ್ತು. ಅವನ ಜನಪ್ರಿಯತೆಗೆ ಕಾರಣವಾದ ಸೆಟ್ಟಲ್ಮೆಂಟ್ [ಧಾರಾವಾಹಿ](https://vijaykarnataka.com/topics/%E0%B2%A7%E0%B2%BE%E0%B2%B0%E0%B2%BE%E0%B2%B5%E0%B2%BE%E0%B2%B9%E0%B2%BF" \t "_blank) ಈಗ ಪ್ರಸಾರವಾಗುತ್ತಾ ಇರಲಿಲ್ಲ. ಇನ್ನೂ ಫಿಲ್ಮ್, ಟೀವಿ ಅವಾರ್ಡ್ ಶೋಗಳಲ್ಲಿ ಹೊಸ ಮುಖಗಳು ಬಂದು ಜನರ ಮನಸ್ಸನ್ನು ಬೇರೆಡೆ ತಿರುಗಿಸುವುದರಲ್ಲಿ ಯಶಸ್ವಿಯಾಗಿದ್ದರು. ಈಗ ಅವಳು ಬಸುರಿ ಎಂದ ಕೂಡಲೇ ಜನರ ಮನಸ್ಸು ಆ ಮಗುವಿನ ತಂದೆ ಯಾರಿರಬಹುದು ಎಂದು ಲೆಕ್ಕ ಹಾಕಲು ಶುರು ಮಾಡಿತ್ತು. ಅವಳು ಗುಟ್ಟಾಗಿ ಮದುವೆಯಾದೆ ಎಂದು ಹೇಳಿಕೆ ಕೊಟ್ಟು ಸುಮ್ಮನಾಗಿದ್ದಳು. ಶೇಖರನ ಬಗ್ಗೆ ಜಾಸ್ತಿ ಪ್ರಚಾರವಾಗದಿದ್ದದ್ದೂ ಸಂಪತ್ ಅವರ ಕೊಡುಗೆ ಎಂದು ಸುಮಾಳಿಗೆ ಗೊತ್ತಿತ್ತು. ಯಾವುದೋ ರೀತಿಯಲ್ಲಿ ಅವರ ಋಣಕ್ಕೆ ತಾನು ಪದೇ ಪದೇ ಬೀಳುತ್ತಾ ಇರುವುದು ಅವಳಿಗೆ ಬಾರಿ ನೋವಾಗಿತ್ತು.