**ಅಪ್ಪನೆಂಬ ಆಪ್ತಜಗತ್ತು**

ಅಮ್ಮ ಮಮತೆ ಕೊಡುವವಳಾದರೆ [ಅಪ್ಪ](https://vijaykarnataka.com/topics/%E0%B2%85%E0%B2%AA%E0%B3%8D%E0%B2%AA" \t "_blank) ಜಗತ್ತನ್ನು ಪರಿಚಯಿಸುವವನು. ಬದುಕಿನ ಎಲ್ಲ ಸಾಧನೆಗಳ ಹಿಂದೆ ತಂದೆಯ ಪಾತ್ರ ಬಲುದೊಡ್ಡದು. ಅದೇ ರೀತಿ, ಸಾಧಕ ತಂದೆಯಂದಿರು ತಮ್ಮ ಮಕ್ಕಳ ಮೇಲೆ ಬೀರುವ ಪ್ರಭಾವವಂತೂ ಅನನ್ಯ. ನಾಡಿನ ಮೂವರು ಗಣ್ಯರ ಪುತ್ರಿಯರು ಅಪ್ಪನ ದಿನವಾದ ಇಂದು ತಮ್ಮ ತಂದೆಯ ಬಗೆಗೆ ಇಲ್ಲಿ ಹೇಳಿಕೊಂಡಿದ್ದಾರೆ.

ಧರ್ಮಸ್ಥಳದ ಬೀಡಿನಲ್ಲಿ ಯಾವಾಗಲೂ ಜನರು ತುಂಬಿರುತ್ತಿದ್ದರು. ಎಲ್ಲರಿಗೂ ಹೆಗಡೆಯವರಲ್ಲಿ ಕೆಲಸ. ಬೆಳಗ್ಗಿಂದ ಸಂಜೆಯವರೆಗೆ ಅವರ ಭೇಟಿಗೆ ಕಾದು ನಿಲ್ಲುವ ಜನ. ಜೊತೆಗೆ ದೇವಸ್ಥಾನದ, ಅವರ ಅನೇಕ ಸಾಮಾಜಿಕ ಚಟುವಟಿಕೆಗಳ ನಡುವೆ ನಮಗೆ ಸಮಯ ಸಿಗುವುದೆಲ್ಲಿ?  
  
ಆದರೆ, ಮನೆಯೊಳಗೆ ನನ್ನೊಂದಿಗಿದ್ದಾಗ ಅವರ ಹೊರಗಿನ ಜವಾಬ್ದಾರಿಗಳ ಒತ್ತಡ ಅವರ ಮುಖದಲ್ಲಿ ಎಂದೂ ಕಾಣುತ್ತಿರಲಿಲ್ಲ. ನಮ್ಮ ದಿನದ ಬಗ್ಗೆ ಕೇಳುತ್ತಾ, ಅವರ ದಿನದ ಘಟನೆಗಳನ್ನು ಸ್ವಾರಸ್ಯಕರವಾಗಿ ವಿವರಿಸುತ್ತಾ ಸ್ವಲ್ಪವೂ ದಣಿವು ತೋರದೆ ನಮ್ಮೊಂದಿಗಿರುತ್ತಿದ್ದುದು ಅವರ ವಿಶೇಷ.  
  
ಅಯ್ಯನವರು ಯಾವಾಗಲೂ ಅಪ್ರೋಚೇಬಲ್‌, ಅವರ ಮೂಡು ಹೇಗಿದೆ ಎಂದು ನೋಡಿ ಅವರ ಹತ್ತಿರ ಹೋಗಬೇಕಾಗಿಲ್ಲ. ಅವರ ಬಾಗಿಲು ಯಾವಾಗಲೂ ತೆರೆದಿರುತ್ತದೆ. ಯಾವ ವಿಷಯವೂ ಚಿಕ್ಕದಲ್ಲ. ಏನು ಬೇಕಾದರೂ ಸಂಕೋಚವಿಲ್ಲದೆ ಮಾತಾಡುತ್ತಿದ್ದರು. ಧರ್ಮಸ್ಥಳದಂತಹ ಚಿಕ್ಕ ಊರಿನಲ್ಲಿ ಬೆಳೆದರೂ ನಮಗೆ ಪ್ರಪಂಚದ ಅರಿವಿರಬೇಕೆಂದು ಹೋದ ಕಡೆಯಿಂದೆಲ್ಲ ಪುಸ್ತಕ ತಂದುಕೊಡುತ್ತಿದ್ದರು. ಜೊತೆಗೆ ಎಲ್ಲಾ ಕನ್ನಡ, ಇಂಗ್ಲಿಷ್‌ ಪತ್ರಿಕೆಗಳು, ನ್ಯಾಷನಲ್‌ ಜಿಯೋಗ್ರಫಿಕ್‌, ರೀಡರ್ಸ್‌ ಡೈಜೆಸ್ಟ್‌ನಂಥ ಅಂತಾರಾಷ್ಟ್ರೀಯ ಪತ್ರಿಕೆಗಳು ಕೂಡಾ ಮನೆಗೆ ಬರುತ್ತಿದ್ದವು. ನಮ್ಮನ್ನು ಜೊತೆಗೆ ಕುಳ್ಳಿರಿಸಿ, ರಸವತ್ತಾಗಿ ಓದಿ, ನನಗೆ ಓದಿನ ಆಸಕ್ತಿ ಬೆಳೆಸಿದರು.  
ಅವರಿಗೆ ಸಂಗೀತ ಅಂದರೆ ತುಂಬಾ ಇಷ್ಟ. ಹಳೆ ಹಿಂದಿ, ಕನ್ನಡ, ತಮಿಳು ಹಾಡುಗಳು, ಶಾಸ್ತ್ರೀಯ ಸಂಗೀತ, ದಾಸರ ಪದಗಳು, ಯಕ್ಷಗಾನ, ಜೊತೆಗೆ ರೇಡಿಯೋದಲ್ಲಿ ಬರುತ್ತಿದ್ದ ಜಾನಪದ ಹಾಡುಗಳನ್ನು ಕೂಡಾ ಕೇಳಬೇಕು. ಎಲ್ಲಾ ರೀತಿಯ ಅಭಿರುಚಿ ಬೆಳೆಸಿಕೊಳ್ಳಬೇಕು ಎನ್ನುತ್ತಿದ್ದರು.  
  
ಅಯ್ಯನವರಿಗೆ ಪ್ರವಾಸವೆಂದರೆ ಬಹಳ ಪ್ರೀತಿ. ಸಭೆ ಸಮಾರಂಭಗಳು, ನಂತರ ಗ್ರಾಮೀಣಾಭಿವೃದ್ಧಿ ಕಾರ್ಯಕ್ರಮಗಳ ಕಾರಣದಿಂದ ಕರ್ನಾಟಕದ ಉದ್ದಕ್ಕೂ ಪ್ರಯಾಣಿಸಿದ್ದಾರೆ. ಜೊತೆಗೆ ವರ್ಷಕ್ಕೊಮ್ಮೆ ಮನೆಯವರೆಲ್ಲ ಸೇರಿ ಪ್ರವಾಸ ಹೋಗುವುದೂ ವಾಡಿಕೆ. ಅವರೊಂದಿಗಿನ ಪ್ರಯಾಣವೂ ಒಂದು ಪಾಠವೇ. ಸಿಕ್ಕ ಅವಕಾಶವನ್ನು ಸರಿಯಾಗಿ ಉಪಯೋಗಿಸಿಕೊಳ್ಳಬೇಕು, ಸಮಯ ವ್ಯರ್ಥ ಮಾಡಬಾರದೆಂದು ಎಲ್ಲವನ್ನೂ ಆಸಕ್ತಿಯಿಂದ ಗಮನಿಸುತ್ತಿದ್ದರು. ಎಂಥಾ ಸಂದರ್ಭದಲ್ಲೂ ಬೇಸರವಿಲ್ಲದೆ ಹೊಂದಿಕೊಂಡು ಹೋಗುವುದು ಅವರ ಅಭ್ಯಾಸ. ಗುಜರಾತಿನ ದ್ವಾರಕೆಯಲ್ಲಿ ಒಂದು ರಾತ್ರಿ ಉಳಿಯಬೇಕಾದ ಪ್ರಸಂಗ ಬಂತು. ಸರಿಯಾದ ಸವಲತ್ತುಗಳಿಲ್ಲದ ದ್ವಾರಕೆಯಲ್ಲಿ ನಾವಿದ್ದ ಹೋಟೆಲು ಅತ್ಯಂತ ಕೊಳಕಾಗಿತ್ತು. ಧೂಳು ಹಿಡಿದ ಕೋಣೆಗಳು, ಗಲೀಜು ಶೌಚಾಲಯಗಳು, ನೀರಿನ ವ್ಯವಸ್ಥೆಯಿಲ್ಲ ಎಂದು ನಾವು ಗೊಣಗಿಕೊಳ್ಳುತ್ತಿದ್ದರೆ ನಮ್ಮ ಚಿಕ್ಕಪ್ಪ ನಮ್ಮ ಗೊಣಗಾಟ ಕೇಳಿ, 'ಇಷ್ಟೆಲ್ಲಾ ಗಲಾಟೆ ಮಾಡ್ತಿದ್ದೀರಿ, ಅಣ್ಣಾಜಿಯವರು ಏನಾದರೂ ಹೇಳಿದ್ದು ಕೇಳಿದ್ದೀರಾ? ಅವರೇ ಹೊಂದಿಕೊಂಡು ಹೋಗುವಾಗ ನಿಮ್ಮದೇನು ತಕರಾರು?' ಎಂದಾಗಲೇ ನಮಗೆ ಹೊಳೆದದ್ದು, ಅವರು ಎಂಥಾ ಪರಿಸ್ಥಿತಿಯಲ್ಲೂ ಹೊಂದಿಕೊಂಡು ಹೋಗುವ ವ್ಯಕ್ತಿತ್ವದವರೆಂದು. ಊಟ, ತಿಂಡಿಗೆ, ಆರಾಮಕ್ಕೆ ಹೆಚ್ಚು ಗಮನ ಕೊಡುವವರಲ್ಲ. ಬದಲಾಗಿ, ಎಲ್ಲವೂ ಒಂದು ಎಕ್ಸ್‌ಪೀರಿಯೆನ್ಸ್‌, ಒಂದು ಅನುಭವ, ಜಾಸ್ತಿ ತಲೆ ಕೆಡಿಸಿಕೊಳ್ಳಬೇಡಿ ಎನ್ನುವ ಗುಣ.

ಅಯ್ಯನವರ ಜೀವನಶೈಲಿಯೇ ನಮಗೆ ಮಾದರಿ. ಅವರ ಸಮಯಪ್ರಜ್ಞೆ, ಸರಳತೆ, ಸಂಯಮ, ತಾಳ್ಮೆ, ಅವರ ಸಾಮಾಜಿಕ ಕಳಕಳಿ ನಮಗೆ ನಿದರ್ಶನ. ಅವರು ಯಾವಾಗಲೂ ಮಿತಭಾಷಿ, ಎಂದೂ ಬೈದವರಲ್ಲ. ಆದರೆ ಅವರ ಒಂದು ಮಾತು ಅಮ್ಮನ ಸಾವಿರ ಬೈಗುಳಗಳಿಗಿಂತ ಹೆಚ್ಚು ನಾಟುತ್ತಿತ್ತು. ಅವರ ಒಡನಾಟ, ಅವರ ಅನುಭವಗಳ ಪಾಠ ಇಂದು ನನ್ನ ಮಗಳು, ಮನೆಯ ಇತರ ಮೊಮ್ಮಕ್ಕಳಿಗೂ ಸಿಗುತ್ತಿದೆ. ಅಯ್ಯನವರಿಗೆ ಇನ್ನೂ ಹೆಚ್ಚಿನ ಆರೋಗ್ಯ, ಉತ್ಸಾಹ, ಶಕ್ತಿಯನ್ನು ಭಗವಂತ ಕರುಣಿಸಲಿ ಎಂದು ಪ್ರಾರ್ಥಿಸುತ್ತೇನೆ.