**ಸರಳ ವ್ಯಕ್ತಿತ್ವದ ನಮ್ಮಪ್ಪ**  
  
ಒಬ್ಬ ತಂದೆಯಿಂದ ಹೇಗೆ ಮಕ್ಕಳು ಪ್ರಭಾವಿತರಾಗಿರಬಹುದೋ ಹಾಗೆಯೇ ನಾನೂ ನನ್ನ ತಂದೆಯಿಂದ ಪ್ರಭಾವಿತಳಾಗಿದ್ದೇನೆ. ಕೆಲವೊಂದು ಜೀನ್ಸ್‌ ಮೂಲಕ ಬಂದ ಗುಣಗಳಿರಬಹುದು, ಇನ್ನು ಕೆಲವು ಅವರಲ್ಲಿ ನೋಡಿ ಮೆಚ್ಚಿ ಮೈಗೂಡಿಸಿಕೊಂಡವೂ ಇರಬಹುದು.

ನಮ್ಮ ತಂದೆ ವಚನಕಾರರಂತೆ 'ಕಾಯಕವೇ ಕೈಲಾಸ' ಎಂದು ಅಚಲವಾಗಿ ನಂಬಿದ್ದಾರೆ. ಅದಕ್ಕೆ ತಕ್ಕ ಪ್ರತಿಫಲ ಸಿಗಲಿ, ಬಿಡಲಿ ತಮ್ಮ ಕೆಲಸವನ್ನು ನಿರಂತರವಾಗಿ ಮಾಡುತ್ತಿರುತ್ತಾರೆ. ಅವರು ಎಷ್ಟೇ ಎತ್ತರಕ್ಕೆ ಏರಿದ್ದರೂ ಸರಳವಾಗಿಯೇ ಇದ್ದಾರೆ.

ಮನುಷ್ಯನಾಗಿ ಹುಟ್ಟಿ ಖಾಲಿ ಕುಳಿತುಕೊಳ್ಳಬಾರದು ಎಂಬ ನಿಲುವು ಅವರದು. ಮನೆಯಲ್ಲಿ ಇರುವವರು ಏನಾದರೊಂದು ಚಟುವಟಿಕೆ ಅಥವಾ ಕೆಲಸ ಮಾಡಬೇಕು. ಅದು ಮನೆಗೆಲಸ ಇರಬಹುದು ಅಥವಾ ಓದೂ ಇರಬಹುದು! ಒಟ್ಟಿನಲ್ಲಿ ಮನೆಯಲ್ಲಿ ಯಾರೂ ಆಲಸ್ಯದಿಂದ ಇರಬಾರದು.  
  
ದೈವಭಕ್ತಿ ಇದ್ದರೂ ಅದು ಎಂದೂ ಅವರ ಕೆಲಸಕ್ಕೆ ಅಡ್ಡಿ ಬಾರದಂತೆ ನೊಡಿಕೊಂಡಿದ್ದಾರೆ. ಮನೆಯಲ್ಲಿ ಅವರು ಹೇಳುವುದೂ ಇದೆ, 'ದೇವರಲ್ಲಿ ಭಕ್ತಿ ಇರಬೇಕು. ಆದರೆ ನಾವು ಮಾಡುವ ಕೆಲಸ, ಜವಾಬ್ದಾರಿಗಳನ್ನು ಕಡೆಗಣಿಸಿ ಅದರಲ್ಲೇ ತೊಡಗಿಸಿಕೊಳ್ಳಬೇಕು' ಎಂದು.  
  
ನಾನು ಶಾಲಾ, ಕಾಲೇಜಿನಲ್ಲಿ ಓದುತ್ತಿರಬೇಕಾದರೆ, ಅವರ ಕೆಲಸದ ಒತ್ತಡದ ನಡುವೆಯೂ ನಮ್ಮ ತಂದೆಯಿಂದ ಪಾಠ ಹೇಳಿಸಿಕೊಳ್ಳುತ್ತಿದ್ದೆ. ಹಳೆಗನ್ನಡ ಕಾವ್ಯಗಳನ್ನು ಅವರು ತುಂಬಾ ಚೆನ್ನಾಗಿ ವಿವರಿಸುತ್ತಾರೆ. ಎಲ್ಲಿ ಪದಗಳನ್ನು ಒಡೆದು ಓದಬೇಕು, ಹೇಗೆ ಅರ್ಥ ಮಾಡಿಕೊಳ್ಳಬೇಕು ಮುಂತಾದವನ್ನು ಚೆನ್ನಾಗಿ ಕಲಿಸಿದರು. ಅವರ ಈ ಪ್ರಭಾವದಿಂದಲೇ ಇರಬೇಕು, ಪದವಿ ಶಿಕ್ಷಣದಲ್ಲಿ ಕನ್ನಡ ಸಾಹಿತ್ಯವನ್ನು ಆಯ್ಕೆ ಮಾಡಿಕೊಂಡೆ. ಇದರಿಂದ ನನ್ನ ಜೀವನದಲ್ಲಿ ಸಾಕಷ್ಟು ಉಪಯೋಗ ಆಗಿದೆ. ರಗಳೆ, ವಚನಗಳು ಹಾಗೂ ವಚನಕಾರರಿಂದ ನಾನೂ ಪ್ರಭಾವಿತಳಾಗಿದ್ದೇನೆ.

ಅವರು ಎಂದೂ ತಮ್ಮ ನಿರ್ಧಾರಗಳನ್ನು ಮಕ್ಕಳ ಮೇಲೆ ಹೇರಿದವರಲ್ಲ. ವೈಯಕ್ತಿಕ ಜೀವನದಲ್ಲಿ ನನ್ನ ನಿರ್ಧಾರಗಳನ್ನು ತೆಗೆದುಕೊಳ್ಳುವ ಮುನ್ನ ಹಂಚಿಕೊಳ್ಳುತ್ತಿದ್ದಾಗ ಅದನ್ನು ಸಮಾಧಾನದಿಂದ ಕೇಳಿ ವಿವೇಚನೆಯಿಂದ ತಟಸ್ಥವಾಗಿ ಅದರ ಸಾಧ್ಯತೆಬಾಧ್ಯತೆಗಳನ್ನು ತಿಳಿಸಿ 'ಇನ್ನು ನಿನಗೆ ಬಿಟ್ಟದ್ದು. ನೀನು ಏನು ಬೇಕಾದರೂ ನಿರ್ಧಾರ ತೆಗೆದುಕೋ. ಏನೇ ಆದರೂ ನಾನಿದ್ದೇನೆ' ಎಂದು ಧೈರ್ಯ ತುಂಬುತ್ತಾರೆ. ಇದು ನನ್ನಲ್ಲಿ ಸಾಕಷ್ಟು ಮನೋಸ್ಥೈರ್ಯ ನೀಡಿ ಅನೇಕ ಅಡೆತಡೆಗಳನ್ನು ದಾಟಿ ಮುನ್ನಡೆಯುವಂತೆ ಮಾಡಿದೆ.  
  
ಅವರಿಗೆ ಹಿಂದಿಯ ನೌಷಾದ್‌ ಅವರ ಸಂಗೀತ ಬಹಳ ಪ್ರಿಯವಾದುದು. ಹೀಗಾಗಿ ಹಳೆ ಹಿಂದಿ ಹಾಡುಗಳ ಅಭಿರುಚಿ ನನಗೂ ಇದೆ.  
  
ಭಾಷೆಯ ಬಗ್ಗೆ, ಜಾನಪದದ ಬಗ್ಗೆ ಅವರಿಗಿರುವ ಆಸಕ್ತಿ, ಕಾಳಜಿಯನ್ನು ನಮ್ಮೊಂದಿಗೆ ಹಂಚಿಕೊಳ್ಳುತ್ತಿರುತ್ತಾರೆ. ನಮ್ಮ ಮನೆಯ ಆಡುಮಾತು ಹಾಗೂ ನಮ್ಮ ಕನ್ನಡ ಭಾಷೆಯ ಬಗೆಗಿನ ಅಭಿಮಾನ ಇಮ್ಮಡಿಯಾಗಿರುವುದು ಅವರಿಂದಲೇ.