ಈ ಕಾದಂಬರಿ ಕುರಿತು ಪ್ರಸಿದ್ಧ ರಾಜಕೀಯ ಮುತ್ಸದ್ದಿ ಹಾಗೂ ಲೇಖಕ ಇ.ಎಂ.ನಂಬೂದಿರಿ ಪಾದ್ ಅವರ ‘ಚಿರಸ್ಮರಣೆ’ ಕುರಿತ ಲೇಖನವನ್ನು ಶೂದ್ರದಲ್ಲಿ ಪ್ರಕಟಿಸಿದ್ದೆ ಅದು ಮಲೆಯಾಳಂನ ‘ದೇಶಾಭಿಮಾನಿ’ ಪತ್ರಿಕೆಯಲ್ಲಿ ಪ್ರಕಟವಾಗಿತ್ತು. ಇರಲಿ ಎಸ್.ಆರ್.ಭಟ್ ಅವರೊಂದಿಗೆ ಒಂದು ಸಂಜೆ ನಿರಂಜನ ಅವರ ಮನೆಗೆ ಹೋದೆವು. ಆ ಮನೆ ನಾನಿದ್ದ ಸಾರಕ್ಕಿ ಮನೆಗೆ ತುಂಬಾ ಹತ್ತಿರದಲ್ಲಿ ಇತ್ತು. ಹಾಗೆ ನೋಡಿದರೆ ಬಹಳಷ್ಟು ಬಾರಿ ನಿರಂಜನ ಮತ್ತು ಅನುಪಮಾ ಆವರ ಮನೆ ಮುಂದೆ ಓಡಾಡುವ ಸಂದರ್ಭ ಒದಗಿ ಬಂದಿತ್ತು.

ಒಂದು ಕಾಲದಲ್ಲಿ ನಿರಂಜನ ಅವರು ಕರ್ನಾಟಕದ ಸಾಂಸ್ಕೃತಿಕ ಸಂದರ್ಭದಲ್ಲಿ ಹೆಚ್ಚು ಚಲಾವಣೆಲ್ಲಿದ್ದ ಲೇಖಕರು. ಆದರೆ ಅವರು ಪಾರ್ಶ್ವವಾಯುವಿಗೆ ತುತ್ತಾದಾಗ ಎಷ್ಟು ಸುದ್ದಿಯಾಗಿತ್ತು. ಇದರಿಂದ ಅವರ ಓಡಾಟವೇ ಪೂರ್ತಿ ನಿಂತು ಹೋಗಿತ್ತು. ಎಂತೆಂಥ ಸಾಹಿತ್ಯದ ವಾಗ್ವಾದಗಳು. ಅದರಲ್ಲೂ ಅನಕೃ ಮತ್ತು ನಿರಂಜನ ಅವರು ಎಷ್ಟು ಮುಖಾಮುಖಿಯಾಗುತ್ತಿದ್ದರು. ಈ ಸಾಂಸ್ಕೃತಿಕ ಸಂವಾದಗಳು ಒಟ್ಟು ಸಾಮಾಜಿಕ ವಾತಾವರಣವನ್ನು ಆರೋಗ್ಯ ಪೂರ್ಣವಾಗಿಟ್ಟಿದ್ದವು. ಯಾಕೆಂದರೆ ಪ್ರಗತಿ ಪಂಥ ಮತ್ತು ಪ್ರಗತಿಶೀಲರ ನಡುವೆ ಸದಾ ಶೀತಲ ಸಮರ ಇದ್ದೇ ಇರುತ್ತಿತ್ತು.

ಇರಲಿ ಇದರ ಕಥೆ ಬಹು ದೀರ್ಘವಾದದ್ದು. ಒಂದು ಸಂಜೆ ಎಸ್. ಆರ್.ಭಟ್ ಅವರೊಂದಿಗೆ ನಿರಂಜನರ ಮನಗೆ ಹೋದೆವು. ಗೇಟ್ ಬಳಿಯೇ ಒಂದು ಉಗ್ರಂಯೆನ್ನಬಹುದಾದ ನಾಯಿ ನಮ್ಮನ್ನು ಸ್ವಾಗತಿಸಿತು. ಅದರ ಬೊಗಳುವಿಕೆ ಭೀಕರವಾಗಿತ್ತು. ತೇಜಸ್ವಿನಿಯವರು  
ಓಡಿ ಬಂದು ಅದನ್ನು ಹಿಡಿದುಕೊಂಡರು. ಅನುಪಮಾ ಬಾಗಿಲಲ್ಲಿ ನಿಂತು ‘ಅದು ಏನೂ ಮಾಡುವುದಿಲ್ಲ’ ಎಂದು ತಮ್ಮ ಮಾಮೂಲಿ ನಗುವಿನ ಮೂಲಕ ಸ್ವಾಗತಿಸಿದರು. ಅಲ್ಲೇ ಅಂಗಳದಲ್ಲಿ ಸ್ವಲ್ಪ ವಿಶಾಲವಾದ ಮೇಜಿನ ಮುಂದೆ ಕೂತಿದ್ದರು.

ನಾನಾ 75 ವಿಧವಾದ ವಿಶ್ವ ಸಾಹಿತ್ಯ, ಸಂಸ್ಕೃತಿಗೆ ಸಂಬಂಧಿಸಿದ ಕೃತಿಗಳು ಆ ಮೇಜಿನ ಮೇಲೆ ಶಿಸ್ತು ಬದ್ಧಾಗಿ ಅಲಂಕರಿ ಸಿದ್ದುವು.ನಾವು ಹೋದ ತಕ್ಷಣ ಪ್ರೀತಿಯಿಂದ ಬರಮಾಡಿಕೊಂಡರು.ನಾವು ಕೂತಿದ್ದರೂ ಡಾ.ಅನುಪಮಾ ಅವರು ನಿಂತೇ ಇದ್ದರು. ನಾವು ಕೂತುಕೊಳ್ಳಿ ಎಂದಾಕ್ಷಣ ಕ್ಲೀನಿಕ್ ಗೆ ಹೊರಡಬೇಕು ಎಂದು ನಮಗೆ ಕಾಫಿ ತಂದುಕೊಟ್ಟು ಹೊರಟರು. ನಿರಂಜನ ಅವರು ನನ್ನ ಬಗ್ಗೆ ಸಾಕಷ್ಟು ವಿಚಾರಿಸಿದರು.ಶೂದ್ರದ ಹೆಸರಿನ ಹಿನ್ನೆಲೆ ಕೇಳಿದರು. ಹೇಳಿದೆ.

ಒಂದು ವಿಧದ ವ್ಯಂಗ್ಯ ಮಿಶ್ರಿತ ಧ್ವನಿಯಲ್ಲಿ ನಕ್ಕರು. ಒಂದು ಕ್ಷಣ ಪೆಚ್ಚಾದೆ. ಮುಂದೆ ಲೋಹಿಯಾ, ಅಡಿಗರು, ಅನಂತಮೂರ್ತಿ, ಲಂಕೇಶ್ ಮುಂತಾದವರನ್ನು ಕುರಿತು ಕೇಳಿದರು. ನಾನು ಅವರ ಬಗ್ಗೆ ಮೆಚ್ಚಿಗೆಯಿಂದಲೇ ಮಾತಾಡಿದೆ. ಒಂದು ವಿಧದಲ್ಲಿ ಅವರ ವಿಚಾರದಲ್ಲಿ ಸ್ವಲ್ಪ ಸಿನಿಕತನದಿಂದಲೇ ನುಡಿದರು. ನನ್ನ ಹಿನ್ನೆಲೆ ವಿಚಾರಿಸಿದರು. ತಿಳಿಸಿದೆ. ಶೂದ್ರ ಹಳೆಯ ಸಂಚಿಕೆಗಳನ್ನು ಕೇಳಿದರು. ಕಳಿಸುವೆ ಸರ್ ಎಂದೆ. ಸುಮಾರು ಎರಡು ಘಂಟೆ ಅವರೊಡನೆ ಮಾತುಕತೆ ನಡೆಯಿತು. ಅದು ಯಾವರೀತಿಯಲ್ಲಿ ಇತ್ತೆಂದರೆ : ನನ್ನ ಕೆಲಸಕ್ಕೆ ತೆಗೆದುಕೊಳ್ಳುವ ಸಂದರ್ಶನದ ಮಾದರಿ ಇತ್ತು.

ನನಗೆ ಅದರಿಂದ ಕಿಂಚಿತ್ತೂ ಬೇಸರ ಅನ್ನಿಸಲಿಲ್ಲ. ಸಂತೋಷದಿಂದಲೇ ಹೊರಗೆ ಬಂದೆವು. ಆದರೆ ನಿರಂಜನ ಅವರ ವಿಚಾರದಲ್ಲಿ ನನಗೆ ಅಗಾಧವಾದ ಗೌರವ ಇತ್ತು. ಕೇವಲ ಚಿರಸ್ಮರಣೆ ಮುಂತಾದ ಕೃತಿಗಳು ಕಾರಣ. ಜೊತೆಗೆ ಪಾರ್ಶ್ವವಾಯು ಅವರನ್ನು ಅಪ್ಪಳಿಸಿದ್ದರೂ ವಿಶ್ವ ಕಥಾ ಕೋಶದಂಥ ಬೃಹತ್ ಯೋಜನೆಯಲ್ಲಿ ತಮ್ಮನ್ನು ತೊಡಗಿಸಿಕೊಂಡಿದ್ದರು. ಭಟ್ ಅವರು ನಿರಂಜನ ಅವರ ಕುಟುಂಬದ ವಿಷಯದಲ್ಲಿ ಎಷ್ಟು ಮೆಚ್ಚಿಗೆ ಮಾತು ನುಡಿದಿದ್ದರು.