ರಾಜಕೀಯವಾಗಿ, ಸಾಂಸ್ಕೃತಿಕವಾಗಿ ಕ್ರಿಯಾಶೀಲರಾಗಿರುವವರನ್ನು ಕಂಡರೆ ಅವರಿಗೆ ಎಲ್ಲಿಲ್ಲದ ಅಭಿಮಾನ. ದಕ್ಷಿಣ ಕನ್ನಡದಿಂದ ಬಂದು ಬೆಂಗಳೂರಿನಲ್ಲಿ ನವಕರ್ನಾಟಕವನ್ನು ಹುಟ್ಟಾಕಿ ಅದಕ್ಕೆ ವಿವಿಧ ಸಾಮಾಜಿಕ ಸ್ತರಗಳ ಚೌಕಟ್ಟಿನಲ್ಲಿ ಜೀವ ತುಂಬಿದರು. ಗೆಳೆಯ ಡಿ.ಆರ್.ನಾಗರಾಜ್, ಕವಿ ಸಿದ್ದಲಿಂಗಯ್ಯ ಮತ್ತು ನಾನು ಒಟ್ಟಿಗೆ ಸೇರುವುದಕ್ಕೆ ಅದು ಕೇಂದ್ರ ಸ್ಥಾನವಾಗಿತ್ತು. ನಾವು ಯಾವುದಾದರೂ  
ಕೃತಿಯನ್ನು ಸೂಚಿಸಿದರೆ ಅದನ್ನು ತರಿಸಿಕೊಡುವ ವ್ಯವಸ್ಥೆ ಮಾಡುತ್ತಿದ್ದರು.

ಒಂದು ಸಂಜೆ ಅವರೊಂದಿಗೆ ಮಾತಾಡುತ್ತಿರುವಾಗ ; ಒಂದು ಪುಸ್ತಕವನ್ನು ನನ್ನ ಕೈಯಲ್ಲಿಟ್ಟು ಇದನ್ನು ನೀವು ಓದಲೇ ಬೇಕು ಎಂದು ಕೊಟ್ಟರು. ಅದು ನೂರೈವತ್ತು ಪುಟಗಳ ಸ್ಮರಣೀಯ ನಟ ಬಲರಾಜ್ ಸಹಾನಿಯವರ ಕೃತಿ. “ಶ್ರೀನಿವಾಸ್ ನೀವು ಓದುವುದು ಮಾತ್ರವಲ್ಲ ; ಅದರಲ್ಲಿ ಸಹಾನಿಯವರು ದೆಹಲಿ ವಿಶ್ವವಿದ್ಯಾಲಯದಲ್ಲಿ ನೀಡಿದ ಘಟಿಕೋತ್ಸವ ಭಾಷಣದ ಲೇಖನವಿದೆ. ಅದನ್ನು ಸಾಧ್ಯವಾದರೆ ಅನುವಾದಿಸಿ ಶೂದ್ರದಲ್ಲಿ ಪ್ರಕಟಿಸಲು ಪ್ರಯತ್ನಿಸಿ” ಎಂದಾಗ ಅದನ್ನು ಅತ್ಯಂತ ಸಂಭ್ರಮದಿಂದ ಸ್ವೀಕರಿಸಿದೆ. ಆ ಕೃತಿಯು ನನಗೆ ಸಿಕ್ಕಿದ ಅಮೂಲ್ಯ ಕೊಡುಗೆ ಅನ್ನಿಸಿತು. ಸಹಾನಿಯವರು ಬೌದ್ಧಿಕವಾಗಿ ಬೆಳೆದ ಬಹುದೊಡ್ಡ ನಟ ಮತ್ತು ಚಿಂತಕ. ಸಹಾನಿಯವರನ್ನು ಕಮ್ಯುನಿಸ್ಟ್ ಪಕ್ಷಕ್ಕೆಭಬ ಸಾಧ್ಯವಿಲ್ಲ.

ಒಂದು ದೃಷ್ಟಿಯಿಂದ ಮುಂದೆ ನನಗೆ ಬೀಷಮ್ ಸಹಾನಿಯವರು ಪರಿಚಯವಾಗಲು ಎಸ್.ಆರ್ .ಭಟ್ ಅವರು ಕಾರಣ. ಒಂದಷ್ಟು ದಿವಸ ‘ಪ್ರಗತಿ ಪಂಥ’ ಸಂಘಟನೆಯಲ್ಲಿ ತೊಡಗಿಸಿಕೊಳ್ಳಲು ಕಾರಣಕರ್ತರಾದರು.ಇದರಿಂದ ಅದರ ಕಾರ್ಯದರ್ಶಿಯಾಗಿ ಪ್ರಸಿದ್ಧ ನಾಟಕಕಾರರು ಮತ್ತು ಹಿರಿಯರಾದ ಶ್ರೀರಂಗರ ಜೊತೆಗೆ ಒಂದಷ್ಟು ದಿವಸ ಕೆಲಸ ಮಾಡಲು ಸಾಧ್ಯವಾಯಿತು.

140. ಇದೇ ಕಾಲಘಟ್ಟದಲ್ಲಿ ಬಿಜಾಪುರ ಜಿಲ್ಲೆಯ ಮಹಾಲಿಂಗಪುರದಲ್ಲಿ ಸಮಾವೇಶ ಇತ್ತು. ಅದರಲ್ಲಿ ಭಾಗವಹಿಸಲು ಎಸ್.ಆರ್.ಭಟ್ ಅವರ ಸಮ್ಮುಖದಲ್ಲಿ ನಿರಂಜನ ಅವರು ಸೂಚಿಸಿದರು. ಡಾ.ಹಾ.ಮ .ನಾಯಕ ಅವರು ಅದರ ಉದ್ಘಾಟನೆ. ಡಾ.ಅನುಪಮಾ, ರಂಜಾನ್ ದರ್ಗ ಮತ್ತು ನಾನು ಮುಖ್ಯ ಅತಿಥಿಗಳಾಗಿದ್ದೆವು. ಆದರೆ ಇದಾದ ನಂತರ ಕಾರ್ಯದರ್ಶಿಗಳಲ್ಲಿ ಒಬ್ಬರಾದ ವಜ್ರಮಟ್ಟಯವರು ಅಸಹ್ಯ ಎನ್ನುವ ರೀತಿಯಲ್ಲಿ ಪ್ರಗತಿಪಂಥದ ಅಧ್ಯಕ್ಷರಾದ ಶ್ರೀರಂಗರ ಬಗ್ಗೆ ಹೇಳಿಕೆಯನ್ನು ಕೊಟ್ಟರು. ಇದರಿಂದ ಶ್ರೀರಂಗರು ಮತ್ತು ನಾನು ರಾಜಿನಾಮೆ ಕೊಟ್ಟೆವು.

ವಜ್ರಮಟ್ಟಿಯವರು ಬಸವರಾಜ ಕಟ್ಟೀಮನಿಯವರ ಪರ ಇದ್ದರು. ಎಲ್ಲಿಗೆ ಹೋದರೂ ಜಾತೀಯ ಗುಂಪುಗಾರಿಕೆ. ಆದರೆ ಇದಕ್ಕಿಂತ  
ಮೊದಲು ನಡೆದ ದಾವಣಗೆರೆ ಸಮಾವೇಶದಲ್ಲಿ ಡಿ.ಆರ್.ನಾಗರಾಜ್, ಕವಿ ಸಿದ್ದಲಿಂಗಯ್ಯ ಮತ್ತು ನಾನು ಭಾಗವಹಿಸಿದ್ದೆವು. ಅಲ್ಲೇ ಜಯಂತ ಕಾಯ್ಕಿಣಿ ಯವರ ಮೊದಲ ಭೇಟಿ. ಈ ಸಮಾವೇಶದಲ್ಲಿ ಬೀಷಮ್ ಸಹಾನಿಯವರನ್ನು ಎಸ್.ಆರ್.ಭಟ್ ಅವರು ಪರಿಚಯಿಸಿದರು. ಇದರಿಂದ ಭಾರತದ ಸಾಂಸ್ಕೃತಿಕ ರಾಜಕಾರಣದ ಎಷ್ಟೊಂದು ಒಳನೋಟಗಳು ಪರಿಚಯವಾಯಿತು.

ಮುಂದೆ ದೂರದರ್ಶನದಲ್ಲಿ ಅವರ ತಮಸ್ ಧಾರಾವಾಹಿಯಲ್ಲಿ ಪ್ರದರ್ಶನಗೊಂಡಾಗ ಅವರನ್ನು ಮತ್ತಷ್ಟು ಅರಿಯಲು ಸಾಧ್ಯವಾಯಿತು. ಇದೇ ಕಾಲಘಟ್ಟದಲ್ಲಿ ಅಂದರೆ, 1994 ರಲ್ಲಿ ಪಾಕಿಸ್ತಾನದ ಲಾಹೋರ್ ನಲ್ಲಿ ನಡೆದ ಶಾಂತಿ ಸಮಾವೇಶದಲ್ಲಿ ಭಾಗವಹಿಸಿದ್ದು ಒಂದು ಸ್ಮರಣೀಯ ಅನುಭವ. ಭಾರತದ ಉದ್ದಗಲದಿಂದ ಎಂತೆಂಥ ಮಹನೀಯರು ಭಾಗವಹಿಸಿದ್ದರು. ಅಲ್ಲಿ ಸಹಾನಿಯವರು ತಮಸ್ ಕುರಿತು ಮಾತಾಡಿದರು.

ನಾನು ಖುಷ್ವವಂತ ಸಿಂಗ್ ಅವರ ಅಪೂರ್ವ ಕೃತಿ ‘ಟ್ರೈನ್ ಟು ಪಾಕಿಸ್ತಾನ್ ‘ ಕುರಿತು ಮಾತಾಡಿದ್ದೆ. ಇಲ್ಲಿ ಖಾಸಗಿ ಮಾತುಕತೆ ಸಂದರ್ಭದಲ್ಲಿ ಸುರೇಂದ್ರ ಮೋಹನ್, ಸ್ವಾಮಿ ಅಗ್ನಿವೇಶ್ ಅವರ ಸಮ್ಮುಖದಲ್ಲಿ ಅವರ ಅಣ್ಣ ಬಲರಾಜ್ ಸಹಾನಿಯವರ ಕುರಿತು ಎಂಥ ಅದ್ಭುತ ಸಂಗತಿಗಳನ್ನು ವಿವರಿಸಿದ್ದರು. ಇದೆಲ್ಲವನ್ನೂ ವಾಪಸ್ಸು ಬಂದಮೇಲೆ ಒಮ್ಮೆ ಭಟ್ ಅವರಿಗೆ ವಿವರಿಸಿದ್ದೆ. ಭಟ್ ಅವರ ಕಾರಣದಿಂದಾಗಿ ನನಗೆ ನಿರಂಜನ ಮತ್ತು ಅನುಪಮಾ ಅವರ ಬದುಕನ್ನು ಅರಿಯಲು ಸಾಧ್ಯವಾಯಿತು. ಅವರ ಕೊನೆಯ ದಿನಗಳು ಎಷ್ಟು ದುರಂತಮಯವಾಗಿತ್ತು. ಇದನ್ನೆಲ್ಲ ವೇದನೆಯಿಂದ ಚರ್ಚಿಸಿದ್ದೆ. ನಮ್ಮ ನಮ್ಮ ಬದುಕಿನಲ್ಲಿ ಒಮ್ಮೊಮ್ಮೆ ಎಂಥ ಸ್ಮರಣೀಯ ಅನುಭವ ಬಂದು ಹೋಗಿರುತ್ತವೆ.