ಒಂದು ದೃಷ್ಟಿಯಿಂದ ‘ಕ್ರಿಯಾ’ ಪುಸ್ತಕಾಲಯವು ಪ್ರಾರಂಭವಾಗಿದ್ದು ಕೂಡ ಈ ಹಿನ್ನೆಲೆಯಿಂದಲೇ. ಇದಕ್ಕೆ ಸಂಬಂಧಿಸಿದಂತೆ ಹಿಂದಿನ ಅಂಕಣ ಬರಹದಲ್ಲಿ ಪ್ರಸ್ತಾಪಿಸಿರುವೆ. ಎಂ. ಕೆ. ಭಟ್ ಅವರು ದಕ್ಷಿಣ ಕನ್ನಡ ಜಿಲ್ಲೆಯ ಸುಶಿಕ್ಷಿತ ಬ್ರಾಹ್ಮಣರ ಕುಟುಂಬದಿಂದ ಬಂದವರು. ಉನ್ನತ ಶ್ರೇಣಿಯಲ್ಲಿ ವಿಜ್ಞಾನದಲ್ಲಿ ಮಾಸ್ಟರ್ ಡಿಗ್ರಿಯನ್ನು ಪಡೆದವರು.ನಾವು ಸಂತೋಷವಾಗಿ ಕೇರಳದ ತುರ್ತು ಪರಿಸ್ಥಿತಿ ವಿರೋಧಿ ಲೇಖಕರ ಸಮಾವೇಶದಲ್ಲಿ ಭಾಗವಹಿಸಲು ಒಪ್ಪಿದೆವು. ಇದಕ್ಕಾಗಿ ಕೊಚ್ಚಿನ್ ನಲ್ಲಿ ನಮಗೆ ಎಲ್ಲ ವ್ಯವಸ್ಥೆ ಮಾಡಿಕೊಡಲು ಎಂ.ಕೆ. ಭಟ್ ಅವರು ಕಾಮ್ರೆಡ್ ವಿ.ಜಿ. ಕೆ. ನಾಯರ್ ಅವರನ್ನು ಸಿದ್ಧಗೊಳಿಸಿದರು. ನಾವು ನೇರವಾಗಿ ಕೇರಳಕ್ಕೆ ಹೋಗದೆ ಧಾರವಾಡದ ವಿದ್ಯಾವರ್ಧಕ ಸಂಘದಲ್ಲಿದ್ದ ಕಾರ್ಯಕ್ರಮಕ್ಕೆ ಲಂಕೇಶ್ ಅವರ ಜೊತೆಯಲ್ಲಿ ಹೊರಟೆವು. ವಿ.ಜಿ.ಕೆ. ನಾಯರ್ ಅವರಿಗೆ ಕೇರಳದಲ್ಲಿ ಕೂಡಿಕೊಳ್ಳುವೆವು ಎಂದು ತಿಳಿಸಿದೆವು. ಅವರು ಯಾವುದೇ ಕಾರಣಕ್ಕಾಗಿ ತಪ್ಪಿಸಿಕೊಳ್ಳಬಾರದೆಂದು ವಿನಂತಿಸಿಕೊಂಡು ಹೊರಟರು. ಎರಡು ದಿವಸ ಧಾರವಾಡದಲ್ಲಿ ಲಂಕೇಶ್ ಅವರ ಜೊತೆಯಲ್ಲಿ ಬೇರೆ ಬೇರೆ ಕಾರ್ಯಕ್ರಮಗಳಲ್ಲಿ ಭಾಗವಹಿಸಿದೆವು. ತುಂಬ ಅರ್ಥಪೂರ್ಣವಾದ ಕಾರ್ಯಕ್ರಮಗಳು. ಆಗ ಇನ್ನೂ ಲಂಕೇಶ್ ಪತ್ರಿಕೆ ಹುಟ್ಟಿಕೊಂಡಿರಲಿಲ್ಲ. ಆದರೂ ಲಂಕೇಶ್ ಅವರು ಲೇಖಕರಾಗಿ ಅದಾಗಲೇ ಕರ್ನಾಟಕದಲ್ಲಿ ಸಾಹಿತಿಗಳ ನಡುವೆ ಹಾಗೂ ಸಂಸ್ಕೃತಿ ಚಿಂತಕರ ಮಧ್ಯೆ ಹೆಸರನ್ನು ಪಡೆದಿದ್ದರು. ನಮಗಂತೂ ಲಂಕೇಶ್ ಅವರ ಜೊತೆ ಸುತ್ತಾಡುವುದೇ ಒಂದು ಲಕ್ಸುರಿಯಾಗಿತ್ತು. ಧಾರವಾಡದಲ್ಲಿ ಲಂಕೇಶ್ ಅವರು ತಮ್ಮ ಭಾಷಣದ ಮಧ್ಯೆ ನಾವು ಕೇರಳದ ತುರ್ತು ಪರಿಸ್ಥಿತಿ ವಿರೋಧಿ ಲೇಖಕರ ಸಮಾವೇಶದಲ್ಲಿ ಭಾಗವಹಿಸುತ್ತಿರುವುದರ ಬಗ್ಗೆ ಪ್ರಸ್ತಾಪಿಸಿದ್ದರು. ಒಂದು ರೀತಿಯಲ್ಲಿ ಪರೋಕ್ಷವಾಗಿ ಬೆಂಬಲ ಸೂಚಿಸಿದ್ದರು. ನಾವು ಧಾರವಾಡದ ಕಾರ್ಯಕ್ರಮ ಮುಗಿಸಿ ಮಂಗಳೂರಿಗೆ ಹೊರಟೆವು. ಲಂಕೇಶ್ ಅವರು ನಮಗೆ ಶುಭ ಕೋರಿ ಬೆಂಗಳೂರಿಗೆ ಹೊರಟರು. ಮಂಗಳೂರಿನಲ್ಲಿ ನಮಗಾಗಿ ಪಿ.ಆರ್. ಕಾಯುತ್ತಿದ್ದರು. ಪಿ.ಆರ್.ರಾಮಚಂದ್ರರಾವ್ ಅವರನ್ನು ನಾವೆಲ್ಲ ಪ್ರೀತಿಯಿಂದ ಪಿ.ಆರ್. ಎಂದು ಕರೆಯುತ್ತಿದ್ದೆವು. ತುಂಬ ಚೆನ್ನಾಗಿ ಓದಿಕೊಂಡಿದ್ದ ಬಹುದೊಡ್ಡ ಮಾರ್ಕ್ಸ್‌ವಾದಿ ಚಿಂತಕ. ಅಷ್ಟೇ ಸರಳ ಜೀವಿ. ಪಕ್ಷದ ಕಾರ್ಯಕ್ರಮಗಳಿಲ್ಲದಿದ್ದರೆ ಬಹುಪಾಲು ಸಮಯ ಅವರು ಬೆಂಗಳೂರಿನ ಕಬ್ಬನ್ ಪಾರ್ಕ್ ಮಧ್ಯೆ ಇರುವ ರಾಜ್ಯ ಗ್ರಂಥಾಲಯದಲ್ಲಿ ಓದುತ್ತ ಕೂರುತ್ತಿದ್ದರು. ನಾವು ಬಹಳಷ್ಟು ಬಾರಿ ಗ್ರಂಥಾಲಯದಲ್ಲಿ ಭೇಟಿಯಾಗುತ್ತಿದ್ದೆವು. ಪಿ.ಆರ್. ಅವರು ನಾವು ಬರುತ್ತಿದ್ದೇವೆ ಎಂದು ಮಂಗಳೂರಿನಲ್ಲಿ ಯಾರ್ಯಾರಿಗೋ ತಿಳಿಸಿದ್ದರು. ಕೆಲವು ಮುಸಲ್ಮಾನ ಬಾಂಧವರ ಮತ್ತು ಕ್ರಿಶ್ಚಿಯನ್ ಬಾಂಧವರ ಕುಟುಂಬಗಳಲ್ಲಿಗೆ ಕರೆದುಕೊಂಡು ಹೋದರು.ಅಲ್ಲೆಲ್ಲ ಸಾಮಾಜಿಕ ಏರುಪೇರುಗಳ ಬಗ್ಗೆ ಚರ್ಚೆ ಏರ್ಪಡಿಸಿದ್ದರು. ಅವರಿಗೆಲ್ಲ ಸಿದ್ಧಲಿಂಗಯ್ಯ ದೊಡ್ಡ ಆಕರ್ಷಣೆಯಾಗಿದ್ದರು. ಆ ಜನವೆಲ್ಲ ನಮ್ಮನ್ನು ಒಂದು ದೃಷ್ಟಿಯಿಂದ ‘ಸಾಂಸ್ಕೃತಿಕ ಹೀರೋ’ಗಳ ರೀತಿ ಯಲ್ಲಿ ನೋಡಿಕೊಂಡರು. ಹಾಗೆ ನೋಡಲು ‘ಪಿ.ಆರ್.’ ಅವರು ನಮ್ಮ ಬಗ್ಗೆ ವೇದಿಕೆಯನ್ನು ನಿರ್ಮಾಣ ಮಾಡಿದ್ದರು. ಒಂದು ರೀತಿಯಲ್ಲಿ ನಮಗೆ ಮುಜುಗರವಾಗುತ್ತಿತ್ತು. ಇವರೆಲ್ಲ ಇಷ್ಟೊಂದು ಪ್ರೀತಿಯಿಂದ ನೋಡುತ್ತಿದ್ದಾ ರಲ್ಲ ಎಂದು. ಆದರೆ ಆ ಜನವೆಲ್ಲ ಪರಿಚಯವಾಗುತ್ತಿದ್ದಾರೆ ಎಂಬ ಸಂತೋಷವೂ ಆಗುತ್ತಿತ್ತು. ಪಿ.ಆರ್. ಅವರು ಕೆಲವು ಮಂದಿ ಬೀಡಿ ಕಾರ್ಮಿಕರ ಮಧ್ಯೆಯೂ ನಮ್ಮನ್ನು ಕೂರಿಸಿದ್ದರು. ಅವರ ಬದುಕಿನ ವಿವಿಧ ಘಟ್ಟಗಳನ್ನು ಆ ಕಾರ್ಮಿಕರ ಬಾಯಿಂದಲೇ ಕೇಳಿಸಿದ್ದರು. ಇದರ ಜೊತೆಗೆ ಇಂತಿಂಥ ಕಡೆ ಮೀನಿನ ಊಟ ಚೆನ್ನಾಗಿರುತ್ತದೆ ಎಂದು ಕರೆದುಕೊಂಡು ಸಾಕಷ್ಟು ತಿನ್ನಿಸಿದ್ದರು. ಇದು ಸಾಲದೆಂಬಂತೆ ಸಮುದ್ರದ ದಂಡೆಯಲ್ಲಿ ಸುತ್ತಾಡಿಸಿ ಮರಳಿನ ಮೇಲೆ ಕೂತು; ಜಗತ್ತಿನ ಕೆಲವು ಗ್ರೇಟ್ ರಾಜಕೀಯ ಕೃತಿಗಳನ್ನು ಕುರಿತು ಬಹಳಷ್ಟು ಮಾತಾಡಿದ್ದರು. ಹಾಗೆಯೇ ಮಾವೋತ್ಸೆ ತುಂಗರ ಕಲ್ಚರಲ್ ರೆವಲೂಷನ್ ಬಗ್ಗೆ ಎಂತೆಂಥ ಒಳ ನೋಟಗಳನ್ನು ಮುಂದಿಟ್ಟಿದ್ದರು. ಅವರ ಯಾವುದೇ ಒಂದು ಮಾತು ಹೇಳಿಕೆಯಾಗುತ್ತಿರಲಿಲ್ಲ. ಅಂತರಂಗದ ಮಾತಾಗುತ್ತಿರುತ್ತಿತ್ತು. ಗಾಂಧೀಜಿಯವರ ರೀತಿಯಲ್ಲಿ ಒಟ್ಟು ಚೀನಿ ಭಾಷೆ ಮತ್ತು ಸಂಸ್ಕೃತಿಯನ್ನು ಮಾವೋ ಅವರು ಎಷ್ಟು ಅನನ್ಯತೆಯಿಂದ ನೋಡಿದರು. ಎಲ್ಲವನ್ನು ಕಡಿದು ಕಟ್ಟುವುದರಲ್ಲಿ ಅಲ್ಲ ಮುತ್ಸದ್ದಿತನ ಇರಬೇಕಾದದ್ದು.