“ಎಲ್ಲಾ ಸರಿಯಾಯ್ತು”, ಚಾವಣಿಯನ್ನೇ ಗಮನಿಸುತ್ತಾ ಅವನು ಹೇಳಿದ. “ಇವತ್ತಿನಿಂದ ನಾವು ಬಾಡಿಗೆ ಕೊಡಬೇಕಿಲ್ಲ. ಅಗ್ರಿಮೆಂಟ್ ಆಗಿಬಿಟ್ಟಿದೆ.”

“ಅಗ್ರಿಮೆಂಟ್!” ಝಾಬಾ ಅಲ್ಲಾವುದ್ದೀನನ ಜಿನ್ನನಂತೆ ಕುಟ್ಟಿಯ ಕಾಲುಗಳ ಬಳಿನಿಂತಿದ್ದ, “ಎಲ್ಲಿದೆ ಅಗ್ರಿಮೆಂಟ್”

ಉತ್ತರದಲ್ಲಿ ಕುಟ್ಟಿ, ತನ್ನ ತುಟಿಗಳಮೇಲೆ ಬೆರಳಿಟ್ಟುಕೊಂಡ. ‘ನಾಲಿಗೆ ಅಗ್ರಿಮೆಂಟ್’ ಆಗಿದೆ ಎನ್ನುವಲ್ಲಿ ಬಹುಶಃ ಅವನಿಗೆ ಸಂಕಟವಾಗುತ್ತಿರಬೇಕು!

ನನಗೆ ಆಶ್ಚರ್ಯವಾಯಿತು. ದುಲಈ, ಗೋಪಾಲಪುರದ ಇತಿಹಾಸದಲ್ಲಿ ಇದುವರೆಗೆ ಯಾರಿಗೂ ಒಂದು ನಯಾಪೈಸೆಯನ್ನು ಬಿಟ್ಟಿದ್ದು ನನಗೆ ನೆನಪಿಲ್ಲ. ಅವಳ ಕಣ್ಣುಗಳಲ್ಲಿ ಒಮ್ಮೆಯೂ ದಯೆಯ ಭಾವನೆ ಮೂಡಿದ್ದನ್ನು ನಾನು ನೋಡಿರಲಿಲ್ಲ. ಹೀಗಿದ್ದಾಗ್ಯೂ ಈ ಅದ್ಭುತ ಚಮತ್ಕಾರ ಘಟಿಸಿತ್ತು. ಈ ಚಮತ್ಕಾರವನ್ನು ಕುಟ್ಟಿಯ ಮುಖ ಹೇಳುತ್ತಿತ್ತು.

ನಾನು ನನ್ನ ಮನಸ್ಸಿನಲ್ಲಿ ಉದ್ಭವಿಸುತ್ತಿದ್ದ ಪ್ರಶ್ನೆಗಳಿಗೆ ಉತ್ತರ ಹುಡುಕಲು ಅವನ ಕಣ್ಣುಗಳನ್ನೇ ನೋಡಿದೆ. ಅವನು ಕಣ್ಣುಹೊಡೆದ. ನನ್ನ ಕಣ್ಣುಗಳು ಅಗಲವಾದವು. ಹೆಂಗಸರ ದೌರ್ಬಲ್ಯದ ಲಾಭಪಡೆಯುವುದನ್ನು ಕುಟ್ಟಿ ಚೆನ್ನಾಗಿ ಬಲ್ಲ ಎಷ್ಟಾದರೂ ದುಲಈ ಓರ್ವ ಹೆಣ್ಣಾಗಿದ್ದಳು, ಅಲ್ಲದೇ ವಿಧವೆಬೇರೆ, ಕುಟ್ಟಿಯ ಯೋಜನೆ ಕೈಗೂಡಿತ್ತು.

“ಅರ್ಥವಾಯ್ತಾ ಕೋಬರ್” ಮರುದಿನ ನೀರಿನ ಲೋಟಹಿಡಿದು ಸಮುದ್ರದ ತೀರಕ್ಕೆ ಹೋಗುತ್ತಾ ಕುಟ್ಟಿ ರಹಸ್ಯ ಬಿಚ್ಚಿದ. “ಈ ಬಾರಿಯಂತೂ ನಾನು ಬಾಡಿಗೆಯ ಸಮಸ್ಯೆಯನ್ನು ಬಗೆಹರಿಸಿದ್ದೇನೆ, ಆದರೆ ಭವಿಷ್ಯದಲ್ಲಿ ನಾವು ‘ಸರದಿ’ಯನ್ನು ಮಾಡಿಕೊಳ್ಳಬೇಕಾಗುತ್ತೆ.”

“ಅಂದ್ರೆ”

“ಈ ತಿಂಗ್ಳು ನಾನು ಹೋದೆ, ಮುಂದಿನ ತಿಂಗ್ಳು, ಝಾಬಾ ಹೋಗ್ತಾನೆ, ಮೂರನೇ ತಿಂಗ್ಳು ನಿನ್ನ ಸರದಿ”

ನಮ್ಮೊಂದಿಗೆ ಬರುತ್ತಿದ್ದ ಝಾಬಾ ಆಶ್ಚರ್ಯದಿಂದ ಕುಟ್ಟಿಯನ್ನು ನೋಡಿ ಮೆಲ್ಲನೆ ಪ್ರಶ್ನಿಸಿದ. “ಎಲ್ಲಿಗೆ ಹೋಗಬೇಕು”

“ದುಲಈ ಹತ್ರ” ನಾನು ಉತ್ತರಿಸಿದೆ.

“ಅವಳ ಹತ್ರ ನನಗೇನು ಕೆಲಸ”

“ಕೆಲಸವಂತೂ ನಮ್ಮ ಮೂರೂ ಜನಕ್ಕೆ ಸೇರಿದೆ. ಆ ಮೂವರಲ್ಲಿ ನೀನೂ ಒಬ್ಪ”. ಕುಟ್ಟಿ ಹೇಳುತ್ತಲೇ ಹೋಗುತ್ತಿದ್ದ. “ಅಂದ್ರೆ”, ನಿನಗೂ ನಿನ್ನ ಮಹಾನ್ ಫಿಲಾಸಫಿಯ ಲಾಭವನ್ನು ದುಲಈಗೆ ಕೊಡಬೇಕಾಗುತ್ತೆ”

ಝಾಬಾನಿಗೆ ಅವನ ಮಾತು ಅರ್ಥವಾಗಲಿಲ್ಲ. ಆದರೂ ಅಜ್ಞಾತ ಸಂಚಿನ ವಾಸನೆ ತನಗೆ ಬರುತ್ತಿದೆ ಎಂದು ಅವನ ಮುಖ ಹೇಳುತ್ತಿತ್ತು ಬಹುಶಃ ಅದಕ್ಕಾಗಿಯೇ ಮಾರನೆಯ ತಿಂಗಳು ಅವನು ದುಲಈ ಬಳಿಗೆ ಹೋಗಲು ಒಪ್ಪಲಿಲ್ಲ. ಭಯಾನಕವಾಗಿ ತಿರಸ್ಕರಿಸಿದ! ಅವನ ಮುಖ ಕೆಂಪಾಗಿತ್ತು. ಕುಟ್ಟಿ ಅವನಿಗೆ ತಿಳಿಹೇಳಿದ. “ದುಲಈಯಿಂದ ನಾದ್ಮ ಸಾಕಷ್ಟು ಕಲಿಯುವುದಿದೆ, ತಿಳಿಯುವುದಿದೆ. ಅವಳು ಕುತೂಹಲದ ಹೆಣ್ಣು, ಜಗತ್ತಿನ ಎಲ್ಲಾ ವಿಷಯಗಳ ಬಗ್ಗೆಯೂ ಅವಳಿಗೆ ಆಸಕ್ತಿ ಇದೆ ಎಂಬುದನ್ನು, ನಾನು ಅವಳೊಂದಿಗೆ ಒಂದು ಗಂಟೆ ಇದ್ದು ಅರ್ಥಮಾಡಿಕೊಂಡೆ”.

“ಎನ್ ತಿಳೀತು ಎನ್ ತಿಳೀತು” ಝಾಬಾ ಕಳವಳದಿಂದ ಎರಡುಬಾರಿ ಪ್ರಶ್ನಿಸಿದ.

“ದುಲಈಗೆ ಫಿಲಾಸಫಿಯಲ್ಲೂ ಆಸಕ್ತಿ ಇದೆ. ನಿಜ ಹೇಳಬೇಕೆಂದರೆ ಒಂಟಿತನದಿಂದ ಅವಳು ಬೇಸತ್ತಿದ್ದಾಳೆ, ನಾವಿಲ್ಲಿ ಹನ್ನೊಂದು ತಿಂಗಳಿನಿಂದ ಇದ್ದರೂ ಅವಳ ಭಾವನೆಗಳ ಬಗ್ಗೆ ಸಹಾನುಭೂತಿ ತೋರಿಸುವ ಅಗತ್ಯ ನಮ್ಮ ಗಮನಕ್ಕೆ ಬರಲಿಲ್ಲ ಪ್ರಯತ್ನವನ್ನೂ ಮಾಡಲಿಲ್ಲ. ನಿನ್ನ ಮಾತಿನಲ್ಲೇ ಹೇಳಬೇಕೆಂದರೆ, ಸೊಳ್ಳೆಗಳು ಎರಡು ಒಳ್ಳೆಯ ಮಾತಿಗೆ ಹಾತೊರೆಯುತ್ತವೆ. ಅವು ಆಸರೆ ಹುಡುಕ್ತಾ ತಿರುಗುತ್ತವೆ. ದುಲಈಗೂ ಆಸರೆಯ ಅಗತ್ಯವಿದೆ. ಸರಿಯಾದ ಅವಕಾಶ ಬಂದಿದೆ. ನಾವು ಅವಕಾಶವನ್ನು ಕಳೆದುಕೊಂಡರೆ ಬೇರೆಯಾರೂ ನಮಗೆ ಮನೆ ಬಾಡಿಗೆಗೆ ಕೊಡಲ್ಲಾ ಅಲ್ಲದೇ, ಏಳುತಿಂಗಳ ಬಾಡಿಗೆ ವಸೂಲಿಗಾಗಿ ದುಲಈ ದೊಣ್ಣೆಹಿಡಿದು ಬರುತ್ತಾಳೆ” ಕುಟ್ಟಿ ಸಹಜವಾಗಿಯೇ ಹೇಳಿದ.

ಝಾಬಾನನ್ನು ಮಾತಿನಲ್ಲಿ ಬಂಧಿಸಿಕೊಂಡು, ಅವನನ್ನು ಕುಟ್ಟಿ ಮೇಲೆ ಹತ್ತಿಸಿಕೊಂಡುಹೋದ ನಾನು ನಿಂತಲ್ಲೇ ನೋಡುತ್ತಾ ನಿಂತುಬಿಟ್ಟೆ ನೋಡು ನೋಡುತ್ತಿದ್ದಂತೆಯೇ, ಕುಟ್ಟಿ ದುಲಈಯ ಕೋಣೆಯ ಬಾಗಿಲನ್ನು ತೆರೆದು ಝಾಬಾನನ್ನು ಒಳಗೆ ತಿಳ್ಳಿಬಟ್ಟ. ನನ್ನಿಂದ ನಗು ತಡೆಯಲಾಗಲಿಲ್ಲ, ಕಿಲಕಿಲನೆ ನಕ್ಕೆ. ಕೆಳಗೆ ಬಂದು ಕುಟ್ಟಿಯೂ ನಗಲಾರಂಭಿಸಿದ. ನಕ್ಕು-ನಕ್ಕು ಇಬ್ಪರಿಗೂ ಸುಸ್ತಾಯಿತು.

“ಕತ್ತೆ ಮಗನೇ!” ಇನ್ನೂ ಹತ್ತು ನಿಮಿಷವೂ ಆಗಿರಲಿಲ್ಲ ಆಗಲೇ ದುಲಈ ಘರ್ಜನೆ ಕೇಳಿಸಿತು. ನಮಗೆ ಆಶ್ವರ್ಯವಾಯಿತು. ಕುಟ್ಟಿ ಮೆಟ್ಟಿಲುಗಳನ್ನೇರಿ ಹೋದ. ಅಲ್ಲಿಂದಲೇ ತಲೆ ಮೇಲೆತ್ತಿ ನೋಡಿದ. ಹೊಸ್ತಿಲಲ್ಲಿ ದುಲಈ ನಿಂತಿದ್ದಳು.

“ಏನಾಯ್ತು ದುಲಈ” ಕುಟ್ಟಿ ಮುಗ್ದನಾಗಿ ಪ್ರಶ್ನಿಸಿದ. “ಏನಾಗೋದು! ಸ್ವಲ್ಪ

ಮೇಲೆ ಬಂದು ನೋಡು! ನಿನ್ನ ಗೋರಿಲ್ಲ ನನ್ನ ಕೋಣೆಲಿ ವಾಂತಿ ಮಾಡಿ ಬಿಟ್ಟ.”

“ವಾಂತಿ!” ನಾವಿಬ್ಪರೂ ಪರಸ್ಪರ ಮುಖ ನೋಡಿಕೊಂಡು ಕೂಡಲೇ ಮೇಲೆ ಹತ್ತಿ ಹೋದೆವು.

ಎರಡೂ ಮೊಣಕಾಲುಗಳ ಮಧ್ಯೆ ತಲೆ ಅಡಗಿಸಿಕೊಂಡು ಝಾಬಾ ಕುಕ್ಕುರುಗಾಲಲ್ಲಿ ಕೂತು ಕಂಪಿಸುತ್ತಿದ್ದ. ಅವನ ಗಾಜಿನಂತಹ ಕಣ್ಣುಗಳು ಬಹುಶಃ ತಾನು ಭೂತವನ್ನೇ ನೋಡಿದೆ ಎಂದು ಸಾರುತ್ತಿದ್ದವು. ಹಾಗಂತ, ಅವನ ಜೇನುಗೂಡಿನಂತಹ ಗಡ್ಡ ಮತ್ತು ಶ್ರೀ ಸತ್ಯಸಾಯಿಬಾಬಾರಂತಹ ತಲೆಗೂದಲುಗಳನ್ನು ನೋಡಿ ಹೆಣ್ಣು ಭೂತ ಓಟಕಿತ್ತರೂ ಆಶ್ಜರ್ಯವಿರಲಿಲ್ಲ. ಆದರೆ, ಕುಟ್ಟಿಗೆ ಒಳಗೊಳಗೇ ನಗು ಬರುತ್ತಿತ್ತು. ಬಹು ಕಷ್ಟದಿಂದ ಅವನು ನಗುವನ್ನು ನುಂಗಿಕೊಳ್ಳುತ್ತಲಿದ್ದ. ವಾಸ್ತವವಾಗಿ, ಈಗ ಝಾಬಾನ ಪರಿಸ್ಥಿತಿ ಕಂಡರೆ ಸಹಾನುಭೂತಿಯುಂಟಾಗುತ್ತಿತ್ತು. ನಮ್ಮನ್ನು ನೋಡಿ ಅವನು ಅತ್ತು ಬಿಡುತ್ತಾನೆಂದು ನನಗನ್ನಿಸಿತು.

ನಾನು ಅವನನ್ನು ಹಿಡಿದುಕೊಂಡು ನಿಲ್ಲಿಸಿದೆ. ತಿಳಿವಳಿಕೆಯ ಮಗುವಿನಂತೆ ಅವನು ಮೌನಿಯಾಗಿ ಎದ್ದು ನಿಂತ. ಬಹು ಎಚ್ಜರಿಕೆಯಿಂದ ಕೆಳಗಿಳಿಸಿಕೊಂಡು ಬಂದೆ. ಅವನು ಒಂದು ಶಬ್ದವನ್ನೂ ಉಚ್ಚರಿಸದೆ ಕಂಬಳಿ ಹೊದ್ದು ಹಾಸಿಗೆ ಮೇಲೆ ಮಲಗಿಬಿಟ್ಟ. ಅವನು ವಾಸ್ತವವಾಗಿಯೂ ಭೂತದರ್ಶನ ಮಾಡಿದ್ದನೇ ನನಗೊಂದೂ ಹೊಳೆಯುತ್ತಿರಲಿಲ್ಲ. ಮೂಲೆಯಲ್ಲಿದ್ದ ಟೇಬಲ್ ಮೇಲೆ ಕೈಯೂರಿ ಕೂತೆ.

ಸ್ವಲ್ಪ ಹೊತ್ತಿನ ಅನಂತರ ಕುಟ್ಟಿ ಬಂದ. ಇಬ್ಪರು ಕಾಟೇಜಿನಿಂದ ಹೊರಬಂದೆವು, ಮೆಲ್ಲನೆ ಹೆಜ್ಜೆ ಹಾಕುತ್ತಾ ಸಮುದ್ರ ತೀರಕ್ಕೆ ಬಂದೆವು. ಕುಟ್ಟಿ ಇನ್ನೂ ಮೌನಿಯಾಗಿದ್ದ. ನನ್ನಿಂದ ತಡೆಯಲಾಗಲಿಲ್ಲ. “ಏನಾಯ್ತು” ಎಂದು ಪ್ರಶ್ನಿಸಿದೆ. ಕುಟ್ಟಿ ನನ್ನ ಪ್ರಶ್ನೆಗೆ ನೇರವಾಗಿ ಉತ್ತರಿಸದೆ ಹೇಳಿದ, “ಈ ವಿಷಯ ಮುಂದಿನ ತಿಂಗಳು ನೀನು ಹೋದಾಗ ಅರ್ಥವಾಗುತ್ತೆ”.

ಪ್ಲಾಟ್ ಫಾರಂನಲ್ಲಿ ನನ್ನೆದುರು ನಖಶಿಖಾಂತ ಮುಚ್ಜಿದ ಶವವೊಂದನ್ನು ಸ್ಪ್ರೆಚರ್ ನಲ್ಲಿ ಒಯ್ಯವುದನ್ನು ನಾನು ನೋಡುತ್ತಿದ್ದೇನೆ. ರೈಲು ದುರ್ಘಟನೆಯಲ್ಲಿ ಅರಚಿಹೋದ ದುರದೃಷ್ಟನೊಬ್ಪನ ಶವ ಗೇಟಿನಡೆಗೆ ಹೋಗುತ್ತಿದೆ. ಗಾಳಿಯ ಹೊಡೆತಕ್ಕೆ ಬಟ್ಟೆ ಸ್ವಲ್ಪ ಸರಿದಾಗ ನಾನು ಕಂಪಿಸುತ್ತೇನೆ. ಸ್ಪ್ರೆಚರ್ ನಲ್ಲಿ ಮಾಂಸದ ತುಂಡುಗಳಿವೆ.

ನಾನು ಯೋಚನಾ ಮಗ್ನನಾಗುತ್ತೇನೆ. ಈ ಸ್ಪ್ರೆಚರನ್ನು ಅಂಬ್ಯುಲೆನ್ಸ್ಗೆ ಹಾಕಲಾಗುತ್ತದೆ. ಸ್ಪ್ರಚರ್ನೊಂದಿಗೆ ಅದನ್ನು ಹೊರುವ ಎರಡು ತೋಳಗಳೂ ಅಂಬ್ಯುಲೆನ್ಸ್ ನಲ್ಲಿ ಕೂರುತ್ತವೆ. ಗಡಗಡನೆ ಶಬ್ದ ಮಾಡುತ್ತಾ ಅಂಬ್ಯುಲೆನ್ಸ್ ಹೊರಟಾಗ ಎರಡು ತೋಳಗಳೂ ಶವದ ಜೋಬುಗಳನ್ನು ತಡವರಿಸುತ್ತವೆ. ಇರುವ ದುಡ್ಡನ್ನು ಬಾಚಿಕೊಳ್ಳುತ್ತವೆ. ಕೈಗಡಿಯಾರವನ್ನು ಕಳಚಿಕೊಳ್ಳುತ್ತವೆ. ಉಂಗುರವನ್ನು ತೆಗೆದುಕೊಳ್ಳುತ್ತವೆ. ಪೆನ್ ಕೂಡ ಬಿಡುವುದಿಲ್ಲ. ಬೀಡಿ ಮತ್ತು ಬೆಂಕಿಪೊಟ್ಟಣವನ್ನೂ ದೋಚುತ್ತವೆ.

ಅನಂತರ ಎರಡು ತೋಳಗಳೂ ತಮ್ಮ ರಕ್ತಸಿಕ್ತವಾದ ಕೈಗಳನ್ನು ಅದೇ ಪ್ರೇತ ವಸ್ತ್ರಕ್ಕೆ ಒರಸಿ, ಪ್ರೇತವಸ್ತ್ರವನ್ನು ಸರಿಯಾಗಿ ಹೊದಿಸುತ್ತವೆ. ಮೊದಲ ಬಾರಿಗೆ ಈ ದೃಶ್ಯ ಕಂಡು ನನಗೆ ಆಘಾತವಾಗಿತ್ತು. ಒಂದು ವೇಳೆ ನೀವೂ ಮೊದಲ ಬಾರಿಗೆ ಈ ವಾಸ್ತವಾಂಶವನ್ನು ಓದುತ್ತಿದ್ದರೆ ನಿಮಗೂ ಆಶ್ಚರ್ಯವಾಗಬಹುದು. ಆದರೆ ಇದೇನೂ ಹೊಸ ವಿಷಯವಲ್ಲ.

ನಾನು ತಲೆಯ ಮೇಲಿನ ಗಡಿಯಾರವನ್ನು ಗಮನಿಸುತ್ತೇನೆ. ನನ್ನ ಬದುಕಿನ ಹದಿನೈದು ನಿಮಿಷಗಳು ಜಾರಿ ಹೋಗಿವೆ. ಸಾವು ಮತ್ತು ನನ್ನ ನಡುವೆ ಈಗ ಒಂದು ಗಂಟೆ ನಲವತ್ತೈದು ನಿಮಿಷಗಳ ಅಂತರ ಉಳಿದಿದೆ! ದುಲಈಯ ಹಸುರು ಕಾಟೇಜ್ ‘ಥೈಸ್’ ಮತ್ತು ನನ್ನ ನಡುವೆ ಸುಮಾರು ಐವತ್ತು ಗಂಟೆಗಳ ಅಂತರವಿರಬಹುದು! ಇಷ್ಟೂಂದು ಧೀರ್ಘ ಅಂತರ ನಮ್ಮ ನಡುವೆ ಎಂದೂ ಆಗಿರಲಿಲ್ಲ. ಈ ಅಂತರ ನನಗೆಂದೂ ಇಷ್ಟೊಂದು ದೀರ್ಘವೆನಿಸಲಿಲ್ಲ. ಈಗ ಸ್ವಲ್ಪ ಹೆಚ್ಚೇ ದೂರವೆನಿಸುತ್ತದೆ. ಕ್ಷಣ ಕ್ಷಣವೂ ಮತ್ತೂ ಹೆಚ್ಜು ವಿಸ್ತಾರವಾಗುತ್ತಿದೆ. ಝಾಬಾ ದೂರವಾಗುತ್ತಿದ್ದಾನೆ. ದುಲಈ ದೂರವಾಗುತ್ತಿದ್ದಾಳೆ, ಕುಟ್ಟಿ.