ಜನರನ್ನು ನಗಿಸುತ್ತಾ, ನಗಿಸುತ್ತಲೇ ಚುಚ್ಚುತ್ತಾ, ಅವರನ್ನು ಚಿಂತನೆಗೆ ಒರೆಹಚ್ಚುತ್ತಾ ಹೋಗುವ ರೀತಿಯಲ್ಲಿ ನಾಟಕದ ವಿನ್ಯಾಸವನ್ನು ನಾನು ಅಣಿಗೊಳಿಸಿದ್ದೆ. ಶಿಲ್ಪಿ ರಾಮಾಚಾರಿಯ ಪಾತ್ರದ ಧೋರಣೆಗಳನ್ನು ಬದಲಾಯಿಸಿ ಅದನ್ನೊಂದು ಧನಾತ್ಮಕ ಪಾತ್ರವಾಗಿ ಪರಿವರ್ತಿಸಿ ನಾಟಕಕ್ಕೆ ಅಗತ್ಯವಾದ ‘ಘರ್ಷಣೆ’ಗೆ ಅವಕಾಶ ಕಲ್ಪಿಸಿಕೊಂಡ ಬಗ್ಗೆ ಈ ಹಿಂದೆಯೇ ಬರೆದಿದ್ದೇನೆ. ಮೂರು ನಾಲ್ಕು ವಾರಗಳ ಸತತ ಅಭ್ಯಾಸದ ನಂತರ ನಾಟಕ ಪ್ರದರ್ಶನಕ್ಕೆ ಸಿದ್ಧವಾಯಿತು..ಹಾಡುಗಳನ್ನು ಜೋಡಿಸಿಕೊಳ್ಳುವುದಷ್ಟೇ ಉಳಿದಿತ್ತು! ಪ್ರದರ್ಶನದ ದಿನಾಂಕವೂ ನಿಗದಿಯಾಗಿ ಹೋಯಿತು..ಮೇಷ್ಟ್ರಿಂದ ಹಾಡುಗಳ ಕ್ಯಾಸೆಟ್ ಮಾತ್ರ ಬರಲಿಲ್ಲ.

ನಾಲ್ಕಾರು ಬಾರಿ ಶಾಲೆಗೆ ಫೋನ್ ಮಾಡಿದರೂ ಮೇಷ್ಟ್ರು ಸಂಪರ್ಕಕ್ಕೆ ಸಿಕ್ಕಲಿಲ್ಲ. ನಾಟಕ ಪ್ರದರ್ಶನಕ್ಕೆ 2-3 ದಿನಗಳಷ್ಟೇ ಉಳಿದಿವೆ! ಪೋಸ್ಟರ್ ಗಳಲ್ಲೆಲ್ಲಾ “ಸಂಗೀತ: ಬಿ.ವಿ.ಕಾರಂತ” ಎಂದು ಸಾರಿಬಿಟ್ಟಿದ್ದೇವೆ! ಈ ಮಧ್ಯೆ ನನ್ನನ್ನೊಂದು ನೈತಿಕ ಪ್ರಶ್ನೆ ಕಾಡತೊಡಗಿತು: “ಕಾರಂತರು ರಂಗಭೂಮಿಯಲ್ಲಿ ಬಹು ದೊಡ್ಡ ಹೆಸರು..ಅವರ ಸಂಯೋಜನೆಯ ಹಾಡುಗಳಿಗೇ ಜನರನ್ನು ರಂಗಭೂಮಿಗೆ ಎಳೆತರುವ ತಾಕತ್ತಿದೆ; ಹಾಗಿರುವಾಗ ಈಗ ಕಾರಂತರ ಹೆಸರನ್ನು ದೊಡ್ಡದಾಗಿ ಹಾಕಿ, ಕೊನೆಯಲ್ಲಿ’ ಅವರು ಸಂಗೀತ ಮಾಡಿಲ್ಲ.. ಮತ್ಯಾರೋ ಮಾಡಿದ್ದಾರೆ’ ಎಂದರೆ ಪ್ರೇಕ್ಷಕ ನಮ್ಮ ಬಗ್ಗೆ ತಪ್ಪು ತಿಳಿದುಕೊಳ್ಳುವುದಿಲ್ಲವೇ? ಪ್ರಚಾರಕ್ಕಾಗಿ ಸುಮ್ಮ ಸುಮ್ಮನೆ ಕಾರಂತರ ಹೆಸರನ್ನು ಬಳಸಿಕೊಂಡಿದ್ದಾರೆ’ ಎಂದು ಗೂಬೆ ಕೂರಿಸುವುಲ್ಲವೇ?” ಹಾಗನ್ನಿಸಿದ್ದೇ ತಡ, ಕಲಾಕ್ಷೇತ್ರದ ಆವರಣದಲ್ಲಿ ಹಾಕಿದ್ದ ಮುಖ್ಯ ಪೋಸ್ಟರ್ ಗಳಲ್ಲಿದ್ದ ಕಾರಂತರ ಹೆಸರಿನ ಮೇಲೆ ಖಾಲಿಪೇಪರ್ ಅಂಟಿಸಿ ಅವರ ಹೆಸರನ್ನು ಮರೆ ಮಾಡಿಬಿಟ್ಟೆವು!

ಬೆಂಗಳೂರಿನ ತುಂಬಾ ಅನೇಕ ಕಡೆಗಳಲ್ಲಿ ಹಚ್ಚಿರುವ ಪೋಸ್ಟರ್ ಗಳಲ್ಲಿರುವ ಮೇಷ್ಟ್ರ ಹೆಸರನ್ನು ಮರೆ ಮಾಡುವುದಂತೂ ಅಸಾಧ್ಯದ ಮಾತು; ಕೊನೆಯ ಪಕ್ಷ ಕಲಾಕ್ಷೇತ್ರಕ್ಕೆ ಬಂದಮೇಲೆ ವಿಷಯ ಗೊತ್ತಾಗುತ್ತದಲ್ಲಾ.. ಅಷ್ಟು ಸಾಕು ಎಂದು ನನಗೆ ನಾನೇ ಸಮಾಧಾನ ಮಾಡಿಕೊಂಡೆ. ‘ಮೇಷ್ಟ್ರು ನಾಟಕಶಾಲೆಯ ನಿರ್ದೇಶಕರಾಗಿ ಕಾರ್ಯ ನಿರ್ವಹಿಸುತ್ತಿರುವವರು; ಹತ್ತಾರು ಯೋಜನೆಗಳಲ್ಲಿ ತೊಡಗಿಕೊಂಡಿರುವಂಥವರು; ಸಹಜವಾಗಿಯೇ ನಮ್ಮ ಹಾಡುಗಳಿಗೆ ಸಂಗೀತ ಸಂಯೋಜನೆ ಮಾಡಿಕೊಡಲು ಅವರಿಗೆ ಸಮಯಾಭಾವದ ಕೊರತೆ ಕಾಡಿದೆ…ಸರಿಯೇ! ಎಲ್ಲವೂ ನನಗರ್ಥವಾಗುತ್ತದೆ…ಆದರೆ ‘ಮಾಡಿಕೊಡಲಾಗುತ್ತಿಲ್ಲ’ ಎಂದು ಒಂದು ಮಾತು ಕೊಂಚ ಮೊದಲೇ ತಿಳಿಸಿಬಿಟ್ಟಿದ್ದರೆ ನನಗೆಷ್ಟು ಅನುಕೂಲವಾಗುತ್ತಿತ್ತು! ಬೇರೆ ವ್ಯವಸ್ಥೆ ಮಾಡಿಕೊಳ್ಳಲು ನನಗೆ ಸಮಯವಾದರೂ ದೊರೆಯುತ್ತಿತ್ತು..ಹೀಗೆ ಏನೂ ಹೇಳದೆ ದಿವ್ಯ ನಿರ್ಲಕ್ಷ್ಯದಿಂದಿದ್ದುಬಿಡುವುದು ಸರಿಯೇ? ಎಂದು ಮೇಷ್ಟ್ರ ಮೇಲೆ ವಿಪರೀತ ಸಿಟ್ಟು ಬಂದು ಬಿಟ್ಟಿತು.