ಅಂದು ಭಾನುವಾರ. ಸೋಮವಾರ ಹಾಗೂ ಮಂಗಳವಾರದಂದು ಕಲಾಕ್ಷೇತ್ರದಲ್ಲಿ ಉದ್ಭವ ನಾಟಕದ ಪ್ರಪ್ರಥಮ ಪ್ರದರ್ಶನಗಳು ಏರ್ಪಾಡಾಗಿದ್ದವು. ಭಾನುವಾರ ಕಲಾಕ್ಷೇತ್ರದ ಆವರಣದಲ್ಲೇ ಬೆಳಿಗ್ಗೆಯಿಂದಲೇ ರಿಹರ್ಸಲ್ಸ್ ಆರಂಭಿಸಿಬಿಟ್ಟಿದ್ದೆ. ಮರುದಿನವೇ ನಾಟಕ..ಹಾಡುಗಳು ಇನ್ನೂ ಸಿದ್ಧವಾಗಿಲ್ಲ! ನಮ್ಮ ಮೇಳದ ಹುಡುಗರು ನನಗೆ ಧೈರ್ಯತುಂಬಿದರು: “ಚಿಂತೆ ಮಾಡಬೇಡಿ ಸರ್…ನಾವು ಏನಾದರೂ ಒಂದು ವ್ಯವಸ್ಥೆ ಮಾಡ್ತೀವಿ..ಕಾರಂತರ ಮಟ್ಟಕ್ಕೆ ಸಂಗೀತ ಸಂಯೋಜನೆ ಮಾಡೋ ತಾಕತ್ತು ನಮಗಿಲ್ಲ ನಿಜ..ಆದರೆ ಖಂಡಿತ ನಿಮಗೆ ನಿರಾಸೆ ಮಾಡೋಲ್ಲ..ನಮ್ಮ ಬಗ್ಗೆ ನಂಬಿಕೆ ಭರವಸೆ ಇಟ್ಟುಕೊಳ್ಳಿ”. ಅವರ ಮಾತು ಕೇಳಿ ಹೃದಯ ತುಂಬಿಬಂತು…ಎಷ್ಟೋ ಸಮಾಧಾನವಾಯಿತು. ವಾಸ್ತವವಾಗಿ ನಮ್ಮ ಮೇಳದ ಹುಡುಗರು ತುಂಬಾ ಪ್ರತಿಭಾವಂತರೇ ಆಗಿದ್ದರು. ಅವರೇನಾದರೂ ಒಂದು ವ್ಯವಸ್ಥೆ ಮಾಡಿ ನಾಟಕವನ್ನು ದಡ ಸೇರಿಸುತ್ತಾರೆಂದು ನಂಬಿಕೆ ಮೂಡಿತು.

ಬೆಳಿಗ್ಗೆ 11.30 ರ ಸಮಯ.ರಿಹರ್ಸಲ್ಸ್ ಭರದಿಂದ ಸಾಗುತ್ತಿತ್ತು. ಅಷ್ಟರಲ್ಲಿ ಕಲಾಕ್ಷೇತ್ರದ ಒಬ್ಬ ಸಿಬ್ಬಂದಿ ಬಂದು,” ಇಲ್ಲಿ ಶ್ರೀನಿವಾಸ ಪ್ರಭು ಅನ್ನೋರು ಯಾರು? ಅವರಿಗೆ ಫೋನ್ ಬಂದಿದೆ” ಎಂದ. ‘ ನನಗೆ ಯಾರಪ್ಪಾ ಫೋನ್ ಮಾಡಿದಾರೆ ‘ಎಂದು ಆಶ್ಚರ್ಯದಿಂದ ಗೊಣಗಿಕೊಂಡೇ ಹೋಗಿ ಫೋನ್ ಕೈಗೆತ್ತಿಕೊಂಡು ‘ಹಲೋ’ ಎಂದೆ. ಫೋನ್ ಮಾಡಿದ್ದವನು ಆತ್ಮೀಯ ಗೆಳೆಯ ಸುಂದರ ರಾಜ್. “ಪ್ರಭೂ, ಮೇಷ್ಟ್ರು ಬೆಂಗಳೂರಿಗೆ ಬಂದಿದಾರೆ..ಈ ತಕ್ಷಣ ಅವರ ಮನೇಗೆ ಹೋಗಬೇಕಂತೆ.. ನನಗೂ ಹೇಳಿದಾರೆ..ನಾನೂ ಬರ್ತಿದೀನಿ..ಈಗಲೇ ಹೊರಟು ಬಾ” ಎಂದು ಅವಸರವಸರವಾಗಿ ಹೇಳಿ ಸುಂದರ ಫೋನ್ ಇಟ್ಟ.

ನನ್ನ ಕಿವಿಗಳನ್ನು ನನಗೇ ನಂಬಲಾಗಲಿಲ್ಲ! ಏನಿದು ಪರಮಾಶ್ಚರ್ಯ! ಮೇಷ್ಟ್ರು ಬೆಂಗಳೂರಿಗೆ ಬಂದಿದಾರೆ! ಅಷ್ಟೇ ಅಲ್ಲ, ನನಗೆ ಅವರ ಮನೆಗೆ ಬರುವುದಕ್ಕೆ ಹೇಳಿದ್ದಾರೆ! ಬಹುಶಃ ಕ್ಯಾಸೆಟ್ ಸಿದ್ಧಪಡಿಸಿಕೊಂಡು ತಂದಿದ್ದಾರೆ! ಬಲು ಸಂಭ್ರಮ-ಖುಷಿಯಿಂದ ಆ ತಕ್ಷಣವೇ ನಮ್ಮ ಕಲಾವಿದರಿಗೆ ರಿಹರ್ಸಲ್ ಮುಂದುವರಿಸಲು ಸೂಚನೆಗಳನ್ನು ಕೊಟ್ಟು ರಿಚಿಯೊಂದಿಗೆ ಸ್ಕೂಟರ್ ನಲ್ಲಿ ಜಯನಗರ ನಂದಾ ಥಿಯೇಟರ್ ಸಮೀಪದಲ್ಲಿದ್ದ ಮೇಷ್ಟ್ರ ಮನೆಗೆ ಹೊರಟೆ. ಅಲ್ಲಿ ಹೋಗಿ ನೋಡಿದರೆ ಮೇಷ್ಟ್ರು ಹಾಲ್ ನಲ್ಲಿ ಹಾರ್ಮೋನಿಯಂ ಅನ್ನು ಮುಂದೆ ಇಟ್ಟುಕೊಂಡು ಕುಳಿತಿದ್ದಾರೆ!

ಹಾರ್ಮೋನಿಯಂ ಮೇಲೆ ನನ್ನ ಉದ್ಭವ ನಾಟಕದ ಹಸ್ತಪ್ರತಿ ಕಂಗೊಳಿಸುತ್ತಿದೆ! ಸುಂದರರಾಜ್ ಹಾಗೂ ನಾಗಾಭರಣ ಅದಾಗಲೇ ಬಂದು ಮೇಷ್ಟ್ರ ಪಕ್ಕದಲ್ಲಿ ಆಸೀನರಾಗಿದ್ದಾರೆ! ನನಗಂತೂ ಏನು ಮಾಡಲೂ ತೋಚದೆ ಏನು ಹೇಳಲೂ ಹೊಳೆಯದೆ ‘ಮೇಷ್ಟ್ರೇ’ ಎಂದು ತಡವರಿಸಿದೆ. “ಬನ್ನಿ..ಬನ್ನಿ..ನೋಡಿ..ನಿಮ್ಮ ನಾಟಕಕ್ಕೆ ಮ್ಯೂಸಿಕ್ ಮಾಡಿಕೊಡೋದಕ್ಕೆ ಅಂತ ಅಕಾಡಮಿ ಮೀಟಿಂಗ್ ಹಾಕಿಸಿಕೊಂಡು ಬಂದಿದೀನಿ!” ಎಂದು ನಕ್ಕರು ಮೇಷ್ಟ್ರು.”ಸರಿ ಸರಿ…ಶುರು ಮಾಡಿಬಿಡೋಣ…ಮೊದಲನೇ ಹಾಡು ಯಾವುದು? ಗುಳ್ಳೆಯ ನರಿಯಣ್ಣಾ ನಮ್ಮ ರಾಘಣ್ಣ” ಎಂದು ಹಾಡಿನ ಪಲ್ಲವಿಯನ್ನೊಮ್ಮೆ ಗುನುಗಿಕೊಂಡರು. ಹಾರ್ಮೋನಿಯಂ ಮನೆಗಳ ಮೇಲೆ ಅವರ ಕೈ ಬೆರಳುಗಳು ಲೀಲಾಜಾಲವಾಗಿ ಕುಣಿದಾಡತೊಡಗಿದವು.