ಒಂದಿಷ್ಟು ಹೊತ್ತು ತಮ್ಮಷ್ಟಕ್ಕೆ ತಾವೇ ಗುನುಗಿಕೊಂಡು ಒಂದಿಷ್ಟು ಪ್ರಯೋಗಗಳನ್ನು ಮಾಡಿ ಕೊನೆಗೆ ಸುಂದರ ಭರಣರಿಗೆ ಹೇಳಿದರು:”ಈಗೊಂದು ಸಲ ನಾನು ಹಾಡ್ತೀನಿ.. ಸರಿಯಾಗಿ ಕೇಳಿಸಿಕೊಳ್ಳಿ” ಎಂದು ಹಾಡತೊಡಗಿದರು. ನನಗೂ ರಿಚಿಗೂ ಹೇಳತೀರದಷ್ಟು ಖುಷಿ! ಹಾಡಿ ಮುಗಿಸಿದ ಮೇಲೆ ಮೇಷ್ಟ್ರು ,”ಹ್ಯಾಗಿದೆ? ನಿಮಗೆ ಇಷ್ಟವಾಯಿತಾ ಟ್ಯೂನ್ ? ಹಿಡಿಸದಿದ್ದರೆ ಬೇರೆ ಮಾಡ್ತೀನಿ” ಎಂದರು. “ಅಯ್ಯಯ್ಯೋ! ಖಂಡಿತಾ ಬೇಡ ಮೇಷ್ಟ್ರೇ..ತುಂಬಾ ಚೆನ್ನಾಗಿ ಬಂದಿದೆ ಹಾಡು” ಎಂದು ನಾವೆಲ್ಲರೂ ಒಕ್ಕೊರಲಿನಿಂದ ನಮ್ಮ ಸಮ್ಮತಿ ಮೆಚ್ಚುಗೆ ಸೂಚಿಸಿದೆವು.”ನಡುನಡುವೆ ರಾಘಣ್ಣನ ಬಗ್ಗೆ ಒಂದಷ್ಟು ಬೈಗುಳಗಳನ್ನು ಸೇರಿಸಿ ತಾಳದಲ್ಲೇ ಹೇಳಿ.. ರಾಘಣ್ಣ..ಹಲ್ಕಾ ಬಡ್ಡಿಮಗ ರಾಘಣ್ಣ…ಹೀಗೆ” ಎಂದು ಒಂದಷ್ಟು ಸಲಹೆ ನೀಡಿದರು.

ನಂತರ, “ಸರಿ, ಈಗ ಎರಡನೇ ಹಾಡು ನೋಡೋಣ” ಎಂದ ಮೇಷ್ತ್ರು ಒಮ್ಮೆ ಹಾಡನ್ನು ಓದಿಕೊಂಡರು. ಅದು ಚುನಾವಣಾ ಸಮಯದ ದೃಶ್ಯಕ್ಕೆಂದು ರಚಿತವಾಗಿದ್ದ ಹಾಡು. ಮೇಷ್ಟ್ರು ಒಂದೆರಡು ನಿಮಿಷ ಅದರ ಬಗ್ಗೆಯೇ ಧ್ಯಾನಿಸಿ ಇದ್ದಕ್ಕಿದ್ದಂತೆ ಹೇಳಿದರು: “ಒಂದು ಕೆಲಸ ಮಾಡಿ..ನೀವೆಲ್ಲರೂ ಅಂತ ಒಂದೇ ನಲ್ಲಿ ಹೇಳ್ತಾ ಇರಿ.. ನೋಡೋಣ ಏನಾಗುತ್ತೆ ಅಂತ.” ಸರಿ, ನಾವೆಲ್ಲರೂ ಒಂದೇ ಗತಿಯಲ್ಲಿ ಎಂದು ಕೋರಸ್ ನಲ್ಲಿ ಹೇಳತೊಡಗಿದೆವು. ನೋಡನೋಡುತ್ತಿದ್ದಂತೆ ಅದೇ ತಾಳಕ್ಕೆ ‘ಇದೇ ನಮ್ಮ ಜನ್ಮ ಭೂಮಿ.. ನೀವೇ ನಮ್ಮ ದಾತರು/ನಿಮ್ಮ ಓಟಿನಿಂದ ನಾವು ನಿಮ್ಮನಾಳ್ವ ನಾಯ್ಕರು’ ಎಂಬ ಸುಶ್ರಾವ್ಯ ಗೀತೆ ಭೂಪ್ ರಾಗದಲ್ಲಿ ಸಿದ್ಧವಾಗಿಯೇ ಹೋಯಿತು!

ಉದ್ಭವ ಗಣಪತಿಯ ಸ್ತುತಿ ಗೀತೆ ಅನ್ನಬಹುದಾದ ಇನ್ನೊಂದು ಹಾಡು ಪ್ರಾರಂಭವಾಗುತ್ತಿದ್ದುದು ಹೀಗೆ: ” ಸದ್ದು ಗದ್ದಲದಿ ಸುದ್ದಿ ಮಾಡುವನಲ್ಲ/ ನಮ್ಮ ಸ್ವಾಮಿ ಉದ್ಭವಿಸಿ ಬರುತಾನೋ ಬರುತಾನೋ”…ಮೇಷ್ಟ್ರುಈ ಹಾಡಿಗೆ ಕೊಂಚ ಶಾಸ್ತ್ರೀಯ ಸಂಗೀತದ ಸ್ಪರ್ಶವನ್ನು ನೀಡಿ ತುಸು ಮಂದಗತಿಯಲ್ಲಿ ಸ್ವರ ಸಂಯೋಜನೆ ಮಾಡಿದರು. ಮಾಧುರ್ಯ ಪ್ರಧಾನವಾಗಿದ್ದ ಈ ಹಾಡಿನ ಸ್ವರ ಸಂಯೋಜನೆಯೂ ನಮ್ಮೆಲ್ಲರಿಗೂ ತುಂಬಾ ಇಷ್ಟವಾಯಿತು.” ನಮ್ಮ ಸ್ವಾಮಿ ಉದ್ಭವಿಸಿ ಬರುತಾನೋ” ಅನ್ನುವ ಭಾಗವನ್ನು ಮೇಷ್ಟ್ರು ಹಾಡಿ ತೋರಿಸಿದ ರೀತಿ ಹಾಗೂ ಅವರು ಅದನ್ನು ಅರ್ಥೈಸಿದ ಪರಿ ಅವರು ರಂಗಸಂಗೀತವನ್ನು ವ್ಯಾಖ್ಯಾನಿಸುವ ಕ್ರಮಕ್ಕೆ ಕನ್ನಡಿ ಹಿಡಿಯುವಂತಿತ್ತು. “ನಮ್ಮ ಸ್ವಾಮಿ ಉದ್ಭವಿಸಿ ಬರುತಾನೋ” ಎಂದು ಹಾಡುವಾಗ ‘ಉದ್ಭವಿಸಿ’ ಅನ್ನುವ ಶಬ್ದ ನಾಭಿಯಿಂದ ಉದ್ಭವಿಸಿ ಬರುವ ರೀತಿಯಲ್ಲಿ ಹೊರಹೊಮ್ಮಿ ಉದ್ಭವ ಪ್ರಕ್ರಿಯೆಯ ಶಾಬ್ದಿಕ ಅಭಿವ್ಯಕ್ತಿಯಂತೆ ಗೋಚರವಾಗಬೇಕು” ಎಂದು ಹೇಳುತ್ತಾ ಆ ಸಾಲನ್ನು ಹಾಡುವ ಕ್ರಮವನ್ನೂ ನಮಗೆ ಅಭ್ಯಾಸ ಮಾಡಿಸಿದರು.

ಹೀಗೆ ಒಂದೆರಡು ತಾಸಿನಲ್ಲಿ ಉದ್ಭವ ನಾಟಕದ ಎಲ್ಲಾ ಹಾಡುಗಳೂ ಕಾರಂತ ಮೇಷ್ಟ್ರ ಮಾಂತ್ರಿಕ ಸ್ಪರ್ಶದೊಂದಿಗೆ ಒಂದು ಪವಾಡದ ಹಾಗೆ ಸಿದ್ಧವಾಗಿಬಿಟ್ಟವು! ಮೇಷ್ಟ್ರುಎಲ್ಲಾ ಹಾಡುಗಳನ್ನೂ ತಾವೇ ಹಾಡಿ ತಮ್ಮದೇ ಪುಟ್ಟ ಟೇಪ್ ರೆಕಾರ್ಡರ್ ನಲ್ಲಿ ರೆಕಾರ್ಡ್ ಮಾಡಿಕೊಟ್ಟರಲ್ಲದೇ ತಮ್ಮ ಬಲಗೈ ಬಂಟರೇ ಆಗಿದ್ದ ಸುಂದರ ರಾಜ್ ಹಾಗೂ ಭರಣರಿಗೆ “ನಾಳೆ ನಾಡಿದ್ದು ನೀವೂ ಶೋನಲ್ಲಿ ಹಾಡಿ, ಮೇಳದವರಿಗೆ ಸಹಾಯ ಆಗುತ್ತೆ” ಎಂದು ಸೂಚನೆಯನ್ನೂ ನೀಡಿ ನಾಟಕ ಯಶಸ್ವಿಯಾಗಲೆಂದು ಶುಭ ಹಾರೈಸಿ ನಮ್ಮನ್ನು ಕಳಿಸಿಕೊಟ್ಟರು.