[**ಕಂಬಳ ಕೋಣಗಳ ಈ ಲೋಕ**](https://vijaykarnataka43.rssing.com/chan-55889592/article4124-live.html)

ಕಾರ್ಗಾಲ ನಡುರಾತ್ರಿಯ ಹೊತ್ತು... ಊರೆಲ್ಲ ಮಲಗಿದ್ದರೆ ಆತನೊಬ್ಬ ಮೆಲ್ಲನೆ ಏಳುತ್ತಾನೆ. ನಿಧಾನವಾಗಿ ಅಂಗಳಕ್ಕಿಳಿದು ಹಟ್ಟಿಯ ಬಾಗಿಲಲ್ಲಿ ನಿಂತು ಮೆಲ್ಲಗೆ ಒಳಗೆ ಇಣುಕುತ್ತಾನೆ. ಸಪ್ಪಳವಾಗದಂತೆ ತೊಟ್ಟಿಲ ಬಳಿಗೆ ಬಂದು ಮಗು ಮಲಗಿದೆಯೇ ಎಂದು ಮೆತ್ತಗೆ ಪರಿಶೀಲಿಸಿ ಹಾಗೆ ಸದ್ದಾಗದಂತೆ ಮರಳುವ ತಾಯಿಯಂತೆ...!

ನಡುರಾತ್ರಿ ಹಟ್ಟಿಯಿಂದ ಮಣಿಯ ಸದ್ದಾಯಿತೋ, ಅತ್ತಿತ್ತ ಹೆಜ್ಜೆಯಿಕ್ಕುವ ಸದ್ದಾಯಿತೋ.. ಥಟ್ಟನೆ ಆತನಿಗೆ ಎಚ್ಚರವಾಗುತ್ತದೆ. ಸೀದಾ ಬಂದವನೇ ಚೆನ್ನ- ಚಿನ್ನರ ಮೈದಡವಿ ಒಂದಷ್ಟು ಬೈಹುಲ್ಲು ಬಾಯಿಗಿಕ್ಕಿ ಸಮಾಧಾನದಿಂದ ತೆರಳುತ್ತಾನೆ...!

ಮುಂಜಾನೆ ಎದ್ದವನೇ ಮುಖ ತೊಳೆಯುವ ಮೊದಲೇ ಬಂದು ನೋಡುವುದು ಹಟ್ಟಿಯನ್ನು. ಬಿದ್ದ ಸೆಗಣಿಯನ್ನು ಎವೆಯಿಕ್ಕದೆ ನೋಡುತ್ತಾ... ಹೊಯ್ಯುವ ಮೂತ್ರವನ್ನು ಕಣ್ಣಲ್ಲಿ ಕಣ್ಣಿಟ್ಟು ನೋಡುತ್ತಾ.. ಉಷ್ಣವಾಗಿದೆಯೇ? ಶೀತವಾಗಿದೆಯೇ? ಎಂದು ಲೆಕ್ಕಾಚಾರ ಹಾಕುತ್ತಲೇ ಮತ್ತೊಮ್ಮೆ ಮೈದಡವುತ್ತಾನೆ..

ಇದು ಒಂದು ರಾತ್ರಿ, ಒಂದು ನಸುಕಿನ ಕತೆಯಲ್ಲ. ವರ್ಷದ 365 ದಿನವೂ ನಡೆಯುವ ಪರಿಪಾಠ. ಹೆತ್ತ ಮಕ್ಕಳ ಮೇಲಾದರೂ ಆಗೊಮ್ಮೆ ಈಗೊಮ್ಮೆ ನಿರ್ಲಕ್ಷ ್ಯ ಬಂದುಬಿಡಬಹುದೇನೋ, ಹಟ್ಟಿಯಲ್ಲಿರುವ ಮೂಕ ಶಕ್ತಿಗಳ ಮೇಲಿನ ಕೇರಿಂಗ್‌ ಮಾತ್ರ ಯಾವತ್ತೂ ಇಂಗುವುದೇ ಇಲ್ಲ. ಇಲ್ಲಿ ಚೆನ್ನ - ಚಿನ್ನ ಜೋಡಿಗಳು ತುಳುನಾಡಿನ ಅಷ್ಟೂ ಕಂಬಳ ಕೋಣಗಳ ಸಂಕೇತವಾದರೆ, ಮಧ್ಯರಾತ್ರಿಯಲ್ಲೂ ಹಪಹಪಿಸುವ ಜೀವ ಇಡೀ ಕರಾವಳಿಯ ಕಂಬಳ ಯಜಮಾನ ಲೋಕದ ಪ್ರತೀಕ.

ಕಂಬಳವೇ ಪೂಜೆ

ಅದು ಬಳ್ಳಮಂಜ ದೇವಸ್ಥಾನ. ವರ್ಷಕ್ಕೊಂದು ಬಾರಿ ಅಲ್ಲಿ ದೇವರಿಗೆ ಮಧ್ಯಾಹ್ನದ ಪೂಜೆಯೇ ಇಲ್ಲ! ಕಾರಣ ಆಗ ಅಲ್ಲಿ ಕಂಬಳ ನಡೆಯುತ್ತಿರುತ್ತದೆ. ಕಂಬಳವೇ ಆ ದೇವರಿಗೆ ಒಂದು ಹೊತ್ತಿನ ಪೂಜೆ. ಅನ್ಯ ಪೂಜೆಯ ಹಂಗೇ ಇಲ್ಲ! ಅದು ತಿರುವೈಲು ಅಮೃತೇಶ್ವರ ದೇವಸ್ಥಾನ. ಅಲ್ಲಿ ಕಂಬಳ ನಡೆಯುತ್ತಿದ್ದರೆ ದೇವರು ಮಂದಿರದಿಂದಲೇ ಇಳಿದು ಬಂದು ಕಟ್ಟೆಯಲ್ಲಿ ಕೂರುತ್ತಾನೆ. ಭಕ್ತರ ಜತೆ ದೇವರೂ ಕಂಬಳ ನೋಡುವ ಕ್ರಮಕ್ಕೆ ಶತಮಾನಗಳ ಪರಂಪರೆ.

ಮೇಲಿನ ಎರಡು ಪ್ರಸಂಗಳನ್ನು ಹಾಗೇ ಒಮ್ಮೆ ಮೆಲುಕು ಹಾಕುತ್ತಾ ಯೋಚಿಸಿ ಬಿಡಿ. ಯಾವ ಕ್ರೀಡೆಯ ಮೇಲೆ ಹಿಂಸೆ ಎಂಬ ಟ್ಯಾಗ್‌ ಲೈನ್‌ ಅಂಟಿಸಿ ಕೂರುವ ಪರಿಪಾಠ ಆರಂಭಗೊಂಡಿದೆಯೋ, ಯಾವ ಕ್ರೀಡೆಯನ್ನು ನಿಷೇಧಿಧಿಸಿ ಬಿಡಬೇಕು ಎಂಬ ಪಟ್ಟು ಒಂದು ಮಗ್ಗುಲಿನಿಂದ ಕೇಳಿ ಬರುತ್ತಿದೆಯೋ, ಈ ಪರದೆಯನ್ನು ಸರಿಸಿ ಕಂಬಳ ಲೋಕದ ಆಳಕ್ಕಿಳಿದು ನೋಡಿದಾಗ ಕೋಣನೆಂಬ ಮೂಕ ಪ್ರಾಣಿಯನ್ನು ಮುದ್ದು ಕಂದನಿಗಿಂತಲೂ ಹೆಚ್ಚು ಅಕ್ಕರೆಯಿಂದ, ಪಟ್ಟದ ರಾಜಕುಮಾರನಿಗಿಂತಲೂ ಹೆಚ್ಚು ಮರ್ಯಾದೆಯಿಂದ, ಪಟ್ಟದರಸಿಗಿಂತಲೂ ಹೆಚ್ಚು ಅಕ್ಕರೆಯಿಂದ ನೋಡಿಕೊಳ್ಳುವ ಹತ್ತಾರು, ನೂರಾರು ಕಥಾನಕಗಳು ಬಿಚ್ಚಿಕೊಳ್ಳುತ್ತಲೇ ಹೋಗುತ್ತವೆ.

**ಮೇಲಿಟ್ಟರೆ ಕಾಗೆ...**

'ಮಿತ್ತ್‌ ದೀಂಡ ಕಕ್ಕೆ ಕೊನೋವು. ತಿರ್ತ್‌ ದೀಂಡ ಪಿಜಿನ್‌ ಕೊನೊವು' - ಇದು ತುಳುವಿನ ಪ್ರಾಚೀನ ಗಾದೆ. ಮೇಲಿಟ್ಟರೆ ಕಾಗೆ ಕೊಂಡೋದೀತು. ಕೆಳಗಿಟ್ಟರೆ ಇರುವೆ ಕೊಂಡೋದೀತು ಎಂಬರ್ಥ. 'ಕೇರಿಂಗ್‌' ಎಂಬ ಇಂಗ್ಲಿಷ್‌ ಪದದ ಹಿಂದಿರುವ ಅರ್ಥ ವಿಶಾಲತೆಯನ್ನು ಈ ಗಾದೆಯಷ್ಟು ಸುಂದರವಾಗಿ ವರ್ಣಿಸಲಸಾಧ್ಯ. ಕಂಬಳದ ಕೋಣಗಳ ಆರೈಕೆ ನೋಡಿಯೇ ಈ ಗಾದೆ ಹುಟ್ಟಿದೆಯೇ ಎಂಬ ಅನುಮಾನ ಕಾಡುವುದುಂಟು.

ಹೇಳಿ ಕೇಳಿ ವರ್ಷದ 12 ತಿಂಗಳಲ್ಲಿ ಕಂಬಳ ನಡೆಯುವುದು ಕೇವಲ ಮೂರ್ನಾಲ್ಕು ತಿಂಗಳು ಮಾತ್ರ. ಜನವರಿಯಿಂದ ಏಪ್ರಿಲ್‌ವರೆಗೆ ದಕ್ಷಿಣ ಕನ್ನಡ, ಉಡುಪಿ, ಕಾಸರಗೋಡು ಪ್ರಾಂತ್ಯದ ತುಳುನಾಡಿನಲ್ಲಿ ಸುಮಾರು ಇಪ್ಪತ್ತರಷ್ಟು ಕ್ರೀಡಾ ಕಂಬಳಗಳು ನಡೆದರೆ, ಆಯಾ ಊರಿನ ಬೇಸಾಯದ ನಂಬಿಕೆಗೆ ಅನುಗುಣವಾಗಿ ನಡೆಯುವ ಸಾಂಪ್ರದಾಯಿಕ ಕಂಬಳಗಳು ಇನ್ನೊಂದಿಷ್ಟು. ಕೇವಲ ನಾಲ್ಕು ತಿಂಗಳ ಕಂಬಳಕ್ಕಾಗಿ ವರ್ಷಪೂರ್ತಿ ಕೋಣಗಳನ್ನು ಕಣ್ಣಲ್ಲಿ ಕಣ್ಣಿಟ್ಟು ಸಾಕುತ್ತಾ, ಜೋಡಿಯೊಂದಕ್ಕೆ ಹತ್ತು ಲಕ್ಷ ಕ್ಕಿಂತಲೂ ಅಧಿಧಿಕ ವೆಚ್ಚ ಮಾಡುತ್ತಾ, ಕೋಣಗಳ ಕಷ್ಟ ಸುಖವೇ ತನ್ನದೂ ಎಂದು ಪರಿಭಾವಿಸುತ್ತಾ ಅವುಗಳೊಂದಿಗೆ ಕಳೆಯುವ ಯಜಮಾನರ ತುಡಿತ ನೋಡಿದರೆ ಎದೆ ತುಂಬಿ ಬರುತ್ತದೆ.

ಕಂಬಳವವನ್ನು ಒಂದು ಮೋಜಿನ ಆಟವೆಂದೂ, ಕೋಣಗಳನ್ನು ಓಡುವ ಕುದುರೆಗಳೆಂದೂ ಯಾವತ್ತೂ ನೋಡಿದವರೇ ಅಲ್ಲ ಈ ಮಂದಿ. ಇಲ್ಲಿರುವ ಧಾರ್ಮಿಕ ನಂಬಿಕೆಗಳನ್ನು ಗಮನಿಸಿದರೆ ಇದು ಸ್ಪಷ್ಟವಾಗುತ್ತದೆ. ಕಂಬಳಕ್ಕಾಗಿ ಒಂದು ಮರಿ ಕೋಣನನ್ನು ತರುವಲ್ಲಿಂದ ಆರಂಭ ಈ ನಂಬಿಕೆಯ ಸರಮಾಲೆ. ಶುಭ ಮುಹೂರ್ತ ನೋಡಿ ಮನೆಗೆ ತರುವ ಕರುವಿಗೆ ಮೊದಲು ಕುರ್ದಿ ನೀರು (ಅರಿಶಿನ, ಸುಣ್ಣ ಬೆರೆಸಿದ ಪವಿತ್ರ ಜಲ) ಪ್ರೋಕ್ಷಿಸಿ ಶುದ್ಧ ಮಾಡುವಲ್ಲಿಂದ ಈ ಪ್ರಕ್ರಿಯೆ ಆರಂಭ. ದೇವರಿಗೆ ಮಾಡಿದ ಆರತಿಯನ್ನೇ ತಂದು ಪೂಜಿಸುವಲ್ಲಿಂದ ಸಾಕಣೆ ಆರಂಭ. ಕಂಬಳದಲ್ಲಿ ಓಡಲು ಸಿದ್ಧ್ದರಾದ ಜೋಡಿಗಳನ್ನು ಕೊಂಡೊಯ್ಯುವಾಗಲೂ ಇದೇ ಕ್ರಮ. ಶುಭ ಮುಹೂರ್ತದ ಆರಂಭ. ಮನೆಯ ಮುಂದೆ ನಿಲ್ಲಿಸಿ ನಡು ಬಗ್ಗಿಸಿ ನಮಸ್ಕಾರ, ಕುರ್ದಿ ನೀರು ಪ್ರೋಕ್ಷಿಸಿ ಶುದ್ಧೀಕರಣ, ಮನೆಯ ಗೃಹಿಣಿಯಿಂದ ಮಂಗಳಾರತಿ, ದೈವಸ್ಥಾನದ ಮುಂದೆ ನಡು ಬಗ್ಗಿಸಿ ನಮಸ್ಕಾರ, ಎರಡೂ ಕೊಂಬುಗಳಿಗೆ ಸುಣ್ಣದ ಬೊಟ್ಟು ಎಳೆದು ಶಿವಸ್ಮರಣೆ, ಕಂಬಳದ ಕರೆಗೆ ಇಳಿಸುವ ಮೊದಲು ಕೆರೆಯ ನೀರಿನಿಂದಲೇ ಪ್ರೋಕ್ಷ ಣೆ, ದೀಪಾವಳಿಯಿಂದ ಹಿಡಿದು ಪ್ರತೀ ಹಬ್ಬಗಳಂದೂ ವಿಶೇಷ ಪೂಜೆ, ಅಪ್ಪಿತಪ್ಪಿಯೂ ಅಶುದ್ಧ ಆಹಾರ, ಅಶುಚಿಯ ನೀರು, ಗಂಜಲ, ಹಳಸಿದ ಆಹಾರ ನೀಡದೆ ಪರಿಶುದ್ದ ಆಹಾರದಿಂದಲೇ ಸಾಕಣೆ. ದೇವರ ಕಂಬಳ, ಅರಸು ಕಂಬಳ ಮುಂತಾದ ಸಂದರ್ಭದಲ್ಲಿ ಯಜಮಾನ, ಓಟಗಾರನಲ್ಲೂ ವ್ರತ - ನಿಷ್ಠೆ. ಈ ಒಂದೊಂದು ಅಂಶವೂ ಕಂಬಳದ ಮೇಲಿರುವ ಭಕ್ತಿ, ಕೋಣಗಳ ಮೇಲಿರುವ ಗೌರವಕ್ಕೆ ಕನ್ನಡಿ.

ಕಂಬಳದ ಕೋಣಗಳಿಗಾಗಿಯೇ ಮನೆಯ ಹಿತ್ತಿಲಲ್ಲಿ ಸ್ವಿಮ್ಮಿಂಗ್‌ ಪೂಲ್‌ ನಿರ್ಮಾಣ, ಹಟ್ಟಿಗೆ ಫ್ಯಾನ್‌ ಅಳವಡಿಕೆ ಇತ್ತೀಚಿನ ಆವಿಷ್ಕಾರಗಳಾದರೆ ಅನಾದಿಯಿಂದಲೂ ನಿತ್ಯ ಶುದ್ದ ನೀರಿನಲ್ಲಿ ಸ್ನಾನ ಮಾಡಿಸುತ್ತಾ ನೂರಕ್ಕೆ ನೂರು ಶುಚಿಯಾಗಿ ಇಟ್ಟುಕೊಳ್ಳುವ ಪರಿಪಾಠ.

**ರಾಜ ಮರ್ಯಾದೆ**

ಕೋಣಗಳ ಆಹಾರಕ್ರಮ ನೋಡಿದರೆ ಪಕ್ಕಾ ರಾಜ ಮರ್ಯಾದೆ. ನಿತ್ಯ ಎರಡು ಹೊತ್ತು ಹೊಟ್ಟೆ ತುಂಬಾ ಬೇಯಿಸಿದ ಹುರುಳಿ. ಜತೆಗೆ ಬೈಹುಲ್ಲು, ಧಾರಾಳ ನೀರು. ತೌಡು ಮಿಶ್ರಿತ ಹುರುಳಿಯ ವಿಶೇಷ ಭಕ್ಷ್ಯ. ಜತೆಯಲ್ಲಿ ಆಗಾಗ ಮೊಳಕೆ ಬರಿಸಿದ ಹುರುಳಿಯ ಸ್ಪೆಷಲ್‌ ಫುಡ್‌. ಬೇಸಿಗೆಯಲ್ಲಿ ಕಲ್ಲಂಗಡಿ, ಕುಂಬಳಕಾಯಿ ಇವೇ ಮುಂತಾದ ತಂಪು ಹಣ್ಣುಗಳ ಭೋಜನ. ಹೊಟ್ಟೆ ಬೆಳೆದು, ಬೊಜ್ಜು ಬಂದರೆ ಓಟಕ್ಕೆ ಧಕ್ಕೆ ಎಂಬ ಕಾರಣಕ್ಕೆ ವರ್ಷದ ನಿಗದಿತ ಅವಧಿಧಿಯಲ್ಲಿ ಹುರುಳಿಯ ಜತೆಗೆ ತೆಂಗಿನೆಣ್ಣೆ ಸೇವನೆ. ಕಟ್ಟುಮಸ್ತಾದ ಫಿಟ್‌ನೆಸ್‌ ಬಾಡಿಗೆ ಇದು ಸಹಕಾರಿ.

ಸ್ನಾನಾದಿ ಉಪಚಾರದ್ದೇ ಇನ್ನೊಂದು ಅಧ್ಯಾಯ. ನಿತ್ಯ ಬೆಳಗ್ಗಿನ ಆಹಾರದ ಬಳಿಕ ಶುದ್ಧ ನೀರಿನಲ್ಲಿ ಸ್ನಾನ. ಮೈಮೇಲೆ ಎಳ್ಳಿನಷ್ಟೂ ಕೊಳೆ ಇಲ್ಲದಂತೆ ಖಾತ್ರಿ. ಎರಡನೇ ಹಂತದ ಸ್ನಾನ ಬಿಸಿ ನೀರಿನಲ್ಲಿ. ಹಲಸಿನ ಎಲೆಯ ಕಟ್ಟನ್ನು ನೀರಿನೊಂದಿಗೆ ಬೇಯಿಸಿ ಆ ನೀರನ್ನು ಚಿಮುಕಿಸಿ ಶುದ್ಧೀಕರಣ. ಈ ವಿಧಾನದಿಂದ ಕೋಣದ ಚರ್ಮದ ಹೊಳಪು ಹೆಚ್ಚುವುದಲ್ಲದೆ, ಬಣ್ಣದ ಗಾಢತೆ ಉಳಿಯುತ್ತದೆ. ಇಷ್ಟಾದರೆ ಮುಗಿಯದು. ಸ್ನಾನದ ಬಳಿಕ ತೆಂಗಿನ ಎಣ್ಣೆಯಿಂದ ಪೂರ್ತಿ ಮಸಾಜ್‌. ಈ ಹಂತದಲ್ಲೇ ಹಿಂದೆ, ಮುಂದೆ ಹೆಜ್ಜೆ ಇಡಲು, ಕೂರಲು, ಏಳಲು ತರಬೇತಿ.

ಇದೆಲ್ಲ ಒಂದೆರಡು ದಿನಗಳ ಪರಿಪಾಠವಲ್ಲ. ಕಂಬಳ ಇರಲಿ, ಇಲ್ಲದಿರಲಿ, ಕಂಬಳಕ್ಕೆಂದು ಆರಿಸಿದ ಕೋಣಗಳಿಗೆ ನಿತ್ಯವೂ ರಾಜ ಮರ್ಯಾದೆ, ಸೈನಿಕನಂಥ ಶಿಸ್ತುಬದ್ಧ ತರಬೇತಿ. ವಾರ್ಷಿಕ ಕಂಬಳಗಳ ಸೀಸನ್‌ ಆರಂಭವಾಗುವ ಮುನ್ನ ಅಲ್ಲಲ್ಲಿ ನಡೆಯುವ ಕುದಿ ಕಂಬಳಗಳಲ್ಲಿ ಓಟದ ಪೂರ್ಣ ತರಬೇತಿ. ನಿರ್ದಿಷ್ಟ ಋುತುಮಾನದಲ್ಲಿ ಬೇಸಾಯದಲ್ಲೂ ಬಳಕೆ.

ಅಪ್ಪಿತಪ್ಪಿಯೂ ರಾಸಾಯನಿಕಗಳ ಬಳಕೆ ಕೋಣ ಸಾಕಣೆಯ ಯಾವ ಹಂತದಲ್ಲೂ ಸುಳಿಯುವುದಿಲ್ಲ. ಪಕ್ಕಾ ನಾಟಿ ವೈದ್ಯವೇ ಕೋಣಗಳಿಗೆ ಅಮೃತ ಸಂಜೀವಿನಿ. ಯಜಮಾನ, ಓಟಗಾರ ಮತ್ತು ಆಳುಗಳ ಜತೆಗೆ ಆ ಕೋಣಗಳಿಗಿರುವ ಸಾಹಚರ್ಯ ಅದೆಷ್ಟು ಗಾಢವಾಗಿರುತ್ತದೆ ಎಂದರೆ ಪರಸ್ಪರರ ಭಾಷೆಗಳನ್ನು ಅರ್ಥ ಮಾಡಿಕೊಳ್ಳುವಷ್ಟು.

**ಹೆಸರು ವೈವಿಧ್ಯ**

ಹಗ್ಗ ಹಿರಿಯ, ಹಗ್ಗ ಕಿರಿಯ, ನೇಗಿಲು ಹಿರಿಯ, ನೇಗಿಲು ಕಿರಿಯ, ಅಡ್ಡ ಹಲಗೆ, ಕನೆ ಹಲಗೆ - ಹೀಗೆ ಒಟ್ಟು ಆರು ವಿಭಾಗಗಳಲ್ಲಿ ನಡೆಯುವ ಕಂಬಳದಲ್ಲಿ ಜೋಡುಕರೆ ಕಂಬಳಗಳೇ ಜನಪ್ರಿಯ. ಅಕ್ಕಪಕ್ಕದ ಎರಡು ಕರೆಗಳಲ್ಲಿ ತಲಾ ಎರಡು ಜೋಡಿಗಳನ್ನು ಓಡಿಸುವುದು ರೋಮಾಂಚಕಾರಿ ಅನುಭವ. ಇಷ್ಟೂ ವಿಭಾಗಗಳಲ್ಲಿ ಓಡುವ ಸುಮಾರು 300 ಜೋಡಿ ಕೋಣಗಳು ಪ್ರಸ್ತುತ ಕರಾವಳಿಯಲ್ಲಿವೆ. ಕೋಟಿ - ಚೆನ್ನಯ, ಕಾಂತಾ ಬಾರೆ- ಬೂದಾ ಬಾರೆ, ಸೂರ್ಯ - ಚಂದ್ರ, ಶೇಷ- ನಾಗ. ಲವ - ಕುಶ, ರಾಮ- ಲಕ್ಷ ್ಮಣ, ಜಯ- ವಿಜಯ, ವಿಜಯ- ವಿಕ್ರಮ. ಸಂಕು ಪೂಂಜ - ದೇವು ಪೂಂಜ ಇವೆಲ್ಲ ಪ್ರಸಿದ್ಧ ಜೋಡುಕರೆ ಕಂಬಳಗಳ ಕೆಲವು ಸ್ಯಾಂಪಲ್‌ ಹೆಸರುಗಳು. ಕೋಣಗಳನ್ನು ಪ್ರಾಣಿಗಳೆಂದು ಭಾವಿಸಿದರೆ ಅವುಗಳು ತನ್ನ ಮನೆಯ ಸದಸ್ಯರೆಂದೇ ಭಾವಿಸಿ ಮುದ್ದಿನ ಹೆಸರಿಟ್ಟು ಕರೆಯುವುದರ ಹಿಂದೆ ಹೆತ್ತ ಮಕ್ಕಳ ಮೇಲಿನದ್ದೇ ಮಮತೆ. ಕಂಬಳದ ಕರೆಯಲ್ಲಿ ನೂರು ಮೀಟರ್‌ ದೂರವನ್ನು 9.97 ಸೆಕೆಂಡ್‌ಗಳಲ್ಲಿ ಓಡಿ ಮುಗಿಸುವ ಓಟದ ಜಿಂಕೆಗಳಾಗಿ ಜೋಡಿ ಕೋಣಗಳು ದಾಖಲೆ ಬರೆದಿದ್ದುಂಟು. ಕೆಸರು, ನೀರು ತುಂಬಿದ ಕಂಬಳದ ಕರೆಯಲ್ಲಿ ಚಿಮ್ಮುತ್ತಿರುವ ನೀರಿನೊಂದಿಗೆ ಕೋಣಗಳ ಜತೆಯಲ್ಲೇ ಓಟಗಾರನೂ ಅಷ್ಟೇ ವೇಗದಲ್ಲಿ ಓಡುತ್ತಾನೆ ಎಂದರೆ ಇದು ಒಲಿಂಪಿಕ್‌ ರೇಸ್‌ಗಿಂತ ಯಾವ ಮಟ್ಟದಲ್ಲೂ ಕಮ್ಮಿ ಇಲ್ಲ.